[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés harmadik rendkívüli ülésének első ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek a segítségemre.Köszöntöm kedves vendégeinket és mindenkit, aki figyelemmel kíséri munkánkat. Tisztelt Országgyűlés! Bejelentem, hogy Semjén Zsolt miniszterelnök-helyettes úr a kormány nevében az Országgyűlésről szóló 2012. évi XXXVI. törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte 2019. július 1-jére, 2-ára. Az indítványt és annak mellékletét a honlapon megismerhetik a képviselők és az érdeklődők. Tisztelt Országgyűlés! A mai nap, július elseje a világhírű magyar orvos, Semmelweis Ignác születésének napja, aki a gyermekágyi láz kóroktanának megalapozója volt. Ő mutatott rá először a kórházi higiénia fontosságára, amellyel megelőzhetővé tette a gyermekágyi láz rettenetes következményeit. Ez a nap egyben az egészségügyi dolgozók napja is. Ezt az egészségügyi tevékenység végzésének egyes kérdéseiről szóló 2003. évi LXXXIV. törvény 15/B. §-a rögzíti, és kimondja, hogy a Semmelweis-nap az egészségügyi szolgáltatóknál foglalkoztatási jogviszonyban álló egészségügyi dolgozókra és egészségügyben dolgozókra kiterjedően munkaszüneti nap is. Jó alkalom ez arra, hogy fokozott figyelemmel forduljunk az ezen ágazatban dolgozók problémái felé, valamint elismerjük és köszönetünket fejezzük ki az általuk végzett áldozatos munkáért, amelyhez nem elég az oktatási intézményi keretek között megszerzett tudás, hanem ki kell egészülnie annak sokéves munkatapasztalattal, a szakma iránti mély elhivatottsággal és segíteni akarással. Köszönet és megbecsülés illet minden egészségügyi dolgozót. Tisztelt Képviselőtársaim! Tavaly emlékeztünk meg Semmelweis Ignác születésének kétszázadik évfordulójáról. Ez alkalomból a kormány a 2018. évet Semmelweis Ignác-emlékévvé nyilvánította. Az emlékévhez kapcsolódva 2018-ban az Emberi Erőforrások Minisztériumának egészségügyi államtitkársága „Moss kezet!” jelszóval kampányt indított. A kampány során felhívták a figyelmet a kézmosás fontosságára, amely az egészséges emberek hétköznapi életében ugyanolyan fontos, mint a kórházi és egészségügyi ellátással összefüggő fertőzések megelőzésében. A bicentenárium alkalmából számos konferenciát, kiállítást és megemlékezést tartottak hazánkban. Ugyanakkor külföldön is fejet hajtottak Semmelweis életműve előtt: az elmúlt hónapokban szobrot avattak emlékére Tokióban, Mariborban, Krakkóban és életének fontos helyszínén, Bécsben is. Mindez azt tükrözi, hogy a tudomány nemcsak nemzeti, hanem egyetemes érték is, a tudósok támogatása és elismerése az egész emberiség érdeke és feladata. Nekünk, magyaroknak pedig megtisztelő dicsőség, hogy egykori honfitársunk olyan tudományos felfedezést tett, amellyel édesanyák ezreinek életét mentette meg, és amelyre szilárdan építkezhettek az őt követő tudósnemzedékek is szerte a világon. Tisztelt Országgyűlés! Most megkezdjük a napirend előtti felszólalások sorát. Elsőként Selmeczi Gabriella képviselő asszonynak adom meg a szót, a Fidesz részéről.
Köszönöm szépen, elnök úr. Tisztelt Képviselőtársaim! Július 1-je van, a mai napon lép életbe az Orbán-kormány családvédelmi akciójának egyszerre négy pontja is: a babaváró támogatás, a CSOK-bővítés, a jelzáloghitelek elengedésének bővített változata, valamint a nagycsaládosok autóvásárlási támogatása. Az akció elindításával újabb támogatásokkal segítjük a gyermekes családokat, a fiatalok életkezdését, a gyermekvállalást és a gyermeknevelést. Nézzük pontosan, melyek ezek az intézkedések! Először: bevezetjük tehát a fiatal családok gyermekvállalási támogatását, amely a mától megvalósuló formájában egy 10 millió forintos kedvezményes hitel. Fontos elmondanom, hogy azok a családok is megkapják a babaváró támogatást, amelyekben júliusban születik a gyermek. Az új rendelet értelmében nem a szerződéskötést, hanem az igény benyújtását követően született gyermekek után lehet igénybe venni a támogatást. További könnyítést jelent, hogy ha a babaváró támogatás iránti kölcsönkérelmet a várandósság idején, a 12. héttől nyújtják be, azonnal lehet kérni a törlesztés szüneteltetését is. Másodszor: a mai naptól, július 1-jétől már használt lakás vagy ház vásárlására is igényelhető a CSOK mellé felvehető kamattámogatott kölcsön, amely két gyermek esetén 10 millió, három gyermek esetében pedig 15 millió forint lesz. Harmadszor: a mai naptól bővül a jelzáloghitel-csökkentésre jogosult gyermekes családok köre és a támogatás összege is. Negyedszer: a mai naptól 2,5 millió forintos vissza nem térítendő támogatást kaphatnak a legalább három gyermeket nevelő családok új, legalább hétszemélyes személyautó vásárlásához. Tisztelt Képviselőtársaim! 2010-ben küldték el a magyarok Gyurcsány Ferencet és balliberális kormányát, akik a szakadék szélére juttatták az országot. Emlékezzünk vissza, hogy volt olyan, amikor a sokak számára reménytelen helyzetre Gyurcsány Ferencnek az volt a válasza nemes egyszerűséggel, hogy el lehet innen menni. Ezt követően 2010-ben sokan bíztak abban, hogy az Orbán-kormány meg tudja állítani az ország lecsúszását, és véget vet a megszorítások és adóemelések politikájának. De ki gondolta volna akkor, hogy mára sikerül két és félszer annyi támogatást adni a családoknak, mint 2010 előtt, ami számszerűsítve több mint 2000 milliárd forint, a nemzeti össztermékünknek egyébként közel 5 százaléka? Ki gondolta volna akkor, hogy ezzel az összeggel az Európai Unióban mi, magyarok adjuk a legtöbb támogatást a családoknak? Ki gondolta volna, hogy jövőre soha nem látott összeggel, 380 milliárd forinttal támogatjuk a dolgozó szülőket, míg ez a szám Gyurcsányék kormányzása idején még csak 12,5 milliárd forint volt? Végül, ki gondolta volna, hogy sikerül jelentős, egészen pontosan 21 százalékos emelkedést elérni a gyermekvállalási kedv tekintetében? [[13.10]] Tudják, tisztelt képviselőtársaim, akkor lesz egy elv igazából elv, ha áldozatot hozunk érte. Vannak olyan, mindent felülíró értékek, ösztönök, amelyek akkor is azt diktálják, hogy tegyük a dolgunkat, amikor éppen nem tehetnénk meg. Ilyen elv a családok és a gyermekek támogatása. Amikor Magyarország nehéz helyzetben volt 2010 után, az ország ott billegett a szakadék szélén, mi akkor is tettük a dolgunkat: visszaadtuk az édesanyáknak a harmadik évi gyest, amelyet a Gyurcsányék vettek el tőlük, visszaadtuk az otthonteremtés lehetőségét, és kibővítettük az otthonteremtési programot, bevezettük a CSOK-ot, visszavezettük a családi adókedvezmény rendszerét, belekezdtünk a bölcsődei férőhelyek bővítésébe. 2010 óta minden évben hozzátettünk valamit a családok támogatásához. Míg Nyugat-Európában tabuként kezelik a családtámogatás kérdését, és idegen kultúrájú bevándorlók betelepítésével oldják meg a népességfogyás problémáját, addig mi inkább a családokat támogatjuk abban, hogy minél több gyermek születhessen. Ezzel együtt ugyanebben a Nyugat-Európában egyre többen csodálkoznak rá, és szólnak elismeréssel a magyar családvédelmi politikáról. Biztosíthatom önöket arról, hogy a Fidesz-KDNP-pártszövetség minden körülmények között kiáll a magyar családok és gyermekek mellett. Magyarország a legcsaládbarátabb ország Európában, és ahogy Gárdonyi Géza mondta: „A család is olyan valami az életben, ami becses. Olaj az élet lámpásában.” Köszönöm szépen. [[Taps a kormánypártok soraiban.]]
A kormány részéről Novák Katalin államtitkár asszony fog válaszolni. Parancsoljon!
Köszönöm szépen a szót, elnök úr! Tisztelt Elnök Úr! Tisztelt Képviselő Asszony! Tisztelt Ház! Tisztelt Képviselőtársak! A mai nap azért is nevezetes, mert a Semmelweis-nap mellett ma egy másik fordulóponthoz is érkeztünk, hiszen 2019. július 1-jével elindul a családvédelmi akcióterv. A mai naptól, tehát 2019. július 1-jétől elérhetővé váltak a családvédelmi akció különböző lehetőségei, különböző programjai. Európában minden egyes európai ország azzal a problémával kell hogy szembenézzen, hogy nem születik elég gyermek, hogy üresek a bölcsők, hogy a fiatalok nem vállalnak vagy kevés gyermeket vállalnak, kevesebb gyermek születik, mint amennyit elterveztek, vagy egyáltalán már a fiatalok lemondtak a jövőről, lemondtak a gyermekvállalásról; ez Európa-szerte a probléma. Ehhez képest ma Brüsszelben éppen azon dolgoznak bizonyos politikusok, hogy olyan vezetőket állítsanak az európai szervezetek, az európai intézmények élére, akik bevándorláspártiak, akik a bevándorlással szeretnék a népesedési problémákat orvosolni, akik a nemzetekfelettiségben hisznek és nem az egyenértékű nemzetállamok összefogásában, erejében, és akik nem Európa jövőjén gondolkodnak, hanem a saját érdekeiket helyezik mindenek elé. Éppen ezért is fontos az, hogy mi egy másik jövőképet kínáljunk, és lássuk be azt, hogy Magyarországon mi járhatjuk a saját utunkat, és erre a népesedési kihívásra, amellyel mi is szembenézünk, mi megadhatjuk a választ, amely lehet, hogy nem azonos azzal, amit az európai országok többsége ad, mégis meggyőződésünk szerint ez az, ami a magyar jövő záloga lesz. Mi a magyar gyermekek születését szeretnénk segíteni, és a magyar fiatalokat abban, hogy annyi gyermekük lehessen és akkor, amennyit és amikor szeretnének. Kiszámítható, stabil, hosszú távú jövőt szeretnénk kínálni a magyar fiataloknak. Erről szóltak az eddigi családtámogatási intézkedéseink is 2010-től, és erről szól az idei évi is és a jövő évi költségvetés is, a 2020-as, amely családokról szóló költségvetés lesz. A mai nappal elindul a családvédelmi akcióterv. Azért vagyunk mégis könnyebb helyzetben, mint az európai országok többsége, mert a magyar fiatalok hisznek a jövőben, a magyar fiatalok szeretnének házasságban élni, szeretnének gyermekeket vállalni, szeretnének nagycsaládban élni, ez általában a jövőképük. Abban kell segítenünk, hogy ezt meg is tudják valósítani, a tervezett, a vágyott gyermekeik megszülethessenek, ezért dolgozunk mi, a kormányzat részéről. A mai nappal elindul a családvédelmi akcióterv, és ennek keretében elérhetővé válik az a babaváró támogatás, amelyhez hasonló még nem volt soha sem Magyarországon, sem máshol, ezért mondhatjuk azt is bátran, hogy ez egy hungarikum. [[13.20]] A babaváró támogatás egy olyan támogatás, amely akár tízmillió forintos mozgásteret is jelenthet a még gyermekvállalás előtt álló fiataloknak akkor, amikor az önálló életüket kezdenék közösen. Nincsen még saját egzisztenciájuk, és tudják azt, hogy hosszú évek nehéz munkája árán tudnák csak megteremteni azokat a feltételeket, amelyek között gyermeket tudnának vállalni. Ezért segítünk nekik egy, akár tízmillió forintos támogatással, amit csak akkor kell visszafizetniük, ha nem teljesülnek a gyermekvállalással kapcsolatos elképzeléseik. Egyébként ez egy olyan tízmillió forintos segítség, amit akár nem kell egyáltalán visszafizetniük, és bármire fordíthatják, amire szükségük van. Azt is szeretném hangsúlyozni a babaváró támogatás kapcsán, hogy a Magyar Nemzeti Bank állásfoglalása szerint ezt a babaváró támogatást 75 százalékig önerőként is felhasználhatják akkor, ha valamilyen hitelt szeretnének felvenni, illetve bővítettük a hozzáférést azzal is, hogy azok az adósok, akik a KHR-es listán rajta vannak, tehát korábban rossz adósnak minősültek, voltak tartozásaik, de ezeket a tartozásaikat már kielégítették, szintén felvehetik a babaváró támogatást. Szintén a mai naptól elérhető a nagycsaládosok autóvásárlási támogatása. Itt azoknak szeretnénk segíteni, ahol már a harmadik gyermek úton van, vagy már legalább három gyermeket nevelnek a családban, és szükségük van egy új személyautóra. Ilyenkor egy hétüléses autó vásárlásához 2,5 millió forintos támogatást vehetnek igénybe, és ezt a támogatást akár teljes mértékben felhasználhatják, ha egy kölcsönre van szükségük, vagy ha ezt az autót lízingelik. Bővül az otthonteremtési programunk, a CSOK-kölcsönt most már július 1-jétől fel lehet venni használt ingatlan vásárlásához is, és a mai naptól elindul a falusi CSOK is, ez is sokaknak az életét fogja megkönnyíteni. Szintén július 1-jétől válik elérhetővé a jelzáloghitel-elengedés azoknak a családoknak, ahova második gyermek érkezik egymillió forint értékben, harmadik gyermeknél négymillió forint, minden további gyermeknél egy-egy millió forint értékben. Bővítjük a bölcsődei rendszert, javítjuk a finanszírozását, jövőre elindul a négygyermekes édesanyák személyijövedelemadó-mentessége, és a jövő évtől válik elérhetővé a nagyszülői gyed is. [[Az elnök csenget.]] A családvédelmi akciótervvel is az a célunk, hogy Magyarországon minden eddiginél könnyebb legyen gyermeket vállalni és gyermeket nevelni. Köszönöm szépen, hogy meghallgattak. [[Taps a kormánypártok padsoraiból.]]
Napirend előtti felszólalásra jelentkezett Lukács László György képviselő úr, a Jobbik-frakció tagja. Megadom a szót, parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Ahogy itt az üléskezdéskor is hallhatták, hallhattuk, Semmelweis Ignácra emlékezünk, és az ő emlékén keresztül a magyar egészségügyi dolgozókat méltatjuk a mai napon. Születésének emléknapja a magyar egészségügyben dolgozók tiszteletadásának a pillanata, illetve napja, annak ellenére, hogy mindennap természetesen tiszteletet érdemelnek az egészségügyi dolgozók, legyen szó akár ápolókról, orvosokról vagy egyébként azokról, akiket az egészségügyben dolgozóknak hívunk; arról a nagyon fontos technikai személyzetről, dolgozókról, akik a mindennapokat biztosítják ahhoz, hogy egy-egy szakrendelő, egy gyógyszertár vagy éppen egy kórház működőképes legyen. A tisztelet hangja mellett természetesen tartozunk számadással is, méghozzá azzal, és ez is a bevezetőben elhangzott, hogy ez az az alkalom, amikor a problémáról is beszélni lehet. Az egészségügyben az, hogy nehéz helyzet van, szerintem nem új keletű, és ebben a patkó különböző oldalán ülő politikusok is egyet tudnak érteni, hogy jócskán van tennivaló az egészségügynek a javítása, megmentése érdekében. Ez nem egy magyar hungarikum, hanem ez egy európai trend, egy világtrendbe illő probléma, ez az a probléma, amely minden államnak nagyon fontos kihívása, az, hogy az elöregedő társadalomban a technológiának a növekedése mellett miként tudunk az elvárásoknak megfelelni. Tisztelt képviselőtársaim, úgy néz ki a helyzet, hogy Magyarország azért mégiscsak lemaradásban van ebben a versenyben, aminek a végén a kárát, a levét a magyar betegek, a dolgozók isszák meg, és Magyarországnak még erősebben, még több pénzzel kell dolgozni azért, hogy a hátrányát letudja. Ha a problémát megnézzük, akkor összességében három olyan kérdésre kell koncentrálni, ami említést érdemel. Az egyik egy pénzügyi probléma, ami abból áll, hogy egy óriási technológiai növekedéssel, egy elöregedéssel, egy öregedő társadalommal állunk szemben, amely egy fokozott igénybevételt jelent az egészségügy számára, annak az egészségügynek a számára, amelynek egyébként az alulfinanszírozottsága meglehetősen kézzelfogható. Az imént tárgyaltuk, az elmúlt napokban a következő évi költségvetést, és ott sem tudott a kormány igazi kritikát mondani arra, hogy a mai modern egészségügyünkből, amelyet sokszor XXI. századinak szeretnénk látni, abból valójában 500-600 milliárd forint hiányzik évente. Ennek egy részét a kormány megpróbálja év közben odacsatornázni, csoportosítani, hogy segítse az abban dolgozók, az intézmények helyzetét, de ez önmagában, tisztelt képviselőtársaim, nem elég. Szintén szembeötlő sokszor a rossz fizikai állapot, tehát az épületek állapota. Európai uniós pénzből sok vidéki intézményben sikerült ezt javítani, Budapesten egyelőre nem. És, tisztelt képviselőtársaim, ha valakinek kriminális az, hogy a M3-as metró szaunaként működik, akkor menjen el nyugodtan egy budapesti kórházba, ahol sajnos most olyan helyzet van, hogy a betegek és a dolgozók szintén 30-35 fokban kell hogy bent legyenek és dolgozzanak. Ha van tennivalónk, ha van feladatunk, akkor ezen a téren bőségesen van, hiszen az egészségügyben, illetve a kórházakban nemcsak öt percig utazik valaki, és lesz beteg, hanem nagyjából egy hétig, két hétig, vagy egyébként ott dolgozóként a nap minden órájában, sőt sokszor 24 órában is ezt a terhelést kapja. Az emberierőforrás-problémának talán az egyik legnagyobb, legégetőbb problémája vagy krízispontja a kiégés, a dolgozók fáradtsága, a dolgozók fásultsága. Az Egészségügyi Szakdolgozói Kamara évekkel ezelőtt elkészítette azt a felmérést, amelyben azt támasztották alá, hogy az egészségügyi szakdolgozók, azok az ápolók, akik ott állnak a magyar betegágyak mellett, sokszor már betegebbek, mint azok, akiket ők ápolnak. Tisztelt Képviselőtársaim! Ebben kell szintén fellépnünk, ez a közös feladatunk, a politika felett álló közös feladatunk, hogy ezeket a munkakörülményeket javítsuk. De itt is nyugodtan mondhatjuk azt, hogy harmadik problémaként az átláthatóság hiánya növeli az egészségügy terhét. Az a modern egészségügy, amelyben megfér a régi szocialista időszak hálapénzének az intézménye, ahol titkolni lehet azt, hogy kórházi fertőzésekben valójában hányan halnak meg, hogy mely intézményekben van probléma, tisztelt képviselőtársaim, nem azért kell titkolni, vagy nem azért kell ezeket titkolni, és nem is szabad titkolni, mert meg akarjuk ezzel védeni az egészségügyet. Azért kell nyilvánosságra hozni ezeket az adatokat, hogy az ott dolgozókat és a betegeket meg tudjuk védeni, hogy fel lehessen lépni abban a kelet-magyarországi vagy éppen nyugat-magyarországi kórházban a kórházi fertőzések ellen, ahogy egyébként Semmelweis Ignác ezt megálmodta, és ahogy ő ezt kitalálta, és ahogy megvalósította a magyar egészségügyben. Ez a közös felelősségünk: a pénzügyi források biztosítása, a méltó munkakörülmények biztosítása és az átláthatóságnak a biztosítása. Zárásként, tisztelt képviselőtársaim, engedjék meg: a Jobbiknak nagyon régóta ismert álláspontja volt az, hogy minden olyan jobbító szándékú javaslatot, amely az ország érdekében születik, támogatni tudjuk. Sokadjára mondom, sokadjára javaslom: ki kell alakítani azt a politika felett álló egészségügyi minimumot, amely meghatározza azokat a területeket, amik az elkövetkezendő 20-25 évben a politika mindennapi csatározásaiból kivonhatók [[Az elnök csenget.]] és amelyekkel a betegek és a dolgozók biztonságát szavatolni lehet az egészségügyben. A Jobbik ehhez partner lesz. Köszönjük szépen. [[Taps a Jobbik soraiból.]]
Válaszadásra Rétvári Bence államtitkár úrnak adom meg a szót. Parancsoljon!
Köszönöm szépen a szót, elnök úr. Tisztelt orvosexportőr Képviselő Úr! Tisztelt Ház! [[Dr. Lukács László György: Jaj, de vicces!]] Valóban, a mai napon mindnyájan köszönetet mondunk, hiszen ez a kormány döntött arról, hogy az egészségügyben dolgozók munkáját ismerjük el a mai napon, és őket ünnepeljük országszerte. Valóban, mindnyájunknak már a megszületésekor ott voltak az első másodpercekben, sőt az előtt is már pár hónappal, és egészségünkre vigyáznak, szeretteinkről szintén, ha beteg, gondoskodnak. Ezen a napon sokat kell nekik köszönnünk.Ott folytatnám az ön gondolatmenetét, tisztelt képviselő úr, ahol abbahagyta, mégpedig hogy egy nagy programot, egy pártok fölött álló programot szeretne ön az egészségügy kapcsán látni. Ne szerénykedjen: önök közel két évvel ezelőtt alá is írtak egy ilyen nagyívű programot, együtt jegyzik ezt a programot a Kétfarkú Kutya Párttal, közösen fogadták el Kincses Gyulának azt a pártokon átívelő, több mint egy féltucatnyi pártot magában foglaló programját, amely a Jobbiknak is meghatározta a választások előtt az egészségpolitikáját. Kincses Gyuláról, ugye, azt kell tudni, hogy ő a vizitdíj nagy támogatója, a fizetős egészségügy paramétereit szívesen szereti meghatározni, és az önök által aláírt dokumentumban is ilyenek szerepelnek. Például arról szól, hogy a privát szolgáltatási rendszernek miként kell irányítottnak lenni az egészségügyben, és miként kell egy piaci környezetbe ágyazni az egészségügynek ezt a részét. Ezt írták önök alá. Azt is írják, és azt is önök aláírták ebben az ön által áhított, pártok fölött álló és a Kétfarkú Kutya Párttal közösen jegyzett programjukban, hogy az állami és a piaci szegmensnek hogyan kell együttműködni. Azt írják ebben a programban, hogy a betegnek meg a két szegmensnek átjárhatónak kell lenni, tehát a betegek ide-oda vándoroljanak az állami és a privát egészségügy között, és a kettő egymásra épüljön. [[13.30]] Ismerjük ezt az SZDSZ-es modellt: az egymásra épülés azt jelenti, hogy ahol profit van, azt vigyék ki a magánszolgáltatók, ahol költség van, azt fizesse a közfinanszírozott társadalombiztosítás, és önök fontosnak tartották még itt a 6. pontban például megemlíteni, hogy a megvásárolható szolgáltatások piacát is ki kell alakítani az egészségügyben. Ezt adták volna önök ajándékba a magyar polgároknak, hogyha a tavalyi országgyűlési választásokon önöket választják meg: lényegében a megszorításokat. Látjuk, hogy mi az önök politikája: a forráskivonás, a leépítések és a piaci orientáció. Ezzel szemben a Fidesz-KDNP a forrásokat bővítette: a jövő évi költségvetés már több mint 700 milliárd forinttal többet tartalmaz egészségügyi célokra, mint a 2010-es, szocialisták által elfogadott költségvetés, ez már jóval több, mint a GDP 1,5 százaléka; kórházfejlesztéseket ön is tudja, 70 helyszínen az országban és béremeléseket, ha csak az orvosok bérét nézem, két év alatt 207 ezer forinttal emeltük a bruttó alapbérét. Ezzel szemben mit kínál az ellenzék? Egy horrorisztikus koalíciót: orvosexportőr jobbikosok, kórházbezáró szocialisták és privatizátor liberálisok. [[Z. Kárpát Dániel: Bohóc vagy!]] Ez az ellenzéknek az egészségügyi programja. Ez természetesen megjelent az elmúlt hetekben is a budapesti előválasztásuk kapcsán, hiszen Kálmán Olga programjáról beszélt Mihályi Péter közgazdász, ő a Soros-egyetemnek egy vendégprofesszora, és ő el is mondta, inkább azt mondanám, hogy kikotyogta, hogy pluszpénz kell az egészségügybe, ennek egy részét magánerőből, szó szerint idézem: egy részét pedig magánerőből, mondjuk, tartozhat hozzá például egy budapesti vizitdíj. Ez volt tehát az önök javaslata 2019-ben, egy budapesti vizitdíjnak a bevezetése. Önök most felsorakoztak Karácsony Gergely mögött, tisztelt képviselő úr, aki az árnyékkormányába fölvette azt a Komáromi Zoltánt, aki 2008-ban a vizitdíj mellett aláírásokat gyűjtött, tisztelt képviselő úr. [[Arató Gergely: Ő már nálatok van azóta! Közbeszólás az ellenzék soraiból: Ezt nehéz követni!]] Önök, a Jobbik ezt a főpolgármester-jelöltet támogatja, aki olyan embert tett volna meg egészségügyi miniszternek, és nyilván a budapesti egészségpolitikájában is arra az emberre támaszkodna, aki aláírásokat gyűjtött a vizitdíj mellett. És ilyen fogalmat kitalálni, tisztelt képviselő úr, egy népszavazás után, a szociális népszavazás után, amely eltörölte 2008-ban a vizitdíjat, hogy akkor önök majd budapesti vizitdíjat vezetnek be, azt hiszem, ez az emberek akaratával szembemegy. De különleges tárházat mutattak be önök akár a költségvetési módosító javaslatban is. Ön is benyújtott többféle módosítót a költségvetéshez, nem sikerült például még egy alkoholellenes stratégiához sem jól megfogalmazott módosítót benyújtani, mert véletlenül nemzeti alkoholstratégia elfogadására tett javaslatot és nem alkoholellenes stratégiára, mint ahogy a drogmegelőzésnél és más téren is tesszük. Tisztelt Képviselő Úr! [[Az elnök a csengő megkocogtatásával jelzi az idő leteltét.]] Ahogy említettem, béremeléssekkel, többletforrásokkal igyekszünk az egészségügyben dolgozók és a betegek helyzetén javítani. [[Szilágyi György: Szégyelld magad!]] Köszönöm szépen. [[Taps a kormánypártok soraiban.]]
Most a DK képviselője, Varju László következik. Megadom a szót.
Köszönöm szépen. Tisztelt Ház! A devizahitel-károsultakon segíteni kell. A magáncsőd intézménye kudarcot vallott, tűrhetetlen, hogy magatehetetlen öregeket, kisgyermekes családokat, hetente 60-80 családot tesznek ki az utcára, a családokat egyébként szétszakítva. A devizahitelezést még az Orbán-kormány tette lehetővé 2011-ben. Jegybankelnökként Járai Zsigmond az egekbe emelte a kamatot, így a forinthitel a legtöbb ember számára megfizethetetlenné vált, és ezzel elindult a devizahitelezés karrierje. Hiába figyelmeztetett 2005 decemberében Gyurcsány Ferenc miniszterelnök a devizahitelek súlyos kockázatára, az otthon utáni érthető vágy sokakat elcsábított. [[Derültség a kormánypárti padsorokban. Dr. Rétvári Bence: Komolyan beszél?]] De ma már nem ez a fő kérdés. A helyzet kialakulásában súlyos felelősség terheli azokat a bankokat, amelyek nem tájékoztatták megfelelően az ügyfeleiket az árfolyamkockázat változásáról. [[Dr. Völner Pál: Simor András!]] Számos bírósági kereset indult ezen az alapon, és ezzel kapcsolatos vitás európai, illetve nemzetközi jogi kérdéseket tisztázandó, a hitelfelvevők számára kedvező döntést hozott az Európai Bíróság, s azóta már a Fővárosi Ítélőtáblán is született az ügyfél számára kedvező ítélet. Sajnos, a Kúria konzultációs testülete a bíróságok számára irányadó véleményében egyrészről mindenkit perre kényszerít, másrészről kizárja, hogy az eljáró bíróság helyt adjon a tisztességtelen devizahitel-szerződés érvénytelenítésének, ami nemcsak az Európai Bíróság ítéletével ellentétes, hanem a fogyasztóvédelemről szóló 1997. évi törvényben rögzített európai fogyasztóvédelmi normákkal is, harmadrészt a hitel felvételkori árfolyamon és az akkori kamatokkal történő forintosítását javasolja. Ez utóbbi azon vélelmen alapul, hogy az ügyfél a forintosítással kialakult feltételek mellett is felvette volna a hitelt, ami nyilván nem igazolható. Természetesen nem vita tárgya, hogy a tartozásokat meg kell fizetni, és ezzel összefüggésben a hitel felvevője felelős annak megítéléséért, hogy erre képes lesz-e. Csakhogy felelőssé tehetőe az az adós Kósa, Szijjártó és Varga Mihály urak 2010-es, választás utáni kijelentéseiért, amitől a forint mélyrepülésbe kezdett? Felelőssé tehetőe az az adós a kormány tudatos forintgyengítő politikájáért, amin a jegybank jól keres, és a nyereség Matolcsy úr közreműködésével elveszíti közpénzjellegét. Felelőssé tehetőe az az adós azért, hogy a kormányváltáskor 190 forintos svájci frank ma 290 forint? Hiába nőtt tehát 2004 óta jóval több mint kétszeresére az átlagkereset, ebből nem lehet kigazdálkodni a többszörösére nőtt törlesztőrészleteket. Ezért egymillió ember kivándorolt a mi országunkból, akiknek több mint 70 százaléka egyébként devizahiteles. A devizahitel-válságért, a kivándorlás kezeletlen helyzetéért a kormány, a Fidesz-kormány felelős gazdaság- és jövedelempolitikájával. Úgy csinálnak, mint az a majom, ami nem akar meghallani semmit, nem lát semmit, és nem is beszél. Ez a magyar kormány álláspontja. Tisztelt Ház! A magyar kormány és az Európai Újjáépítési és Fejlesztési Bank között 2015-ben létrejött, a devizahitelek kezelését nagyban érintő megállapodást félévenként e szerződésnek megfelelően át kell tekinteni és szükség esetén kiigazítani. Követeljük, hogy a kormány hozza nyilvánosságra az e találkozókon született megállapodásokat, és mondja fel ezt a szerződést! Követeljük, hogy a kormány a Nemzeti Eszközkezelőn keresztül tegye lehetővé, hogy a fizetésképtelen családok, a gyermekes családok bérlőként lakásaikban maradhassanak vagy egy másik bérlakásba költözhessenek, és teremtsenek fedezetet erre az éppen alkalmas vagy éppen esedékes költségvetésben. Követeljük, hogy a gyermekes nemfizető családokra terjesszék ki a támogatási rendszerüket, hogy azt az összeget a bedőlt hitel kiváltására fordíthassák! Ezen túl pedig az is tény, hogy jogállamban elképzelhetetlen módon akadályozzák azt, hogy a jogaikat érvényesíthessék az érintettek. Ezért az egyébként a teremben jelen lévő civil képviselők, a devizahitelesek képviselői elfogadták és kezdeményezték [[Az elnök a csengő megkocogtatásával jelzi az idő leteltét.]] a Kossuth téri civil konzultációs testület megalakítását. Az üzenetüket elhozom, és az államtitkár úrnak a hozzászólása után át kívánom adni az üzenetüket. Köszönöm szépen. [[Taps a DK és az MSZP soraiban.]]
Völner Pál államtitkár úré a szó.
Köszönöm a szót, elnök úr. Tisztelt Ház! Tisztelt Képviselőtársam! Ezt az ötperces felszólalást hallgatva nem tudtam, hogy az amnézia vagy a demagógia az, ami nagyobb arányban volt jelen ebben a beszédben. De hogyha már visszanyúltunk a 2002-es állapotokig, és volt ilyen, hogy úgy mondjam, kedves, hogy felkínálta ezt a magas labdát, akkor hadd emlékeztessem önt arra, 2002-ben létezett Magyarországon egy lakástámogatási rendszer, ahol nagyon kedvező, forintalapú hitelekhez tudtak hozzájutni a magyar családok, amelyet önök szűkítettek be, majd töröltek el. [[Folyamatos zaj és közbeszólások a DK és az MSZP soraiban. Kunhalmi Ágnes: A Várba költözni! Dr. Vadai Ágnes: Fúziós pacalleves!]] Természetesen volt olyan miniszter is, aki élt még a lehetőséggel, kihasználva ezt az alkalmat. Lehet, hogy ez…
Kunhalmi Ágnes asszony, miért kiabál?
…de önök koalícióban voltak ezzel a formációval, ezt nem tudják letagadni.
Államtitkár úr, egy pillanatra, legyen szíves! Egy pohár vizet kérek Kunhalmi Ágnes képviselő asszonynak meg egy nyugtatót. [[Kunhalmi Ágnes felmutat egy poharat.]] Azonkívül nyomatékosan szeretném kérni, hogy ne kezdjék el az őrületet már megint! Egészen jól haladtunk idáig. Hallgassák nyugodtan azt, amit az államtitkár úr mond. Mi is meghallgattuk önöket nyugodtan, bár nem volt könnyű, próbálják meg ezt önök is! [[Taps a kormánypártok soraiban.]] [[13.40]]
Köszönöm. Tehát ott tartottunk, hogy önök eltörölték a kedvezményes lakástámogatási rendszert, és megkínálták természetesen a devizahitelek tömegét, amelyhez a jegybank aktív segítséget nyújtott Simor András vezetésével, hiszen a forint alapkamatát úgy megemelte, hogy a forinthitelekhez megfelelő piaci viszonyok között felelős gondolkodással nem tudott hozzájutni egyetlen család sem. Elérkezett az az idő, amikor minden devizahitel-alapon ment. Egyébként ez az önkormányzatokra, cégekre, nem csak a családokra vonatkozó nyomás volt, amit mindenki kénytelen volt ebben a formában megoldani, miközben költségvetési megvonások voltak a teljes gazdaságban és a teljes önkormányzati szektorban. Tehát a bűn sokkal szélesebb körű, mint amiről itt leszűkítetten beszéltünk. És amikor 2008-ban, lám, beütött a világgazdasági válság, elkezdtek emelkedni a devizahitelek kamatai, a devizaárfolyamok elszabadultak, akkor önök mit tettek? Nem tettek semmit. 2010 tavaszáig itt egy balliberális koalíció vezette ezt az országot. [[Szabó Timea: Kilenc éve kormányoztok!]] Hogy mit mondott 2005-ben Gyurcsány Ferenc? Mit tett? Semmit sem tett. Ez a probléma. És az is lehet, hogy azt is hazudják, hogy mit mondott, mert nem tudom követni mindig ezeket az eseményeket, hogy önök éppen hogyan meg mit nyilatkoznak nem akarok napi aktualitásokra kitérni. [[Dr. Vadai Ágnes: Gender!]] És elérkezett 2010, amikor a jelenlegi kormány kapott bizalmat nem véletlenül a választóktól. [[Gréczy Zsolt: 325 volt a forint!]] Tehát a devizahitelesek nagy szerepet játszottak az önök bukásában, hiszen az az egymillió család megbüntette önöket, és a mai napig büntetésben tartja. Akkor gyakorlatilag bevezettük a kilakoltatási moratóriumot. A legrosszabb helyzetben lévő családoknak felállítottuk az eszközkezelőt, amely több mint 36 ezer családnak nyújtott segítséget, akik most vissza tudják vásárolni a lakásaikat, és addig bérlőként bent lakhattak. Ezenkívül biztosítottuk a végtörlesztés lehetőségét. Hogy ebben a bankok mennyire segítettek, mennyire nem, mondjuk, egy másik hitel kiváltásával ösztönözni lehetett volna, ez egy másik kérdés. Bevezettük az árfolyamgát intézményét. Utána elszámoltattuk a bankokat mind a devizaátváltás, mind a kamatfelárak tekintetében, és több mint ezermilliárd forintot juttatunk vissza a devizahitelesekhez. Ezeket a javaslatokat, ezeket a megoldásokat visszanézhetjük a parlamenti jegyzőkönyveket önök túlnyomórészt nem szavazták meg, nem álltak ki a devizahitelesek mellett, a segítő lépéseket nem támogatták. Ezt kellene inkább felidézniük, itt kellene keresni azokat a problémákat, amik idevezettek. [[Gréczy Zsolt: Kisgyerekeket vesztek el a családoktól! Kisgyerekeket!]] A másik része a dolognak, hogy a bíróságok ma hiszen képviselő úr erre is kitér milyen megoldásokat kerestek. Valóban, ami az általános, generális megoldásokat illette, ez a parlament helytállt, ez a parlament próbálta megoldani, enyhíteni ezeket a terheket. A forintosítással kivezettük ezt a problémakört, és ma az vehet csak fel devizahitelt, megjegyzem, akinek devizában van jövedelme. Ezt is megtehették volna 2002 után, megjegyzem. [[Cseresnyés Péter: Így van! Dr. Rétvári Bence: Meg, bizony!]] És gyakorlatilag elérkeztünk oda, amikor a bíróságok azt mondják, hogy az esetek egyedi kivizsgálásával lehet eljutni oda, hogy vane a bíróságnak szerepe abban, hogy megállapítson egy érvénytelenséget, vagy az érvénytelenséget hogyan tudja kiküszöbölni, és hogyan tudja méltányosan elszámolni azok felé, akiken a jogszabályok sem tudtak kellő mértékben segíteni az elmúlt időszakban. Ezeket a tényeket nem lehet letagadni. Köszönöm a figyelmet. [[Taps a kormánypártok soraiból.]]
Szintén napirend előtti felszólalásra jelentkezett az MSZP képviselője, Korózs Lajos. Parancsoljon!
Köszönöm szépen. Tisztelt Ház! Kedves Képviselőtársaim! Július 1-je a közszférában dolgozók ünnepe is, azon túlmenően, ahogy képviselőtársaim már utaltak rá, Semmelweis Ignácra is ilyenkor emlékezünk, a Semmelweis-nap keretében. Azért hoztam szóba a köztisztviselői napot, mert fejet kell hajtanunk azok előtt az emberek előtt, akik ilyen sanyarú körülmények között is a kormányablakokban, járási hivatalokban vagy éppen a Nyufig ügyfélszolgálatán dolgoznak. Azt gondolom, képviselőtársaim, hogy nagyon sok Semmelweis Ignácra lenne szükségünk, annál is inkább, mert el kell ismernünk azoknak az egészségügyben dolgozó elszánt és elkötelezett embereknek a munkáját, akik éjt nappallá téve tevékenykednek azért, hogy még működjön ez az egészségügy. Tiszteletet érdemelnek azok az egészségügyi dolgozók, akik esküjükhöz hűen példásan helytállnak orvosként, ápolóként vagy éppen műszaki dolgozóként az egészségügyi ellátórendszerben. Én azt gondolom, hogy a kormányzat adósa az egészségügyi szférának, adósa az ágazatnak. És hajtsunk fejet az előtt az érsebész előtt, aki a múlt héten éppen az életét áldozta munka közben, hiszen ez az ember 30 napon keresztül éjt nappallá téve dolgozott. Szeretném itt megemlíteni azt, hogy az alapvető jogok biztosa egy vizsgálatot készített el, és a vizsgálatot megküldte a kormányzatnak is. Ezen vizsgálat elsősorban az érsebészekről szól. Az alább ismertetett megállapításokat csak összefoglalóan mondom, említem meg. Mintegy 24 oldalas dokumentumról beszélek, de engedjék meg, hogy néhány pontot kiemeljek belőle. Azt elfelejtettem említeni, hogy a Petz Aladár Kórházat, a városmajori érsebészeti klinikát és a Péterfy Kórházat vizsgálták kiemelten. Pontokba szedve a megállapítások. Az első: az érrekonstrukciós műtétek alacsony és az amputációk magas száma sérti az emberi méltósághoz való jogot. Második ilyen megállapítás: ugyanezen betegségcsoport esetén az egyenlő bánásmód követelménye is sérül, mivel a területi különbségek miatt egyes helyeken sokkal rosszabb feltételekkel jutnak hozzá ezen ellátásokhoz. Csak megállapítom, hogy az utóbbi az Alaptörvény XX. cikkelye szerint is az egészséghez való jogot sérti, és fel is veti ezt a problémát. A harmadik ilyen megállapítás: az intézményválasztás szabadsága a kevés szakember miatt nem érvényesülhet. Végül, de nem utolsósorban idézek a jelentésből: „Ez mármint hogy a szakorvosok alacsony száma , valamint az a tény, hogy az ország egyes területein egyenetlenek az ellátás színvonalát biztosító tárgyi és személyi feltételek, olyan bizonytalan működési struktúrát eredményeznek, amelyben nem transzparens és így ellenőrizhetetlen az, hogy egy intézmény milyen feltételrendszer mentén dönt a területen kívüli betegek fogadásáról. Ez pedig további súlyos esélyegyenlőtlenségekhez vezet.” Tisztelt Ház! Kedves Képviselőtársaim! Engedjenek meg egy pillanatfelvételt az elmúlt héten az egészségügyben történtekről. Olvashattuk azt hiszem, mindenki találkozhatott ezzel a tudósítással , hogy Nagyatádon gyakorlatilag összekalapozták a pénzt egy CT beszerzésére, majd ezt a CT-t üzembe is helyezték, de ettől függetlenül egy éve volt rá az egészségügyi kormányzatnak, hogy megoldja a finanszírozását. Hangsúlyozom, egyik napról a másikra itt milliárdokat tudnak átcsoportosítani, itt képtelenek voltak egy év alatt ennek a CT-nek a finanszírozását megoldani, így a betegek száz kilométert kell hogy utazzanak, vagy Pécsre vagy Kaposvárra, hogy egy diagnosztikai elemzéshez hozzájussanak. [[Cseresnyés Péter: Nem száz kilométert!]] Szeretném azt is elmondani, hogy nem egy horribilis összegről van szó, 250-300 vizsgálatot kellene finanszírozni az egészségügyi kormányzatnak. Ha akarnák, tíz perc alatt meg lehetne oldani ezt a problémát is. És olvashatjuk azt is a híradásokban, hogy a laborszolgáltatás a Veszprém megyei kórháznál megszűnt létezni. Itt a mikrobiológiai szolgáltatás gyakorlatilag megszűnt, a járványügyi szolgálatások ilyetén formában megszűntek. És a kormányzat persze üzent az ott élő embereknek, azt mondták, hogy menjenek a piacra, sőt ajánlottak is olyan céget, amitől ezt meg lehet rendelni. Csak megjegyzem, kedves képviselőtársaim, hogy olyan 20 és 50 ezer forint között van ma egy képalkotó diagnosztikai vizsgálat finanszírozása a magánszférában. [[Kunhalmi Ágnes: Szégyen!]] Köszönöm a figyelmüket.
Ismét Rétvári Bence államtitkár úré a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ami az egészségügyi átcsoportosításokat, finanszírozásokat, milliárdokat és százmilliárdokat illeti, tisztelt képviselő úr: önök is ebben egyfajta rekordot állítottak föl, hiszen sikerült önöknek 600 milliárd forintot kivonni a magyar egészségügy rendszeréből. [[Kunhalmi Ágnes: Kilenc éve kormányoztok!]] Önök voltak az OECD kimutatása szerint az egyetlen olyan kormány, ami kivett az egészségügyi finanszírozásból és nem hozzátett, míg amióta mi kormányzunk, az OECD-országok között a hetedik legnagyobb mértékben emelkedik Magyarországon az egészségügy finanszírozása. [[Szabó Timea: Nem!]] Tehát nem 600 milliárdos kivonásról van szó [[Szabó Timea: Ez nem igaz!]] mint az önök esetében, hanem ha csak a költségvetés számait nézem több mint 700 milliárd forintos pluszforrás biztosításáról. [[Szabó Timea: Az OECD számai pont nem ezt mondják!]] [[13.50]] Ön a legalapvetőbb tényeket is elferdítve hozza itt a parlamentben, arról beszélt, hogy a betegektől meg a környéken lakóktól kalapozták össze a nagyatádi CT árát. 130 millió forint állami támogatást kaptak ennek a megvásárlására, tisztelt képviselő úr, nem a környéken kalapozták össze, hanem 130 millió forint állami támogatást nyertek. Önök persze a betegeket sarcolták volna meg a vizitdíjjal meg a kórházi napidíjjal, tehát önök tényleg nem önkéntes alapon, de a betegektől szedték volna előbb-utóbb ezeket össze. Azt, hogy javult az ellátás szintje a többletforrásoknak is köszönhetően az elmúlt években, azért azt több minden mutatja, tisztelt képviselő úr. Például, ha ön megnézi a krónikus betegségben elhunytak számát az elmúlt időszakban, 2010 óta az Európai Unióban ez 10 százalékkal csökkent, Magyarországon 15 százalékkal csökkent [[Szabó Timea: Elsők vagyunk az Unióban a krónikus betegségben meghaltak számával!]] , tisztelt képviselő asszony, másfélszer akkora mértékben csökkent Magyarországon a krónikus betegségben elhunytak száma, mint az Unióban általában. Nyilvánvalóan önök a nemzeti kishitűség szóvivőiként igyekeznek ezeket elhallgatni, de ez nem így van, tisztelt képviselő asszony. De ha megnézi az egészségben eltöltött évek számát és a várható évek számát, 2010-ben Magyarországon a várható élettartam 74,7 esztendő volt, ez most már 76 év. Míg az Unióban átlagosan 1,4 százalék a várható élettartam emelkedése, ez Magyarországon 2 százalékos volt, tehát jóval nagyobb, több mint másfélszer nagyobb a várható élettartam emelkedése, és 2010 óta több mint másfél évvel tovább élnek a magyarok. Ennek sok minden tényezője van, de az egyik fontos tényező nyilván az egészségügyi ellátás. És ha azt ön megnézi, hogy az egészségben eltöltött évek száma hogyan változott az Európai Unió átlagában, akkor azt látja, hogy az elmúlt esztendőkben, 2010 óta uniós szinten fél évvel emelkedett a várható, egészségben eltöltött évek száma, ezzel szemben Magyarországon 2,2 évvel. Nyilván nálunk a kiinduló bázis egy rosszabb érték volt, nyilván az európai uniós átlag alatti érték volt, de a növekedés üteme jóval nagyobb volt, mint az Unió átlagában, és most sikerült elérni, a Fidesz-KDNP-kormányzat időszakában köszönhetően többek között az egészségügyi többletforrásoknak is , hogy az az olló, ami az európai átlagos várható élettartam és a magyar várható élettartam közötti különbség, most már nem 5 év fölötti ez a különbség, hanem 5 évnél kisebb. [[Szabó Timea: 4,5.]] Tehát azzal, hogy javítjuk az adatainkat nagyobb arányban, mint az Unió, a különbség is csökken az uniós várható élettartam és a magyar várható élettartam, az uniós egészségben eltöltött évek száma és a magyar egészségben eltöltött évek száma között. Ilyenkor kell köszönetet mondjunk az egészségügyi dolgozóknak, tisztelt képviselő úr, és ilyenkor kell hogy lássuk, hogy azok a többletforrások, amelyek az egészségügybe érkeztek, többek között béremelésként, azok nagyon-nagyon jó helyre érkeztek, és meg is hozták az eredményüket, és ezt szeretnénk mi folytatni. Önök, ne feledjük el, hogy elvettek 2008-ban minden magyar ápolótól, minden orvostól, minden mentőautó-vezetőtől, minden fizikai dolgozótól a kórházakban és a szakrendelőkben, mindenkitől elvettek egyhavi bért. Ezzel szemben mi az orvosok esetében, ha ön összehasonlítja a 2010-es alapbért és a mostanit, azt láthatja, hogy körülbelül több mint kétszeresére, 2,5-szeresére emeltük azt a pénzt, amit az orvosok méltán a munkáikért megkaphatnak. Ha ön megnéz egy szakdolgozót, aki 2010-ben pályakezdőként, OKJ-s végzettséggel 159 ezer forintot keresett, ő idén már 324 ezer forintot keres. Ha megnéz egy tapasztaltabb, már két évtizednyi tapasztalattal rendelkező szakdolgozót, egy ápolót, aki 172 ezer forintot keresett 2010-ben, ő ma már 361 ezer forintot keres. Ha pedig megnéz egy szintén nagyobb tapasztalattal rendelkező, két évtizede az egészségügyben dolgozó orvost, szakorvost, ő 364 ezer forintot keresett 2010-ben [[Az elnök a csengő megkocogtatásával jelzi az időkeret leteltét.]] , ma pedig 853 ezer forintot. Köszönet az egészségügyben dolgozóknak a munkájukért. Köszönöm szépen. [[Taps a kormánypártok soraiban.]]
Az LMP részéről Hohn Krisztina képviselő asszony kért szót. Parancsoljon!
Köszönöm szépen a szót. Tisztelt Országgyűlés! Hamarosan a tisztelt Ház elé kerül majd Magyarország 2020. évi költségvetésének elfogadása. Ebből világosan láthatjuk, hogy mire és mennyi pénzt szán a kormány a jövő évi büdzséből, viszont az ellenzék által beadott több mint 800 módosító javaslatból egyetlenegy sem került elfogadásra a Költségvetési bizottságban. Ezt nem nagyon értettem, és hihetetlennek találtam, hogy egyetlenegyet sem találtak a bizottság kormánypárti tagjai elfogadásra érdemesnek. Ezen az ülésen, miután az egyik javaslat kapcsán halkan megjegyeztem, hogy nem hallottam jól, hogy mi az elutasítás oka, egyik képviselőtársam még odaszólt, hogy: „Nem mindegy? A lényeg, hogy a kormány nem támogatja.” Nos, nekem nem mindegy, mert én naiv, azt gondolom, hogy demokráciában élek. Nos, ezek után, bízva mégis a demokráciában, úgy gondoltam, meg kell osszam gondolataimat a szegénységről, a közmunkáról és emberek sokaságának kilátástalannak tűnő helyzetéről, hiszen ezért is vagyok itt. Felszólalásom célja a megoldáskeresés. Azért mondom ezt, mert bármilyen hihetetlen, nem csupán kritika lehet egy ellenzéki képviselő célja a felszólalásával, hanem az is, hogy valamilyen problémára felhívja a figyelmet, és az is, hogy elhozza a tisztelt Ház elé adott csoportok, emberek jajkiáltásait. Hogy mi a szegénység, arról sokan sokfélét mondanak. Rengeteg riport, újságcikk, dokumentumfilm és könyv lát napvilágot az adott témában. Én is sokfélét olvastam, de azt gondolom, hogy akkor lehet igazán megérteni a lényegét, ha az ember saját maga tapasztalja, amikor lehetőségünk van belelátni mások életébe, amikor beengednek a lakásaikba, amikor utolsó mentsvárként hozzánk fordulnak, sőt, amikor évek óta ismerjük és látjuk sorsának alakulását. Mint mondtam, sokan sokfélét gondolnak a szegénységről és a szegényekről, és igen, tény, hogy vannak olyanok is. Hogy milyenek? Igen, akik isznak, drogoznak, nem szeretnek dolgozni. De mi van azokkal, akik nem tudnak? A betegekkel, az idősekkel, a gyerekekkel? És ilyenkor a válasz az, hogy emelkedett a minimálbér iksz százalékot, hogy családi adókedvezmény van, ingyenes tankönyv, s a többi, s a többi. Tudom, tisztában vagyok vele, és ezek jó döntések, és igen, kellenek, de sajnos olyanok is vannak, amelyek sohasem érik el valódi céljukat, vagy olyanok, amelyek mire a terepre érnek, semmivé lesznek, elkorcsosulnak, nem érnek le vidékre. Falusi polgármesterként megtapasztaltam sokféle szegénységet, sok csalódást, kilátástalanságot, betegséget, mentális problémákat, megtapasztalhattam különféle közfoglalkoztatások sikereit és kudarcait egyaránt. Tudom, a közfoglalkoztatás célja az, hogy a benne részt vevők visszataláljanak a munkaerőpiacra, és ez is az egyik oka annak, hogy nem növekedik a bérük. 2011-ben a nettó közfoglalkoztatási bér 47 025 forint volt, ’19-ben ez 54 217 forint nettóban. Nyolc év alatt 7192 forintot emelkedett. De mire is elég ez az összeg, mit lehet venni 54 217 forintból? Ha egy ember ennyiből próbálja magát fenntartani, és kifizeti az alaprezsit hangsúlyozom, alaprezsiről beszélünk , az legalább 20-30 ezer forintot tesz ki, és marad 25-30 ezer forintja, hogy fára gyűjtsön, egyen, ruházkodjon, napi ezer forintból. Azt gondolom, hogy eljött az idő, amikor cselekedni kell. El kell gondolkodni azon, hogy aki jelenleg még a közfoglalkoztatásban dolgozik, miért nem tud elhelyezkedni a versenyszférában. Esetleg zsáktelepülésen lakik és nincs megfelelő tömegközlekedés? Betegséggel küzd? Talán mentálisan nem alkalmas a munkavégzésre? Idős? Szakképzetlen, esetleg analfabéta? Azt hiszem, ezekre a kérdésekre a munkavállalót ismerő orvos, kistelepülésen akár a polgármester, a szociális munkás, a családsegítő szolgálat munkatársa tudhatja a választ. Ha megtörténne egy ilyen kutatás, egy ilyen okkutatás és állapotfelmérés, sokkal könnyebb lenne megtalálni a megoldást ezeknek a közmunkában rekedt munkavállalóknak. Ha lehetőség van őt segíteni abban, hogy a munkaerőpiacon érvényesülni tudjon, akkor segítsen neki az adott hatóság, ha viszont az állapota visszafordíthatatlan, akkor lehet, hogy a szociális jellegű közfoglalkoztatás a megoldás. Viszont akkor olyan munkabér megállapítására van szükség, amely nem konzerválja a kilátástalanságot, az éhezést, a nyomort, és erre sajnos nem ad megoldást egyhavi, esetleg egyhavi pluszjuttatás, egyszerűen a bérüket kell megemelni. Köszönöm szépen a szót.
Ismét Rétvári Bence államtitkár úr fog válaszolni. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt kérdezte képviselő asszony, hogy miért nem támogatták a kormánypártok például az LMP-nek a módosító javaslatait. Tisztelt képviselő asszony, ha megnézzük, hogy a mi tárcánkhoz, az Emberi Erőforrások Minisztériumához tartozó területen önök milyen módosító javaslatot nyújtottak be, azt látjuk, hogy önök adókivetéssel drágítanák az energiahordozók árát, magyarul, növelnék a magyar emberek rezsijét. [[14.00]] 165 milliárd forint többletet szednének be rezsiemeléssel az önök költségvetési módosító javaslata alapján az emberektől, és ennyivel többet kellene a magyar háztartásoknak kifizetni. [[Hohn Krisztina közbeszól.]] Tisztelt Képviselő Asszony! Senki nem szeretne visszalépni abból, amit a rezsicsökkentés során elértünk, márpedig az önök javaslatai ezt célozták, 165 milliárd forintot húztak volna ki egy év alatt a magyar polgárok zsebéből. De sok ellenzéki képviselőtársa is hajmeresztőbbnél hajmeresztőbb javaslatokkal és indokolásokkal állt elő, csak a mi tárcánkat illetően önök hét új adót vezetnének be hét új adót! , amivel 565 milliárd forintot húznának ki a magyar családoknak a zsebéből. [[Hohn Krisztina: Nem igaz!]] Növelnének is adókat, a javaslataik szerint növelnék az áfát, ami valószínűleg az alapvető élelmiszerek áfájának az emeléséből származhat, hiszen a tej, a tojás, a sertéshús a legalacsonyabb százalékkal adózik. A jövedékiadó-bevétellel, a társaságiadó-bevétellel húznának ki az emberek és a cégek zsebéből pénzeket [[Arató Gergely: A nagyvállalatokéból! Demeter Márta közbeszól.]] , és le is írták, hogy miért, hiszen ott van az egyik ellenzéki képviselő javaslatának, költségvetési módosító javaslatának a szövegszerű indokolásában, pont a szociális támogatások területén, hogy a Fidesz-kormány előtti időszakban megszokott viszonyokhoz való visszatérés, és a szociális rendszernek ő úgy mondja radikális leegyszerűsítése. Tehát a 2010 előtti állapothoz való visszatérés az önök költségvetési módosító javaslatának az eredménye. Szintén főleg párbeszédes javaslatok alapján kevesebb állna rendelkezésre a 304 milliárdos keretnél családi pótlékra [[Demeter Márta közbeszól.]] , 6,3 milliárdos keretnél anyasági támogatásra, 60,8 milliárdos keretnél alacsonyabb lenne az ellenzéki javaslatok szerint a gyermekgondozást segítő ellátásoknak a kerete, mert ebből is elvennének. Elvennének a 11 milliárdos gyermeknevelési támogatásból is bizonyos részeket, de csökkentenék a most 3,1 milliárdos, a gyermekek születésével kapcsolatos szabadság megtérítése című sort, de veszélyeztetnék, csökkentenék és elvonnák azt a 7,4 milliárd forintot, ami életkezdési támogatásra szól a költségvetésben, de a pénzbeli és természetbeni gyermekvédelmi támogatásokat, ami 3,5 milliárd forint, önök részben azt is másra fordítanák. Ha megkérdezi tehát, tisztelt képviselő asszony, hogy miért nem támogattuk a javaslataikat, pontosan azért, mert a családoktól vennének el, mert növelnék a rezsit [[Hohn Krisztina közbeszól.]] [[Hohn Krisztina közbeszól.]] , és hét új adót vezetnének be, három adót pedig megemelnének Magyarországon, ezt pedig mi nem fogjuk megtenni. Az pedig a komolytalanságnak a csúcsa, hogy van olyan költségvetési tétel, amit 17-szeresen költenének el, de van, amit 30-szorosan költenének el, mert annyiszor hivatkoznak vissza rá. (Hohn Krisztina közbeszól.) Ami a szegénységgel kapcsolatos egyéb felvetéseit érinti, tisztelt képviselő asszony, ha ön megnézi, hogy mennyi új munkavállaló van Magyarországon körülbelül 800 ezer , és megnézi, hogy mennyivel csökkent az Eurostat kimutatásai szerint, tehát az önök által is nagyon szeretett nemzetközi kimutatások szerint a szegénységgel veszélyeztetetteknek a száma, akkor hogyha ezt családtagokkal is együtt tekinti, akkor kijön az a körülbelül 1,2 milliós szám, amennyivel kevesebben vannak ma kitéve a szegénység kockázatának, mint voltak 2010-ben. [[Demeter Márta és Arató Gergely közbeszól.]] Ennek persze az egyik alapja pontosan a radikális minimálbéremelés és a radikális szakmunkásminimálbér-emelés is, és az is, hogy a keresetek egy év alatt több mint 10 százalékkal növekedtek, ha pedig 2010 óta nézi, tisztelt képviselő asszony, akkor azt láthatja, hogy a nettó bérek több mint 60 százalékkal emelkedtek Magyarországon. Az is nagyon pozitív folyamat, hogy a 18 év alatti, szegénységgel veszélyeztetetteknek a száma ugyanezen kimutatás alapján egy év alatt az egynegyedével csökkent. Tehát azon gyerekek, azon gyerekes családok aránya, ahol a szegénység veszélye fennáll, vagy a társadalmi kirekesztettség veszélye fennáll, egy év alatt az egynegyedével tudott már legutóbb csökkenni. Az is fontos, hogy az egyszülős háztartások esetében például egyharmadával csökkent a szegénységnek kitetteknek a száma 2010 óta, és a nagycsaládosoknál is egy 50 százalékos szegénységikockázat-csökkenésről beszélhetünk. Tehát akár valaki egyedül neveli a gyerekét, akár több gyereket nevel, érezhető mértékben csökkent a szegénységnek a mértéke. Az OECD kimutatása szerint 2010 és 2017 között Magyarországon nőtt az egyik legnagyobb mértékben a minimálbér is, és ön is tudja [[Az elnök csenget.]] , hogy az emberek fogyasztása is most már talán 60 hónapja folyamatosan bővül. Ez is azt mutatja, hogy egyre kevesebbeket veszélyeztet a szegénység. Köszönöm szépen. [[Taps a kormánypártok soraiban.]]
Szintén napirend előtti felszólalásra jelentkezett Szabó Timea, a Párbeszéd frakcióvezetője. Parancsoljon!
Tisztelt Képviselőtársaim! Múlt héten tartottuk Magyarországon az első ellenzéki előválasztást [[Közbeszólások a kormánypártok soraiból: Bravó! Dr. Rétvári Bence: Roncsderbit, akartad mondani!]] mégpedig Budapest főpolgármester-jelöltjéről. [[Közbeszólások a kormánypártok soraiból. Dr. Rétvári Bence: Ez most nem nekünk szól, hanem az ellenzéki vetélytársaknak, úgy látom! Válaszoljon Gyurcsány!]] Hosszú idő után végre rájött az ellenzék arra, hogy Orbán Viktor és a Fidesz leváltásához arra van szükség, hogy egy ellenzéki jelölt álljon az önök elnyomó rezsimével szemben. Az előválasztást meggyőző többséggel a Párbeszéd társelnöke, Karácsony Gergely nyerte, ezzel bekövetkezett az önök rémálma [[Derültség a kormánypártok soraiban. Dr. Rétvári Bence: A budapestiek rémálma!]] hiszen összeállt az az ellenzéki együttműködés, amitől önök mindig is tartottak [[Közbeszólások a kormánypártok soraiból. Az elnök csenget.]] hiszen tudják, hogy csak így lehet és így fogjuk tudni elkergetni az önök korrupt helytartóját, Tarlós Istvánt, aki nem tud önálló döntéseket meghozni és önállóan gondolkodni sem Budapesttel kapcsolatban. [[Közbeszólások a kormánypártok soraiból.]] Karácsonyt a főpolgármesteri posztra támogatja a Párbeszéd, az MSZP, a DK és a Momentum, és a Jobbik és az LMP sem állít vele szemben jelöltet. [[Dr. Rétvári Bence: És a kétfarkú kutyák?!]] Ezzel a példátlan összefogással végre a kevés kiváltságos haver Budapestjéből létrehozzuk mindenki Budapestjét. Mert mit is tett Orbán Viktor és Tarlós István az elmúlt években a fővárossal? Ahelyett, hogy a szegénység visszaszorításán dolgoztak volna, törvénybe foglalták a hajléktalan emberek üldözését, amit Tarlós István egy hang nélkül végre is hajtott. Ahelyett, hogy segítettek volna az idős emberek százainak, hogy ne fagyjanak halálra a saját otthonaikban, a 90 milliárd forint értékű uniós energiahatékonysági pénzeket családok otthonainak felújítása helyett Lázár János dohánylobbis haverjaira költötték. Ahelyett, hogy a fiatalokat segítették volna megfizethető albérlet biztosítani és találni, hagyták megduplázódni az ingatlanárakat azért, hogy Tiborcz István haverjai ebből is pénzt csináljanak a fővárosban. Érdekes, hogy a héten a leendő igazságügy-miniszterről, Varga Juditról derült ki, hogy férjén keresztül havi 4 millió forintot keres budapesti ingatlan kiadásából, miközben felveszi a havi 300 ezer forintos lakhatási támogatást és remélem, ez önöknek tetszik. A csepeli munkásotthonban egy darab ágy havi bérleti díja 60 ezer forint, miközben az önök Bayer Zsoltja 30 ezer forintért bérel a Várban lakást. De itt nem áll meg a budapestiek fideszes megalázása. Évente ötezer ember hal meg a fővárosban a légszennyezettség miatt, miközben a gyerekek körében az asztmás és a kruppos megbetegedések megsokszorozódtak. Az OECD-országok, közel 40 ország közül nálunk a legmagasabb a légszennyezettség. Ehhez képest Orbán Viktor és haverjai gyűlölik a fákat [[Közbeszólások a kormánypártok soraiból.]] [[Közbeszólások a kormánypártok soraiból.]] , és imádják a betont, le akarják betonozni a Római-partot, a Városligetet pedig a saját befektetőik játszóterévé akarják tenni, ami ellen már az UNESCO is felemelte a szavát. De a közlekedés is egy rémálom: a 3-as metrón 35 fokban kapunk hőgutát, a buszok fekete füstöt okádnak a babakocsiban ülő gyerekek szájába, a bérlet ára pedig kétszer annyi, mint Bécs városában. (Közbeszólások a kormánypártok soraiból.) Végül a Semmelweis-napon nem mehetünk el az összeomló egészségügy mellett sem. Egy érsebész halálával pontosan összeomlott a budapesti betegellátás. A sürgősségin a lépcső alatt alszanak az orvosok. Egy vizsgálatra a budapestieknek hónapokat kell várni. Na, ebből van elege a budapestieknek, ezért fogunk ősszel Karácsony Gergely vezetésével véget vetni az önök elnyomásának. A fővárosnak nem egy Orbánnak bólogató helytartó kell, hanem egy olyan vezető, aki valóban az embereket képviseli. Hiába nyüszít Tiborcz István, Karácsony kiveti a Tiborcz-adót rá és a fideszes haverjaira, hogy abból szociális bérlakásokat építsünk majd. Felújítjuk az önkormányzati lakásokat, szabályozzuk a lakáskiadást. Biztosítjuk azt, hogy senkinek ne kelljen az utcán élnie. Átalakítjuk a közlekedést, lecseréljük a buszokat, megépítjük a pesti fonódót [[Közbeszólások a kormánypártok soraiból.]] [[Közbeszólások a kormánypártok soraiból.]] , és a felére csökkentjük a havi bérlet árát. A beton helyett új erdőt építünk (Közbeszólások a kormánypártok soraiból.), és megóvjuk a budapesti zöldterületeinket. Új CT- és egyéb berendezéseket biztosítunk a rendelőintézeteknek, hogy senkinek ne kelljen hónapokat várni egy egyszerű vizsgálatra. Egy szó mint száz: véget fogunk vetni a budapestiek megalázásának. A hatalom emberét az emberek hatalmára váltjuk le, ahogy tették ezt Isztambulban is. Az új isztambuli főpolgármester azt mondta: új fejezet kezdődik a város történetében, ez az igazságosságról, az egyenlőségről, szeretetről és szolidaritásról fog szólni. [[Közbeszólások a kormánypártok soraiból.]] Orbán Viktor és Tarlós István féljenek csak, mert ez az isztambuli gyors ősszel megérkezik Budapestre, és el fogja sodorni az önök korrupt vezetését is! Köszönöm. [[Közbeszólások a kormánypártok soraiból. Taps a Párbeszéd, az LMP és a DK soraiban.]]
Válaszadásra Dömötör Csaba államtitkár úrnak adom meg a szót. [[14.10]]
Köszönöm a szót, elnök úr. Szeretnék reagálni, annak ellenére, hogy inkább az ellenzéki előválasztás utókövetését láttuk. Most ami Budapestet illeti, azt sajnálom, hogy az alapvető tényeket figyelmen kívül hagyja. Az elmúlt években Budapesten megújultak a közterek, a középületek, megújult a 3-as metró, miközben azok a pártok, amelyekhez önök csatlakoztak, éveken keresztül képtelenek voltak arra, hogy [[Szabó Timea: Mi?]] a 4-es metró beruházását befejezzék. Ez a kormány befejezte. Megújult és folyamatosan megújul a budapesti buszpark, ezen vagyunk, és a zöldfelületek nagysága is növekszik. Ha önöket igazán érdekelné a zöldterületek nagysága, akkor nem akadályoznák [[Szabó Timea: Valóban, mi kénytelenek voltunk…]] a Liget Budapest beruházást. [[Szabó Timea Győrffy Balázzsal beszélget.]] Tisztelt Képviselő Asszony! Én megtettem azt, hogy végighallgatom önt. Arra kérném önt, hogy ön is tegye ezt meg! Nem magam miatt, hanem a választóink miatt nincsenek kevesen. [[Szabó Timea: Nem hallgattatok végig! Nagy tévedés!]] Ami az egészségügyet illeti, tisztelt képviselő asszony, született arról döntés, hogy egy 700 milliárdos beruházás keretében több budapesti centrumkórház is létrejön. Ez jelentősen emeli majd az ellátás színvonalát. [[Tordai Bence: Kilenc éve kormányoztok!]] Most az az érzésünk, hogy önök mindig ugyanazt mondják, akár a fővárosról van szó, akár a vidéki ügyekről. [[Közbeszólás az ellenzéki pártok padsoraiból: Mi van Szombathellyel?]] Nem lepődünk meg azok után, hogy Tóth Bertalan gyakorlatilag ugyanazt a szöveget elmondta pár nappal ezelőtt, mint kettő évvel ezelőtt. Az ön esetében is ez a helyzet. [[Zaj az ellenzéki pártok padsoraiból.]] És könnyen feltehetjük azt a kérdést [[Arató Gergely a kezével téglalapot rajzol a levegőbe: Budapest…]] hogy vajon ennek mi az oka... [[Szabó Timea: Öt éve ugyanazt a szöveget mondjátok: Soros, Soros, Soros!]] Tisztelt Képviselő Asszony! A neveltetési problémáit nem szeretném kommentálni, de engedje meg, hogy válaszoljak. Szóval, feltevődik a kérdés, hogy vajon miért mondják mindig ugyanazt, és azért mondják mindig ugyanazt, azért hagyják figyelmen kívül a tényeket, mert valójában az előválasztással, a hatalmi marakodással vannak elfoglalva, a megmaradt pozíciókért marakodnak. [[Szabó Timea: Nem!]] Erről szólt a múlt hetük is. És engedje meg, hogy egyetlenegy jelenséget kiemeljek. Nagyon sok olyan jelenséget produkáltak az előválasztáson, ami nagyon jól jellemzi a baloldal állapotát. Mint ismert, a DK feljelentést tett, mert félrevezető telefonhívások mentek Budapesten, amelyek úgy tüntették fel, minthogyha Gyurcsány Ferenc támogatná Karácsony Gergelyt [[Dr. Vadai Ágnes: Nem tettünk feljelentést! Ne tessék hazudni! Nem tettünk feljelentést!]] miközben ekkor már rég hátba szúrta Gyurcsány Ferenc a zuglói polgármestert. Először, egyfajta reflexként, rákenték az egészet a Fideszre, aztán kiderült, hogy az egész mögött az MSZP-PM kampánycsapata áll, az a jelölt, akire ön hivatkozik, akit önök Budapest figyelmébe ajánlanak. [[Szabó Timea: Féltek Karácsonytól! Az a baj! Dr. Vadai Ágnes: Nem tettünk feljelentést!]] Tisztelt Képviselő Asszony! Két eset lehetséges. Az egyik az, hogy Karácsony Gergely tudott a telefonhívásokról [[Szabó Timea: Nem igaz!]] de szándékosan letagadta. [[Szabó Timea: Nem tudott a telefonhívásokról, és nem tagadta le!]] A másik a jelöltsége szempontjából épp annyira súlyos, tisztelt képviselő asszony [[Arató Gergely: Súlyos!]] lehet, hogy nem tudott róla. Ha nem tudott róla, akkor tegyük fel a kérdést: milyen jelölt az, aki nem tud arról, hogy félrevezető telefonhívások ezreit indítják a háta mögött? [[Szabó Timea: Az a jelölt, akinek semmi köze az egészhez!]] Ez nagyon súlyos alkalmatlansági kérdéseket vet föl. Azt kell mondjuk, hogy ez utóbbi lehetőség nagyon is jellemző Karácsony Gergelyre. [[Szabó Timea: Ha nektek ez alkalmatlanság, akkor legyen!]] Önök most egy olyan jelöltet ajánlanak Budapest figyelmébe, aki menekül a felelősség elől, a felelősség bármely formája elől, és szemlátomást ahhoz alakítja a mindenkori álláspontját, hogy éppen kivel beszélt utoljára. [[Dr. Vadai Ágnes: Én még csak Tiborczot láttam menekülni!]] Nem vezet, hanem sodródik az árral [[Közbeszólások az ellenzéki pártok padsoraiból: Orbán! Közbeszólás a kormányzó pártok padsoraiból: Úgy van!]] sodródik a széllel, és sodródik a politikai érdekcsoportok akaratával. [[Szabó Timea: Féltek tőle!]] Így fér meg aztán egymás mellett a szivárványos zászló és a vörös csillag is. [[Közbeszólás az ellenzéki pártok padsoraiból: Hát, így!]] Így fordulhat elő, hogy miközben önök rákéredzkednek… [[Szabó Timea közbeszól.]] Miközben Karácsony Gergely rendre rákéredzkedik a Szocialista Párt listájára [[Szabó Timea: Karácsony Gergely nem kéredzkedett rá…]] közben megállapodik Gyurcsány Ferenccel arról, hogy egyáltalán nem kampányol az MSZP-nek. Most egymás között vagyunk [[Dr. Vadai Ágnes: Hogy egymás között vagyunk? Jaj, jaj, jaj! Arató Gergely: Isten ments!]] [[Szabó Timea közbeszól.]] Miközben Karácsony Gergely rendre rákéredzkedik a Szocialista Párt listájára (Szabó Timea: Karácsony Gergely nem kéredzkedett rá…), közben megállapodik Gyurcsány Ferenccel arról, hogy egyáltalán nem kampányol az MSZP-nek. Most egymás között vagyunk (Dr. Vadai Ágnes: Hogy egymás között vagyunk? Jaj, jaj, jaj! Arató Gergely: Isten ments!), önök is érzik, hogy ez mennyire abszurd! (Szabó Timea közbeszól.) Most amiről beszélek, tisztelt képviselő asszony, hiába kiabál, az nem a baloldal belügye, mert ha egy politikus fölött alkalmatlansági kérdőjelek vannak, akkor ezeket a kérdőjeleket komolyan kell venni, mert a budapestiekkel is ugyanígy járna el. [[Szabó Timea: Nagyon béna…]] Nem vállalná a felelősséget, és mindig meghajolna egyes érdekcsoportok akarata előtt, amelyek egyébként ugyanúgy cincálnák szét Budapestet, mint ahogy az SZDSZ-es városvezetés idején. A felelősségtől való menekülés, a tapasztalatlanság az alkalmatlansággal vegyítve, azt gondolom, hogy nem egy jó koktél. [[Arató Gergely: Ennyire nem kell félni! Szabó Timea: Nagyon béna vagy…]] Olyan rossz értelemben vett luxus, amit szerintem Budapest most nem engedhet meg magának. Ami pedig az adóemeléseket illeti, önök már szavaztak ilyenről, 30 millió forint volt az összeghatár 2009-ben. Egy ilyen adó most a budapesti lakások többségét érintené, éppen ezért a magyar kormány [[Az elnök a csengő megkocogtatásával jelzi az időkeret lejártát.]] semmiféle adóemelést nem támogat, sem Budapesten [[Szabó Timea: Hat hónapot kell várni egy CT-vizsgálatra Budapesten! Erre válaszolj!]] sem vidéken. [[Szabó Timea: Hat hónapot!]] Köszönöm, hogy meghallgattak. [[Szabó Timea: Csak a Tiborcz-adót fogjuk bevezetni, ne aggódj! Taps a kormányzó pártok padsoraiban. Dr. Vadai Ágnes közbeszól. – Közbeszólások és zaj az ellenzéki pártok padsoraiból.]]
Tisztelt Képviselőtársaim! Nem akartam államtitkár úrnak a beszédét, válaszát félbeszakítani [[Arató Gergely: Áh!]] de mégiscsak elképesztőnek tartom, hogy egy felnőtt ember, akit képviselőnek választottak, nem képes megfelelni az iskolaérettség követelményeinek sem. [[Közbeszólások az ellenzéki pártok padsoraiból: Igaza van, elnök úr! Taps az LMP, a DK, az MSZP és a Párbeszéd padsoraiból.]] Frakcióvezető asszonyról van szó, aki most lelkesen tapsol. Amióta belépett az ülésterembe, némi késéssel, nem sokkal azt megelőzően, hogy szót kapott [[Szabó Timea: Tudom, hogy nagyon szeret engem, elnök úr!]] azóta egyfolytában mielőtt szót kapott és miután szót kapott is kiabál. Azt tudom mondani, ez komoly problémára utal, képviselő asszony, úgyhogy forduljon szakszerű segítségért, mert rászorul. [[Derültség a kormányzó pártok padsoraiból. Dr. Vadai Ágnes: Ezt ne csináljuk!]] És mi is rászorulunk arra, hogy ne legyünk kénytelenek folyamatosan az ön rikácsolását végighallgatni. [[Taps a kormányzó pártok padsoraiban, közbeszólások ugyanonnan: Úgy van! Dr. Harangozó Tamás: Már csak egy hét! Arató Gergely: Észak-Koreában nincs ez a sok okvetetlenkedő ellenzéki!]] A napirend előtti felszólalások sorában utolsóként Soltész Miklós képviselő urat illeti a szó, a KDNP részéről.
Köszönöm a szót, elnök úr. Tisztelt Országgyűlés! Valóban nehéz dolga lehetne ma az orvosoknak, akiknek, hála istennek ma, Semmelweis-napon, mégiscsak ünnepnap lévén, pihenőt adtak, és nem kellett olyan szolgálatot ellátni, hogy például akár Szabó Timeát, akár pedig Varju Lászlót a felszólalása során és a bekiabálások során mégiscsak gyógyítani és segíteni kéne. [[Arató Gergely: Elnök úr! Most kéne szólni!]] arju László azt merte állítani felszólalásában a családtámogatási rendszerekről, általában a támogatásokról, hogy az Orbán-kormányok tehetnek a devizahitelesek bajáról, mint hogyha [[Dr. Vadai Ágnes: Így van!]] nem ők vezették volna be annak idején azt az élethelyzetet, miszerint sorra szüntették meg az otthonteremtési családtámogatási lehetőségeket, minek következtében belehajszolták az embereknek száz- és százezreit abba az élethelyzetbe, ami nem volt más, mint a devizahitelek felvétele. [[Arató Gergely és Varju László közbeszólásai.]] Jól emlékszem arra, tisztelt Varju képviselő úr, ott voltam abban a parlamentben, amikor mi próbáltunk tenni ellenzéki képviselőként lépéseket. Önöknek annyira sikerült segíteni a devizahitelesek száz- és százezrein, így összességében családtagokkal együtt millióin, egymillió emberen, hogy összehívtak egy megbeszélést ide, a Parlament egyik kisebb termébe, meghívták oda a Bankszövetség, illetve a bankok vezetőit, és kérték őket, hogy segítsék a devizahiteles bajba jutott embereket. De lépni léptek? Nem léptek. Tettek valamit? [[Arató Gergely: Igen!]] Nem tettek. Hagyták tovább, 2005-től kezdve egyre nagyobb mértékben eladósítani a családokat, és így ennek következtében egyre nagyobb bajba kerültek családok, még egyszer mondom, százezrei. [[Gréczy Zsolt: Erős volt a forint!]] Ezek után feláll ön napirend előtti felszólalásában, és azt hazudja mindenki előtt, azt hazudja az ország előtt, hogy önök mindent meg akartak tenni és meg is tettek a családok érdekében. Ez egyszerűen elképesztő! A legszebb az volt, amikor visszaidézte, hogy mit mondott 2005-ben Gyurcsány Ferenc. Nem mindegy? Hát mit mondott? Hazudott nappal, éjjel és este, ahogy ő mondta. Hallgassa meg még egyszer az őszödi beszédet, majd még egyszer, majd még egyszer! Végighazudták az egész kormányzásukat. Ezek után beidéz ön bármit is, olyan dolgot Gyurcsány Ferenctől, hogy ő mit mondott akkor, és egyébként hogy most mit ígér?! Teljesen lényegtelen! Tisztelt Hölgyeim és Uraim! Tisztelt ellenzéki Képviselők! Önök amit képviselnek családpolitikában, az nem más, mint a 2010 előtti családpolitikának a folytatása. A csőd szélére vitték az országot. Megszüntették az otthonteremtési támogatást, ezáltal devizahitelekbe hajszolták családok száz- és százezreit. [[Arató Gergely folyamatos közbeszólásai.]] Megszüntették az egy- és kétgyerekeseknek a családi adókedvezményét, és csökkentették nagymértékben a három- és többgyermekesekét. Rászoruló gyerekek százezreit hagyták támogatás nélkül. Bezártak, önök zártak be több száz bölcsődét, óvodát és iskolát, és hozzáteszem, ha már Semmelweis-napon vagyunk, kórházakat is. [[Gréczy Zsolt: 325 forint egy euró!]] Önök voltak azok, akik elvettek egyhavi bért a közfoglalkoztatásban dolgozó emberektől. [[14.20]] Önök voltak azok, akik elvettek egyhavi nyugdíjat a nyugdíjasoktól [[Arató Gergely: Az LMP-sek voltak.]] ; önök voltak azok, akik agyonadóztatták, illetve a rezsi magasan tartásával engedték a cégeknek, hogy még magasabbra emeljék a rezsit; önök voltak azok, akik miatt egyre nehezebb helyzetbe kerültek a családok. Ezek után föl mernek állni és bármit a családtámogatásról mondani?! De azt hiszem, a legegyszerűbb és legnyilvánvalóbb az a sok-sok ellenzéki módosító indítvány, amely most a 2019-es költségvetés-tervezéshez beérkezett. Mit akarnak önök? Az adóemelés pártján vannak egyértelműen, mert adókat akarnak emelni. Egyértelmű, hogy a családoknak juttatott kedvezményeket el akarják venni. Ezt egyébként a legkisebb anarchista párt még képviselői módosító indítványokkal be is nyújtotta [[Ungár Péter: Milyen legkisebb anarchista párt?]] és támogatásokat akarnak elvenni a családoktól, több száz milliárd forinttal csökkenteni a lehetőségüket. És önök azok, akik az energiahordozók árát adóemeléssel növelni akarják. [[Gréczy Zsolt: Mikor indultok el egy választáson?]] Tisztelt Hölgyeim és Uraim! A kereszténydemokrata frakció egyértelmű, hogy támogatja a kormány családpolitikáját, egyértelmű, hogy támogatja azokat a módosításokat, illetve változtatásokat [[Az elnök a csengő megkocogtatásával jelzi az időkeret leteltét.]] amiket a kormány beterjesztett az Országgyűlés elé, és továbbra is támogatjuk, hogy a költségvetés a családok költségvetése legyen. Köszönöm szépen a figyelmüket. [[Taps a kormánypártok soraiban.]]
Válaszadásra Novák Katalin államtitkár asszonynak adom meg a szót. Parancsoljon!
Köszönöm szépen a szót, tisztelt elnök úr. Tisztelt Elnök Úr! Tisztelt Államtitkár Úr! Képviselő Úr! [[Arató Gergely: Nem miniszteri értekezleten beszélgettek!]] Tisztelt Képviselőtársak! Jó lenne, ha lenne egy olyan kérdés, amiben az ellenzéki pártok is képesek egy ügy mögé állni. Jó lenne, ha lenne egy olyan kérdés, egy olyan ügy Magyarországon, amiben tanulni tudnánk a magyar emberektől. Szerintem lenne mit tanulnunk a magyar emberektől, a magyar választóktól, hiszen a családok támogatása egy olyan kérdés, amelyben nemzeti konszenzus van, amelyben a magyar emberek képesek összefogni, képesek egymásnak a hátukat vetni és képesek támogatni a magyar családtámogatási rendszert. Szerintem, tisztelt képviselő hölgyek és urak, lehetne tanulni a magyar emberektől ebben, és lehetne ezt az ügyet felemelni, támogatni, mögé állni, úgy a költségvetésnél, mint minden egyes döntésnél, amikor a családok támogatásáról lehet dönteni. [[Arató Gergely: Kilakoltatjátok őket! Közbeszólás a DK soraiból: Elveszitek a gyereket az szüleiktől!]] Én ezt javasolom magunknak, hogy tanuljunk a magyar emberektől, és támogassuk a magyar fiatalokat abban, hogy gyermeket tudjanak vállalni, hogy megvalósíthassák a gyermekvállalásra vonatkozó elképzeléseiket, hogy annyi gyermekük lehessen, amennyit szeretnének, és akkor, amikor szeretnének. Erről szól a magyar családpolitika, erről szólnak a magyar családtámogatások. Büszkék lehetünk arra, hogy Magyarországon nem önzés van, hogy Magyarországon nem irigység van akkor, amikor a családtámogatásokról van szó. Nem azt mondják a magyar emberek, hogy ha nekem nem volt, akkor másnak se legyen, ha nekünk nehéz volt, akkor legyen nehéz a gyerekeinknek és az unokáinknak is. Éppen ellenkezőleg: azt mondják, hogy ha nekünk nehéz is volt annak idején, ha nekünk nem is voltak ilyen támogatásaink, a gyerekeinknek, az unokáinknak legyen könnyebb. Ebben fognak össze a magyar emberek, és ezért támogatják a magyar családpolitikát. Erről szól az a családpolitika, amit 2010 óta folytatunk, hiszen a családpolitika sokkal több, mint a számok, sokkal több, mint a költségvetési kiadások, sokkal több, mint a születésszám vagy éppen a halálozások száma, a különböző mutatók vagy a különböző adatok, hiszen életek vannak a családpolitika mögött, a családról szóló döntések mögött életek állnak. A gyermekvállalásról szóló döntések élethosszig szóló döntések, ezek nem négy évre szólnak, nem nyolc évre, nem kormányzati ciklusokra, hanem bizony egy életre. Ezért fontos, hogy legyen kiszámítható, hosszú távú és tervezhető a családpolitika. Ezért fontos az, hogy ne vegyünk el, hanem mindig tegyünk hozzá, hogy tudják a magyar fiatalok azt, hogy számíthatnak hosszú távon is azokra a segítségekre, azokra a támogatásokra, amiket bevezettünk. Ezért is döntöttünk mi úgy 2010-ben, hogy a családtámogatásokat folyamatosan bővíteni fogjuk. Először helyreállítjuk azokat az intézkedéseket, amelyeket 2002 és 2010 között megszüntettek, majd folyamatosan ezekhez hozzáteszünk. Ezt tesszük következetesen 2010 óta, és ez tükröződik a jövő évi költségvetésben is, ezért fontos, hogy ezt támogatni tudják önök is. Ha megnézzük a jövő évi költségvetést, ha csak az idei évhez mérten viszonyítjuk, 11 százalékkal többet tudunk a családok támogatására fordítani, holott már az idei évben is minden eddiginél nagyobb összeget fektettünk be erre a célra. A jövő évi költségvetésben a 2200 milliárd forintot is meghaladja a családok támogatására fordított összeg, ez pedig annyit jelent, hogy 2020-ban a 2010-es költségvetési tételhez képest több mint két és félszer akkora összeg áll rendelkezésre, ez is jelzi azt, hogy az elköteleződésünk nemcsak szóbeli, hanem bizony a költségvetésben is megmutatkozik. S megvannak a családtámogatásoknak már az eredményei is. Látszik, hogy a mai fiatalok jobban mernek bízni a jövőben, bátrabban mernek családot alapítani, bátrabban mernek gyermeket vállalni. Ma Magyarországon, ha a legfrissebb, illetve a múlt évi éves adatokat nézzük, látjuk, hogy húszéves csúcson van a házasságkötések száma, közel másfélszeresére emelkedett az elmúlt években. Húszéves csúcson van a gyermekvállalási kedv, tehát húsz éve nem vállaltak annyi gyermeket a fiatalok, mint amennyit a tavalyi évben. Látszik az, hogy mernek bízni a jövőjükben, és mernek számítani arra is, hogy hosszú távon is a családtámogatások bővülni fognak, nem szűkülni. A mai nap azért is fontos, mert az idei évben tovább tudjuk bővíteni a családok támogatását a családvédelmi akciótervvel. A mai, a július 1-jei nap arról is szól, hogy a mai magyar fiataloknak még több lehetőségük van akkor, ha gyermeket terveznek, családot szeretnének, vagy ha éppen az otthonukat szeretnék bővíteni. A mai naptól igényelni lehet a babaváró támogatást, a mai naptól lehet igénybe venni a nagycsaládosok autóvásárlási támogatását, a mai naptól lehet fölvenni a CSOK-kölcsönt már a használt ingatlanok vásárlásához is, és a mai naptól már a második gyermek érkezésekor egymillió forinttal, a harmadik gyermeknél négymillió forinttal, minden további gyermeknél egy-egy millió forinttal elengedjük a jelzáloghiteleket, ha a fiatalok ezt igénylik. Ezért a mai nap a családok támogatásának napja is. Én arra kérem önöket, tisztelt képviselőtársak, hogy támogassák a magyar családpolitikát, támogassák a magyar családokat, és tanuljanak a magyar emberektől. Köszönöm, hogy meghallgattak. [[Taps a kormánypártok soraiban.]]
Tisztelt Országgyűlés! A napirend előtti felszólalások végére értünk. Felkérem Hiszékeny Dezső jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Potocskáné Kőrösi Anita, Jobbik; Lukács László György, Jobbik; Hajdu László, DK; Keresztes László Lóránt, LMP; Horváth László, Fidesz; Gurmai Zita, MSZP. A holnapi napon napirend előtti felszólalásra jelentkeztek a következő képviselők: Arató Gergely, DK; Brenner Koloman, Jobbik; Ungár Péter, LMP; Hiller István, MSZP; Tordai Bence, Párbeszéd; Simicskó István, KDNP; Böröcz László, Fidesz. A holnapi napon napirend utáni felszólalásra jelentkezett Fenyvesi Zoltán, Fidesz; Nyitrai Zsolt, Fidesz; Ovádi Péter, Fidesz; Ander Balázs, Jobbik; Z. Kárpát Dániel, Jobbik; Farkas Gergely, Jobbik.
Tisztelt Országgyűlés! Áder János köztársasági elnök úr miniszteri megbízatás megszűnéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse ezt.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és a kormányzati igazgatásról szóló 2018. évi CXXV. törvény 198. §-a alapján a miniszterelnök javaslatára dr. Trócsányi László igazságügyi minisztert e megbízatása alól 2019. június 30-ai hatállyal felmentettem. Üdvözlettel: Áder János.”
Tisztelt Ház! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről az elnöki jogkörben előterjesztett javaslat alapján döntünk.Most házszabálytól való eltérésre tett javaslatról döntünk. A Házbizottság azt kezdeményezte, hogy az Országgyűlés a babaváró támogatás igénylésével, valamint a nagycsaládosok személygépkocsi-szerzési támogatásával kapcsolatos eljárások illetékmentességének megteremtése érdekében az illetékekről szóló 1990. évi XCIII. törvény módosításáról szóló T/6684. számú előterjesztés tárgyalása során úgy térjen el a házszabálytól, hogy a holnapi napon már a zárószavazásra is sor kerülhessen. A házszabálytól eltérésre tett javaslatot T/6684/1. számon a honlapon megismerhetik. Tisztelt Ház! Kérdezem önöket, hozzájárulnake a házszabálytól való eltéréshez a T/6684/1. számú javaslat alapján. Kérem, szavazzanak! [[Szavazás.]] Megállapítom, hogy a Ház 165 igen szavazattal egyhangúlag hozzájárult a házszabálytól való eltéréshez. Az elfogadott döntésünknek megfelelőn a módosító javaslat benyújtására a mai napon 16 óra 30 percig van lehetőség. A törvényjavaslat összevont vitájára a mai ülésnapon utolsó napirendi pontként, az összegző módosító javaslatról történő döntésre és a zárószavazásra a holnapi ülésnapon kerül sor. [[14.30]] Tisztelt Ház! Most a napirend módosítására tett indítványról döntünk. A kormány azt javasolta, hogy az Országgyűlés rendkívüli ülésének napirendi javaslata egészüljön ki a babaváró támogatás igénylésével, valamint a nagycsaládosok személygépkocsi-szerzési támogatásával kapcsolatos eljárások illetékmentességének megteremtése érdekében az illetékekről szóló 1990. évi XCIII. törvény módosításáról szóló T/6684. számú törvényjavaslat tárgyalásával és határozathozatalával. Aki előbbi döntésünknek megfelelően ezzel egyetért, kérem, kézfelemeléssel jelezze! [[Szavazás.]] Köszönöm szépen. Megállapítom, a Ház látható többsége a javaslatot elfogadta. Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást az előbbiekben elfogadott módosítással. Kérem, szintén kézfelemeléssel szavazzanak! [[Szavazás.]] Megállapítom, hogy a Ház látható többsége a napirendet elfogadta. Soron következik a Nemzeti Média- és Hírközlési Hatóság Médiatanácsa tagjait jelölő eseti bizottság létrehozásáról szóló H/6622. számú határozati javaslat határozathozatala. Mivel az előterjesztéshez módosító javaslat nem érkezett, a határozathozatal során a határozati javaslat benyújtott szövegéről döntünk. Felhívom figyelmüket, hogy ezt vita nélkül tesszük meg. Kérdezem a tisztelt Országgyűlést, elfogadjae a H/6622. számú határozati javaslatot. Kérem, szavazzanak! [[Szavazás.]] Megállapítom, hogy a Ház 163 igen szavazattal, 5 tartózkodás mellett, ellenszavazat nélkül elfogadta a javaslatot. Tisztelt Ház! Most 14 óra 32 perckor áttérünk az interpellációk, azonnali kérdések és kérdések tárgyalására. Brenner Koloman, a Jobbik képviselője, interpellációt nyújtott be az emberi erőforrások miniszteréhez: „Képese még a kormány sikerpropagandán túl a magyar köz- és felsőoktatás valódi problémáiról beszélni?” címmel. A képviselő úré a szó.
Köszönöm a szót. Tisztelt Elnök Úr! Tisztelt Ház! Navracsics Tibor, a Fidesz által delegált uniós biztos, aki egyébként ma már nem lépne be a Fideszbe, a ’18. év végén ismertette az Oktatási és Képzési Figyelő 2018. évi kiadását, amely nagyon részletesen értékelte az Európai Unió tagállamainak oktatási rendszerét.Az Európai Tanács „Európa 2020” programja kettő fő stratégiai célt tűzött ki az Európai Unió tagállamai számára: egyrészt a diplomások számarányának emelését 40 százalékra, ezenkívül a korai iskolaelhagyók számarányának 10 százalékra csökkentését. Magyarország 2020-ig 34 százalékos vállalást tett a diplomások arányának növelése tekintetében. Nézzük meg, hol tartunk tehát a kitűzött célokhoz képest. A korai iskolaelhagyók aránya folyamatosan növekszik, és a hanyatlás az elmúlt években sem állt meg. A diplomások számarányát tekintve még meredekebb a zuhanás, 2014-ben 34,1 százalékról 32 százalékra csökkent ez az arány, és ez a kétségbeejtő tendencia folytatódni fog, hiszen egy friss közvélemény-kutatás szerint a 14 és 25 éves korosztály egyre nagyobb része, immár 43 százaléka szeretne a magyar helyett a külföldi felsőoktatásban tanulni. Ezt a leszakadást gyorsítja az a tudás- és értelmiségellenes politika a kormánypártok részéről, amely a magyar fiatalok egy jelentős részét ki fogja zárni 2020-tól a felsőoktatásból azzal, hogy a középfokú nyelvvizsga meglétéhez kötik majd a tehetséges, de szegényebb sorból jövő fiatalok kizárását eredményező felvételi kritériumot. Ezek a nagyon komoly kihívások tehát, és az a kérdés, hogy hogyan szerezzenek a felsőoktatásban diplomát, versenyképes tudást, hiszen a közoktatásban az alapvető ismeretanyagok és képességek átadása is már hibádzik, és nagyon komoly rendszerszintű problémák terhelik. Ki foglalkozik azzal, hogy az önök oktatáspolitikájának következtében nagyságrendileg 2500-3000 tanár hiányzik a rendszerből, és akkor még a kozmetikázásról szó sem esett? A több évtizede tanító pedagógusok bére pedig messze elmarad az európai átlagtól, a kezdőké pedig egyenesen siralmas. Ráadásul a pedagógusok fele elmúlt 50 éves, tehát nemsokára egy olyan nyugdíjazási hullám indul el [[Az elnök a csengő megkocogtatásával jelzi az idő leteltét.]] , amelynek teljesen beláthatatlanok a következményei a teljes oktatás részére. Tehát nagyon komoly a tét. Milyen intézkedéseket terveznek? Köszönöm a válaszát. [[Taps a Jobbik soraiban.]]
Válaszadásra Rétvári Bence államtitkár úrnak adom meg a szót. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Önök láthatóan nagyon mérgesek a fiatalokra és mérgesek az egyetemistákra, mert az európai parlamenti választásokon már végleg elhagyták önöket a fiatalok, és nem önökre szavaztak. [[Zaj, közbeszólások a Jobbik soraiból.]] Az önök eredménye 21 százalékról 6,5 százalékra esett vissza, és ennek egyik hibás részét vagy csoportját, úgy látszik, az egyetemistákban találták meg. Ugyanakkor találtak új szövetségeseket, a „Merjünk kicsik lenni!” politikáját vivő baloldalban, és át is veszik ezt, amikor önök folyamatosan becsmérlik a magyar emberek teljesítményét, a magyar diákok teljeítményét. Ön azt mondja, hogy zuhan a diplomások aránya Magyarországon. Tisztelt Képviselő Úr! Azt vállaltuk, hogy 2020-ra, ezt ön is jól idézte, 34 százalék lesz a 30-34 éves korosztályban a diplomások aránya. 2010-ben 26,1 volt, legutóbb 33,7. No, úgy zuhanunk, hogy 26,1-ről 33,7-re idézőjelben „zuhantunk”, és ezzel „rendkívül messzire kerültünk” idézőjelben ismételten a 34 százaléktól, háromtized százalékra vagyunk attól 2018-ban, amit 2020-ra elterveztünk. Ez azt jelenti, hogy több mint negyedével nőtt ebben a korosztályban a diplomázók aránya, és ez tovább fog növekedni, hiszen 53 milliárd forintos fejlesztési forrást fordítunk arra, hogy többen férjenek hozzá a felsőoktatáshoz. Nem mellesleg elfelejtette ön említeni, hogy 40 százalékkal növeljük a hallgatói normatívát kettő esztendő alatt. Szerencsére, tisztelt képviselő úr, azért az egyetemi év, tanév végén másfajta listákat is felsorolhatott volna, hogy mikre vagyunk büszkék. Azért ne felejtse el, hogy az Academic Ranking of World Universities kimutatásban öt magyar egyetem szerepel mint a legjobb egyetemek sorában szereplő egyetem: az ELTE, a Szegedi Tudományegyetem, a Semmelweis Egyetem, a Műegyetem, a Debreceni Egyetem. Ha megnézi a Times Higher Education legutóbbi listáját, hét egyetem szerepel rajta: Semmelweis Egyetem, ELTE, Pécsi Tudományegyetem, Szegedi Tudományegyetem, Műegyetem, Corvinus Egyetem, Debreceni Egyetem. Ha megnézi, mert ezekben az is szerepel, hogy mennyivel több külföldi hallgató akar Magyarországra jönni, mert jó minőségű, jó színvonalú a magyarországi képzés, és értékes a magyar diploma, azt látja, hogy másfélszeresére emelkedett a külföldi hallgatók aránya. És ha megnézi a pár héttel, talán két héttel ezelőtt kijött QS rövidítésű 2019-es felsőoktatási világrangsort, tisztelt képviselő úr, azon hat magyar egyetemet talál: Szegedi Tudományegyetem, Debreceni Egyetem, ELTE, Pécsi Egyetem, Budapesti Műszaki és Gazdaságtudományi Egyetem, Corvinus Egyetem. Ezek nagyon sokféle mintát vizsgálnak, és tisztelt képviselő úr, ezek többletfinanszírozásának, illetve annak köszönhetően, hogy a kancellárok révén végre anyagi biztonságban tevékenykednek az egyetemek, nemzetközi rangsorokban szebbnél szebb eredményeket hoznak a magyar egyetemek, felsőoktatási intézmények. Ritkaság, talán még sosem volt ilyen, ha a felsőoktatási különböző versenyeket, nemzetközi megmérettetéseket nézi, hogy ugyanazon évben mindkét nagy nemzetközi perbeszédversenyt, amely nem magyarul zajlik, magyar csapatok nyerték meg. De nyertünk ballonos csapattal Global Space Balloon Challenge versenyt is, az Epson pályázatán ipari robottal nyertek nyereményt magyar diákok, de a Ballet Grand Prix-n is magyarok lettek az elsők. Egy magyar fiatal tervezi a LEGO új kollekciójának egyik darabját, az ifjúsági programozó versenyt a Fazekas csapata nyerte meg egy interaktív közösségi alkalmazással. Tisztelt Képviselő Úr! Mielőtt eltemetné az egész magyar köznevelési és felsőoktatási rendszert, azért vegye figyelembe, hogy vannak ilyen nagyon szép eredmények. Persze, az önök szövetségesei idejében kevésbé voltak, amikor elvettek a pedagógusoktól egyhavi bért, 15 ezer tanárt elbocsátottak, és tandíjat akartak bevezetni. Ami pedig ezt a kimutatást illeti, tisztelt képviselő úr [[Az elnök a csengő megkocogtatásával jelzi az idő leteltét.]] ha elolvasta volna, látná, hogy az 50 évesnél idősebb tanárok aránya Németországban 45 százalék, nálunk pedig 37. Tehát előbb kapcsoltunk, mint a németek, hogy Klebelsberg-ösztöndíjjal és béremeléssel fiatalokat kell a pedagóguspályára ösztönözni. Köszönöm szépen. [[Taps a kormánypártok soraiban.]]
Viszonválaszra megadom képviselő úrnak ismét a szót.
Köszönöm a szót. Tisztelt Elnök Úr! Tisztelt Államtitkár Úr! Mindezen nagyon gyönyörű eredményeket többek között az ELTE-s kollégáim az önök politikája ellenére érték el. [[Kunhalmi Ágnes, tapsolva: Így van!]] [[14.40]] A 2020-as költségvetés nagyon pontosan megmondja, hogy az önök kormánya mit gondol az egyetemi világról és a közoktatásról. Amiről én beszéltem, az az, hogy kilenc éve nagyrészt kétharmaddal kormányoznak, Gyurcsány Ferencet és Farkas Flóriánt még mindig nem börtönben tartják, egyébként [[L. Simon László: Ti meg szövetkeztetek vele!]] az oktatás helyzetéhez pedig nem nyúltak hozzá. [[Zaj. Közbeszólás a Jobbik padsoraiból: Így van! Az elnök csenget.]] Az általam felvetett problémák kapcsán ahhoz, hogy a költségvetésben hány százalékkal növelik meg az arányokat, azt szeretném hozzáfűzni, hogy Klebelsberg gróf idején GDP-arányosan kicsit magasabban álltunk, mint jelenleg. A Jobbik mint nemzeti néppárt [[Derültség a kormánypárti padsorokból.]] mindig ki fog állni az oktatás megújulása érdekében, és nyugodtan a gúnyos mosolyaikat oda rakhatják, ahova én gondolom. Nem fogadom el a válaszát. [[Dr. Rétvári Bence: Ez mit jelent? Taps a Jobbik padsoraiból.]]
A képviselő úr nem fogadta el a választ. Kérdezem a tisztelt Házat, elfogadjae az államtitkár úr válaszát. Kérem, szavazzanak! [[Szavazás.]] A Ház a választ 122 igen szavazattal, 39 nem ellenében, tartózkodás nélkül elfogadta. Hiszékeny Dezső, az MSZP képviselője, interpellációt nyújtott be a Miniszterelnökséget vezető miniszterhez: „Jogosítvány hosszabbítás” címmel. Képviselő úré a szó. Parancsoljon!
Köszönöm a szót, elnök úr. Jogosítvány-hosszabbítás a mai világban ez egy mindennapos dolog. Naponta több ezren élik meg, hogy rádöbbennek: lejár a jogosítványuk. Nincs gond, ennek kialakult eljárásrendje van, nem egy bonyolult ügy. A szükséges dokumentumokkal irány valamelyik kormányablak, aztán megy az élet tovább gondolta ezt az a választópolgárom, akinek a történetén keresztül képet kaphatunk az állam működéséről. Képünk eddig is volt, hisz különböző sajtótájékoztatókon nagyszerű győzelmi jelentésekről hallhattunk, átadták a Nyugati és a Keleti pályaudvarnál az új kormányablakokat, és újabb és újabb fejlesztések indultak. De nézzük a magyar valóságot! Az állampolgár elkéredzkedik a munkahelyéről, hogy még jóval zárás előtt odaérhessen a legközelebbi, jelen esetben az Újpest központjában található kormányablakhoz. Oda is ér, de zárás előtt egy órával a sorszámhúzó automata már nem ad ki számot. Amíg barátunk kesereg, hasonlóan jár még vagy 15 ember. Telefon. Hívja a főnökét, hogy másnap később kezdhessen dolgozni, mert államigazgatási ügyet intéz. De újabb csalódás, mert másnap reggel ilyen ügy nem intézhető Újpesten. De nincs idő várakozni vagy vitatkozni, értetlenkedni, irány a legközelebbi kormányablak, a Teve utcai. Nem lesz itt gond, az egy jó nagy hivatal. Kilenc óra után odaérkezve már kirakható a „Megtelt” tábla. Annyian állnak sorban, hogy a sorszámkiadó automatát sem látja. De gyerünk tovább! Három metrómegálló, és ott van a friss új, ropogós kormányablak a Nyugati térnél. Na, ott aztán olyan jogsit kap gondolta hogy csak úgy ragyog. Kapott is, de nem jogsit, hanem idegrohamot, mert jogsi helyett a „Technikai okok miatt zárva” tábla fogadta. Nincs idő, gyerünk tovább! Hatos villamos és máris az Andrássy úti hivatal elé ér, ami már messziről jól látszik, mert a járdán állnak az emberek. Már nagyon vágyott emberi kapcsolatra, ezért itt megállt beszélgetni. Azt mondták neki: itt nem lesz esélye sem, mert kevés az ügyintéző, de talán az Erzsébet téren. Odarohan, teljes telt ház, de biztatják, hogy egy óra alatt meglehet a kis kártya. Másfél óra, és meg is lett, ráadásul egy jó tanácsot is kapott. Azt, hogy az ilyen dolgokat úgy kell intézni, hogy időpontot foglal. Mivel akkor már nagyon ráért, tett egy próbát, egy hónapra kapott időpontot. Tisztelt Államtitkár Úr! Ön szerint ez elfogadható? Ötperces ügyek elintézéséhez négy-öt kormányablak végiglátogatása, fél Budapest körbejárása és egy szabadnap kivétele szükséges. Nyilvánvaló, hogy a fővárosban a kormányablakok egyre súlyosabb munkaerőhiányban szenvednek, az ott dolgozók pedig emberfelettit teljesítenek. De meddig bírják? Államtitkár úr, mire készüljünk a jövőben, ha ügyet akarunk intézni a kormányablakoknál? Mit tervez tenni a probléma megoldása érdekében? Köszönöm.
Válaszadásra megadom a szót Orbán Balázs államtitkár úrnak.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Népmesei elemeket is tartalmazó felszólalásával összefüggésben az alábbiakat tudom mondani. [[Közbeszólás az MSZP padsoraiból: De vicces!]] 2010-ben hivatalba lépő kormánynak nemcsak a magyar családok és a helyi önkormányzatok eladósodásával, leromlott közbiztonsággal, összeomló gazdasági rendszerrel kellett szembenéznie, hanem a magyar állam működése is válságba jutott az önök nyolcéves kormányzásának következtében. A magyar állam ugyanis nem volt képes hatékonyan kezelni a gazdasági, pénzügyi, közbiztonsági válságot, többek között annak köszönhetően [[Tordai Bence: Most viszont összeomlik a rendszer!]] , hogy szétszabdalt, átláthatatlan intézményi struktúrában dolgoztak, összemosódtak az önkormányzati és az államigazgatási feladatok. Ez megnehezítette mind a hivatali dolgozók, mind az állampolgárok életét. Az állampolgárok elvesztek az ügyek, a hivatalok dzsungelében, az ügyiratok helyett az állampolgárokat utaztatták, feleslegesen eltöltve idejüket a bürokráciában. Tipikus 2002 és 2010 közötti ügy, amikor a hivatalok olyan adatokat kérnek az állampolgároktól, ami egyébként egy másik hivatal számára rendelkezésre áll. Ez az önök államfelfogása, amely arról szólt, hogy le kell építeni mindent, ami az állammal kapcsolatos, mindent privatizálni kell, és az állampolgárbarát közigazgatás mint fogalom az önök kormányzásának szótárában nem szerepelt. Arról nem is beszélek, hogy önök voltak azok, akik csökkentették a hivatali dolgozók bérét azzal, hogy a 13. havi juttatást elvették tőlük. Mi ezt követően vagy ehhez képest 2010-ben egy szolgáltató, állampolgárbarát állam megvalósításán kezdtünk dolgozni. Átlátható és világos közigazgatási struktúrát hoztunk létre, megteremtettük az egyablakos ügyintézés lehetőségeit. 2011-től elindult az országos kormányablak-hálózat. Jelen pillanatban 302 kormányablakban intézhetik az ügyeket. Több mint tízmillió hatósági ügyet intéznek ezekben a kormányablakokban az állampolgárok egy év alatt. Ráadásul már indul országosan a mobil kormányablakok rendszere. Emellett a közigazgatásban dolgozók megbecsülését is igyekeztünk javítani. 2016-17-ben ezért emelkedett 10-60 százalékkal a területi közigazgatásban dolgozók bére végzettségtől és beosztástól függően. Az a tervünk, hogy ezt a továbbiakban is emelni tudjuk majd. Az idei évtől kezdve pedig a központi közigazgatásban dolgozók bére emelkedett átlagosan 30 százalékkal. A kormány emellett is folyamatosan vizsgálja a kormányhivatalok működését, a szolgáltatások magas színvonalának fenntarthatóságát. Mi nem az önök mint politikusok visszajelzéseire és népmesei elemeket tartalmazó felszólalására építünk, hanem az ügyeket intéző emberek visszajelzései a legfontosabbak, és amennyiben beavatkozás szükséges, megtesszük ezeket az intézkedéseket. Július 1-jével egyébként további feladatok kerültek a kormányhivatalokhoz, és jelentősen emelkedett az ügyintézések száma. Éppen ezért átcsoportosításokat is végrehajtottunk. Az ön által említett kormányablakok ideiglenes bezárásnak oka pedig a felújítás. Ez is azt a célt szolgálja [[Rig Lajos: Ezt mondták a kórházakra is!]] , hogy még komfortosabb körülmények között lehessen azokat a hatósági ügyeket elintézni, amelyekről ön is szót ejtett. Emellett további egyszerűsítéseket tervezünk: 600-700 darab hatósági jogkört szeretnénk felülvizsgálni és lehetőség szerint deregulálni. Kifejezetten beszélt ön a jogosítvány kiállításáról. Arról tájékoztatom, hogy a jogosítvány igényléséhez, kiállításához és nyilvántartásához kapcsolódó hatósági ügyekben kifejezetten egyszerűsítéseken dolgozunk. Ezzel kapcsolatban már a kormány is tárgyalt. Kérem, hogy e tekintetben szíveskedjék figyelemmel kísérni a Magyar Közlönyben lévő változásokat. Köszönöm szépen a szót. [[Taps a kormánypártok padsoraiból.]]
Viszonválaszra ismét képviselő úré a szó.
Köszönöm a szót, elnök úr. Államtitkár úr, az emberek szempontjából vizsgálva az ön válaszát, amit ön elmondott, az használhatatlan. Ezért talán nem bántódik meg, hogy én sem fogadom el ezt a választ.Azt is érzékelem, hogy az önök számára nem szempont az emberek biztonsága és kényelme. Mi itt, Budapesten átéljük szinte mindennap vagy minden másnap, hogy leég egy autóbusz, kigyullad, leég és porig ég. Az emberek megfőnek a metrón, és fél életüket a különböző hivatalokban töltik várakozással. A múlt héten önök válságtanácskozást tartottak, mert összeomlott Budapest igazgatása. Ha meghívtak volna, tudtam volna adni néhány jó tanácsot. Többek között például azt, hogy át lehet csoportosítani embereket, mondjuk, a Rogán-féle minisztériumtól, vannak ott elegen. Szerintem legalább valami hasznosat tettek volna ezek az emberek. Általánosságban meg azt tudtam volna önöknek tanácsolni, hogy több gőzt a kerekekre és kevesebb gőzt a sípra. [[Mesterházy Attila: Igaza van! Taps az ellenzéki padsorokból.]]
A képviselő úr nem fogadta el a választ. Kérdezem a tisztelt Házat, elfogadja-e. Kérem, szavazzanak! [[Szavazás.]] A Ház a választ 115 igen szavazattal, 36 nem ellenében, tartózkodás nélkül elfogadta. [[14.50]] Gréczy Zsolt, a DK képviselője, interpellációt nyújtott be a miniszterelnökséget vezető miniszterhez: „Elveszik a néptől a Balatont?” címmel. A képviselő urat illeti a szó, parancsoljon!
Köszönöm a szót. Tisztelt Ház! Tisztelt Miniszter Úr! Államtitkár Úr! Magyarok százezrei aggódnak, hogy most már a Balatonra sem fognak tudni elmenni nyaralni. Érthető az aggodalom, hiszen Varga Mihály pénzügyminiszter meg is mondta nekik, hogy akiknek nem tetszik a gyenge forint, ne utazzanak sehova, maradjanak a fenekükön; nekik elvileg a magyar tenger jutna osztályrészül, közös büszkeségünk, a Balaton. [[Cseresnyés Péter: Nem ezt mondta!]] Csak az a baj, hogy ezt privatizálja a Fidesz. Különösen visszataszító és felháborító, amikor azt olvassa az ember, hogy megszűnik egy kemping, hogy oda luxusapartmanokat építsenek. A déli parton már a szabadstrandok is veszélyben vannak, ahol pedig nagyon sok család próbál pihenni legalább pár napig, igyekezve, kibírva a balatoni drágaságot. Friss hétvégi hír, hogy új települést avattak a Balatonnál: Balatonaliga neve „Balatonaligarcha” lett [[Dr. Rétvári Bence: De szellemes!]] , merthogy a fedezett páros, Mészáros Lőrinc és Tiborcz István úgy döntött egy sorompóval, hogy onnantól most már senki nem léphet be a Balaton közelébe; elég visszataszító és undorító gesztus ez. A Balaton beépítésének nyertese tehát a Fidesz és Orbán Viktor üzleti körei, vesztesei pedig a magyar emberek. [[Zaj. Az elnök csenget.]] A legnagyobb nyertes természetesen Mészáros Lőrinc és Tiborcz István; a kormányfő jóbarátja és veje már 14 kemping, 10 szálloda tulajdonosa a Balaton körül, a portfólióban van borászat, kikötő, golfpálya is. [[Dr. Vadai Ágnes: Ész nincs!]] Az ingatlanpiacon általában úgy tartják, érdemes Mészárosék közelébe költözni ott a Balaton környékén, vagy a szomszédjukban befektetni, mert az ilyen környék biztosan fejlődni fog. Ez a Balatonnál sincs másképp. Ahogy a Mészáros-Tiborcz-érdekkör terjeszkedni kezdett a Balatonnál, rögtön lett új Balaton-törvény, fejlesztési terv annak ellenére, hogy a tó térsége ma sem rendelkezik közös irányítási rendszerrel. Hiába tiltakoznak a lakók, hiába aggódnak a vízminőségért, a fakivágásból adódó környezeti károkért a zöldszervezetek, a lerablás egyfolytában folytatódik. A DK azt kérdezi, megmaradnake a szabadstrandok, vagy azokat is becsukják, hogy csak a fideszes elit birtokolhassa a magyar tengert. Várom a választ. Köszönöm szépen. [[Taps a DK padsoraiban.]]
Soltész Miklós államtitkár urat illeti a szó.
Köszönöm a szót, elnök úr. Tisztelt Országgyűlés! Mindig van annak egy bája, amikor a DK országban maradásból, diktatúráról, lopásról handabandázik. Egyébként ne aggódjon, például Őszöd is megmarad egyrészt üdülőként, másrészt pedig az önök nevéhez fűződően egyértelműen mint az ország egyik legnagyobb hazugságának időszakához köthető mondatok, illetve beszámolók. [[Zaj és közbeszólások az ellenzéki padsorokban.]] yurcsány Ferenc mondta azt: el lehet menni ebből az országból. [[Dr. Vadai Ágnes: De kinek mondta, és miért mondta? Azt kellene megmagyarázni. Akik Szlovákiába mentek céget alapítani, és nem akartak adót fizetni!]] Önök voltak azok, baloldali képviselők, illetve politikusok, akik szerint Vadai Ágnes is, aki most itt óbégat ismét Sukorón kaszinót kell építeni, ezzel elzárni mindenkit a Velencei-tó északi partjától. [[Nagy zaj az ellenzéki padsorokban.]] Azt a részt is el akarták lopni. [[Arató Gergely: Nincs strand!]] Önök voltak azok, akik az Európai Unió egyik legnagyobb korrupciós botrányát vitték végbe a 4-es metró beruházásával. [[Arató Gergely és dr. Vadai Ágnes közbeszól.]] Csak szeretném kérdezni a másik beóbégató DK-stól, hogy hol ez a pénz, hova tette a baloldal, és a liberálisok hova tették ezt a pénzt. [[Dr. Vadai Ágnes: Milyen pénzt?!]] Önök voltak azok egyébként, akiknek az egyik legjobb barátjuk Gréczy Zsolt aki a diákoktól is ellopta a pénzt, nem szégyellték magukat, és most védik, ráadásul még segítik is ezt az embert, a DK és az MSZP közösen. Önök azok egyébként, akik lopott vagyonban élnek, elrabolt vagyonban és elrabolt házban élnek továbbra is. [[Folyamatos nagy zaj az ellenzéki padsorokban. Dr. Vadai Ágnes: Ki? Ki? Én? Hol? Hol élek én lopott vagyonban?]] Demokráciafelfogásuk nem más, mint az őszödi beszéd, majd az azt követő, hozzáteszem, szemkilövetés is. [[Dr. Vadai Ágnes: Nananaaaa! Erről bebizonyosodott, hogy nincs így!]] Ezek után bármit is kérdez a DK, bármit is kérdez a baloldal, érdemes odafigyelni rá, bármit is állítanak, érdemes odafigyelni rá, mert biztos, hogy az ellenkezője lesz igaz! [[Nagy zaj a DK és az MSZP padsoraiban. Arató Gergely: Szabadstrand!]] És igaz ez ennél a kérdésnél is, amit most föltett Gréczy Zsolt. Ugyanis önök voltak azok, akik nem támogatták a Balaton-törvény módosítását, és semmiféle új dolgot, ami megerősítené, sőt még inkább a Balaton szépségének megőrzését segíti, nem támogatták, nem szavazták meg! Nem szavazták meg a természetvédelmi kérdéseket, nem szavazták meg a környezetvédelmi kérdéseket, nem szavazták meg a településvédelmi kérdéseket és a vízvédelemmel kapcsolatos kérdéseket. [[Dr. Vadai Ágnes közbeszól.]] Ugyanis tovább erősíti a mostani törvény a parti célú, közcélú területhasználatot, különösen a strandok, kempingek, rekreációs célú zöldterületek és parti sétányok megőrzésére, valamint a part megközelíthetőségére vonatkozó szabályozást. [[Dr. Vadai Ágnes: Hol? Arató Gergely: Az is Mészáros Lőrincé!]] Önök ezt nem támogatták. Mint ahogy azt sem támogatták, ami megmaradt az előző Balaton-törvényből, hogy 10 százalék lehet a strand beépítettsége, és legalább 65 százalék a fásítása; de mi ezt tovább nehezítettük, illetve tovább erősítettük a strandok védelmét, amiért ön annyira aggódik. Strand területén lakó- és üdülőépületet, szállásférőhelyet, lakást nem lehet kialakítani. Azt sem szavazták meg az új törvény szerint, hogy a közhasználatú zöldterületekre vonatkozó szabályozást fenntartjuk, erősítjük, és mindezt a továbbiakban is az önkormányzatoknak be kell tartaniuk. Nem szavazták meg! Akkor ne haragudjon, képviselő úr, ön mit kérdez? [[Dr. Vadai Ágnes: Miért zárják le a kijáratot? Ezt kérdezte!]] Önök nem támogatják azt, hogy a Balaton-törvény csak a strandokon segítse a Balatonon nyaralók életét. Önök nem támogatták azt, hogy a tavalyi évben 2 milliárdos támogatással újultak meg strandok, idén 5 milliárd forintért; nemcsak a Balaton mellett, hanem a Tisza-tónál és más területeken is. [[Dr. Vadai Ágnes: Nagyon ügyesen csinálták! Most, éppen most!]] Önök azok, akik semmilyen beruházást nem támogatnak, ami jó az embereknek, de másik oldalról pedig ahol lopni kell, ahol privatizálni kell, ahol el kell venni az emberektől, abban önök részt vettek. [[Dr. Vadai Ágnes: Maguk lopnak! Maguk lopnak! Nagy zaj az ellenzéki padsorokban.]] Köszönjük szépen a kérdését, teljesen mindegy, hogy mit [[Az elnök a csengő megkocogtatásával jelzi az időkeret leteltét.]] kérdeznek, hazudnak reggel, éjjel és este. [[Nagy taps a kormánypárti padsorokban. Dr. Vadai Ágnes: Délben!]]
Nem tudom, képviselő úrnak még szüksége van az egy percre, vagy Vadai Ágnes már bekiabálta a viszonválaszt? [[Zaj. Dr. Vadai Ágnes közbeszól.]]
Ezúton teszek panaszt az elfogult ülésvezetés miatt.
De nem adtam meg önnek a szót, még nem adtam meg a szót! [[Gréczy Zsolt állva marad, az elnök kikapcsolja a mikrofont. Gréczy Zsolt: Ezt azonnal vissza kell utasítanom mint ellenzéki képviselő! Házelnök úr, ezt fejezze be! Felzúdulás a kormánypárti padsorokban, közbeszólások az MSZP és a DK padsoraiban. Gréczy Zsolt: Ehhez magának nincs joga! Szórványos taps az ellenzéki padsorokban.]] épviselő Úr! Az a helyzet, tudja, hogy az ülésvezetést nem lehet bírálni a házszabály szerint, úgyhogy megvonom öntől a szót. Legyen szíves leülni! [[Nagy taps a kormánypárti padsorokban. Dr. Vadai Ágnes közebszól.]] A képviselő úr nem fogadta el a választ, ahogy ezt hallhatták. Kérdezem a tisztelt Házat, elfogadja-e. [[Gréczy Zsolt: Házelnök úr, én ilyet nem mondtam! Ne mondja azt, hogy nem fogadtam el! Dr. Vadai Ágnes: Nem, nem! Nem mondta.]] Öntől megvontam a szót. Képviselő úr, üljön le! Megvontam öntől a szót! [[Gréczy Zsolt: Tőlem még a válaszadás jogát is!]] Kérem, szavazzanak! [[Nagy zaj és közbeszólások a DK és az MSZP padsoraiban. Közbeszólásra:]] De, fogadjunk! [[Gréczy Zsolt Soltész Miklósra mutatva: Magát beperelem, hazudott! Bíróság előtt fogsz felelni! Gazember vagy! Bíróság előtt fogsz felelni! Felzúdulás a kormánypárti padsorokban. Szavazás.]] Megállapítom, hogy a Ház 98 igen szavazattal, 12 nem ellenében, tartózkodás nélkül a választ elfogadta. [[Gréczy Zsolt: Sok pénzt fogsz fizetni! Felzúdulás a kormánypárti padsorokban.]] Tisztelt Országgyűlés! Amennyiben mindenki visszanyerte a nyugalmát, akkor mehetünk tovább. Demeter Márta és Keresztes László Lóránt, az LMP képviselői, interpellációt nyújtottak be az innovációért és technológiáért felelős miniszterhez. [[Demeter Márta szólásra emelkedik.]] Látom, Demeter Márta képviselő asszonyé a szó, parancsoljon!
Köszönöm. Tisztelt Elnök Úr! Engedjék meg, hogy azzal kezdjem, hogy nagyon fontos dolgok kell hogy idekerüljenek a parlament plenáris ülésére, és nagyon sok pártoktól függetlenül , azt gondolom, az emberek életét érintő téma merül itt föl. Azt gondolom, ezekről kellene hogy szóljon a parlamenti ülés. [[Az elnöki széket dr. Latorcai János, az Országgyűlés alelnöke foglalja el.]] Éppen ennek jegyében kérdezem államtitkár urat a MÁV-val kapcsolatban. Nem a legjobb napjait éli mostanában a MÁV. Valójában a magyar vasúttársaság jelenleg sokkal inkább burleszkfilmbe illik, mintsem egy modern, az ország egyik legfontosabb közszolgáltatását nyújtó vállalatára hasonlítana. Csak az elmúlt hetekben kiderült, hogy olyan emeletes vonatokat sikerült vásárolni, melyek már a Déli pályaudvar alagútjánál elakadnának, mert nem férnek át alatta. Előtte pedig a monori vonalon sikerült a szerelvényen hagyni 40 embert, mert elfelejtettek nekik szólni, hogy a mozdony meghibásodása miatt nem közlekedik a járat. Mindez persze csak első ránézésre komikus, valójában végtelenül elkeserítő és felháborító. A problémát az érintettek maguk is elismerték. Dr. Kormányos László, a MÁV vezérigazgató-helyettese maga is elmondta, hogy átalakításra lesz szükség, hogy ezeket a vonatokat el tudják vinni a Déli pályaudvarra és Kőbánya-Kispestre. Minimum véleménye szerint a pálya ágyazatát át kell alakítani. [[15.00]] Meglátásunk szerint a vasúti fejlesztés nagyon fontos feladat lenne Magyarországon. Egyrészt a valódi zöldfordulathoz el kell érni azt, hogy a közösségi közlekedés és különösen a vasút reális alternatívája legyen az autónak. Másrészt a belső elvándorlás elleni egyik leghatékonyabb eszköz az infrastruktúra és főleg a közösségi közlekedés fejlesztése. Sajnos azonban Magyarországon ma az ellenkező irányba tartunk, a kormány, úgy tűnik, nem ismerte fel ennek a szükségességét. A szárnyvonalak bezárása ellen egykor tiltakozó Fidesz-kormány maga is sorra szünteti meg a járatokat. Ha véletlenül fejlesztésekre kerül sor, ott csupán egy szempont van, hogy azon az oligarchák a lehető legtöbb pénzt keressék, és erre Mészáros Lőrincnek legyen leginkább lehetősége. Ennek legszomorúbb példája a 2400 év alatt megtérülő Budapest-Belgrád vasútvonal, amelyből mintegy 300 milliárd forintot kaphatnak Mészáros Lőrinc cégei. De a volt felcsúti polgármester nemrég mintegy egymilliárd forintos informatikai pályázatot is megnyert a MÁV-nál, sőt még a hőség esetén az utasoknak osztott vizet is ő szállíthatja. Kérdéseim tehát államtitkár úrhoz: mikor kezd végre érdemben foglalkozni a kormány a vasút átgondolt fővárosi és vidékfejlesztési koncepcióba ágyazott fejlesztésével? Komolyan gondoljae a kormány, hogy a Budapest-Belgrád vasútvonal fejlesztésére kell elkölteni 600 milliárd forintot, miközben még a megyei jogú városok elérése is órákig tart ma vonattal? Várom válaszát.
Köszönöm szépen, képviselő asszony. Tisztelettel köszöntöm képviselőtársaimat. Cseresnyés Péter államtitkár úr válaszol. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Asszony! Bizonyára elkerülte az LMP-frakció figyelmét az a tény, hogy a kormány a már eldöntött beruházásokban összesen 1500 milliárd forintot fordított vagy fordít vasútfejlesztésre 2022-ig. Az elmúlt években megújult többek között a Szajol-Püspökladány, a Szolnok-Békéscsaba, a Kelenföld-Székesfehérvár, a Lepsény-Balatonszentgyörgy, a Fonyód-Kaposvár szakasz, villamosítottuk a Hegyeshalom-Porpác, Szombathely-Zalaszentiván, Rákosrendező-Esztergom vasútvonalat, és hamarosan Mezőzombor és Sátoraljaújhely között is elindul a villamos közlekedés. Jelenleg is folynak a munkák a Kelenföld-Pusztaszabolcs, a Rákos-Hatvan és a Püspökladány-Debrecen szakaszokon, a közeljövőben megkezdődhet a Szabadbattyántól Balatonfüredig tartó szakasz villamosítása, és a budapesti Déli összekötő vasúti híd átépítése is. A sorra megújuló pályákon Európa legnagyobb egységes motorvonatflottája közlekedik. Az elmúlt ciklusokban összesen 143 új FLIRT állt forgalomba, 34 új villanymozdony állt közlekedésbe a MÁV és a GYSEV járataiban. Ha ez ön szerint a vasúthálózat elhanyagolása, akkor nagyon kíváncsi lennék arra, hogy mit ért képviselőtársam fejlesztés alatt, vagy hogyan jellemezné a vasút 2010 előtti, ridegtartásban eltöltött nyolc évét. A következő évek fejlesztései között valóban szerepel a Budapest-Belgrád vasútvonal, ahogy ön is említette. Felszólalása alapján valószínűleg új információ az ön számára, hogy Magyarország az Európai Unió felé már 2014-ben vállalta, hogy a TEN-T nemzetközi hálózat részét képező vasútvonalait 2030-ig arra a műszaki szintre fejleszti, amit az Unió az ilyen vonalak esetén előír. A Budapest-Belgrád vonal is része ennek a hálózatnak. A stratégiai jelentőségű vasútvonal korszerűsítése felértékeli Magyarország nemzetközi szerepét, és megalapozza a további gazdasági fejlődést. Arra is felhívom képviselőtársam figyelmét, hogy 2010-ben nemcsak a vasúthálózat és a járműpark végleges leépülését kellett egyébként megállítani a kormánynak, hanem magát a Magyar Államvasutakat is ki kellett húzni abból a kátyúból, amit a baloldali kormányok, többek között az önök szövetségese által ki nem fizetett járandóságokból összeállt, közel 300 milliárd forintos adósság jelentett. Ehhez képest ma a MÁV lépésről lépésre fejlődő, egyre több utas által igénybe vett szolgáltatást nyújt. Hogy adatot is mondjak, 2018-ban csak a tíz legforgalmasabb vonalon 2,8 millió fővel bővült az utazóközönség a vasúttársaság statisztikái szerint. Ön a felszólalásában ennek a vasúttársaságnak a lelkiismeretes szakembergárdáját sértegeti, amikor úgy állítja be őket, mintha elfelejtették volna a KISS emeletes motorvonatok beszerzésekor, hogy létezik a Kis-Gellért-hegyi alagút. Két lehetőség van, képviselő asszony: ön vagy figyelmetlen a munkája során, vagy félre akarja vezetni az embereket. Ugyanis köztudott, legalábbis a szakemberek számára és a tájékozott emberek számára, nem is volt arról szó, hogy az emeletes szerelvények egyelőre a Déli pályaudvarról közlekedjenek. Ha pedig később mégis sor kerülne arra [[Dr. Vadai Ágnes: Én megelégszem azzal, ha kitakarítják a vonatokat végre!]] hogy ezen a vonalon álljanak forgalomba az új vonatok, arra is megvan a megfelelő megoldás. Nem kiabálni kell, képviselő asszony, hanem tájékozódni, és mindezt látták volna. [[Dr. Vadai Ágnes: Azt is szoktam a vonaton, államtitkár úr!]] Vagy ön talán nem tudja, vagy önök talán nem tudják, hogy ezeket a hatalmas kapacitású motorvonatokat csak a legnagyobb forgalmú vonalakon érdemes szolgálatba állítani, és ez is a terv. Éppen ezért, mert ez az eredeti terv, kérem, hogy válaszomat fogadják el. [[Arató Gergely: Mindenképpen! Taps a kormánypártok soraiban.]]
Köszönöm szépen, államtitkár úr. Kérdezem képviselő asszonyt, hogy elfogadjae az államtitkár… [[Jelzésre:]] Frakcióvezető úr fogja indokolni, hogy elfogadja-e, vagy nem fogadja el az államtitkári választ. Parancsoljon!
Köszönöm, a lehetőséget, elnök úr. Az interpellációt ketten nyújtottuk be, én szeretnék reagálni államtitkár úrnak. Államtitkár úr éppen a szakemberek jelzéseit hagyja figyelmen kívül, és egyébként konkrétan a MÁV elismerését hagyja figyelmen kívül. Pontosan a szakemberek mondják azt, hogy a magyar vasúti hálózat borzalmas állapotban van, és az az 1500 milliárd forint, amit ön említett, éppen még a tüneti kezelésre is elégtelen. Említette a Budapest-Belgrád vasútvonalat. Ennek kapcsán, hogy ez teljesen fölösleges beruházás, azt éppen a kormány ismerte el azáltal, hogy a fő indoklás egy tengeri kijárat, a pireuszi kikötő elérése volt, és ezzel szemben a kormány pontosan tudja, hogy ha meg is valósul ez a bizonyos fejlesztés Budapest-Belgrád között, akkor is a balkáni útvonal ezen a szakaszon 80 százalékban alkalmatlan marad. A kormány egy alternatív, egy ezzel konkuráló tengeri kijárat fejlesztésébe kezdett Trieszt városában, Triesztben kíván kikötőt és logisztikai bázist létesíteni, ezzel is elismerve, hogy soha nem lesz semmi, és soha nem fog megtérülni ez a bizonyos, kamatokkal együtt körülbelül ezermilliárdos fejlesztés. Márpedig ez az ezermilliárd, ami a magyar adófizetőket terheli, nagyon nagy mértékben hiányzik a borzalmas hazai vasúthálózat fejlesztéséből. Válaszát, államtitkár úr, nem tudjuk elfogadni.
Köszönöm szépen, frakcióvezető úr. Tisztelt Ház! Hallottuk, frakcióvezető úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 116 igen szavazattal, 32 nem ellenében, 1 tartózkodás mellett elfogadta. Tisztelt Országgyűlés! Kocsis-Cake Olivio, a Párbeszéd képviselője, interpellációt nyújtott be a Miniszterelnökséget vezető miniszterhez: „Mikor ismeri fel a kormány a rabszolgatörvény bevezetése okozta válsághelyzetet a közigazgatásban?” címmel. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! A Fidesz a legutóbbi országgyűlési választáson arra kapott megbízást, hogy működtesse az országot és az államigazgatást. De ez már több esetben nem sikerült. Legutóbb a nyugdíjakat nem tudták időben átutalni, most meg a kormányablakok esetében nem látják el azt a feladatot, amire a magyar választópolgároktól megbízást kaptak. Ez az egész ügy jól példázza a Fidesz kormányzását. Amikor a rabszolgatörvény elfogadása után demonstrálni mentünk a Nyugdíjfolyósító Főigazgatósághoz, és azt mondtuk, hogy a közszolgálati rabszolgatörvény miatt az nem jó, ha a dolgozók munkaidejébe már beleszámít az ebédszünet fél órája, az nem jó, ha a megyei és a fővárosi kormányhivatali dolgozóknak már nem jár a kafetéria, az nem jó, ha az alapszabadságot 25 napról 20 napra csökkentik, az nem jó, ha kizsákmányolják a munkavállalókat, amikor ezeket mondtuk, akkor a fideszes politikusok csak gúnyolódtak, és azt mondták, hogy az ellenzék csak műbalhézik. Most kiderült, hogy ez nem igaz. Megnövelt munkaidő, a beígért emelés helyett bércsökkenés, ezzel együtt jelentős munkateher-növekedés, a megbecsülés érzésének totális hiánya miatt 2500-an kérték felmentésüket az elmúlt egy hónapban. A dolgozók nagyjából 7 százaléka távozott egy hónap alatt az amúgy is komoly létszámhiánnyal küzdő közszolgálati szférából. Az eredmény, hogy a kormányablakok megbénultak. Jogosan ingerült, türelmetlen ügyfelek, túlhajszolt dolgozók, többórás várakozás, már ha egyáltalán akad aznapra sorszám. Persze, a kormány szerint semmi probléma nincsen, ahogy az előző államtitkári válaszból is lehetett hallani. Először technikai okokra hivatkoztak, a frissen felújított Keleti, Nyugati kormányablakait ezen indok alapján nem nyitották ki, majd amikor kiderült, hogy ez nem igaz, akkor végre beismerték, hogy gond van, de nem a probléma gyökerét kezelik, hanem csökkentik a nyitva tartást heti hét órával, és vidékről rendelik fel a munkavállalókat. [[15.10]] Ez további sorban álláshoz és a munkavállalók további kizsákmányolásához fog vezetni, ahelyett, hogy végre visszavonnák a közszolgálati rabszolgatörvényt, és megbecsülnék a közszolgálati dolgozókat. Tisztelt Államtitkár Úr! Mikor látják be tévedésüket, hogy az elhibázott bérpolitikai intézkedésük okozta és okozza a problémákat, és módosítják úgy, ahogy a szakszervezetek azt kérik? Várom megtisztelő válaszát.
Köszönöm szépen, képviselő úr. A képviselő úr elhangzott interpellációs kérdésére a kormány nevében Orbán Balázs államtitkár úr válaszol. Parancsoljon, államtitkár úr!
Köszönöm szépen a szót. Tisztelt Elnök úr! Tisztelt Ház! Tisztelt Képviselő Úr! Ön új parlamenti képviselő itt a Házban, de mégiscsak az a helyzet, hogy egy olyan parlamenti frakcióhoz csatlakozott, amelyik egy olyan frakcióval lép fel folyamatos szövetségesi viszonyban, amelyik 2002 és 2010 között kormányzati felelősséget viselt. [[Közbeszólások a DK és az MSZP soraiból.]] Tehát azt gondolom, hogy hiteltelen az, amit mond, mert ha valóban a közigazgatásban dolgozók érdekelnék önt, illetőleg az állampolgárok és az állam közötti kapcsolatrendszer érdekelné önt, akkor nem lenne ennek a frakciónak a tagja. Mert végső soron mégiscsak az a helyzet, hogy a 2002 és 2010 közötti kormányzás úgy kerül be a magyar politika történetébe, mint az állam leépítésének az időszaka, amikor az állam magánérdeket szolgált, nem pedig az állampolgárok érdekét szolgálta, és egyébként az államban alacsonyabb szinten, nem a közigazgatás szintjén, hanem a közszolgálat szintjén dolgozóknak a megbecsülését is a mélybe taszították, többek között az anyagi megbecsülésüket is. Azért az mégiscsak példátlan, hogy nem arról van szó, hogy nem emelkedett a közszolgálatban dolgozók bére, hanem csökkent, tehát csökkentették azzal, hogy a juttatások egytizenharmadát elvették a közszolgálatban dolgozóktól. Tehát ebből kiindulva az, amit ön mond, az meglehetősen hiteltelennek tűnik az én szememben. Ráadásul két dolgot azért hadd tegyek még hozzá: a 2018-ban újjáalakult Orbán-kormány az állam működésével kapcsolatban két célt tűzött ki maga elé, nem értem, hogy ezt a két célt önök miért támadják folyamatosan, mert egy józan, racionális érvet nem tudok mondani arra, hogy ezt a két célt mivel lehetne támadni. Az egyik a bürokráciacsökkentés, a másik a közszférában dolgozók bérének emelése. Mit tettünk az elmúlt egy évben? Lépéseket tettünk ezen két cél megvalósítása érdekében. Az egyik cél, a bürokrácia csökkentése azt jelenti, hogy csak annyian dolgozzanak a közigazgatásban, amennyi embernek feltétlenül szükséges a közigazgatásban dolgoznia. [[Dr. Vadai Ágnes: Sikerült alámenni a létszámnak!]] Minden felesleges dolgozó a közszolgálatban merénylet az adófizetőkkel szemben. És még egy összemosásra hívnám fel a figyelmet. Amikor a közalkalmazotti szféráról, tanárokról, orvosokról, esetleg a rendőrökről beszélünk, az egy teljesen más szféra. Most kifejezetten a bürokráciában dolgozókról beszélünk. Minden kutatás azt mutatja, hogy sajnos a magyar állam kiterjedése még mindig túl nagy, a bürokráciát csökkenteni kell, és én ezt örömmel jelentem, hogy ebben sikerült előrelépnünk, sikerült érdemi bürokráciacsökkentést végrehajtani. Ráadásul ezeknek az embereknek az anyagi megbecsültsége pontosan az előtörténetből kifolyólag, amit ön azzal a parlamenti hellyel, amit elfoglal, tulajdonképpen legitimál, rendkívül sérelmes és rendkívül rossz. Mi tudtunk egy béremelést adni ezzel párhuzamosan, szembeállítva a minőséggel, szembeállítva a szolgáltató közigazgatás ideájával, tudtunk ebben is előrelépést hozni. 2016-2017-ben a területi államigazgatásban dolgozók, tehát a járási hivatalokban, kormányhivatalokban és kormányablakokban dolgozók bérezését emeltük meg. Ha ön azt kérdezi, hogy elég-e, nem, szerintem nem elég. Folyamatosan dolgozunk azon, hogy további béremeléseket tudjunk adni, a központi közigazgatásban pedig az idei évtől tudtunk egy átlagos 30 százalékos béremelést adni. Tehát én azt szeretném öntől kérni, hogy gondolja át a pozícióját, mert jelen pillanatban az üléspontja, az a hely, amit ön elfoglal a parlamentben, az csak arra predesztinálja, hogy az ilyen típusú felszólalásait hiteltelennek kell minősítenem, mert a tényekkel való összefüggése semmilyen mértékben nem áll meg. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Kérdezem a képviselő urat, hogy elfogadjae az államtitkári választ. Parancsoljon!
Köszönöm a szót. Tisztelt Államtitkár Úr! Én örülök, hogy személyeskedik, de annak az állampolgárnak mondjon valamit, aki nem tudta az ügyeit intézni az elmúlt napokban, és ebből valami kárt szenvedett, vagy annak a közszolgálati dolgozónak, aki halálra dolgozza magát, nem a családjával van, és még meg sem fizetik rendesen. Ön azt mondja, hogy fizetésemelés volt. Akkor miért hagyják el 2500-an a szakmájukat? Miért hagyják el?! Tisztelt Államtitkár Úr! Én biztos vagyok benne, hogy azok az emberek, akik sorban állnak, és azok az emberek, akik ott ülnek az ablak túlsó oldalán, nem fogadnák el az ön válaszát, úgyhogy én sem fogom. [[Szórványos taps a Párbeszéd soraiban.]]
Köszönöm szépen. Tisztelt Ház! A képviselő úr nem fogadta el az államtitkári választ. Kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 115 igen szavazattal, 33 nem ellenében, tartózkodás nélkül elfogadta. Tisztelt Képviselőtársaim! Böröcz László képviselő úr, a Fidesz képviselője, interpellációt nyújtott be az igazságügyi miniszterhez: „Milyen védelemben részesülnek a személyes adatok Magyarországon?” címmel. Böröcz László képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Az ellenzéki összefogáson csüngő Hadházy Ákos nevéhez újabb botrány fűződik. A képviselő úrtól eddig sem volt idegen, hogy politikai haszonszerzés céljából, az eszközök válogatása nélkül bármit megtegyen. Ha a politikai érdeke úgy kívánta, titkos hangfelvételt készített a párttársairól, vagy éppen a párton belüli konfliktusait a párt fegyelmi bizottsága mögé bújva intézte. De a jogszabályok figyelmen kívül hagyása is a portfóliójának a része: mindannyian emlékszünk az agresszív és komikus elemekkel tarkított tévészékház-foglalási kísérleteire. Bár hogyha abból indulunk ki, és az volt a célja, hogy egy ország megismerje a lyukas zokniját, akkor nyilván a képviselő úr akciója eredményesnek mondható.A politikai haszonszerzés gátlástalan érvényre juttatása ismét új állomásához érkezett: a megbukott aláírásgyűjtés során megszerzett több százezer magyar állampolgár személyes adatai tisztázatlan hátterű, illetéktelen külföldi cég birtokába kerülhettek. Már a kezdetektől fogva gyanús volt, hogy valójában adatbázis-építés és politikai haszonszerzés állhat az MSZP és a Momentum által is támogatott aláírásgyűjtés mögött. Ismét bizonyságot nyert, hogy az ellenzéki oldalon a politikai haszon megkaparintása érdekében az eszközökben való válogatás vagy a károsultak száma egyáltalán nem számít. A Fidesz-KDNP-frakció már többször felszólította Hadházy Ákost, hogy tisztázza a botrányos ügy körülményeit. Ennek ellenére az ellenzéki képviselő továbbra is mellébeszél, és kerüli a konkrét válaszokat az aggasztó ügy részleteivel kapcsolatban. Most ismét itt, az Országgyűlés nyilvánossága előtt szólítjuk fel Hadházy Ákost, válaszoljon: milyen céllal bízták meg a zavaros hátterű külföldi céget erre az adatfeldolgozásra, illetve milyen egyéb, kétes feladatok elvégzését rendelték meg tőlük? Tegye egyértelművé, hogy hová kerültek a magyar emberek adatai! Felszólítjuk továbbá a Hadházy tevékenységét támogató Momentumot és a szocialistákat, hogy ha bármilyen tudomásuk van az üggyel kapcsolatban, hozzák nyilvánosságra, ne legyenek Hadházy cinkostársai. [[Tordai Bence: …kérdezz minket!]] Tisztelt Államtitkár Úr! Az elhangzottakra tekintettel kérdezném az államtitkár urat, hogy milyen védelemben részesülnek a személyes adatok Magyarországon. Köszönöm szépen. [[Taps a kormánypártok soraiban.]]
Köszönöm szépen, képviselő úr. A képviselő úr elhangzott interpellációs kérdésére a kormány nevében Völner Pál államtitkár úr válaszol. Parancsoljon, államtitkár úr!
Köszönöm a szót, elnök úr. Tisztelt Ház! Tisztelt Képviselőtársaim! Valamennyien tudjuk, hiszen itt a Házban fogadtuk el 2018. május 25-én a GDPR magyar szabályozását, amely a személyes adatok védelmét szolgálja. A jogi szabályozási környezet megfelelő ma Magyarországon, a legmagasabb fokú védelmi szintet biztosítja. Egyetlen feladata van mindenkinek, aki adatok közelébe kerül: be kell tartania a jogszabályokat.Valóban, azokban az ügyekben, amelyeket itt Hadházy Ákos tájékoztatóként kiadott az aláírásgyűjtés kapcsán, akár az adatkezelési tájékoztató, akár az adatvédelmi tájékoztató adatait tekintjük, számos ellentmondás fedezhető fel. Például szerepel az adatvédelmi tájékoztatóban, hogy az aláírásgyűjtés célja többek között, hogy benyújtsa közjegyző számára. Szeretnék mindenkit megnyugtatni és felvilágosítani itt, a tisztelt Házban, hogy ilyen közjegyzői eljárás ma Magyarországon nem létezik. Mondhatjuk, Hadházy Ákos megtévesztette mindazokat, akiktől a személyes adatait elkérte, azokat rögzítette, és azokra gyakorlatilag mint adatbázisra tekint, hiszen maga is írja, hogy tájékoztatókat kíván küldeni azoknak. Szerepel továbbá az adatvédelmi tájékoztatóban, hogy a kitöltött és adatkezelőnek leadott ajánlóíveket az adatkezelő a petíció benyújtásáig, de legfeljebb 2019. május 31-éig elzárva őrzi, azokhoz csak az adatkezelő képviselő munkáját segítő munkatársak juthatnak vagy férhetnek hozzá. [[15.20]] Ehhez képest az adatkezelési tájékoztatóban, amelyet szintén ő adott ki, szerepel egy Amerikában bejegyzett cég, amely ezzel a tevékenységgel foglalkozik. Látható, hogy külföldi is hozzáférhet ezekhez az adatokhoz, tehát megint csak az adatvédelmi tájékoztató adatai nem voltak teljes körűek, nem kellően rendezte ezt, akár mondhatjuk, hogy megtévesztették azokat, akik aláírtak. Nagyon érdekes például a tájékoztatónak az a kitétele, ahol dr. Hadházy Ákos fenntartja a jogot, hogy az adatkezelési tájékoztatót egyoldalúan módosítsa. Tehát az is elképzelhető, hogy már olyan formában módosította ezeket az adatkezelői tájékoztató adatokat, ami teljes egészében leírja azt a folyamatot, amit ténylegesen végzett, de kérdés az, hogy a jog talaján állva, amikor egy banki szerződésnél vagy egyéb szerződéseknél az általános szerződési feltételekben ezeket a jogokat korlátozzuk, akkor őt miért illetné meg ez a jog, és miért élhet vele, vagy miért téveszti meg megint csak azt mondom a választópolgárokat. Hadházy Ákosnak természetesen megvan a joga, hogy ebben a kérdésben véleményt nyilvánítson, aláírásokat gyűjtsön, de felhívnánk a figyelmét és a társainak a figyelmét arra, hogy akár gondolhatunk arra, hiszen valami olyasmit is nyilatkozott, hogy a Momentum és az MSZP maga kezeli ezeket az adatokat, ezek nem nála vannak, 130 ezer aláírásról beszélt, ha jól emlékszem, a sajtóban. Ez is egy érdekes fejleménye és leágazása az ügynek, hogy tulajdonképpen a pártok is ugyanilyen lazán kezelik ezt a történetet, mintha a személyes adatok védelme, amelyet itt a parlamentben fennhangon követelnek, hirdetnek és védenek, a valóságban és a gyakorlat talaján nem létezne a számukra. Összességében elmondható, hogy maga a jogrendszer, mint említettem a bevezetőben is, kellő védelmet nyújt, reméljük, hogy a NAIH vizsgálata teljeskörűen kiterjed majd mindazokra a tevékenységekre, mindazokra a szereplőkre, akik ebben az ügyben eljártak, szerepet vállaltak, és olyan megfelelő megállapítások születnek, amelyek a jövőre nézve kizárják ezeket a kalandor akciókat, és megfelelő formában tartják ezeket a kapcsolatokat a választópolgárokkal. Köszönöm a figyelmet. [[Taps a kormánypártok soraiban.]]
Köszönöm szépen, államtitkár úr. Megkérdezem Böröcz László képviselő urat, hogy elfogadjae az államtitkári választ. Parancsoljon!
Köszönöm szépen. Tisztelt Elnök Úr! Természetesen elfogadom az államtitkár úr válaszát. Azért az mégiscsak nonszensz, hogy Hadházy képviselő úr minden egyes interjújában mást mond, hogy mik az ügy részletei, több céget is megnevezett adatfeldolgozóként ez sem tisztázott az ügy részletei kapcsán. A magyar emberek, a magyar fiatalok, az idősek és a magyar dolgozó emberek adatainak a védelme érdekében szükség van arra, hogy megnyugtató válaszokat kapjunk ebben az ügyben, hogy többet ilyen ne fordulhasson elő. [[Közbeszólás a Fidesz soraiból: És járjon a parlamentbe!]] És járjon a parlamentbe! Köszönöm. [[Taps a kormánypártok soraiban.]]
Köszönöm szépen, képviselő úr. Tisztelt Képviselőtársaim! Mint hallhattuk, a képviselő úr elfogadta az államtitkári választ. Tisztelt Országgyűlés! Z. Kárpát Dániel képviselő úr, a Jobbik képviselője, interpellációt nyújtott be a miniszterelnök úrhoz: „Mikor éri utol a kormány a XXI. századot?” címmel. Az interpellációra, tisztelt képviselő úr és tisztelt Ház, a miniszterelnök úr megbízásából a téma szerint feladat- és hatáskörrel rendelkező Palkovics László innovációért és technológiáért felelős miniszter nevében Cseresnyés Péter államtitkár úr fog válaszolni. Parancsoljon, képviselő úr, öné a szó.
Tisztelt Elnök Úr! Tisztelt Ház! Az európai kutatóműhelyekben, szakmai szervezetekben már régóta a robotizáció gazdasági hatásairól folyik a vita, és egyöntetű a következtetés, mely szerint európai országonként több százezer munkahely szűnhet meg, kerülhet veszélybe, illetve alakulhat át. A tárgyban feltett kérdéseimre ugyanakkor szakszerű, érdemi válasz nem érkezett, Magyarország Kormánya részéről nem látjuk azokat az impulzusokat, amelyek azt jeleznék, hogy ez a kormány felkészült arra a változásra, amely a szakmai szervezetek szerint leginkább kettő ágazatot forgat fel: az egyik ilyen az autógyártás, a másik pedig a logisztika. Egy olyan helyzetben, ahol a külföldi autógyártó hálózatok teljesítményének van kitéve a magyar gazdaság igen nagy szelete, és a regionális kitettségünk valami brutális, erre nem felkészülni legalábbis szakmai, politikai hibának számít. El kell hogy mondjam, az a helyzet, melynek értelmében a magyar export, illetve a magyar import több mint 25 százaléka Németország irányába vagy irányából bonyolódik le, egy egyértelmű helyzetet teremt. Magyarországon összeszerelőüzem-jelleggel van jelen nagyon sok multicég, ezekkel a kormányzat stratégiai megállapodást köt, különböző kedvezményeket biztosít számukra, olyanokat, amelyeket a magyar mikro-, kis- és közepes méretű vállalkozások számára nem, és egyértelműen látszik az is, hogy egy alacsony bérszínvonal mesterséges fenntartásával igyekeznek ezeknek a társaságoknak kedveskedni. Ha viszont bekövetkezik az a válság, amelyet a német autóipari vállalatok szakmai képviselete is már idénre egy 5 százalékos visszaeséssel prognosztizál, akkor mi történik először? Baj esetén a beszállítói lánc végén álló kisebb cégek megrendeléseit mondják vissza, és láss csodát: Magyarországon elkezdtek sorjázni azok a hírek, melyek értelmében az itt dolgozó, hűtő-, fűtőcsöveket beszállító társaság megrendeléseinek egy részét mondták vissza, vagy onnan bocsátottak el munkavállalót. Egy héttel később jött a hír, hogy az autókárpitot gyártó beszállító társaság bocsátott el, épít le magyar munkavállalókat, és miközben azt látjuk, hogy a magyar gazdasági adatok látszólag impozánsak, látszólag megnyerőek, kimarad a háttérből az, hogy a magyar mikro-, kis- és középvállalkozók szektora küzd, harcol a megélhetésért, miközben a multicégek indokolatlan kedvezményeket élveznek. Egyértelmű tehát a kérdés: mikor tanul a harmadik évezred üzeneteiből a kormányzat, mikor hozza helyzetbe a saját mikro-, kis- és közepes méretű vállalkozásainkat, mikor tárgyalja újra a stratégiai megállapodásait az érintett multicégekkel, mikor köti ki ezekben a magyar bérszínvonal legalább lassú emelését, emelkedését, és összességében mikor adja fel végre az összeszerelőüzem-státuszt annak érdekében, hogy sikeres, önálló, önmagukat építeni képes társaságokon keresztül Magyarország bármilyen válsághelyzetben talpon tudjon maradni? Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Az elhangzottakra Cseresnyés Péter államtitkár úr válaszol. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Mielőtt részletesebben válaszolnék az ön kérdésére, azért szeretnék néhány, egyébként az interpellációban nem szerepelt gondolatára reagálni. Ha igaz az, amit ön mond a munkahelyek elvesztésével kapcsolatban, akkor azt magyarázza meg mindenki számára, hogy hogy történhet az, hogy 800 ezerrel többen dolgoznak ma Magyarországon, mint dolgoztak 2010-ben, az ön szövetségeseinek kormányzása idején. [[Z. Kárpát Dániel: Miről beszélsz?]] Tehát minden egyes munkavállalóra szüksége van a magyar munkaerőpiacnak. Honnan gondolja ön azt, hogy Magyarország összeszerelő üzem akkor, amikor tudnia kell, hogy például két jelentős, modern technológiát és technikát alkalmazó cég idehozta a fejlesztésének a központját, a Jaguar és az Audi, tehát ez az ön szavai hitelességének egyelőre a mércéje is; amit ön mondott, rögtön lehet cáfolni. És az elmúlt hetek… [[Z. Kárpát Dániel: Próbálj meg válaszolni…]] Pontosan arra válaszoltam, képviselő úr, amit ön kérdezett; ezeket fölvetette, csak látom azt, hogy a cáfolat már fáj önnek, mert kiderült, hogy nem mondott igazat a kérdésében. Tehát az elmúlt hetek ülései alapján úgy tűnik, hogy a Jobbik és a baloldal most éppen valamiféle múltba révedő, már-már az újkori géprombolókat idéző témaközösséget alapított abból a célból, hogy újra meg újra robotok inváziójával, a munkahelyek elvesztésével riogassa az állampolgárokat. [[Z. Kárpát Dániel közbeszól.]] Ez a jóslásuk is eddigi vaklármáik sorsára fog jutni, ugyanis a kormány időben felismerte a robotizáció, az automatizáció és a digitalizáció jelentőségét, és elindította azokat az intézkedéseket, programokat, amelyek ahhoz szükségesek [[Dr. Vadai Ágnes közbeszól.]] , hogy a magyar emberek a magyar gazdaság, a technológiaváltás nyertesei, haszonélvezői lehessenek. A kormány ugyanis nem veszélyként, hanem lehetőségként tekint a robotizációra, amely a termelékenység javításával, a hozzáadott érték magasabb szintre emelésével és az innováció révén segíti a magyar növekedési modell kiteljesítését. Az új technológiák megjelenése és alkalmazása ugyanis sokkal inkább a munkahelyi követelmények és a foglalkoztatás alakulásához vezet, mintsem a foglalkoztatás beszűkítéséhez. A robotok, a mesterséges intelligencia nem az ellenségeink; ha okosan használjuk ki az ezekben rejlő lehetőségeket, akkor sokkal több munkahely jön létre és erre kutatások vannak , mint amennyi megszűnik. Az új technológiák nem kiszorítják a munkavállalókat a munkaerőpiacról, hanem támogatják őket, és javítják a munkavégzés hatékonyságát. Mindehhez természetesen elengedhetetlen, hogy a munkavállalók birtokába kerüljenek a megváltozott körülmények között a munkaerőpiaci helytálláshoz szükséges tudásnak és készségeknek. [[15.30]] A kormány által elfogadott Szakképzés 4.0 stratégia erre kínál megoldást. Célunk, hogy minden magyar fiatal úgy kerüljön ki az iskolarendszerből, hogy az alapkompetenciákon túl rendelkezik azokkal a készségekkel, amelyek megalapozzák a digitális gazdaság által igényelt képzettség elsajátításához és az egész életen át tartó tanuláshoz szükséges alapokat. A képzésekbe beépülnek az ipar 4.0. követelményei és az egyes szakmákban elvárt digitális tartalmak. Tisztelt Képviselő Úr! Értjük persze, hogy miről is van szó valójában: az ellenzék évek óta próbálja meggyőzni az embereket arról, hogy a 2010 óta elért gazdasági sikereink valójában nem is léteznek, azonban azt lehet mondani itt a választások kapcsán, az elmúlt időszakban megtörtént választások kapcsán is, hogy ez a kísérletük hiábavaló. A magyar embereket ahogy azt az európai parlamenti választási eredmények is bebizonyították nem tudják becsapni. A magyar emberek pontosan tudják, hogy ők, tehát a magyar emberek és a kormány közös munkájának és erőfeszítésének köszönhetően 2010 óta úgy csökkentettük minden korábbinál alacsonyabbra a munkanélküliséget, úgy teremtettünk közel 800 ezer új munkahelyet [[Az elnök csenget.]] , hogy közben beindult az ön által említett technológiaváltás és automatizálási folyamat is. Köszönöm szépen a figyelmüket, és kérem az elmondottakra való tekintettel válaszom elfogadását. [[Taps a kormánypártok soraiban. Ungár Péter tapsol.]]
Köszönöm szépen, államtitkár úr. Megkérdezem Z. Kárpát Dániel képviselő urat, hogy elfogadjae az államtitkári választ. Parancsoljon!
Tisztelt Elnök Úr! Tisztelt Ház! Nem kívánom az államtitkár urat minősítgetni, de amikor azt mondja, hogy a magyar emberek pontosan tudják, és folytatja a pártértekezleti jelentést, bizony önt egy negyven évvel hamarabb ledobhatták volna ugyanennek a bolygónak ugyanerre a pontjára, senki nem vette volna észre a különbséget. Mert, államtitkár úr, ön minősítgethet hozzáteszem, nemcsak engem minősít, hanem a mögöttünk álló szavazókat is [[Dr. Rétvári Bence: Egyre kevesebben vannak!]] ezekben az esetekben , lelke rajta; egy erős győztes nem így viselkedne, de ön nem egy erős győztes.El szeretném önnek mondani, nem velem vitatkozik: a német autóipari vállalatok szakmai képviselete prognosztizálta azt az 5 százalékos visszaesést, amelynek következtében ezek az említett leépítések beindultak Magyarországon. Én konkrét eseteket említettem, államtitkár úr; ön képzetlen [[Közbeszólások a kormánypártok soraiból. Dr. Rétvári Bence: De szerény vagy!]] tökéletlen volt ahhoz, hogy érdemi szakmai választ adjon ezekre. Minősítgetésekre tellett az erejéből, de szemmel látható, hogy miközben az önök számára ezek az emberek, az ott dolgozók egyszerű vonalkódok, mi valódi, igazi magyar embereket látunk mögöttük. Ezért fogunk, ha kell [[Az elnök csenget.]] , önnel szemben is kiállni az ő megsegítésük érdekében, mert az önök számára ezek az emberek a jelek szerint csak vonalkódok. Nem fogadom el a választ.
Köszönöm szépen, képviselő úr. A képviselő úr nem fogadta el az államtitkári választ, kérdezem ezért önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 112 igen, 27 nem szavazat mellett, tartózkodás nélkül elfogadta. Tisztelt Országgyűlés! Földi László képviselő úr, a KDNP képviselője, interpellációt nyújtott be az innovációért és technológiáért felelős miniszterhez: „Kik számára nyújt segítséget az Otthon Melege Program jelenlegi pályázata?” címmel. Földi László képviselő urat illeti a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Képviselőtársaim! A Fidesz-KDNP-kormány sikeres gazdaságpolitikájának eredményeként lehetőség nyílt 2014 őszén elindítani azt az energiahatékonysági programot, melynek keretében pályázati úton, állami támogatással lehetőség nyílt az elavult, nagy energiaigényű eszközök cseréjére, és ennek köszönhetően modern, energiatakarékos gépek kerültek a magyar háztartásokba. Az „Otthon melege” program eddig több mint 300 ezer háztartás energetikai korszerűsítését tette lehetővé 36 milliárd forint támogatással. A 2014-ben indított „Otthon melege” program eddigi intézkedései a lakóépületek és a háztartások energiahatékonyságának javítására, valamint megújuló energiát hasznosító rendszerek telepítésére irányultak. A program része Magyarország nemzeti éghajlatváltozási stratégiájának is, így környezetvédelmi célokat is szolgál. A teljes program által éves szinten évi 300 millió kilowattóra lakossági energiamegtakarítást és évi 130 ezer tonna szén-dioxid-kibocsátáscsökkenést lehetett elérni. Tisztelt Államtitkár Úr! Nemrégiben új pályázati kiírás jelent meg. A legújabb alprogram keretében távfűtéses épületekben lévő lakások fűtésének szabályozására, illetve korszerűsítésére lehet pályázni. Magyarországon még mindig jelentős számú olyan távfűtéses lakás van, ahol a fűtés egyedileg nem szabályozható, ami az egyik legpazarlóbb megoldás. Azt gondolom, mindannyiunk közös célja, hogy a lehető legszélesebb körben tudjunk segítséget nyújtani a családoknak, amellett, hogy a beruházás családok ezreinek további rezsicsökkentést is eredményezhet. Tisztelt Államtitkár Úr! A fentiek kapcsán az „Otthon melege” programmal kapcsolatban tisztelettel kérdezem: hogyan értékeli az államtitkár úr az „Otthon melege” program eddigi eredményeit? Kik és milyen feltételek mellett nyújthatnak be pályázatot a jelenlegi támogatási programra? Milyen lakossági energiamegtakarítást ösztönző program várható a jövőben? Tisztelettel várom az államtitkár úr válaszát. [[Taps a kormánypártok soraiban.]]
Köszönöm szépen, képviselő úr. A választ a kormány nevében Cseresnyés Péter államtitkár úrtól fogjuk hallani. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Az ön által említett „Otthon melege” program az egyik jó példája annak, hogy a kormány számára a klímaváltozás elleni küzdelem a kormányzást meghatározó elvek sorában évek óta megkerülhetetlenül jelen van. 2010 óta nagyszámú intézkedést tettünk az üvegházhatású gázok kibocsátásának csökkentésére, a megújuló forrásból származó energia részarányának növelésére és az energiahatékonyság fokozására. Éppen ezért nem is kérdés számunkra a 2020. évre tett vállalásaink teljesítése. Ugyanakkor az ehhez szükséges lépéseket a kormány minden esetben úgy hajtja végre, hogy az a magyar állampolgárok számára ne sérelmes és hátrányos legyen, hanem éppen ellenkezőleg: a mindennapok során érezhető előnyökkel, könnyebbségekkel járjon a számukra. Az „Otthon melege” program szervesen illeszkedik ehhez a kormányzati filozófiához. A program keretei között a 2019. év I. félévéig 11 pályázati alprogram megjelentetésére és két alprogram újranyitására kerül sor, amelyek a lakóépületek és a háztartások energiahatékonyságának javításához, illetve megújuló energiát hasznosító rendszerek telepítéséhez nyújtottak 36 milliárd forint összértékű támogatást. Az így elért energiamegtakarítás 100 ezer átlagos méretű magyar háztartás éves elektromosenergia-fogyasztásával egyenértékű, és éves szinten 10 milliárd forintot meghaladó rezsimegtakarítást hozott a programba bekapcsolódó családoknak. A képviselő úr által említett új pályázati alprogram azok helyzetében hozhat kedvező irányú változást és könnyebbséget, akik egyedileg nem szabályozható távfűtéssel ellátott lakásban élnek. Ez az egyáltalán nem korszerű és a szabályozhatatlanság miatt sok esetben erősen pazarló fűtési mód mintegy 200 ezer lakást érint ma a magyar városokban. Az ilyen lakásokban élő családok érdekében hirdette meg az Innovációs és Technológiai Minisztérium 2019. június 17. napján az „Otthon melege” program keretében az „Okos költségmegosztás elterjesztése és radiátorcsere” alprogram támogatására vonatkozó pályázatot. A kiírás a távhővel ellátott társasházak és lakásszövetkezetek számára kínál lehetőséget a meglévő fűtési rendszer korszerűsítésére. A pályázat elsődleges célja az úgynevezett okos költségmegosztó eszközök radiátorokra történő felszerelése. Az új mérőeszközök segítségével a lakások tulajdonosai havi diktálás nélkül, folyamatosan nyomon követhetik a hőfogyasztási adataikat, ezzel tervezhetőbbé válik számukra a rezsiköltség várható mértéke. A pályázatot 2019. szeptember 24-én, annak a napnak a délelőtt 10 órájától elektronikus úton az e célra létrehozott pályázati portálon keresztül lehet benyújtani. Az alprogram keretösszege 2 milliárd forint, a vissza nem térítendő támogatás mértéke az elszámolható bruttó költségnek akár 50 százaléka is lehet, azaz a beruházásnak akár a felét is fedezheti az állami támogatás. A támogatás maximális összege pályázatonként legfeljebb 75 millió forint lehet, illetve lakásonként a 350 ezer forintot is elérheti. A költségek biztosítására igénybe vehetők a korábban meghirdetett uniós hitelprogramok is. Tisztelt Képviselő Úr! Az energiahatékonyság növelését a háztartások energiafogyasztásának és a családok rezsiköltségeinek csökkentésével egyidejűleg megvalósító szakpolitikai programok sorozata a jövőben sem szakad majd meg. Az előttünk álló időszakban olyan pályázati kiírások meghirdetése várható, amelyek a vissza nem térítendő támogatást visszatérítendő támogatással kötelezően kombinálva, komplex energiahatékonysági felújítást tesznek lehetővé mind a családi házak, mind a társasházak részére, még többek számára nyújtva segítséget a fenntartható, alacsony fenntartási költségű otthonok megteremtéséhez. Erre tekintettel kérem válaszom elfogadását. [[Taps a kormánypártok soraiban.]]
Köszönöm szépen, államtitkár úr. Kérdezem Földi László képviselő urat, hogy elfogadjae az államtitkári választ. Parancsoljon, képviselő úr! [[15.40]]
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Elfogadom államtitkár úr válaszát.Arról az örömömről is kell hogy tájékoztassam a tisztelt képviselőtársaimat, hogy annak idején, 2014 után milyen nagy sikere volt például a családi házaknál a nyílászárók cseréjének, vagy éppen a mosógépek cseréjének, vagy éppen a hasonló eszközök cseréjének. Akkor különösen nagyon jó dolog volt, hogy amikor 2 milliárd forint volt megadva a nagygépek cseréjére, és az kevés volt, 5 milliárdos igény volt, akkor a kormány megadta azt a plusz 3 milliárdot erre a feladatra. Azért is tettem fel ezt az interpellációt, mert az én választókerületemben három olyan város is van, ahol 30-40-50 évvel ezelőtt megépült lakótelepek vannak, és ott bizony nagyon elavult fűtésrendszereket találunk. Bízom benne, hogy ezzel a pályázattal sikerül majd ott is segíteni. Köszönöm a válaszát még egyszer, államtitkár úr, és elfogadom. [[Taps a kormánypártok soraiban.]]
Köszönöm szépen, képviselő úr. Képviselő úr elfogadta az államtitkári választ. 15 óra 40 perc van, tisztelt képviselőtársaim, az interpellációk végére értünk. Most van lehetőség arra, hogy Gréczy Zsolt képviselő úrnak ügyrendi jelentkezésével kapcsolatban szót adjak. Parancsoljon, képviselő úr! Öné a szó.
Köszönöm a szót, elnök úr. Csak annyit szerettem volna megjegyezni, hogy tiltakozom az ellen, hogy megvonták tőlem a válaszadás lehetőségét. Nincs szerintem a házelnöknek olyan joga vagy lehetősége, hogy tőlem megvonja a szót. [[Moraj a kormánypártok soraiban.]] Nekem az a válaszadási lehetőség jár, és ráadásul úgy szavaztatta a Házat, hogy én nem mondtam véleményt arról, hogy elfogadtame az államtitkári választ vagy nem fogadtam el. Ezt önhatalmúlag a házelnök döntötte el, ami szerintem szintén házszabályellenes. Soltész képviselő urat pedig a rám vonatkozó mondataiért be fogom perelni, és sok pénzt fog érte fizetni. Köszönöm szépen. [[Taps a DK padsoraiban.]]
Köszönöm. Tájékoztatom képviselő urat, hogy el kellene elolvasnia az országgyűlési törvényt és a határozati házszabályt. És tájékoztatom, hogy házelnök… [[Dr. Vadai Ágnes: A házelnök akkor sem válaszolhat a képviselő helyett!]] Képviselő asszony, nem önnek válaszolok, de amennyiben szükséges, önnek is fogok. Az országgyűlési törvény 49. § (1) bekezdése alapján vonta meg öntől a szót a házelnök. Amennyiben ezzel nem ért egyet, ön az Igazságügyi bizottsághoz fordulhat. [[Dr. Vadai Ágnes: Nem ez a probléma! Olyat állított a házelnök úr, amit a képviselő úr nem mondott! Ilyet nem lehet!]] Mi a problémája, képviselő asszony? [[Felzúdulás az ellenzéki padsorokban. Jelzésre:]] Édes, drága jegyző úr, maga nem azért ül itt, hogy velem vitatkozzon! [[Gréczy Zsolt: Hogyan szavaztathatja a Házat, ha én nem mondtam, hogy elfogadom vagy nem?]] Képviselő úr, elmondtam, hogy az Igazságügyi bizottsághoz mint ügyrendben illetékes bizottsághoz fordulhat. Tisztelt Országgyűlés! Most határozathozatal következik. Kérem, ellenőrizzék, hogy kártyájukat megfelelően elhelyeztéke a szavazógépben. A szavazást követően majd folytatjuk az azonnali kérdések órájával. Soron következik a Nemzeti Média- és Hírközlési Hatóság Médiatanácsa tagjait jelölő eseti bizottság tagjainak és tisztségviselőinek megválasztásáról szóló személyi javaslatról történő határozathozatal. Az elnöki jogkörben előterjesztett S/6688. számú javaslatot a honlapról megismerhették. Felkérem Szűcs Lajos jegyző urat, hogy ismertesse a személyi javaslat tartalmát. Parancsoljon, jegyző úr!
Tisztelt Országgyűlés! „1. Az Országgyűlés a Nemzeti Média- és Hírközlési Hatóság Médiatanácsa tagjait jelölő eseti bizottság létrehozásáról szóló országgyűlési határozat 4. és 5. pontja alapján az eseti bizottság tisztségviselőinek és tagjainak a következőket választja meg: elnök Halász János, Fidesz; tagok Szászfalvi László, KDNP; dr. Brenner Koloman, Jobbik; dr. Gurmai Zita, MSZP; Gréczy Zsolt, DK; dr. Keresztes László Lóránt, LMP; Kocsis-Cake Olivio, Párbeszéd. 2. Ez a határozat az Mth. hatálybalépésének napján lép hatályba. Budapest, 2019. július 1., Kövér László”
Köszönöm szépen, jegyző úr. Tisztelt Országgyűlés! Most a határozathozatal következik. Kérdezem önöket, tisztelt képviselőtársaim, hogy elfogadjáke az S/6688. számú személyi javaslatot. Kérem, szavazzanak! [[Szavazás.]] Kimondom a határozatot: az Országgyűlés a személyi javaslatot 147 igen szavazattal, ellenszavazat és tartózkodás nélkül elfogadta. Tisztelt Képviselőtársaim! Ezzel a határozathozatalok végére értünk. Megkérem képviselőtársaimat, hogy akik a halaszthatatlanul fontos hivatalos ügyeik intézésének érdekében elhagyják az üléstermet, a lehető leggyorsabban és legcsöndesebben tegyék, hogy folytathassuk ülésünket. [[Számos képviselő távozik az ülésteremből. Rövid szünet.]] Tisztelt Ház! 15 óra 46 perc van, az azonnali kérdések órája következik. Tisztelt Képviselőtársaim! Jakab Péter frakcióvezető úr, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” címmel. Tisztelt képviselő úr, miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. Tisztelettel kérdezem önt, hogy elfogadjae a válaszadó személyét, vagy miniszterelnök úrtól személyesen kéri a választ.
Nem fogadom el. Köszönöm szépen.
Köszönöm szépen. Tájékoztatom önt és a tisztelt Házat, hogy miniszterelnök úrnak a második soron következő azonnali kérdések órájában kell válaszolnia.Tisztelt Országgyűlés! Mesterházy Attila képviselő úr, az MSZP képviselője, azonnali… [[Szilágyi György: Elnök úr, miért? Jelzésre:]] Bocsánat! Elnézést kérek! Még előbb Mirkóczki Ádám képviselő úrhoz fogok fordulni. Tisztelt Országgyűlés! Mirkóczki Ádám képviselő úr, a Jobbik képviselője, azonnali kérdést kíván feltenni a Magyar Nemzeti Bank elnökének: „Mindenki egyenlő, de vannak egyenlőbbek?” címmel. Mirkóczki Ádám képviselő úré a szó. Parancsoljon!
Köszönöm szépen a szót, elnök úr. Tisztelt Elnök Úr! Az NHB bank esete mindenki előtt ismert. Én most nem a szakmai hátteret és az egyéb történéseket szeretném feszegetni, hanem sokkal inkább a károsultak dolgára, illetve a jóérzés és a politikai következmények nélküliségre lennék kíváncsi.Ön mint az MNB elnöke, ön mint az a személy, aki a legfőbb felügyelője és felelőse a kereskedelmi bankok hátterének, illetve történéseinek, rendben találjae azt, hogy egy olyan kereskedelmi bankból, amely elképesztő kiváltságokat, támogatásokat élvez az ön vezette Magyar Nemzeti Bank részéről, például az ön rokonai, szintén az ön közeli hozzátartozói, a sajtóhírek szerint, vagyis gyermekei a bank bedőlése előtti napokban hogy a bedőlés minek a következménye, szakmaiatlanságe vagy egyéb más eset, ezt most nem szeretném firtatni, a másikat azonban igen kiveszik az ott tartott értékeiket. Ez önmagában, hiába a BRFK nyomozás iránti elutasító állásfoglalása nem jogászként, hanem egyszerű laikusként, aki tud olvasni és tudja értelmezni szavakat , kimeríti a Btk.-ban a bennfentes kereskedelem címet. Azt gondolom, önnek itt felelőssége és dolga van. [[15.50]] Kerülve minden személyeskedést, ön szerint rendben vane az, hogy egy ilyen esetben éppen az önhöz köthető és az ön családjához tartozó személyek élnek vissza olyan információkkal, amelyek segítségével vagyonukat menteni tudják, míg mások tömegével bukják el a megtakarításaikat? [[Az elnök csengetéssel jelzi az időkeret leteltét.]] Kíváne és tette már bármilyen lépést az MNB-n belül, hogy vajon ezeket az információkat ki adta ki, és ha igen, hol tart ez az eljárás? Várom érdemi válaszát. [[Taps a Jobbik soraiból.]]
Köszönöm szépen, képviselő úr. Megadom a szót a válaszra Matolcsy György elnök úrnak, akit tisztelettel köszöntök a Házban. Parancsoljon, elnök úr!
Köszönöm szépen, elnök úr. Igen tisztelt Elnök Úr! Tisztelt Ház! Tisztelt Képviselő Úr! A Növekedési Hitel Bank egy, a pénzügyi rendszer 1 százaléknál kisebb szereplője, de itt nem mennyiségi, hanem minőségi kérdések felvetésével ön azt kérdezi, hogy történte bármilyen szabálytalanság egy kisbank esetében. Még egyszer: nem fenyegeti semmilyen módon ennek vagy egy másik kisbanknak vagy egy harmadiknak a likviditási problémája az egész magyar pénzügyi rendszert, de valóban, ez egy fontos kérdés, egyetértek önnel. Történte bármilyen szabálytalanság? A Magyar Nemzeti Bank, ezen belül a felügyeleti jogosítvánnyal élő magyar nemzeti banki szervezeti egység minden esetben a pénzügyi fogyasztó biztonságát ellenőrzi és tartja a legfontosabbnak. Éppen ezért a Magyar Nemzeti Bank már 2016-ban, 2016 augusztusában megállapította, hogy a Növekedési Hitel Bankban jelentős pénzügyi kockázatok lépnek fel. Likviditási kockázatokat láttunk, a kockázatok fedezetéhez szükséges nagyságbeli és összetételi tőkeproblémákat azonosítottuk, és felhívtuk a bank figyelmét ezek kezelésére. Majd 2018 augusztusában nyilvánosan kommunikáltuk, hogy baj van a Növekedési Hitel Bankkal. Baj van, baj volt, mert likviditási problémák léptek fel, túlhitelezési likviditási helyzet állt elő. Ezt mindenki tudta, mindenki tudhatta. Azt pedig, hogy bárki bármilyen pénzügyi műveletet hajt végre bármelyik magyar kereskedelmi banknál, azt a Magyar Nemzeti Bank nem vizsgálja, mert nem vizsgálhatja. Sem a bankbetét kivételét, sem azt, hogy megszüntetie valaki annál a banknál a számláját. Köszönöm szépen. [[Taps a kormánypártok padsoraiból.]]
Köszönöm szépen, elnök úr. Megkérdezem Mirkóczki Ádám képviselő urat egyperces viszonválaszra, parancsoljon!
Köszönöm szépen. Tisztelt Elnök Úr! Az én kérdésem leginkább arra vonatkozott, hogy valóban igaze az, hogy az MNB részéről vagy munkatársai közül valaki vagy valakik információkat adtak többek között az ön családtagjainak is, hogy baj van az NHB-nál, és lehetőleg minél előbb vegye ki a pénzét. És ha történt ilyen, azt vizsgáltae ön, hiszen ön a MNB vezetője, azt vizsgálták-e, és milyen lépéseket tettek, hogy annak a munkatársnak a személye felfedésre kerüljön, adott esetben pedig eljárás elé kerüljön. És pont most azért szörnyű ez, mert amikor a Ház falain kívül olyan devizahitelesek tiltakoznak és tüntetnek, akiknek érdemben sem az MNB, sem a magyar kormány, sem semmilyen más szerv nem tudott segíteni, azt látjuk most már sokadjára, a Quaestor esetében is és most az NHB bank esetében is, hogy vannak az egyenlők között egyenlőbbek, akik a törvények fölött állnak, akik rendelkeznek olyan információkkal, amivel saját értékeiket minden esetben ki tudják menteni. Köszönöm szépen. [[Taps a Jobbik soraiból.]]
Köszönöm szépen, képviselő úr. Egyperces viszonválasz illeti meg elnök urat is. Parancsoljon!
Köszönöm szépen, elnök úr. Tisztelt Elnök Úr! Tisztelt Ház! Tisztelt Képviselő Úr! Még egyszer, és ugyanaz a válasz: 2018 augusztusában mindenki számára, az összes pénzügyi fogyasztó számára, ezen belül a Növekedési Hitel Bank összes ügyfele számára világossá tette a Magyar Nemzeti Bank egy közleményben, hogy baj van, likviditási problémák léptek fel a Növekedési Hitel Banknál. Aki ezt követően elvitte a számláját, vagy betett pénzt vagy kivitt pénzt, az saját felelősségi körében cselekedett. A Magyar Nemzeti Bankban semmilyen olyan információ nem merült fel, ami egy kivételes bánásmódra utalna. Még egyszer: nyilvános adatok, nyilvános közlemény jelezte a Növekedési Hitel Bank likviditási problémáját. Köszönöm szépen. [[Taps a kormánypártok padsoraiból.]]
Köszönöm szépen, elnök úr. Mesterházy Attila képviselő úrtól elnézést kérek, hogy az előbb hamarabb szólítottam, mert most következik. Mesterházy Attila képviselő úr, az MSZP képviselője azonnali kérdést kíván feltenni a Magyar Nemzeti Bank elnökének: „Mégis van devizahiteles probléma?” címmel. Parancsoljon, képviselő úr! Öné a szó.
Köszönöm a lehetőséget. Tisztelt Ház! Tisztelt Elnök Úr! Pár hónapja az ön alelnöke azt mondta itt, ebben a Házban, hogy nem létezik Magyarországon devizahiteles-probléma, aztán egypár héttel ezelőtt, amikor szintén kérdeztem, akkor, szó szerint idézem, azt mondta nekem, hogy „nem is érti, hogy miért gyöngyözik a homlokom a devizahitelesekért”. Most arról ne kezdjünk vitát, hogy ez mennyire nézi le azokat az embereket, akik valóban még ebben a csapdában szenvednek, de aztán azóta, amióta ezek a mondatok elhangzottak, döntött az Európai Bíróság devizahiteles-probléma miatt, döntött a Kúria, és önök is előálltak ötletekkel, hogy hogyan lehetne ezt a devizahiteles-problémát kezelni. Akkor most végre eljutottunk több hónap után, elnök úr, oda, hogy van egy dolog, amiben egyetértünk: az az, hogy létezik, van Magyarországon devizahiteles-probléma, amivel foglalkozni kell. És van ebben ötletük önöknek. Ugye, azt mondják, hogy a hitelcsapdában vergődő magyar családok vegyenek fel újabb hitelt. Ez az egyik javaslatuk. Úgy, hogy közben szüljenek gyereket, mondjuk, akkor is, ha férfiak, vagy ha ötven fölötti hölgyekről van szó, vagy éppen vegyenek részt egy olyan kormányzati programban, amit egyébként már beszántottak. Tehát úgy tűnik, hogy ezek a megoldások nem a legjobb megoldások, de mindenféleképpen pozitívum, hogy egyáltalán elkezdték keresni ezt. Ha az ön helyében lennék, akkor biztos azt mondanám, hogy így ez ebben a formában blöff. De van megoldás, elnök úr, és az lenne a jó, ha ebbe az irányba haladnánk, hiszen hetente hatvan családot lakoltatnak ki. Tehát ha végre a valós problémát segítenék kezelni, tehát az árfolyamkockázat kérdését, akkor egészen biztosan valódi segítséget nyújtanának a magyar családoknak, és akkor azt lehetne mondani, hogy önök valóban azt a feladatukat látják el, ami a törvényben, a statútumban le van írva: nevezetesen, hogy önöknek nem a bankokat kell védeniük a fogyasztókkal, a magyar családokkal szemben, hanem fordítva, és erre biztatnám elnök urat. Köszönöm.
Köszönöm szépen, képviselő úr. Megadom a szót Matolcsy György elnök úrnak a válaszra. Parancsoljon, elnök úr!
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! Megerősítem a Magyar Nemzeti Bank alelnökének múltkori kijelentését: Magyarországon 2014 végével a háztartásidevizahitel-probléma megszűnt. Ezt megelőzően, 2005-2010 között a felvételkori árfolyamokon összegezve mindösszesen 5500 milliárd forint értékben vettek fel a háztartások, családok devizahitelt, ezek 91 százaléka svájcifrank-hitel volt. A kormány a végtörlesztéssel nagyjából megfelezte ezt a deviza-, illetőleg svájcifrankhitel-állományt, de 2014. év végére a forintosítást megelőzően még mindig 621 ezer darab hitelszerződés volt. Ez olyan mértékű terhet jelentett a magyar családoknak, amelyeket sem 2014. év végén már nem tudtak elviselni, de különösen nem viselték volna el 2015 elején, amikor megtörtént a svájci frank elszabadulása, illetőleg a svájci frank és euró árfolyamának a magyar háztartások felől történő elromlása. Ezt a kormány, a Magyar Nemzeti Bank, a Kúria, az Alkotmánybíróság és egy sor más szervezet egy közös akcióval, az úgynevezett forintosítással kezelte. 1000 milliárd forintot adtunk vissza a családoknak 1000 milliárd forinttal jártak rosszabbul a bankok. Ennyit arról, hogy a Magyar Nemzeti Bank ki mellett állt. Mindig az ország mellett, és ha az ország a forintosítást igényli, akkor bizony 9 milliárd euróval segítette a Magyar Nemzeti Bank ezt a folyamatot. Ön talán véletlenül összekeveri a Kúria döntését. A Kúria azt vizsgálja, hogy mit lehet tenni azoknak a szerződéseknek az esetében, amikor felmerül az árfolyam tisztességtelen meghatározásának a kérdése. Ez nem érinti a forintosítást. Köszönöm szépen. [[Taps a kormánypártok padsoraiból.]]
Köszönöm szépen. Egyperces viszonválasz illeti meg Mesterházy Attila képviselő urat. Parancsoljon!
Nézze, elnök úr, én már hozzászoktam ahhoz, hogy amikor devizahiteles-kérdésben kérdezek és önök válaszolnak, akkor mindig én tévedek, és mindig én mondok butaságokat. De azért, ha nincsen Magyarországon devizahiteles-probléma, ahogy ön most az imént itt mondta, akkor mi a fenének álltak elő javaslatokkal? Tehát ha nincs ilyen probléma, akkor miért kell a Magyar Nemzeti Banknak újabb és újabb ötletekkel előállni, vagy miért kell adott esetben a Kúriának vagy éppen a kormánynak előállni? [[16.00]] Kérem, Magyarországon az a probléma, hogy lehet, hogy forintosítottak, de olyan árfolyamon, amit nem tudnak kifizetni az emberek. És lehet, hogy ennyit adtak a magyar családoknak, de ennek a többszörösét, elnök úr, a többszörösét adták a bankoknak! És teljesen világos, hogy a bankok elbírták volna ezt a veszteséget, ha nézzük az elmúlt éveket, akkor ebből is világosan látszik, hogy a bankok kibírták volna, a magyar családok viszont beledöglenek ebbe, amit maguk csinálnak. Ezért arra kérem önt sokadszorra és fogom is még , győzze meg a kormányt, hogy ez így nem tisztességes, ahogy ez van, és igenis, kezeljék az árfolyamkockázat kérdését. Köszönöm szépen a figyelmet, elnök úr.
Köszönöm szépen, képviselő úr. Egyperces viszonválasz illeti meg Matolcsy György elnök urat is. Parancsoljon!
Köszönöm szépen, elnök úr. Tisztelt Ház! Tisztelt Képviselő Úr! Még egyszer: ön talán véletlenül összetéveszti a késedelmes adósok vagy a nemfizető adósok, akik forinthitellel rendelkeznek, ezeknek az adósoknak a helyzetét rendező javaslatokat. A Magyar Nemzeti Bank ilyen javaslatokat tesz, folyamatosan teszünk ilyen javaslatot, mert azzal, hogy kivezettük a devizahiteleket a háztartási hitelállományból, attól még a forinthiteleknél a késedelmes tartozás, illetőleg a nemfizetés jelen van. Több mint 90 ezer család esetében. [[Dr. Varga László: Másfél millió, nem érdekes.]] [[A jegyzői székben dr. Szűcs Lajost dr. Vinnai Győző váltja fel.]] Pont azért teszünk ilyen javaslatot, hogy célzott módon minden egyes társadalmi csoport, amelyeket korábban, mondjuk úgy, hogy tőrbe csaltak a devizahitelezéssel, de már forinthitellel rendelkeznek, az ő helyzetüket folyamatosan javítsuk. Én azt gondolom, hogy ezt célozza egyébként a Kúria vizsgálata is. Köszönöm szépen. [[Taps a kormánypártok soraiból.]]
Köszönöm szépen, elnök úr. Tisztelt Országgyűlés! László Imre képviselő úr, a DK képviselője, azonnali kérdést kíván feltenni az innovációért és technológiáért felelős miniszternek: „Sok bába közt az Etele tér” címmel. Tisztelt Képviselő Úr! Miniszter úr halaszthatatlan közfeladat ellátása miatt válaszadásra Cseresnyés Péter államtitkár urat jelölte ki. [[Dr. László Imre bólint.]] Köszönöm szépen az ön metakommunikációját, amivel jelzi, hogy elfogadja a válaszadó személyét. Tisztelt Ház! László Imre képviselő úré a szó. Parancsoljon!
Köszönöm a szót, elnök úr. Tisztelt Ház! Ha van a „sok bába közt elvész a gyerek” mondásnak tankönyvbe illő illusztrációja, az az újbudai Etele tér, ami maga az őskáosz, a bibliai tohuvabohu. Itt van a Kelenföldi pályaudvar a 150 éves lepusztult, felújításért kiáltó műemlék állomásépülettel. Ezt a MÁV most kiüríti, és további sorsáról senkinek sincs fogalma. Itt a 4-es metró végállomása, ami a főváros, és az autóbusz-pályaudvar, ami viszont az állam irányítása alá tartozik. Itt létesült az 1-es villamos új végállomása, de hol másutt, mint a térnek a 19-es és 49-es villamosok végállomásával átellenes oldalán. A BKK ez irányú próbálkozását a kerületi önkormányzat hiúsította meg, mert az a környéken élőknek kényelmetlenséget okozott volna. Végül itt a 7-es busz végállomása, ami a járat útvonal-módosítása miatt immár funkcióját vesztette. A kerületi önkormányzat a területet gyalogos használatú városi köztérré alakítaná át, jelentős zöldfelülettel, minthogy azonban a tér a főváros tulajdona, erről nem dönthet. Ha pedig mindez még nem elég: korábban ide képzelték el a dél-budai szuperkórházat, ami annyiban nem volt rossz terv, hogy legalább a tömegközlekedéssel való megközelíthetőség meg lett volna oldva, de a létesítményt azóta egy erősen ingatlanmutyi-gyanús döntés következtében a Dobogóra tervezik. Volt szó itt kézilabdacsarnok létesítéséről is, e pillanatban viszont egy szuperpláza építése folyik a területen. Az imént említett tohuvabohunak az Úr a „legyen világosság!” szavakkal vetett véget. Kérdezem államtitkár urat: ki teremt majd világosságot az Etele tér ügyében?
Köszönöm szépen, képviselő úr. Cseresnyés Péter államtitkár úrnak adok szót. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! A világosság kedvéért akkor nézzük: 53 milliárd forint, ennyi volt az a hitelállomány, amit 2010 előtt a balliberális Demszky Gábor által vezetett fővárosi vezetés felhalmozott a BKV Zrt.-nél, és amit mi, a polgári kormány konszolidáltunk.Kettő: több mint 217 milliárd forint, ez volt az az érdemi fejlesztések megvalósítása nélkül felhalmozott hitelösszeg, amit Budapest Gyurcsány Ferenc által támogatott vezetése miatt az Orbán-kormánynak kellett konszolidálnia. Mintegy 300 milliárd forint ennyi volt azoknak a kintlévőségeknek az összege, amelyekbe a Magyar Államvasutakat a 2010 előtti balliberális kormányok lassú kivéreztetésre törekvő politikája belekényszerített. Innen indulva kellett 2010 után helyreállítanunk a magyar vasutat. Ezek a szédületes összegek mutatják, hogy mennyire érdekelte Budapest, a főváros közösségi közlekedésének sorsa 2010 előtt a baloldali kormányzó pártokat és főpolgármesterüket. Ugyanúgy, ahogy az Etele tér és Kelenföldi pályaudvar helyzetével, állapotával kapcsolatban valóban kérdései vannak, akkor először tudakolja meg párttársaitól, ezt javaslom, hogy miért hagyták a végletekig leromlani a főváros közterületeit és közlekedését, miért vontak el jelentős forrásokat az önkormányzatoktól, ezzel egyidejűleg újabb és újabb feladatokat telepítve hozzájuk. Ezzel szemben 2010 óta a kormány és a főváros közösen csak a közlekedésfejlesztés terén több mint 700 milliárd forintnyi budapesti beruházást valósított meg. Még a baloldali városvezetés zászlóshajó projektjét, a 4-es metrót is a polgári kormánynak kellett befejezni, miután önök vagy az ön elődei a munka elvégzése helyett inkább széthordták ezt a beruházást is. Tisztelt Képviselő Úr! Természetesen, válaszolva az ön kérdésére, a nekem jutó egy percben Kelenföldről is szeretnék néhány szót említeni. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra képviselő úré a szó. Parancsoljon!
Köszönöm szépen. Szokás szerint a mellébeszélésből kiváló, a személyeskedésből viszont ötös. Tudom, hogy a tárcának most a legfőbb gondja az MTA kivégzése, a magyar tudomány helyének felszántása és sóval történő behintése, a kutatási célokra várható uniós támogatások lenyúlásának megszervezése; ilyen apró-cseprő, mindössze néhány százezer embert érintő ügyekkel nincs érkezésük foglalkozni. Mindazonáltal a kormány-, miniszterelnöki és miniszteri biztosokból már egy kisebb ütőképes zászlóaljat is ki lehetne állítani, még a kerékpározásnak és az aktív kikapcsolódás fejlesztésének és népszerűsítésének is van kormánybiztosa. Mi az akadálya az Etele tér problémái megoldásának koordinálására, az érintettek érdekeinek és elképzeléseinek összehangolására legalább egy miniszteri biztost kinevezni? Őt is ugyanolyan bőségesen ki lehetne stafírozni, mint a többit, de ennek kivételesen értelme is lenne.
Köszönöm szépen, képviselő úr. Egyperces viszonválaszra államtitkár úré a szó. Parancsoljon!
Köszönöm szépen. Úgy látszik, hogyha jól sejtem, ez a felszólalás csak arra volt jó, hogy az egyébként szokásos DK-s fröcsögést vagy kritikahalmazt el tudja mondani, és nem is igazán Kelenföldről akart ön beszélni, hanem azokat a szólamokat mantraszerűen ismételni, amit az elmúlt időszakban folyamatosan elmondtak. De szögezzük le: az MTA-ra és a magyar tudományos munkára, innovációra, fejlesztésre 32 milliárd forinttal több fog jutni 2020-tól. Mi ez, ha nem a tudományra, a fejlesztésre, az innovációra való odafigyelés?De visszatérve Kelenföldre: egy nagyon komoly fejlesztésen megy át ez a terület. A terület közlekedési rendszerét a 4-es metró befejezésén túl is olyan intézkedések fejlesztik, mint az 1-es villamos és a fonódó villamos meghosszabbítása, az Etele úton a zöldfelületek megújítása és kerékpársáv kiépítése vagy a dél-budai agglomerációs buszközlekedés újjászervezése. A MÁV Zrt. jelenleg vizsgálja a Kelenföldi pályaudvar hasznosításának kérdését. Kormányzati döntés van az autóforgalmat mérséklő új Duna-hídról és déli körvasút fejlesztéséről is. Kelenföld tehát újra életteli részévé válik Budapestnek ezeknek a fejlesztéseknek a hatására. Több milliárd forint fejlesztésre való elköltése történik meg ezen a területen. Köszönöm a figyelmüket. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Keresztes László Lóránt képviselő úr, az LMP frakcióvezetője, azonnali kérdést kíván feltenni a miniszterelnök úrnak: „Miért nem akarja a kormány megállítani a migrációt?” Tisztelt Frakcióvezető Úr! A miniszterelnök úr halaszthatatlan közfeladat ellátása miatt Nagy István miniszter urat jelölte. Tisztelettel kérdezem, elfogadjae a válaszadót, vagy miniszterelnök úrtól személyesen kéri a választ. [[16.10]]
Köszönöm, elnök úr. Megvárom miniszterelnök urat a válasszal.
Köszönöm szépen. Tájékoztatom önt és a tisztelt Házat, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Ház! Demeter Márta képviselő asszony, az LMP képviselője, azonnali kérdést kíván feltenni a Magyar Nemzeti Bank elnökének: „Vajon miért buknak sorra a NER-nek kedves bankok?” címmel. Parancsoljon, képviselő asszony, öné a szó.
Köszönöm a szót. Tisztelt Elnök Úr! Az NHB Banknál tavaly december 18-án rendelt el korlátozást az MNB a betétek kifizetésére. Az eredetileg 30 napos határidőt aztán kétszer meghosszabbította, majd visszavonta a bank működési engedélyét, és elrendelte a végelszámolást. Összesen 12,5 milliárd forintnyi betétet vontak ki az ügyfelek az NHB-tól tavaly novemberben és decemberben, és további kifizetéseket is kezdeményeztek. Erre reagálva vezetett be a Nemzeti Bank korlátozásokat.Kérdéseim elnök úrhoz. Hogy lehet, hogy azok a pénzügyi társaságok, amelyeknek erős kormányzati kötődése van, rendre csődbe mennek, miközben a pénzügyi felügyeleti rendszer meglehetősen gyenge ilyenkor, lényegében csak formális, csak akkor lépnek bármit, amikor nagyjából a végelszámolásról van szó? Itt szeretnék emlékeztetni a Széchenyi Bank 2014-es bezárására, a Quaestor esetére 2015-ből, a Buda-Cash Brókerház 2015-ös csődjére. Az NHB Bank esete is ezt a felsorolást bővíti itt 2019-ben, és érdekes módon valahogy a személyi kör mindig nagyon nagy átfedéseket mutat ezeknél a pénzintézeteknél. Kérdésem, hogy miért parkoltathatnak költségvetési forrásokat felhasználó szereplők pénzeket a NER-közeli intézményekben. Így veszett el a kereskedőházak 3,8 milliárd forintja, a rendvédelmi szervek és a honvédség állományának egészségügyi megtakarítása, a Pénzügyminisztérium vagyonkezelésében lévő állami tulajdonú Széchenyi Tőkealap 7 milliárd forintja. A harmadik kérdésem: javasoljae ön mint a pénzügyi felügyeleti szervnek lényegében a vezetője, hogy közpénzzel ne lehessen tőzsdézni? Milyen javaslatot tesz, hogy közpénzt ne lehessen az NHB-hoz hasonló intézményekben parkoltatni? Ön mint a pénzügyi felügyeleti szerv, válaszoljon, miért buknak sorra a NER-nek kedves bankok. Szeretném megkérdezni, hogy ha azt mondja, hogy a piacnak csak az 1 százalékát tette ki ez a pénzintézet, akkor ezek szerint, ha csak 1 százalék, akkor eltüntethetőek a pénzek? Illetve kérdésem az is, ön azt említette, hogy 2016-ban több közleményben is felhívták a figyelmet a helyzetre. Kérdezem akkor: költségvetési szervek hogyan tarthatnak pénzt, állami pénzt hogy tarthatnak ilyen pénzintézetekben? Köszönöm. [[Szórványos taps az ellenzéki pártok padsoraiból.]]
Köszönöm szépen, képviselő asszony. Megadom a szót Matolcsy György elnök úrnak. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Képviselő Asszony! Engedje meg, hogy azonnal azzal kezdjem, hogy örömhírként bejelentem, hogy nem buknak sorra Magyarországon a bankok, sem nagyok, sem közepes, sem kis bankok, hiszen a Növekedési Hitel Bank 2018 végén történő likviditási problémája előtt négy évvel volt az utolsó ilyen, 2015 márciusában, amikor a DRB-bankcsoport négy kisbankjánál kellett hasonló intézkedést, tehát az engedély visszavonását kezdeményeznie a felügyeletnek; azt megelőzően, ahogy ön is említi, a Széchenyi Kereskedelmi Bank engedély-visszavonására került sor. Ez nem sorozat. Valamennyi esetben kisbankokról van szó. Egyébként is, de a Magyar Nemzeti Bank szempontjából, különösen a felügyeleti tevékenység szempontjából értelmezhetetlen a NER című kifejezés, hiszen a Magyar Nemzeti Bank minden esetben kizárólag a pénzügyi fogyasztók biztonságát tartja szem előtt, és ezért egyenlő mércével mér.Amely bank megfelel abban a pillanatban, amikor a vizsgálat történik, illetőleg előrevetítve a pénzügyi biztonság követelményének, abban az esetben a Magyar Nemzeti Bank felügyeleti, prudenciális szempontból nem vonhatja vissza az engedélyét. Tisztelt Képviselő Asszony! Ahogy ön is említi, már 2016-ban felhívta a Magyar Nemzeti Bank a Növekedési Hitel Bank tulajdonosának és menedzsmentjének a figyelmét arra, hogy a bank nem fenntartható módon működik a betétállomány szerkezetét illetően, a szavatolótőke és a tőkemegfelelés tekintetében. Majd ezt erősítettük meg 2018. augusztus 28-án. Köszönöm szépen. [[Taps a kormányzó pártok padsoraiban.]]
Köszönöm szépen, elnök úr. Egyperces viszonválaszra Demeter Márta képviselő asszonyé a szó. Parancsoljon!
Elnök Úr! Azt kell mondjam, hogy ön megint sajnos csak vetített, és nem válaszolt érdemben a kérdéseimre. Az volt a kérdésem, hogy ön tesze javaslatot, hogy állami pénzt ne lehessen ilyen pénzintézetekben tartani. Örültem volna, hogyha érdemi választ kapok. Világosan látszik, hogy önnek nagyon kellemetlen az, hogy sorra buknak be ezek a NER-közeli pénzintézetek. És szeretném felhívni a figyelmet, hogy a pénzügyi felügyelet nem egy családi vállalkozás, még akkor sem, ha nagyon is népes a rokonság, ahogy ön egy korábbi válaszában ezt hosszasan kifejtette.Tehát sorra buknak a NER-nek kedves bankok, százmilliárdok tűnnek el, és az állam visszatérően az adófizetőkkel finanszíroztatja meg ezeket a veszteségeket. Ez az, ami tarthatatlan és felháborító, és nemcsak már a lóláb lóg ki, hanem az egész ló kint van. Önnek az a feladata, hogy válaszoljon a kérdésekre, tehát: miért buknak sorra a NER-nek kedves bankok, ez hogy történhet meg? És ami a legfontosabb kérdés: miért az adófizetőkkel fizettetik meg ezeket a veszteségeket? [[Szórványos taps az ellenzéki pártok padsoraiból. Közbeszólás a Jobbik padsoraiból: Úgy van!]]
Köszönöm szépen, képviselő asszony. Egyperces viszonválaszra megadom a szót Matolcsy György elnök úrnak. Parancsoljon!
Elnök Úr! Tisztelt Ház! Tisztelt Képviselő Asszony! Tehát nem buknak sorra a bankok. Nem értelmezhető a pénzügyi rendszer, ezen belül a Magyar Nemzeti Bank és a felügyelet szempontjából egy NER-szerű kifejezés. Ha értelmezhető lenne, akkor az lenne a kérdés, hogy miért hagy egy politikailag vagy az állam szempontjából fontos szereplőcsoportot bedőlni a Magyar Nemzeti Bank. Egyenlő mércével mérünk. Aki megfelel a likviditási és egyéb előírásoknak, annak a működési engedélye természetesen érintetlen. [[Demeter Márta: Tesz javaslatot?]] [[Demeter Márta: Tesz javaslatot?]] A Magyar Nemzeti Banknak nem feladata az állami pénzek, a közpénzek kezelésének a felügyelete. (Demeter Márta: Tesz javaslatot?) Nem feladatunk, ezért nem is teszek ilyen javaslatot. Köszönöm szépen. [[Taps a kormányzó pártok padsoraiban.]]
Köszönöm szépen, elnök úr. Tisztelt Országgyűlés! Burány Sándor képviselő úr, a Párbeszéd képviselője azonnali kérdést kíván feltenni a miniszterelnök úrnak: „Mi folyik itt?” címmel. Miniszterelnök úr halaszthatatlan közfeladat ellátása miatt válaszadásra Nagy István miniszter urat jelölte ki. [[Jelzésre:]] Látom, hogy jelzi Burány Sándor képviselő úr, hogy elfogadja a válaszadó személyét. Burány Sándor képviselő úré a szó. Parancsoljon!
Köszönöm a szót, elnök úr. Tisztelt Miniszter Úr! Nemrég, amikor egy lagziban Mészáros Lőrincet léggitározni láttam, akkor azt hittem, hogy itt megállnak, ezzel megelégednek, és nem fokozzák tovább az ilyen típusú élményeimet. Egyedül akkor ijedtem meg, amikor Mészáros Lőrinc elkiáltotta magát, hogy: eladó a menyasszony! Őszintén szólva, attól tartottam, hogy engedve mindennapi szokásainak, ott helyben meg is veszi, de szerencsére erre azért nem került sor. [[Derültség az ellenzéki pártok padsoraiból.]] De ami a léggitározás műfaját illeti, úgy látszik, hogy önök azért tudtak egyet csavarni ezen a dolgon, hiszen nemrég a VOLT Fesztiválon több koncert szünetében egyszer csak egy videobejátszás következett. A tapasztalatlan külföldiek azt hihették, hogy egy hipszter rapper van a kivetítőkön. A magyarok persze tudták, hogy ez Orbán Viktor. Egy régi beszédét játszották be a fiataloknak, bár ott ezt senki nem kérte. Valaki nyilván a szervezők közül úgy gondolta, hogy legjobb, hogyha Orbán Viktor magánszámára csapatják a fiatalok ezekben a napokban. Őszintén szólva, ehhez nagyon erős gyomor kell. Nem csodálom, hogy ha valakinek nem volt ilyen erős a gyomra, akkor ez a beszéd is hozzájárult az aznapi szolid egyhányásos buli levezetéséhez. [[Derültség az ellenzéki pártok padsoraiból.]] De ahogy hallom, ezt még így is képesek fokozni: a Balaton Soundra is viszik tovább a produkciót, pedig ott se kérte senki. Ez a fajta személyi kultusz, ez az elterjedése a talpnyalásnak nemcsak a fesztiválokon, hanem azokon túl is gyomorforgató, miniszter úr! Tehát mikor hajlandók ennek egyáltalán valamilyen gátat szabni? Mikor gondolják úgy, hogy ez elég? Vagy hova akarják ezt még fejleszteni? Lesznek ilyen Orbán Viktor-karaokeversenyek, és egyéb hasonló műfajban is szerencsét próbálnak? És egyáltalán, a történelemhamisításban hova tudnak még süllyedni? Komolyan gondolják, hogy minden Orbán Viktorral kezdődött? [[Szórványos taps az ellenzéki pártok padsoraiból.]]
Köszönöm szépen, képviselő úr. A válaszra Nagy István miniszter úrnak adok szót. Parancsoljon, miniszter úr!
Tisztelt Elnök Úr! Tisztelt Ház! Kedves Képviselő Úr! Szerencse, hogy a léggitározás nem tartozik a magyar parlament napirendjei közé, ugyanakkor azt szeretném elmondani önnek, hogy Sopron ikonikus helye a magyar rendszerváltozásnak. [[16.20]] Olyan események történtek ott 30 évvel ezelőtt, amelyek sorsfordítók voltak az egész országunkra nézve. Szerintem ez elvitathatatlan. Mindarra, ami ott történt, hogy a vasfüggöny lebontódott, hogy szabadság lett Magyarországon, erre Sopron városa méltán lehet büszke. [[Közbeszólások az ellenzéki padsorokból.]] Ahhoz, hogy egy fesztiválon a szervezők a 30 éves évfordulón úgy döntenek, és ön is teljességgel helyesen mondta, hogy a szervezők közül valaki úgy döntött, hogy megemlékezik erről az évfordulóról, szerintem itt nekünk hozzátennivalónk nincsen. Kérem, fogadja el a válaszomat. [[Taps a kormánypártok soraiban.]]
Köszönöm szépen, miniszter úr. Egyperces viszonválaszra Burány Sándor képviselő úré a szó. Parancsoljon!
Én értem, hogy Sopron ikonikus helyszíne a rendszerváltásnak, de akkor a Balaton Sound hogy jön ide? Hacsak nem úgy, hogy a keletnémet turisták Magyarországon találkoztak a nyugatnémet hozzátartozóikkal. Más indokot nem vélek felfedezni. És egyébként miért nem viszik el egy sátorba? És akit érdekel, ott a rendszerváltás történetét tanulmányozhatják. [[Közbeszólások a kormánypárti padsorokból, köztük dr. Rétvári Bence: El akarjátok dugni a rendszerváltást? Ennyire fáj?]] Miért kell a nagyszínpadon reklámként ezt sugározni, a fiatalok arcába tolni? miközben ezek a fiatalok erre egyáltalán nem tartanak igényt.Egyébként, ha már Sopront szóba hozta, Horn Gyula külügyminiszter vágta ott át a vasfüggönyt jelképesen, ha jól emlékszem, nem Orbán Viktor. [[Dr. Rétvári Bence: Horn Gyula volt rendszerváltó? Ez újdonság nekem.]] Egyébként a rendszerváltásnak elég sok szereplője volt, Antall József miniszterelnöktől kezdve Tölgyessy Péterig sok embert felsorolhatnék, nem fér bele az egy percbe, de még a szovjet csapatkivonásról szóló megállapodást sem Orbán Viktor írta alá, hanem azt is Horn Gyula. Szóval, ha ennyire szerelmesek Orbán Viktorba, és ennyire hamisítják a múltat, már csak egy kérdésem maradt: de hová tűnt a nagy természetű Dózsa László? [[Derültség az ellenzéki pártok soraiban.]] Kérem, válaszoljon.
Köszönöm szépen, képviselő úr. Egyperces viszonválaszra Nagy István miniszter úré a szó. Parancsoljon, miniszter úr!
Tisztelt Elnök Úr! Tisztelt Ház! Kedves Képviselőtársam! Rossz helyre címzi kérdéseit. [[Korózs Lajos: Nem is értjük, hogy egy agrárminiszter mit keres itt a válaszadók között. Az elnök csenget.]] Mi döntöttünk erről? A kormányzatnak volt bárminemű beleszólása, hogy egy magántulajdonban lévő fesztiválon mi történik? [[Közbeszólások az ellenzéki padsorokból. Az elnök csenget.]] Higgye el, hogy nem jó helyre teszi föl ezeket a kérdéseket! Tegye föl ezeket a kérdéseket azoknak, akik azt a fesztivált szervezik, ők biztos kiterjedtebb, megalapozottabb választ tudnak önnek adni.Hogy a Balaton Soundon mi lesz, a feltételezésekbe nem szeretnék belebonyolódni, mert nem tudjuk még, hogy mi lesz. Annak is megvannak a maga szervezői, tegye föl már akkor előre ezeket a kérdéseit, és akkor meg fogja kapni rá illetékesektől a választ. Köszönöm szépen. [[Taps a kormánypártok soraiban.]]
Köszönöm szépen, miniszter úr. Tisztelt Képviselőtársaim! Böröcz László képviselő úr, a Fidesz képviselője, azonnali kérdést kíván feltenni a pénzügyminiszternek: „Milyen gazdasági hatásai vannak a Kormány adócsökkentő politikájának?” címmel. Tisztelt Képviselő Úr! Miniszter úr halaszthatatlan közfeladat ellátása miatt válaszadásra Tállai András államtitkár urat jelölte ki. Tisztelettel kérdezem, elfogadjae a válaszadó személyét, vagy a miniszter úrtól kéri a választ. [[Jelzésre:]] Köszönöm szépen, hogy elfogadja. Böröcz László képviselő úré a szó. Parancsoljon! [[Hiszékeny Dezsőt a jegyzői székben Szabó Sándor váltja fel.]]
Köszönöm szépen a szót. Tisztelt Elnök Úr! Mielőtt ebbe belekezdenék, engedje meg, hogy hadd mondjam el Burány képviselő úrnak, mielőtt lelép, hogy elhiszem azt, hogy fájt önnek meg az elvtársainak akkor is és most is, hogy Orbán Viktor kimondta akkor, hogy az oroszoknak haza kellene mennie. Sajnálom, képviselő úr. Szánalmas! [[Közbekiáltások az MSZP, a DK és a Jobbik soraiból. Az elnök csenget.]]
Képviselőtársaim!
A jövő évi adótörvények tekintetében elmondható, hogy a Fidesz az eddigiekkel összhangban folytatni kívánja az adócsökkentés politikáját. Fontos megemlíteni, hogy a kormány gazdaság- és adópolitikája nagymértékben hozzájárult a magyar emberek munkája mellett, hogy a magyar gazdaság az első negyedévben 5,3 százalékkal bővült. Magyarország az Európai Unióban a legnagyobb adócsökkentő, a GDP-arányos adóterhelés mértéke 2016-ban 39,3 százalékról 2017-ben 38,4 százalékra mérséklődött. Sajnos, ezek a pozitív mutatók nem mindig voltak jellemzők a magyar gazdaságra és a magyar adópolitikára. Gyurcsány Ferencék kormányzásuk alatt a gyermekeket nevelő családok, a munkavállalók és a vállalkozók adóját is sorozatosan emelték. Az adóterhek folyamatos növelésével tönkretették a gazdaságot, megnehezítették a családok életét, és csökkentették a béreket. 2002 és 2010 között Magyarországon minden évben, sőt néha éven belül többször is változtatták az alapvető adókulcsokat. Ennek köszönhetően állandóan átrendeződtek az adók és a járulékok szerkezetei, és új adónemeket is bevezettek.Tisztelt Képviselőtársaim! A jövő évi adótörvény, a gazdaságvédelmi akcióterv több ponton is tartalmaz adócsökkentési terveket. A szociális hozzájárulási adó 2 százalékponttal csökkent, 19,5 százalékról 17,5 százalékra, a kiva, a kisvállalati adó pedig 1 százalékponttal, 13 százalékról 12 százalékra. [[Az elnök a csengő megkocogtatásával jelzi az idő leteltét.]] Egyébként ez több mint 40 ezer kisvállalkozót és vállalkozót érint. Mindezek tekintetében kérdezem államtitkár urat, milyen gazdasági hatásai vannak a kormány adócsökkentő politikájának. Köszönöm szépen. [[Taps a kormánypártok soraiban.]]
Köszönöm szépen, képviselő úr. Megadom a szót Tállai András államtitkár úrnak a válaszra. Parancsoljon, államtitkár úr, öné a szó.
Tisztelt Elnök Úr! Tisztelt Országgyűlés! Tisztelt Képviselő Úr! Valóban jó kérdés, hogy egy adótörvénynek mi is a célja, mi a feladata kormányzati szempontból. Véleményem szerint az, hogy szolgálja a kormány gazdaságpolitikáját. A kormány gazdaságpolitikja nem más, mint a fenntartható növekedés biztosítása. Nagyon fontos az, hogy egy adótörvény amellett, hogy csökkennek a közterhek, mégis megfelelő költségvetési bevételt biztosít, hiszen a közszolgáltatások finanszírozása sem utolsó szempont egy kormányzat számára.Fontos az, hogy egy adórendszer csökkentse az élőmunka terheit, hiszen így tud egyre több foglalkoztatottat, munkavállalót bevonni a munkába a munkaadó. Fontos egy adópolitikai célnak, egy adórendszernek, hogy csökkenjenek a jövedelmek adói, így a személyi jövedelem adója és a társasági adó. Azt gondolom, hogy Magyarország ebben példát mutat mind a személyi jövedelemadó csökkentése, de legfőképpen a társasági adó csökkentése tekintetében. Fontos, hogy csökkenjen az adóbürokrácia, és fontos, hogy olyan rendszer kerüljön kidolgozásra, amely fehéríti a gazdaságot és a forgalmi adók bevételeit maximalizálja. Ebben Magyarország az elmúlt években kiemelkedő eredményt tudott elérni, hiszen 10 százalék közeli mindössze az áfarés mértéke. Nagyon fontos az is, hogy olyan adórendszere legyen egy országnak, amely munkahelyeket teremt és nem munkahelyeket szüntet meg. Úgy gondolom, hogy a magyar kormány az elmúlt két ciklusban és az előttünk álló törvényekkel is egy ilyen adórendszert hozott létre Magyarországon. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Böröcz László képviselő úré a szó. Parancsoljon, képviselő úr!
Köszönöm szépen. Tisztelt Elnök Úr! Tisztelt Ház! Nyilvánvalóan ahhoz, hogy magyar emberek boldogulni tudjanak és kemény munkájuk mellett minél több pénzt tudjanak hazavinni, szükséges az is, hogy a mindenkori magyar kormány olyan gazdaság- és adópolitikát folytasson, amivel segíti az embereket ebben a tevékenységükben. Azt hiszem, hogy a Fidesz-KDNP-kormány 2010 óta egy szisztematikus politikát folytatott, méghozzá azt, hogy adócsökkentésekkel próbálta meg a gazdaság szereplőit segíteni mind a hatékonyság növelésében, mind pedig a bérek növekdését illetően. Sajnos, nem mindig volt ez így. Ahogy az előbb is hallhattuk, az MSZP-kormányok, liberális kormányok idején 2002 és 2010 között sajnos az emberek százezrei, több százezer család sínylette meg azt a sarcpolitikát, amit a DK-s és MSZP-s képviselők akkor műveltek. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Tállai András államtitkár urat is. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselő Úr! A Gyurcsány-kormány adórendszerét és a Fidesz-kormányét össze sem lehet hasonlítani. A Gyurcsány-kormány idején növekedtek az adókulcsok, és csökkent a GDP-hez képest az adóbevétel, a Fidesz-kormány idején pedig csökkennek folyamatosan kismértékben, nagyobb mértékben az adók, szinte adónem kulcsa, mértéke csökkent, ugyanakkor pedig növekednek az adóbevételek. [[16.30]] Ezt egyébként elirigylik tőlünk az európai országok is, ezért nem támadják Magyarországot az adópolitikája, gazdaságpolitikája miatt. De mindezek közül is kiemelkedik a családi adókedvezmény rendszere, hiszen az adórendszer a családokat is kell hogy szolgálja. A családi adókedvezmény rendszerén keresztül Magyarország szintén példát mutat abban, hogy hogyan is kell ezt csinálni. Azt gondolom, hogy ez az út helyes, a magyar kormány ezen az úton fog továbbmenni az adópolitika tekintetében. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Gyüre Csaba képviselő úr, a Jobbik képviselője, azonnali kérdést kíván feltenni a belügyminiszternek: „Hogy segíti a Kormány a vihar okozta károk helyreállítását?” címmel. Tisztelt Képviselő Úr! Miniszter úr halaszthatatlan közfeladat ellátása miatt válaszadásra Pogácsás Tibor államtitkár urat jelölte ki. Tisztelettel kérdezem, elfogadjae a válaszadó… [[Dr. Gyüre Csaba jelzésére:]] Nem mondom tovább a leírt szövegemet. Gyüre Csaba képviselő úré a szó, mert elfogadta a válaszadó személyét. Parancsoljon!
Köszönöm szépen a szót, elnök úr. Tisztelt Országgyűlés! Tisztelt Államtitkár Úr! Szabolcs-Szatmár-Bereg megyében június 27-én hatalmas vihar tombolt, ezt később az évszázad viharának nevezték el. Amikor elkezdődött, még nem tudták, hogy ez mekkora károkat fog okozni a megyében.Ez elindult Záhony térségéből, Kisvárdán keresztül Gemzse, Vásárosnamény, Ajak, Mátészalka, Jármi, Kocsord térségét érte a legjobban. Mivel járt ez a vihar? Leszakadó háztetők, kidőlő évszázados fák, gyökerestül kicsavart fák, bedőlt kerítések, kidőlt villanyoszlopok, ledőlt magasfeszültségű távvezetékek, óriási károk a temetőkben, összedőlt keresztek, betört sírok, leszakadt, bedőlt keresztek a templomok előtt, félelmetes kár a mezőgazdaságban, ledőlt vetemények, kidőlt gyümölcsösök, telepített fák sora, amelyeket tövestől csavart ki a vihar. Egyszerűen olyan kár, amire a 70-80 éves idősek is azt mondták, hogy ilyet még soha életükben nem láttak. Itt szeretnék ezúton köszönetet mondani a katasztrófavédelem munkatársainak, akik önzetlenül azonnal a helyszínre siettek, és áldozatos munkával igyekeztek minimalizálni, a legkisebbre szorítani a kárt, amely az ott élő embereket sújtotta. Ezek az emberek igyekeztek mindenhová eljutni. Itt szeretnék köszönetet mondani azoknak is, akik elsősorban messzi tájakról érkeztek, a határon túlról is, Felvidékről, Erdélyből, Kárpátaljáról és Délvidékről is érkeztek önkéntes katasztrófavédők, akik részt vettek a kárelhárításban azért, hogy egyáltalán fedettek legyenek ezek a házak, tudjanak hol lefeküdni az emberek. Kérdezem a tisztelt államtitkár urat, hogyan segíti a kormány a vihar okozta károk helyreállítását Szabolcs-Szatmár-Bereg megyében. Köszönöm. [[Taps a Jobbik padsoraiból.]]
Köszönöm szépen, képviselő úr. A válaszra Pogácsás Tibor államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Valóban, a múlt héten, június 27-én 12 óra után Borsod-Abaúj-Zemplén, Hajdú-Bihar és Szabolcs-Szatmár megyékben rendkívüli időjárási jelenség volt, rendkívül nagy mennyiségű csapadék, illetve szél kíséretében. Az időjárási eseményt követően, illetve ez alatt 1472 bejelentés érkezett a katasztrófavédelemhez, 83 gépjárművel vonultak a hivatásosok, illetve az önkéntes egységek, 326 fő vett részt közvetlenül a kárelhárításban, illetve a mentésben, és ahogy ezt képviselő úr elmondta, valóban a szomszédos megyékből is érkeztek hivatásosok, illetve önkéntesek, és a szomszédos országokból is érkeztek önkéntes segítők.A mentést nehezítette, hogy kidőlt fák a közlekedési utakat is elzárták, illetve külön problémát okozott, hogy ezek a kidőlt fák 59 500 fogyasztóhelyen szüntették meg az áramszolgáltatást, 32 településen pedig a mobiltelefon bázisállomásai váltak működésképtelenné. Köszönet illeti a szolgáltatókat és a Tisztántúli Áramhálózati Zrt. munkatársait is, akik óriási létszámban és mindent igyekeztek megtenni azért, hogy visszaálljon maga a szolgáltatás. Szabolcs-Szatmár-Bereg megyében 80 településen 2414 épület károsodott, ebből 70 közintézmény, 31 lakóépület lakhatatlanná vált, 68 főt kellett elhelyezni rokonoknál, illetve 15 fő önkormányzati lakásokban, általános iskolai tornatermekben került elhelyezésre. Megkezdődött a kárfelmérés. Majd az egy percben folytatom. Köszönöm. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Gyüre Csaba képviselő úré a szó. Parancsoljon!
Tisztelt Államtitkár Úr! Engedje meg, hogy három apró kritikát fogalmazzak meg, amelyet alapvetően, azt gondolom, építő jelleggel kívánok mondani, nem pedig kritikaként, de el kell hogy mondjam, amit a helyiek, illetve polgármesterek jegyeztek meg ezzel kapcsolatban. Körülbelül két napig úgy érezték, hogy nincsenek összehangolva a kárelhárítási munkák. Tehát mindenki próbálja egyénileg megoldani, ahol éppen van, de nem tűnt összehangoltnak az ott folyó tevékenység. Erre kellene tehát egy kicsit jobban odafigyelni a jövőben. Illetve tudták-e, hogy ekkora vihar fog jönni, a meteorológiai intézet jelezte-e, és önök például vagy a katasztrófavédelem tudtake róla, és miért nem jelezte a helyi önkormányzatoknak, mint korábban ez már többször megtörtént. Illetve a helyiek azt fogalmazták meg, hogy jólesett volna nekik, amikor a legnagyobb kárban vagy tető nélkül voltak, ha megjelent volna akár a miniszter úr, akár a miniszterelnök úr a helyszínen. Ez jólesett volna a helyi lakosságnak. Köszönöm szépen. [[Taps a Jobbik padsoraiból.]]
Köszönöm szépen, képviselő úr. Egyperces viszonválasz illeti meg Pogácsás Tibor államtitkár urat is. Parancsoljon!
Köszönöm szépen. Azt nem tudom, hogy meg tudtae becsülni a Meteorológiai Szolgálat, hogy mekkorává vált a vihar, ugyanis 12 órakor adták ki a jelzést, hogy ilyen mértékű vihar közeledik.A katasztrófavédelem a feladatát ellátta és ellátja most is. Folyik a felmérés, az önkormányzati ingatlanokban, állami ingatlanokban keletkezett károk felmérése. Lehetőség van a vis maior károk bejelentésére, a vis maior károkat igyekszünk soron kívül elbírálni, és mindenképpen arra törekszünk, hogy az oktatási időszak megkezdésére, tehát a szeptemberi iskolakezdési időszakra az iskolák, illetve az óvodák teljes mértékben használhatóak legyenek. Illetve folyik a magáningatlanokban keletkezett kár felmérése és az egyeztetés azért, hogy a biztosítók minél gyorsabban térítsék meg ezeket a károkat és segítsenek a polgároknak. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Hargitai János képviselő úr, a KDNP képviselője, azonnali kérdést kíván feltenni a belügyminiszternek: „Milyen eredmények elismeréseként ítélték oda a Szolgáltató Önkormányzat Díjat?” címmel. Tisztelt Képviselő Úr! Tisztelt Ház! A miniszter halaszthatatlan közfeladat ellátása miatt válaszadásra Pogácsás Tibor államtitkár urat jelölte ki. [[Dr. Hargitai János jelzésére:]] Köszönöm szépen, hogy képviselő úr jelzi számomra, hogy elfogadta a válaszadó személyét. Így Hargitai János képviselő úr következik. Parancsoljon!
Köszönöm a szót, elnök úr. Tisztelt Országgyűlés! Államtitkár úr! Napokkal ezelőtt figyeltem fel arra, hogy választókörzetem két települése, Majs és Véménd is Szolgáltató Önkormányzat Díjat kapott. Jól ismerem ezen önkormányzatok tevékenységét. Egyébként mindkét települést hölgy polgármester asszony vezeti. Az eredményes települési munkájukat eddig is nyomon követtem. Nyilvánvalóan egykori polgármesterként és országgyűlési képviselőként is érdekel az önkormányzatokat körülölelő feltételrendszer. Amikor e díjra felfigyeltem, akkor ennek utánakutatva azt láttam, hogy ezt a díjat egy 1,2 milliárd forintból finanszírozott kiemelt projekt részeként ítéli oda a kormányzat. Ezt a „Széchenyi 2020” programon belül hirdettük meg.Nyilvánvalóan mindannyian tudjuk és így is értékeljük az önkormányzatok működését, hogy a demokratikus Magyarország alappillére az önkormányzati rendszer. Ezt a rendszervátás óta így gondolja a KDNP-frakció is. Tudjuk jól, hogy az emberek közérzetét nagyban meghatározza, hogy milyen feltételek között tud működni egy települési önkormányzat, és érdekeltek is vagyunk mindannyian abban, hogy az önkormányzatok eredményesen működjenek, mert ezáltal fejlődnek a települések és fejlődik az ország. Ezért kérdezem államtitkár urat, hogy mi az a cél, amit közvetlenül szolgál ennek az elismerésnek az adományozása. Másként kérdezve: milyen közvetlen előzménye volt a díj odaítélésének? A harmadik kérdésem pedig az, hogy milyen eredmények elismeréseként ítélik oda a Szolgáltató Önkormányzat Díjat. Várom az államtitkár úr válaszát. [[Taps a kormánypártok padsoraiból.]] [[16.40]]
Köszönöm szépen, képviselő úr. Válaszadásra megadom a szót Pogácsás Tibor államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Az önkormányzati rendszer elismertségét, elismerését a polgároktól kapja. A magyar politikai rendszerben az önkormányzati rendszer az, amely a választók megkérdezése alapján a legmagasabb osztályzatot kapja, amikor a bizalomról, amikor a megbízhatóságról kérdezik az emberek a politikai rendszer különböző résztvevőit, szereplőit.Természetesen az is tény, hogy az önkormányzati rendszer feladata nem kizárólag intézményfinanszírozás, nem kizárólag költségvetési feladatok ellátása, hanem az önkormányzatok feladata a közösségszervezés, a településeken meglévő javak olyan felhasználása, amelyet a polgárok örömmel vesznek, illetve a polgárokat kiszolgálja, és valóban lakható és élhető településeket hoznak létre. A Belügyminisztérium keretén belül folyik egy hosszabb, illetve nagyobb lélegzetű munka tudományos kutatók, szakemberek bevonásával, amelynek során a rendszerváltás óta eltelt időszakban abszolút pártpolitikai szempontokat kihagyva vizsgálják az önkormányzatok fejlődését, az önkormányzatok feladatmegoldását, az önkormányzatok reagálóképességét. Nagyon érdekes az elkövetkezendő időszakban az, hogy az önkormányzatok, az önkormányzati vezetés hogyan tud reagálni a kihívásokra, hiszen a települések között vitathatatlanul folyik egyfajta rivalizálás, egyfajta verseny, amelynek során a sikeresebb települések, a jobb önkormányzati vezetésű települések településmérettől függetlenül igazak ezek a kijelentések , tehát a sikeresebb önkormányzatok képesek megtartani a lakosságukat, míg a kevésbé sikeres önkormányzatoknak nagy kihívást jelent, hogy továbbra is lakhatóak és vonzóak legyenek. [[Az elnök a csengő megkocogtatásával jelzi az időkeret leteltét.]] A díj azt szolgálja, hogy azokat a településeket díjazzuk, akik ebben elöl járnak. [[Taps a kormánypárti padsorokban.]]
Köszönöm szépen, államtitkár úr. Egyperces viszonválaszra Hargitai János képviselő úré a szó. Parancsoljon, képviselő úr!
Köszönöm, államtitkár úr, a válaszát. Az önkormányzatok életében fontos változás volt a törvénynek az a módosítása, amikor az állami feladatokat elvontuk az önkormányzatok feladatköréből, az állam maga látja el ezeket a feladatköröket. Az egészségügyi szolgáltatások körére gondolok: kórházak működtetése, általános iskolai oktatás; egyszóval, minden olyan, ami állami feladat, és indokolatlanul terhelte meg az önkormányzatokat. Amióta az állam ezt maga látja el, azóta az önkormányzatok jobban képesek megfelelni azoknak a feladatoknak, amik csak a saját települések lakosságát érintik, a különböző szolgáltatások szervezését.Amit ön említett, a közösségszervezés; egy kicsi település tegnap is így működött. Nem véletlenül itt is két kisebb települést díjaztak. Én ezt az irányt, ezt a gondolkodást csak bátorításra ajánlom a kormány részére, és remélem, folytatódni is fog valamilyen formában az ilyen típusú önkormányzati munka elismerése. Köszönöm. [[Taps a kormánypárti padsorokban.]]
Köszönöm szépen, képviselő úr. Egyperces viszonválasz illeti meg Pogácsás Tibor államtitkár urat is. Parancsoljon, államtitkár úr!
Köszönöm szépen. Igen, folytatódik ez a program. Ez a program az „Önkormányzati fejlesztések figyelemmel kísérése” program része, amely program keretén belül az önkormányzatok által végzett fejlesztések, innovációk elemzése folyik, és ezeknek az innovációknak, fejlesztéseknek a megismertetése folyik a magyar önkormányzatok között. Rendszeresen szerveznek a munkatársaim olyan egyeztetéseket, illetve konferenciákat, ahol a kisebb-nagyobb települések egy-egy adott településfejlesztési vagy csoportfejlesztési sikereikről beszámolnak, és ötleteket tudnak átadni a többi önkormányzatnak. Valóban, az idei évben 20 pályázatot díjazott a Belügyminisztérium. Pályázni kellett az idei évben a szogláltatók részéről, és valóban kisebb-nagyobb települések, megyei jogú városok is részesültek kitüntetésben. Köszönöm szépen.
Köszönöm szépen, államtitkár úr. Tisztelt Országgyűlés! Korózs Lajos képviselő úr, az MSZP képviselője, azonnali kérdést kíván feltenni az emberi erőforrások miniszterének: „Lássunk tisztán EFOP-ügyben Békés megyében is!” címmel. Tisztelt Képviselő Úr! A miniszter úr halaszthatatlan közfeladat ellátása miatt válaszadásra Rétvári Bence államtitkár urat jelölte ki. [[Korózs Lajos bólint.]] Köszönettel veszem bólintását, hogy elfogadja a válaszadó személyét. Öné a szó, parancsoljon!
Köszönöm a lehetőséget. Tisztelt Ház! Kedves Képviselőtársaim! Orosháza járási székhely, két EFOP-pályázatban is érintett. Az egyikben Orosháza konzorciumi vezetésével többek között Tótkomlóson fut egy EFOP-os pályázat, egy másikban pedig Tótkomlós gesztorként szerepel, ott pedig Orosháza a konzorciumi tag.Mindkét pályázat 485 millió forinttal került kiírásra. Tehát közel 1 milliárd forinttal gazdálkodnak ebben a pályázatban. Mindkét képviselő-testület egyhangúlag megszavazta a részvételt, ugyanakkor arról panaszkodnak az ott élő emberek, illetve önkormányzati képviselők, hogy nem kapnak tájékoztatást arra nézvést, hogy hogyan is áll ez a projekt. Ugyanakkor meg kell hogy említsem, hogy a legfőbb ügyész által kikért és mentelmi jogától megfosztott Simonka Györgyhöz kapcsolódó személyek nagyon aktívan részt vesznek különböző programokban. Itt Krisztován Annát, illetve Simonka György egy volt munkatársát, aki jelenleg biztonsági őrként szerepel, neveznek meg, hogy szinte csak vérnyomásméréseket és vércukorméréseket bonyolítanak hétköznapokon gyerekekkel, szülői kíséret nélkül. Tehát nagy valószínűséggel egy fiktív projektről van szó. Ugyanakkor aggodalomra ad okot az, hogy a fenti aggodalmakat megerősíti Galló Ferenc, aki Simonka György egykori jó barátja volt, rokona és kampányfőnöke, medgyesbodzási társadalmi megbízatású alpolgármester; a közösségi médiában egyértelmű utalást tett arra nézvést, hogy csuda dolgok fognak történni akkor, ha elkezdődnek az ellenőrzések. Éppen ezért kérdezem államtitkár urat, hogy a fentiek figyelembevételével felfüggesztike a két EFOP-pályázatot, ezen túl kérdezem, hogy előrehozzáke az ellenőrzést, hiszen ha egy benne részt vevő személy azt mondja, hogy csuda furcsa dolgok fognak történni [[Az elnök a csengő megkocogtatásával jelzi az időkeret leteltét.]] akkor egyértelmű, hogy az ellenőrzést azonnal meg kell tenni. Kérem, válaszoljon a felvetett kérdésekre.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ha az ön logikáját követem, és ha valakivel csuda furcsa dolgok történnek valahol, ott ellenőrzést kell lefolytatni. [[Korózs Lajos: EFOP 1 milliárd!]] Szanyi Tibor csuda furcsa dolgokat írt az MSZP-ről az utóbbi napokban, meg hogy milyen milliókkal zsonglőrködik az MSZP elnöksége. Ezek szerint ön szerint az MSZP ellen is vizsgálatot kellene indítani, ha az ön logikáját követjük? [[Zaj, közbeszólások az ellenzéki padsorokban. Az elnök csenget.]] Tisztelt Képviselő Úr! Az kérdezte ön, hogy lássunk tisztán EFOP-ügyben Békés megyében is. Tisztelt Képviselő Úr! Békés megyében 300 EFOP-pályázat fut 32,5 milliárd forint értékben. Úgyhogy általánosságban feltett kérdésre elsősorban általános választ lehet adni, ha ezt nem írja elő, de konkrétumok esetében pedig természetesen ön is mindig él az írásbeli kérdés lehetőségével, azzal ebben az esetben is tud élni. Azt viszont elmondanám önnek, hogy Magyarországon van az Európai Unió egyik legszigorúbb, ha nem a legszigorúbb közbeszerzési törvénye. [[Tordai Bence közbeszól.]] Ezt a törvényt… most kineveti Tordai Bence képviselő úr azokat a brüsszeli bürokratákat, akiket centiről centire… [[Tordai Bence közbeszól. Az elnök csenget.]]
Tordai Bence képviselő úr, majd ha adok szót!
…centiről centire, paragrafusról paragrafusra vizsgálták át különböző notifikációs eljárásokban, és hagyták jóvá. Ha tehát önök azt mondják, hogy a közbeszerzési törvény a korrupciónak nyit kaput, akkor az önök brüsszeli barátai nyitnak a korrupciónak kaput, hiszen ezt a törvényt nekünk a fennálló jogszabályok szerint a Bizottsággal, a brüsszeli apparátus tagjaival pontról pontra végig kellett néznünk. Az viszont fontos, hogy az EFOP-ból akár Békés megyében, akár más megyékben összességében már 689 milliárd forintot meghaladó összeg jutott el a nyertesekhez egészségügyi fejlesztésekre, oktatási fejlesztésekre, szociális fejlesztésekre, felzárkózási projektekre, kulturális intézmények támogatására, egyházi és civil szervezetek projektjeire [[Az elnök a csengő megkocogtatásával jelzi az időkeret leteltét.]] sportot támogató programokra, valamint család- és ifjúságpolitikai célokra. Köszönöm szépen. [[Taps a kormánypárti padsorokban.]] [[16.50]]
Köszönöm szépen, államtitkár úr. Egyperces viszonválasz illeti meg Korózs Lajos képviselő urat. Parancsoljon!
Köszönöm szépen. Államtitkár Úr! Nem poénkodni kéne, hanem feljelentést tenni! Tehát az, amikor egy döntés előkészítésében részt vevő alpolgármester maga azt állítja, hogy nagyon komoly visszaélések történtek, hogy az ellenőrzések ezeket be fogják bizonyítani, ő azt állítja, hogy ebben a kérdésben nagyon komoly, hogy mondjam, százmilliókat nyúlhattak le, akkor ez az ember nem a levegőbe beszél, hanem tények alapján, hiszen ő részese volt ennek a folyamatnak. Galló Ferenc nem egy jóskapista abban a térségben, hanem egy nagyon komoly beosztásban lévő ember. Ő maga a közösségi médiában és az interjúban azt mondja, hogy befolyással voltak a döntéshozókra, befolyásolták a döntés eredményességét. Ráadásul, akiket említettem, hogy folyamatosan feltűnnek Simonka György környezetében, ezek az emberek foglalkoztatottak, de őket sehol senki meg nem találja. Tehát nagy valószínűséggel fiktív foglalkoztatásról van szó [[Az elnök a csengő megkocogtatásával jelzi az időkeret leteltét.]] , szóval, ezer sebből vérzik ez a történet, államtitkár úr, és azt hiszem, hogy ennek itt nincs vége.
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon!
Köszönöm szépen a szót. Tisztelt Elnök Úr! Tisztelt Ház! Ön természetesen ilyen elveket is követhet, tisztelt képviselő úr, csak azt kérem, hogy akkor a saját pártjában is ugyanilyen mércével nézze a saját ügyeiket. [[Korózs Lajos: Most az EFOP, államtitkár úr!]] Hiszen a saját egykori alelnökük, talán most is még alelnökük, bár lehet, hogy felfüggesztették, a saját parlamenti és európai parlamenti képviselőjük azt mondja, hogy a saját pártjuk vezetői, idézem szó szerint, hülyének nézik a tagságot, miközben maguknak osztogatják a fél- meg egymilliós fizetéseket, és még folytathatnám, folytathatnám, folytathatnám. [[Gréczy Zsolt: Ehhez mi köze van?]] isztelt Képviselő Úr! Ha ön ilyen elvárásokat [[Az elnök csenget.]] fogalmaz meg, akkor a saját pártjában is, hogyha visszabandukol, akkor kérjen ugyanolyan eljárásokat, mint amiket most az EFOP kapcsán kért. [[Korózs Lajos: EFOP 3.92! Tordai Bence: Szétlopják az uniós pénzeket a fideszesek!]] Tisztelt Képviselő Úr! Ön is tudja, hogy a szabályosság vizsgálatát folyamatosan monitorozó rendszert az EFOP-ban is Brüsszellel való egyeztetés után állítottuk föl, és ők jóváhagyták a szabálytalanságoknak azt a felügyeleti módját és módszerét, amely most is működik Magyarországon, teljes mértékben abban a rendben, amivel a brüsszeli Bizottságnak [[Az elnök a csengő megkocogtatásával jelzi az időkeret leteltét.]] az apparátusa is egyetértett. Köszönöm szépen. [[Szórványos taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Ezzel az azonnali kérdések órájának végére értünk. 16 óra 52 perc van, és a kérdések következnek.Tisztelt Országgyűlés! Lukács László György képviselő úr, a Jobbik képviselője, kérdést kíván feltenni az emberi erőforrások miniszterének: „Miért nem lehet előre készülni elegendő K-vitaminnal az újszülöttek és csecsemők részére?” címmel. Lukács László György képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Az elmúlt hetekben egyre többen figyelték aggodalommal hazánkban a kibontakozó újabb gyógyszerhiányt. Ahogyan az egyébként a gyermekkori oltásoknál már menetrendszerűen lenni szokott, újabb hiány borzolta a kedélyeket és az édesanyákat. Most nem oltás, hanem a szájon át is adható K-vitamin, gyártói nevén Konakion vált villámsebességgel hiánycikké.Ez nemcsak kellemetlen és sok szülőnek aggasztó, de azért arról is árulkodik, hogy a családvédelmi intézkedések évében éppen a forgalomban lévő gyógyszerekre és azok készletére is rálátással és ráhatással bíró állam nem áll a helyzet magaslatán. Tekintettel arra, hogy a születendő gyermekek száma akár a várandósgondozást is végző állami ellátókon keresztül havi bontásban is jó előre megállapítható, és tekintettel arra, hogy egyébként a megszületett gyermekeknek a későbbi K-vitamin igénye is megfelelően, jól megállapítható, úgy tűnik, hogy nagyot betlizett az állam. Szintén nem nehéz megbecsülni azon gyermekek számát, akik az anyatejes táplálásukra tekintettel még hónapokig fogják kapni a K-vitamint, éppen ezért érthetetlen a kialakult helyzet, az pedig nem más, mint hogy a K-vitamin gyorsan hiánycikk lett Magyarországon. Ami pedig nagyobb gondot okoz, és ez talán a családoknak fáj a legjobban, az aggodalmon túl sokszor az alig 400 forintos, 390 forint körüli fogyasztói ár sokszorosát, akár 6 ezer forintot is kellett fizetniük a fontos vitamin megszerzéséért a családoknak, ha egyáltalán meg tudták szerezni. Úgy gondolom, a családok éve után pont az újszülötteket és a csecsemőket érintő ilyen hiány kellemetlen a kormánynak, éppen ezért, tisztelt államtitkár úr, a következőkre várom megtisztelő válaszát. Miért fordulhat elő, hogy a családvédelmi akció évében pont a családok szeme fényei miatt kell aggódni gyógyszerhiány miatt? Lesze személyi vagy hivatali felelőse ennek a hiánynak? Tervezie a kormány, hogy biztonságos gyógyszerkészletezést vezessen be, hogy se gyermekkori oltásokból, se más, csecsemőknek vagy gyermekeknek életfontosságú szerekből a jövőben ne alakuljon ki óriási hiány? Várom őszinte és megtisztelő válaszát. Köszönöm szépen. [[Szórványos taps a Jobbik és az LMP soraiban.]]
Köszönöm szépen, képviselő úr. Az elhangzottakra Rétvári Bence államtitkár úr válaszol. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Fontos tisztázni, ennek a készítménynek sem nem előállítója, sem nem forgalmazója a magyar állam vagy bármilyen állami társaság, és ebben az ügyben egy teljesen független hatóságnak, az Országos Gyógyszerészeti és Élelmezés-egészségügyi Intézetnek van hatásköre, rövidítve OGYÉI. Az OGYÉI V. hó 23-án és VI. hó 25-én is kiadott közleményt ezzel kapcsolatban, ez az OGYÉI honlapján megtalálható, olvasható, a sajtó válaszokat is adott VI. hó 27-én és más alkalmakkor, mindig tájékoztatva mindenkit a pontos fennálló helyzetről. Minden országban működik gyógyszerészeti hatóság, nálunk ez az OGYÉI, a hasonló feladatokat máshol is ez a hatóság látja el. Engedje meg, hogy ezekből a közleményekből idézzek, amelyeket ön is ismerhet, hogyha fölment a hatóságnak a honlapjára. Külföldről 55 ezer doboz K-vitamin behozatalát engedélyezte gyerekek és felnőttek számára a gyógyszer-nagykereskedőknek az OGYÉI, így a jelenlegi hiány megoldódik a közleményük szerint. Tehát fontos, hogy egy soron kívüli eljárást indított abban a pillanatban, amint hivatalos tudomása volt arról az OGYÉI-nek, hogy itt probléma adódhat az ellátásban. A forgalmazó a K-vitamin hiányának okaként gyártási gondokat jelölt meg a május 1-je és október 31e közötti időszakra, ez ráadásul elsősorban Magyarországon kívüli okokat jelent. Mivel jelenleg más K-vitamin-injekció nem volt törzskönyvezve Magyarországon, az OGYÉI a nagykereskedővel egyeztetve engedélyezte a tízezer tétel behozatalát külföldről, amelynek a beszerzése folyamatos. A felnőttek számára alkalmazott injekcióból, az egyik típusból nagyjából 4 ezer doboz, a gyermekek számára alkalmazott másik típusból pedig nagyjából 8 ezer doboz fogy havonta. A szájon át is beadható oltóanyagot otthon hat hónapos korig többször kapják meg a gyermekek, ez elsősorban [[Az elnök a csengő megkocogtatásával jelzi az időkeret leteltét.]] a kizárólagosan anyatejjel táplált gyerekeknek fontos, hiszen az anyatejben alig választódik ki K-vitamin. Innen folytatom majd, hiszen a következő kérdés is erre vonatkozik. Köszönöm szépen.
Köszönöm szépen. Köszönöm szépen, hogy az államtitkár úr már megjegyezte, mert ugyanebben a témában Szabó Sándor képviselő úr, az MSZP képviselője, az Országgyűlés jegyzője is kérdést kíván feltenni az emberi erőforrások miniszterének: „Miért nem biztosítja a Kormány, hogy legyen elegendő K-vitamin, ami szükséges a gyermekek fejlődéséhez?” címmel. Szabó Sándor képviselő úré, jegyző úré a szó. Parancsoljon!
Köszönöm a szót, elnök úr. Tisztelt Államtitkár Úr! Ugyan nem beszéltünk össze Lukács képviselőtársammal, de úgy látszik, hogy olyan fontos témáról van szó, választókerületemben is többen megkerestek ezzel a kérdéssel, úgyhogy hasonlóan, ahogy Lukács képviselőtársam föltette, ténykérdésként néhány dolgot.Valóban, engem is azzal kerestek meg, és egyébként a sajtóban is hírt látott az, hogy a K-vitamin-szükségletet biztosító vakcina, amelyik az újszülöttek számára elengedhetetlen, szinte eltűnt a gyógyszertárakból. Azt is hírként láthattuk, magam is olvastam és értékelem is az Országos Gyógyszerészeti és Élelmezés-egészségügyi Intézetet, hogy egyébként foglalkozott a témával, több ezer dobozt beszerzett, de kiderült, hogy ez gyorsan elfogyott. Azt is tudom, nyilván én is tisztában vagyok vele, hogy vélhetőleg a hiány okát elsősorban a gyártási nehézségekben kellene keresni. Ez azonban nem lehet kifogás, azt gondolom, a késlekedésre egy olyan fontos kérdésben, amely egyébként gyermekeink egészségét veszélyezteti. Sem pénzügyi, sem egyéb technikai ok nem hiszem, hogy magyarázhatja a magát családbarát kormánynak tartó kormányt, hogy ilyen késedelemben tudott csak vagy egyáltalán ilyen késedelemben foglalkozik ezzel a kérdéssel. Úgyhogy folytatva a kérdéseket, amit Lukács képviselőtársam feltett, hasonló jellegű kérdéseim vannak. Valóban igaze a hír, hogy végre sikerült már nagyobb mennyiségű vakcinát beszerezni az injekcióból? Valóban igaze a hír, hogy számíthatnak az aggódó édesanyák arra, hogy lesz elegendő készlet? És arra meg várnám a kormány válaszát, hogy pontosan mi az akadálya annak, hogy az ampullák beszerzéséről nem tudtak időben gondoskodni, vagy éppen késedelemben van ebben a kormány. Várom megtisztelő válaszát. Köszönöm. [[Szórványos taps a Párbeszéd és az MSZP soraiban.]] [[17.00]]
Köszönöm szépen, képviselő úr. A választ Rétvári Bence államtitkár úr fogja megadni. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Önnek is elismétlem azt a fontos tényt, hogy a kormányzatnak ebben bármilyen közvetlen kompetenciája nincsen. Az Európai Unión belül minden országban van egy gyógyszerhatóság, ezek a gyógyszerhatóságok egymással is együttműködnek, törvényi garanciák garantálják ennek a függetlenségét, pontosan azért, mert a gyógyszerpiac, ön is tudja, egy nagyon érzékeny piac, nagyon fontos, hogy itt egy független hatóság felügyelje ennek a működését, úgyhogy éppen ezért ebben a tárgykörben nem kormányzati kompetencia van, hanem mint minden más országban egy független gyógyszerhatóság az, amely intézkedik. Ugyanakkor olyan szempontból pozitív minden magyar családnak a gyógyszerhatóság működése, hogy soron kívül intézkedett, és soron kívül tett lépéseket azért, hogy ez a K-vitamin is mindenhol rendelkezésre álljon, hiszen ahogy önök is elmondták nagyon fontos az újszülötteknél is, a csecsemőknél is, hogy ezt a családban többször be tudják adni, amikor a gyereknek erre szüksége van. Idéztem már az V. hó 23-ai OGYÉI-közleményt, engedje meg, hogy folytassam az ennél rövidebb VI. hó 25-eivel, amely arról számolt be, hogy: „Megérkezett az újabb K-vitamin-szállítmány az egyik legnagyobb gyógyszer-nagykereskedőhöz. A patikák innen további készletet tudnak rendelni, így a megfelelő mennyiség továbbra is biztosított” a gyógyszerből, a hatóanyagból. „Az OGYÉI korábban a folyamatos ellátás érdekében több hónapra elegendő, összesen 58 200 doboz K-vitamin külföldről történő behozatalát engedélyezte öt nagykereskedőnek.” A többi sajtóválasz is körülbelül hasonló tartalmú volt, mindenki megtalálja a naprakész információkat az OGYÉI honlapján, és bízunk benne, hogy az OGYÉI-nek a soron kívüli döntése minden család számára biztosítani tudja a biztonságos K-vitamin-ellátást. Köszönöm szépen.
Köszönöm szépen, államtitkár úr. Tisztelt Képviselőtársaim! László Imre képviselő úr, a DK képviselője, kérdést kíván feltenni az emberi erőforrások miniszterének: „Lakópark vagy lakómocsár?” címmel. Tisztelt képviselő úr, a kérdés megválaszolásával a miniszterelnök úr a téma szerint feladat- és hatáskörrel rendelkező Pintér Sándor belügyminiszter urat bízta meg, az ő felkérésére a választ Pogácsás Tibor államtitkár úrtól fogjuk hallani. Parancsoljon, képviselő úr, öné a szó.
Köszönöm a szót, elnök úr. Tisztelt Államtitkár úr! Tisztelt Ház! Újbudának van egy Tóváros nevezetű lakónegyede, ahol lakópark létesítését kezdték meg mintegy másfél évtizede. A negyed négy kis mesterséges tóról kapta nevét, amelyeket a Hosszúréti-patak felduzzasztásával hoztak létre. A lakóterület gyöngyszemeinek tervezték őket, ám az építkezések félbemaradtak, a tavakat pedig nem gondozta senki. Nagy esőzések idején a patak rengeteg hordalékot szállít, ami a tavakat fokozatosan eliszaposította, kettő közülük már inkább mocsárnak tekinthető, mintsem tónak. Mérések kimutatták és ez a gond alapvetően, az egyik nagyon komoly gond , hogy a vízben a cink, a higany, a nitrogénvegyületek, a foszfor és a foszfátok messze az egészségügyi határértéket meghaladóan dúsultak föl, az utóbbinak köszönhetően pedig megindult az eutrofizáció. A tavak felszínét gyakorta egyenletesen borítja a békanyál nevű alga, persze csak ott, ahol a víz által beléhordott szemét, műanyaghulladék helyet hagy. Nyaranta az itt kikelő szúnyogok milliárdjai kínozzák a lakókat, a víz felől áradó penetráns bűz miatt pedig a legnagyobb melegben sem lehet ablakot nyitni. A lakástulajdonosok a remélt lakópark helyett egy lakómocsárban találták magukat. A tavak a kerületi önkormányzat tulajdonát képezik. Az itt lakók számtalan beadványban sürgették már a helyhatóságot a tarthatatlan helyzet rendezésére, minden eredmény nélkül, ezért úgy döntöttek, hogy bírósághoz fordulnak. Ezt a lépést csak helyeselni lehet, azonban a létrejött állapot nem egyszerűen kellemetlen és kényelmetlen, mivel az elmondottak miatt komoly közegészségügyi és környezeti kockázatot is jelent. Kérdezem az államtitkár urat: mire várt az illetékes hatóság, miért nem intézkedett [[Az elnök csenget.]] az elmúlt években e kockázatok fölszámolása érdekében? Várom megtisztelő válaszát.
Köszönöm szépen, képviselő úr. A választ Pogácsás Tibor államtitkár úr fogja megadni.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Értem én, hogy jön az önkormányzati kampány, és a képviselő úr ezért teszi fel ezt a kérdést a kormánynak, és nem pedig saját egykori párttársainak. Hiszen valóban régen indult ez a lakópark-beruházás, még akkor önök egy párt voltak, az MSZP és a DK nem külön létezett, nem külön utakon járt, és az önök idejében indult ebben a kerületben ez a beruházás. Molnár Gyula szocialista polgármester írta alá azt a szerződést, amellyel bérbe adta ezt a területet húsz évre húsz évre adta bérbe ezt a területet! a beruházónak, amely beruházó jó arcot választott ehhez a projekthez, hiszen azt mondta, hogy a minőség garanciája, ha Kuncze Gábor ennek a projektet felügyelő felügyelőbizottságnak az elnöke. [[Cseresnyés Péter: Na hiszen!]] Tehát ők álltak neki, illetve az ő társaságuk állt neki ennek a lakóparknak és a tavak elkészítésének. Aztán hogy, hogy nem, félbemaradt a lakópark, és félbemaradt, pontosabban igazán el sem kezdődött a jóléti tavak kiépítése és a szükséges munkálatok elvégzése. Az önkormányzat felszólította az akkori tulajdonost, aki a Tóparkot építette, hogy rendezze a Tópark maga a vizesélőhely helyzetét; az egy más kérdés, hogy jó ötlet volte egy ilyen mocsaras területre ilyen lakóparkot építeni, és egyáltalán mennyire tartható volt ez az ötlet, de ezt nyilván önök jobban tudják, hiszen akkor ott voltak, és átnézték ennek a lehetőségeit. A lényeg az, hogy a társaság nem végezte el a feladatait, ezért 2017-ben döntött úgy az önkormányzat, hogy felmondja a bérleti szerződést, amiben persze az a sánta hiba van, hogy így az, aki a profitot learatta a lakóparkból, az kivonult az általa félbehagyott és tönkretett környezet rendezéséből. Az önkormányzat megkezdte a környezet rendezését, és biztosítani fogja [[Az elnök csenget.]] azt, hogy a tó környéke rendben legyen. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Schmuck Erzsébet képviselő asszony, az LMP képviselője, kérdést kíván feltenni a pénzügyminiszternek: „Mi lesz a munkaerő piaci problémák kezelésével?” címmel. Parancsoljon, képviselő asszony, öné a szó.
Köszönöm a szót, elnök úr. Tisztelt Miniszter-helyettes Úr! Varga miniszter úr pár hónapja az alacsony munkanélküliséggel büszkélkedett, miközben a valóság az, hogy a gazdaság és a társadalom normális működését már a nagy munkaerőhiány veszélyezteti. Drámaian csökken a népesség, nő az elvándorlás, a magyar nők a kormány minden erőfeszítése ellenére sem szülnek. A betöltetlen álláshelyek száma növekszik. Mi erre a kormány válasza? A 2020. évi költségvetés több mint 50 milliárd forinttal csökkenti a Nemzeti Foglalkoztatási Alap kiadásait, amelynek pont az lenne a feladata, hogy az akár több száz ember munkáját fenyegető helyi munkaerőpiaci kríziseket kezelje, és a foglalkoztatást képzéssel, szakképzéssel elősegítse. Ami az alap bevételeit illeti, azok az utóbbi tíz évben csupán 100 milliárd forinttal nőttek, annak ellenére, hogy az átlagbérek a duplájára emelkedtek. Az egészségbiztosítási és munkaerőpiaci járulékból több pénzt kellett volna beszedni. Hogyan történhetett ez? Úgy, hogy a kormány csökkentette a munkaerőpiaci járulék mértékét. Ez alapján egyértelmű, hogy a munkaadókat, főleg a nagyvállalatokat sokkal fontosabbnak tartja a munkavállalóknál. A 2020. évi költségvetés tervezetében az NFA fő bevételeiből, a munkavállalók és a munkaadók befizetéséből 71 milliárd forint a központi kasszába folyik át. Azt kérdezem, hova kerül a dolgozók pénze, mire költik az elvont 71 milliárd forintot, ha nem a munkaerőpiaci problémák kezelésére. Hogyan akarják kezelni a strukturális problémákat, a helyi kríziseket, miközben egyre kevesebb pénz jut képzésre, átképzésre? Várom megtisztelő válaszát.
Köszönöm szépen, képviselő asszony. A választ Tállai András államtitkár úrtól fogjuk hallani. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Asszony! Igen, így van, az alacsony munkanélküliség és a munkaerőhiány együtt jár, ilyen helyzetben a kormánynak nem lehet más a feladata, csak az, hogy segítse a munkaerőigények kielégítését, ami elsősorban az inaktívak minél nagyobb arányú bevonását jelenti a foglalkoztatásba, így a segítségre szoruló emberek létszáma tovább csökken. Mindezek alapján kevesebb kiadással kell számolni az ellátásoknál, a közfoglalkoztatás helyett is egyre többen választhatják és választják is a nyílt munkaerőpiacot. A kedvező folyamatok megtakarításokat eredményeznek a Nemzeti Foglalkoztatási Alapban. [[17.10]] A képviselő asszony állításával szemben a kormány nem von el, hanem éppen a szakképzés területén javasol felhasználni, amint azt a költségvetésitörvény-javaslat 9. §-a is kimondja. A költségvetési befizetés a szakképző iskolák működési költségeihez biztosítja a fedezetet. A kormány célja nem lehet más, mint hogy az aktív foglalkoztatáspolitikai eszközöket is a munkaerőhiány csökkentésének érdekében használja fel, így például a mobilitás növekedésének célját, szándékát is szem előtt kell tartani. Ezért szélesítjük ki a munkásszálló-építési programot, és bővítjük a pályázati keretösszegeket. Ezekkel is új munkahelyeket kívánunk létrehozni. Végezetül felhívom képviselő asszony figyelmét egy tárgyi tévedésre. Amit ön munkaerőpiaci járuléknak nevez, az nem munkáltatói közteher, hanem a munkavállaló béréből vonják le. Ennek az egyéni járuléknak a mértéke 12 éve nem változott. Az adózás adminisztrációjának egyszerűsítése keretében már 2010. január 1-jétől ez a korábbi önálló adónem összevonásra került, de mértéke ezután sem változott. Ennek fényében nem felel meg a valóságnak az ön állítása, amit a kormányzat járulékpolitikájáról állít. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Tordai Bence képviselő úr, a Párbeszéd képviselője, kérdést kíván feltenni a külgazdasági és külügyminiszternek: „Terveze a kormány újabb rabszolgatörvényt elfogadtatni a parlamenttel, hogy a BMW ne álljon el az új gyárának felépítésétől Debrecenben?” címmel. Tordai Bence képviselő úré a szó. Parancsoljon!
Köszönöm a szót, elnök úr. Tisztelt Országgyűlés! Kedves Polgártársak! Talán mindenki emlékszik még a rabszolgatörvényre, amikor a fideszes többség az emberek, a dolgozók érdekével és akaratával szembemenve, kiszolgálva a nemzetközi nagyvállalatokat és a Fidesz-közeli oligarchákat, drasztikusan rontotta a munkafeltételeket, a munka világát szabályozó törvénykönyvet. Talán arra is emlékeznek, hogy a német sajtóban ezt BMW-rabszolgatörvénynek hívták, és talán arra is emlékeznek jó is, hogy itt van Kósa Lajos a teremben , hogy éppen akkortájt derült ki, hogy Kósa Lajosnak, illetve édesanyja cégének hirtelen BMW luxusautói, sportmotorjai támadtak valahonnan, és azt is tudjuk, hogy ez az egész éppen akkor történt, amikor a BMW a debreceni gyára tervezését folytatta. Ez az a debreceni beruházás, amely 135 milliárd forintnyi állami támogatást kap, illetve kapna, ha megvalósulna, ami azt jelenti, hogy egy munkahelyre vetítve ez 135 millió forintot tesz ki, vagyis a magyar állam mindannyiunk pénzéből húsz évre előre kifizeti a bérét ennek az ezer munkásnak. És akkor ezek után, amikor kiderült, hogy kissé kevésbé szerepelnek jól a piacok, a BMW nem biztos, hogy mégis kapacitásbővítő beruházásokat akar megtenni itt, Magyarországon, akkor kitört a pánik, és mindenki elkezdett aggódni, de Szijjártó miniszter úr megnyugtatta az embereket, hogy mégiscsak meglesz a BMW beruházása, ellentétben a piaci hírekkel. A kérdés a Párbeszéd részéről az, hogy akkor vajon mit ígértek nekik a 135 milliárd forinton túl. Egy újabb rabszolgatörvényre számíthatunk-e, megint szembemenneke az emberek érdekével, megint a nagytőkét szolgáljáke ki, megint a német autógyárakat szolgáljáke ki? legyen szó akár a klímaváltozás elleni küzdelemről vagy a magyar munkatörvénykönyv újabb megváltoztatásáról. Várom válaszát. [[Kocsis-Cake Olivio tapsol.]]
Köszönöm szépen. A választ Menczer Tamás államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Képviselő úr, ha már a magyar embereknél tartunk, akkor ön a magyar emberek és a magyar érdekek ellen beszélt, de ebben nincsen semmi újdonság, ezt megszoktuk. [[Tordai Bence közbeszól.]] Szeretném emlékeztetni arra, hogy 2010-ben az MSZP-nek, az önök politikai szövetségesének, illetve az ő áldásos tevékenységének hála, 12 százalék fölött volt a munkanélküliség, ezért az Orbán-kormánynak az egyik legfontosabb feladata volt, hogy munkahelyeket teremtsen. Ez a munka eredményes volt, ma már a munkanélküliség nagyjából 3,5 százalék körül van. Tehát aki akar, az tud dolgozni Magyarországon. A munkalehetőségeknek és a folyamatosan emelkedő béreknek köszönhetően a magyar emberek, illetve a magyar családok időről időre léphetnek egyet előre, és kérem önt, hogy ezt ne akarja elvenni a magyar emberektől. Szeretném tájékoztatni, hogy 2018-ban 29 olyan pozitív projektről született döntés a beruházási ügynökségünkön keresztül, amely projekt a kutatás-fejlesztés, a szolgáltatóközpontok és az infokommunikáció területén valósul meg. Ez 60 százalékos emelkedés a 2017-es évhez képest. Arra is szeretném felhívni a figyelmét, hogy 2018-ban a befektetési ügynökségünkön keresztül megvalósuló projekteknél, beruházásoknál 425 ezer forint volt az átlagbér, ez 40 százalékos emelkedés a korábbi évhez képest. [[Tordai Bence közbeszól.]] Ez tehát azt mutatja, hogy egyre több cég hozza a minél magasabb hozzáadott értéket termelő munkahelyeket is Magyarországra, természetesen a termelő kapacitás ebben előnyt jelent ennek idetelepítése után. Ha már az állami támogatást említette, a ’18-as évre vonatkozóan szeretném mondani, hogy 135 milliárd forint vissza nem térítendő támogatást nyújtottunk 98 beruházás esetében, ezen beruházások összértéke 1380 milliárd forint. Tehát nagyjából ezek tizede volt mindösszesen a ’18-as évben az állami támogatás. Zárásként pedig azt szeretném mondani, hogy ahogy említettem, az önök szövetségesei tették tönkre az országot, a mostani kormány pedig az emberekkel szövetségben, az emberekért dolgozik. [[Tordai Bence közbeszól.]] És még egy gondolat, ha már itt hozzáfűz, az óbégatással kapcsolatban javaslom figyelmét Jávor Benedek pályájára irányítani, annak a végére, önre is ez vár nemsokára a magyar parlamenttel kapcsolatban. Addig tud még itt óbégatni. Köszönöm a figyelmet. [[Taps a kormánypártok soraiban. Arató Gergely: De ócska volt ez! Szégyelld magad!]]
Államtitkár úr, ez nem volt elegáns válasz. [[Közbeszólások az ellenzéki pártok soraiból.]] Vitát nem nyitok, képviselőtársaim.Gyopáros András… Gyopáros Alpár, a Fidesz képviselője, kérdést kíván feltenni az agrárminiszternek: „Mit tesz a szaktárca a hazai méhésztársadalom támogatása érdekében, hogy az Európai Unión belül méltán kivívott előkelő helyét megőrizhesse, a tradicionális méhészeti tevékenység még hosszú ideig az egyik legsikeresebb legyen Magyarországon?” címmel. Gyopáros Alpár képviselő úré a szó, és megkövetem önt, hogy átkereszteltem. Parancsoljon!
Köszönöm, elnök úr, semmi probléma. Tisztelt Államtitkár Úr! A magyar méhészeti nemzeti program végrehajtása a 2017-2018-as végrehajtási időszakban a már lezárt támogatási programévben is egyértelműen igen sikeres volt. Ezt támasztja alá a program kihasználtsági mutatója is, ami 99,17 százalékos volt. A méhészeti terület a 2019-2021-es időszakot további forrásbővítéssel tervezheti, mintegy 40 százalékkal több forráshoz jut, amely az élelmiszer-minőséget és termelési hatékonyságot növelő eszközök vásárlására, a mézek vizsgálatára, a környezetterhelési monitoringvizsgálatra és szakmai továbbképzésekre fordítható. A KAP következő támogatási időszakra megállapított forráskerete pedig még tovább növekedhet. Magyarország méznagyhatalomnak számít, hiszen az Európai Unió harmadik legnagyobb méztermelői vagyunk, a várható többletforrások hatékony felhasználása pedig ezt a pozíciónkat erősítheti. A hazai méhészeti ágazat jelentősége az Európai Unión belül kétségtelenül tovább növelhető. Kérdezem államtitkár urat, mit tesz a szaktárca a hazai méhésztársadalom támogatása érdekében, hogy az Európai Unión belül méltán kivívott előkelő helyét megőrizhesse, a tradicionális méhészeti tevékenység még hosszú ideig az egyik legsikeresebb lehessen Magyarországon. [[Taps a kormánypártok soraiban.]]
Köszönöm szépen, képviselő úr. A választ Farkas Sándor államtitkár úrtól fogjuk hallani. Parancsoljon, államtitkár úr!
Köszönöm szépen. Tisztelt Elnök Úr! Tisztelt Képviselő Úr! Egyetértek a képviselő úrral, Magyarország valóban méznagyhatalomnak számít. Európában itt van a második legnagyobb méhsűrűség, mintegy 20 ezer méhész 1,2 millió méhcsaláddal gazdálkodik. Így Magyarország évi 25 ezer tonnával az Európai Unió harmadik legnagyobb méztermelője.A magyar méhészeti nemzeti program sikeres, a 2013-as bevezetése óta kifejezetten népszerű a méhészek között, és hathatósan segíti a tevékenységüket. Az Európai Bizottság jóváhagyta a tagállamok 2020-2022 közötti időszakra vonatkozó méhészeti programjait. Jól mutatja a magyar méhészeti ágazat erejét, hogy Magyarország a több mint 37 milliárd forintos uniós keretösszeg 7,8 százalékát, közel 3 milliárd forintot kap, ami a hetedik legmagasabb az Unió tagállamai között. [[17.20]] Mindez a jelenleg futó programhoz képest 575 millió forintos emelkedést jelent. A kormány kész az uniós társfinanszírozási szabályoknak megfelelően a nemzeti költségvetésből ugyanekkora összeggel támogatni az ágazatot, így annak a 2020. és 2022. méhészeti években összesen 5 milliárd 878 millió forint forrás fog jutni. Az emelt összegű támogatás lehetőséget biztosíthat az olyan sikeres intézkedések további támogatására, mint a méz kinyeréséhez, a léptároláshoz szükséges új eszközök beszerzése, a méhcsaládokat megtámadó kártevők és betegségek elleni védekezés vagy a szaktanácsadói hálózat további működtetése. Az elmúlt időszak promóciós programjának köszönhetően az utóbbi években az éves szinten egy főre jutó mézfogyasztást sikerült 30-40 deka/főről 70-80 dekagramm/fő mennyiségre emelni [[Az elnök csengetéssel jelzi az időkeret leteltét.]] azonban ez még kevés, kampányaink mind a mézfogyasztást továbbra is szorgalmazni fogják. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Gyüre Csaba képviselő úr, a Jobbik képviselője, kérdést kíván feltenni az innovációért és technológiáért felelős miniszternek: „Meddig él vissza a MÁV az emberek türelmével?” címmel. Gyüre Csaba képviselő úré a szó. Parancsoljon!
Köszönöm szépen a szót, elnök úr. Tisztelt Államtitkár Úr! Tisztelt Országgyűlés! Képviselőtársaim! Budapest, Cegléd, Szolnok. Az emberek többségének ezt hallva három csodaszép magyar város jut eszébe, a Budapestre az agglomerációból ingázóknak azonban csak a napi káosz, amelyért valahogy senki sem felelős, ezen a vasútvonalon történik ugyanis országos viszonylatban a legtöbb késés. Rendszeres sajnos, hogy a Ceglédről, Monorról Budapestre utazók, munkába igyekvő dolgozók vagy az iskolába siető tanulók 20-30 percet késnek reggelente, illetve hazafelé, a gyermekeikért iskolába, óvodába zárás előtt odaérni kívánó, kétségbeesett édesanyák idegeskedik végig a visszautat a szintén mindennapos 20-30 perces késések miatt.Mióta a vonalon nyár eleje óta új menetrend van, a káosz hihetetlen mértéket öltött. Napi rendszerességűek a 20-30-60 perces késések az egyébként 36 perces menetidő mellett, továbbá tájékozatlan jegyvizsgálók, egymásnak ellentmondó információkat közvetítő hangosbemondó és folyamatosan lerobbanó mozdonyok, meghibásodó pályaelemek mind keserítik az utasok életét. Mindennapos történet, hogy a monori vasútállomásról a Nyugati pályaudvarra érni több mint egy óra, majd hazafelé ugyanígy, tehát napi szinten legalább egy órát elvesz az ingázók életéből a MÁV. Ez évente legalább 200 munkaórát, tehát több mint egyhavi munkaidőt jelent egy embernél. A mindennapos kálvária része a szerelvényeken 40 fokban történő aszalódás, légkondicionálás természetesen nincs, minősíthetetlenül koszosak a mellékhelyiségek, lepusztultak az állomások. A Kőbánya-Kispest állomáson leszakadt a lépcső, beázik a Nyugati pályaudvar, a panaszlevelek sorozatosak, elhárítják őket, felelős nincs, a vasút műszaki állapotára visszamutogató mentegetőzések csak tovább rontanak a helyzeten. Hab a tortán, hogy egy Nyugatiból induló szerelvény pár száz méter megtétele után a múltkor a rajta lévő utasokkal együtt megállt a senki földjén, embereket ott hagyva, mozdonyvezető és kalauz nélkül. Tisztelt Államtitkár Úr! Meddig él még vissza a MÁV az emberek türelmével? Miért kell a nemzetgazdaságot egy állami vállalatnak megkárosítani azzal, hogy az emberek nem jutnak el a MÁV hibájából a munkahelyükre? Milyen intézkedés várható az önök részéről, vagy pedig elegendőnek tartják azt, hogy a MÁV vezetői kiemelt milliós fizetéseket és prémiumot kapnak? [[Taps a Jobbik soraiban.]]
Köszönöm szépen, képviselő úr. A választ Cseresnyés Péter államtitkár úr fogja megadni. Parancsoljon, államtitkár úr!
Köszönöm szépen, elnök úr. Tisztelt Országgyűlés! Tisztelt Képviselő Úr! Ha a „káosz”, illetve a „sírjunk vagy nevessünk” fogalmakat használjuk, akkor sokkal inkább önökről, pontosabban a 2018 áprilisa óta tartó teljesítményükről vagy kudarcsorozatról kell mondani valamit, semmint az államvasutak állapotáról. [[Felzúdulás a Jobbik soraiban.]] Míg önök elvesztették a választóik jelentős részét, addig a MÁV a legforgalmasabb tíz vonalán 2,8 millióval több utast szállított 2018-ban, mint egy évvel korábban. Tehát ez azt jelenti, hogy a bizalom nőtt a vasút iránt, a MÁV iránt.A Budapest-Cegléd-Szolnok vonal az egyik legforgalmasabb hazai vonal, ezért működtetésére kiemelt figyelmet fordít, mozgósít a MÁV. A vonalon előforduló késések fő oka a Nyugati pályaudvar és Kőbánya-Kispest között évtizedek óta elmaradt felújítás; évtizedek óta, szeretném hangsúlyozni, nem az elmúlt évek alapján. A teljes körű felújítással kapcsolatos kérdések természetesen napirenden vannak, ugyanakkor, amíg az M3-as metró felújítása zajlik, az semmiképpen nem kezdődhet meg, mert a vasútvonal fontos terelőútvonal a metró utasai számára. Ennél gyorsabban hoz majd igen komoly fejlődést az e vonalon közlekedők számára az emeletes motorvonatok forgalomba állása. Ezek a szerelvények 600 férőhelyes kapacitásukkal jelentősen mérsékelni tudják a zsúfoltságot. Megbízhatóságuk és menetdinamikai tulajdonságaik miatt a közlekedés menetrendszerűségét is erősíteni fogják, emellett pedig a klimatizáltságuk révén is javítani fogják az utazás színvonalát. Tisztelt Képviselő Úr! Talán elmulasztotta figyelni az elmúlt hetek híradásait, ezért felhívnám a figyelmét, hogy az új emeletes szerelvények vizsgált lehetséges 12 útvonalából az egyetlen szűk keresztmetszet a Kis-Gellért-hegyi alagút. Az én földrajzi ismereteim szerint, de lehet, hogy tévedek, és önnek más ismeretei vannak, ez pedig nem a Budapest-Cegléd-Szolnok útvonalon van, úgyhogy az ön által nevetségesnek titulált mondat nem állja meg a helyét. Köszönöm a figyelmüket.
Köszönöm szépen, államtitkár úr. Tisztelt Képviselőtársaim! Földi László képviselő úr, a KDNP képviselője, kérdést kíván feltenni az emberi erőforrások miniszterének: „Hogyan értékeli az OECD-felmérés eredményeit? Mit tesz a kormány a pedagógus szakma hosszú távú elismertségéért?” címmel. Földi László képviselő úré a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! Tisztelt Államtitkár Úr! Nemrégiben került nyilvánosságra az OECD, azaz a Gazdasági Együttműködési és Fejlesztési Szervezet nagymintás nemzetközi vizsgálatának eredménye, amely a tanárok pedagógiai módszereit térképezi fel. A 2018-as felmérésben 48 ország tanárai és igazgatói válaszolták meg a kérdőíveket, összesen csaknem 160 ezren. Magyarországról 3245 tanár és 182 intézményvezető vett részt a tesztben, akik az 5-8. évfolyamon dolgozó mintegy 44 ezer pedagógust, vagyis a felső tagozatos tanárokat reprezentálják.A felmérés jó bizonyítványt állított ki hazánkról: a magyar tanárok felkészültsége minden vizsgált ponton meghaladja az OECD-átlagot. Többek között tanulásszervezésben, szaktárgyi és általános pedagógiai felkészültségben, tantárgyakon átívelő képességek fejlesztésében is felülmúlják a nemzetközi középértékeket. Legkevésbé az infokommunikációs eszközök használatát tekintve és a multikulturális vagy többnyelvű környezetben való tanítás terén érzik magukat felkészültnek a pedagógusok, de még ezen a két ponton is jobb a teljesítményük a nagy átlagnál. Tisztelt Államtitkár Úr! Az eredmények rámutattak arra, hogy a pedagógustársadalom elöregedése az egész régióban komoly probléma. A részletes adatokból látszik, hogy a hazai válaszadók fele az 50 év feletti korosztályból kerül ki, miközben a 30 év alattiak aránya még az 5 százalékot sem éri el. Az összesített átlag 44 év, míg hazánkban 47,6 év az átlagéletkor. A fentiek alapján kérdezem tisztelt államtitkár urat, hogyan értékeli az eredményeket, illetve mit tesz a kormány a pedagógusszakma hosszú távú elismertségéért. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. A választ Rétvári Bence államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Ez az OECD-jelentés valóban egy szőnyegbombázás volt az ellenzék érveire pár héttel ezelőtt, ezért is hallgatnak róla nagyon mélyen, hiszen lényegében mindent, amit az ellenzék elmondott, és amiben megpróbálta kisebbíteni a magyar tanárok teljesítményét, a magyar iskolarendszer teljesítményét [[Arató Gergely: Az önök teljesítményéről beszéljünk!]] , szinte mindent cáfolt az OECD-nek ez a jelentése. Azok közül, amiket vizionálnak, hogy az összeomlás szélén van, rögtön összecsuklik, sokkal rosszabb, mint más országokban, egyiket sem igazolta az OECD-jelentés, hanem azt mondta, általánosságban elmondható, hogy valahol az OECD-átlag, tehát a legfejlettebb országok átlaga körül van a magyar iskolarendszernek egyik vagy másik teljesítménye.A legpozitívabb dolgok egyike, hogy felkészültségben viszont meghaladjuk az OECD-átlagot, tehát igenis felkészültek a magyar tanárok. Ami a heti munkaterhet jelenti, teljes mértékben átlagos: 39,1. A legnagyobb munkateher 60 órás az OECD-országok között, persze van huszon-egynéhány órás mediterrán országbeli átlag is, de összességében nem magasabb a leterheltség, mint más fejlett országokban, ha az átlagot nézzük. Az adminisztrációs teher tekintetében szintén azt mondja az OECD, hogy kisebb a magyar pedagógus adminisztrációs terhe, mint általában a fejlett országokban. [[17.30]] Tehát ebben sikerült körülbelül három vagy négy évvel ezelőtt, amikor módosítottuk a különböző adminisztrációs terhek mértékét és csökkentettük azt, érezhető elmozdulást elérni. Kevesebbet kell fegyelmezni a magyar diákokat, nyilván ez azért is van, mert kevésbé egy migrációval sújtott ország vagyunk, a kormány intézkedései révén is, így nem a kulturális különbségeket kell a tanároknak kiküszöbölni az osztályban, hanem tudnak a tananyaggal foglalkozni, és így, ahogy mondja az OECD-jelentés is, az EU-átlagnál és az OECD-átlagnál is többet tudnak a tényleges tanítással foglalkozni a pedagógusok. Úgyhogy azt hiszem, hogy ez is fontos. Még egy dolgot hadd említsek: a pályakezdő pedagógusok 27 százalékának van mentora Magyarországon, míg uniós szinten csak 22 százaléknak, tehát a pályakezdők segítése is jobb, mint az OECD átlaga, de a pozitívumokat még lehetne máskor folytatni. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Képviselőtársaim! Ezzel a kérdések végére értünk. Most soron következik a képviselők mentelmi jogával összefüggésben egyes törvények módosításáról szóló előterjesztéshez benyújtott bizottsági jelentés vitája. A Kocsis Máté, Kósa Lajos, Nyitrai Zsolt fideszes, valamint Nacsa Lőrinc KDNP-s képviselőtársaink által benyújtott T/6212. számú előterjesztés és az ahhoz érkezett bizottsági nem önálló irományok a Ház informatikai hálózatán valamennyiük számára elérhetők. Megkérdezem az előterjesztőket, hogy közülük kíváne valaki felszólalni. [[Nincs jelentkező.]] [[Nincs jelentkező.]] Jelentkezőt nem látok. Tisztelt Országgyűlés! Megkérdezem, hogy a kormány részéről kíváne valaki felszólalni. (Nincs jelentkező.) Jelentkezőt nem látok. A kijelölt Igazságügyi bizottság előadót nem állított. Most a képviselői felszólalások következnek a napirend szerinti időkeretben, a vita során kétperces hozzászólásra nincs lehetőség. Most megkérdezem képviselőtársaimat, hogy az időkeretnek megfelelően ki kíván felszólalni. [[Nincs ilyen jelzés.]] Jelentkezőt nem látok, a vitát lezárom. Ebben az esetben, gondolom, okafogyottá vált az előterjesztőt megkérdezni, hogy most a vitában elhangzottakra kíváne válaszolni. [[Jelzésre:]] Az egészre vonatkozóan tíz perc lehetősége van Kósa Lajos képviselő úrnak. Parancsoljon!
Elnök Úr! Tisztelt Ház! Tisztelt Képviselőtársak! Olyan törvényjavaslatot tárgyalunk, amelyet az élet kényszerített ki, hiszen korábban soha nem volt arra példa, hogy az ellenzék, jelesül az ellenzék minden egyes, a Nemzeti Választási Bizottságba delegált tagja a Jobbiktól a szocialistákon át az LMP-ig úgy döntött, hogy nem függesztik fel egy olyan bűnözőnek a mentelmi jogát, akit már korábban kétszer jogerősen elítéltek ugyanazokért a cselekményekért, amivel kapcsolatban most is már vádemelés történt a Szegedi Törvényszéken, nevezetesen Czeglédy Csaba ellen. Czeglédy Csabát a DK az európai listájának a harmincvalahányadik helyére tette, tehát nyilvánvaló, nem azzal a szándékkal tették ezt, hogy ő onnan bejusson, hiszen fogalmilag sem juthatott volna be. Azért csinálták ezt, mert Czeglédy Csaba túl sokat tud, Czeglédy Csaba egy olyan bűnöző, amelyik az ellenzékről túl sokat tud, és ki kellett menteni őt a bírósági eljárás alól, ha csak ideiglenesen is. Nem volt arra példa korábban, hogy olyan képviselőjelöltet, akit regisztráltak hivatalosan mint képviselőjelöltet, és köztörvényes ügyben kezdeményezték a mentelmi jogának a felfüggesztését, ne adott volna ki a Választási Bizottság. Mindenkit kiadott. Czeglédy Csaba az első kivétel. Czeglédy Csaba azért is figyelemreméltó, mert ő az, aki a nagy ellenzéki együttműködést meg tudta valósítani, mert semmiben nem értett egyet eleddig az ellenzék, csak egyben teljeskörűen: Czeglédy Csabát, a többszörösen elítélt, visszaeső bűnözőt ki kell menteni a bírósági eljárás alól. A tét nem kicsi: 6 milliárdnál nagyobb összegre marasztalnák Czeglédy Csabát, ez áfacsalás, adócsalás, költségvetési csalás, visszaélés, a számviteli rend és fegyelem megsértése és közokirat-hamisítás. Az eljárás meg is akadt, hiszen a Szegedi Törvényszék nem tudott mást tenni, mint hogy megszüntette az eljárást. És most azt a méltatlan vitát látjuk folyni, ami arról szól, hogy ilyenkor mit kell tenni, hiszen nem volt még ilyenre példa: be kelle újra nyújtani a vádat, vagy lehete folytatni a bírósági eljárást attól a szakasztól, ahol az megszűnt? Illetve Czeglédy Csaba és ügyvédei, elsősorban a volt SZDSZ-es parlamenti képviselő, Hangó Faragó Miklós azt az álláspontot képviseli, ez már olyan ügy, amiben volt egyszer egy bírósági eljárás, azt megszüntették, nem lehet újraindítani. Látszik, hogy nagy a vita és nagy a félsz annak kapcsán, hogy Czeglédy mégiscsak a bíróság elé kerül, és talán ki fog derülni, hogy mik azok a politikai akciók, amelyekben ő részt vett: kiket hogy finanszírozott, hova tűnt a 6 milliárd forint, hol van annak még a maradéka, és miért annyira hihetetlenül fontos egy bűnöző megmentése a teljes magyar ellenzéknek, hogy ezzel a nyilvánvalóan átlátszó és tudott módon egyébként meglehetősen nagy port felvert eszközzel éltek Czeglédy Csaba megmentése érdekében? Nem lehetett nem reagálni az ügyre, hiszen Czeglédy Csaba nem először kísérletezik azzal, hogy az ellene induló büntetőeljárást megakassza. A tavaszi választásokon előzetes letartóztatásban volt, amikor összeszedte Szombathelyen az 500 támogató aláírást, hogy részt vegyen jelöltként az akkori tavaszi parlamenti választásokon mint induló. Azért nem szüntették meg ellene az előzetes letartóztatást, mert az akkori Választási Bizottságban az ellenzék egy része úgy döntött, hogy kiadják Czeglédy Csabát, tehát felfüggesztik a mentelmi jogát, és ezért egyébként nem tudott kijönni az előzetes fogva tartásból. De ne legyen kétségünk, itt már az európai parlamenti választáson megmutatkozott a valódi szándék: Czeglédy Csabát mentegetni mindenáron, és nincs kétség afelől, hogy ha az elkövetkezendő időszakban bármilyen időközi választás lenne Magyarországon, akkor Czeglédy Csaba elindulna rajta, és megint feléledne a mentelmi joga, amit egyébként teljes egészében támogatott az ellenzék, mindenki. Éppen ezért egy olyan módosító javaslatot nyújtottunk be a Ház elé, ami rendezi ezt a kérdést, nevezetesen abban az esetben, ha valaki ellen a személyes szabadságát korlátozó bírósági döntés alapján van intézkedés, vagy ellene már vádiratot nyújtottak be a bíróságon, és ez az egész ügy az ő képviselőjelölti regisztrációja előtt indult, akkor őt nem illeti meg a mentelmi jog. Így Czeglédy Csaba és az ellenzék egy fontos fegyvertől kénytelen elbúcsúzni, nevezetesen, hogy többet bűnözőket erre való hivatkozással nem tudnak elindítani választásokon, hogy aztán a mentelmi jog mögé bújva akadályozzák az igazságszolgáltatást. Ne felejtsük el, hogy igazi nagyvadról van szó. Czeglédy ott bábáskodott a Momentum bölcsőjénél, hiszen a NOlimpia-aláírást a sajtóinformáció szerint Czeglédy, a Czeglédy-féle pénz finanszírozta, és a Czeglédy szervezetei végezték a munkát; mint ahogy ott volt Kész Zoltán időközi választási kampánya mögött is; és természetesen Czeglédy Csaba egyébként az MSZP érdekében mint ügyvéd több ügyben járt el. Gyurcsány Ferenc több ügyében járt el mint ügyvéd; és azt is tudjuk, hogy Dobrev Klára, Gyurcsány Ferenc felesége cége, az Altus adott neki kölcsön több mint 170 millió forintot, ami egyébként felveti és megalapozza a tiltott pénzintézeti tevékenység gyanúját is, ami kapcsán az ügyészség vizsgálódik. Magyarul, Czeglédy Csaba, egészen biztosan mondhatjuk: Dobrev Klára üzlettársa, egy többszörösen visszaeső bűnöző, akit most 6 milliárdos költségvetési csalással vádolnak. Én azt hiszem, az ügy önmagáért beszél. Akkor, amikor az ellenzék korrupciózik, tolvajozik és mindenfélével vádolja a kormánypártokat, akkor bizony a saját maga háza táján nem söpröget, sőt ezzel a verbális kampánnyal próbálja leplezni azt a nyilvánvaló tényt, hogy az ellenzék teljes egésze egy bűnözőt nem menteget: kimentett a rá vonatkozó bírósági eljárás alól. [[17.40]] Ez befejezett jogi tény, hiszen Czeglédy ellen vádat emeltek. Czeglédy ügyében egyébként azóta csak nehogy azt gondolja bárki is, hogy itt valamifajta lufiról van szó több embert jogerősen elítéltek, megemlítve egyébként a bírósági tárgyalás folyamán, hogy a részcselekmények szervezése mögött Czeglédy mint az egész bűnszövetkezet feje húzódik meg. Az előzetes tárgyalás során több mint kilenc ember tett részletes tényfeltáró vallomást, ebből már három ügyben hoztak jogerős ítéletet, illetőleg korábban egy elkülönített ügyben, szintén Czeglédyhez kapcsolódóan hoztak jogerős ítéletet. Mindenütt letöltendő büntetést szabtak ki, az esetek több mint felében nem is enyhíthető a büntetés, mert bűnszervezetben követték el. Tehát az, hogy itt, nyugodtan mondhatom, az egyik legkomolyabb bűnügy van az ellenzék finanszírozása mögött, nem kétséges. Az sem kétséges, hogy egy bűnözőt menteget az ellenzék, a mentelmi joggal való visszaélés kapcsán egy bűnözőt hoztak ki a Szegedi Törvényszék eljárása alól. Erre nincs mentség, erre nincs bocsánat. Mi csak annyit tudunk tenni, hogy megpróbáljuk a jog eszközeivel megakadályozni azt, hogy az ellenzék visszaéljen a mentelmi joggal és azzal az eszközzel, ami lehetővé tette, hogy itt egy bűnözőt hozzanak ki az eljárás alól. Természetesen várjuk az eljárás folytatását, és várjuk annak a vitának az eldöntését is, hogy igazából mit kell tenni, újra be kell nyújtani a vádiratot vagy lehet folytatni a bírósági eljárást. Ez már az ítélőtábla hatásköre, annak alapján fog folyni az eljárás. De az ellenzék nem fogja lemosni magáról azt, hogy bűnözőkkel, nem kokettál, bűnözőkkel szövetkezik, és visszaél a mentelmi joggal, bűnözőket hozott ki az eljárás alól, ha csak ideiglenesen is. Köszönöm a figyelmet. [[Taps a kormánypártok soraiból.]]
Köszönöm szépen, képviselő úr. Tisztelt Képviselőtársaim! Mivel a vitát már lezártam és a zárszó is elhangzott, a határozathozatalokra a holnapi ülésnapon kerül sor. Most soron következik a Magyarország 2020. évi központi költségvetésének megalapozásáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/6361. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tájékoztatom önöket, hogy az előterjesztést nemzetiségi napirendi pontként tárgyalja az Országgyűlés. A vitában elsőként a Törvényalkotási bizottság álláspontjának ismertetésére kerül sor. Meg is adom a szót Horváth Lászlónak, a bizottság előadójának. Nincs információm, hogy kisebbségi véleményt valaki mondana-e. [[Nem érkezik jelzés.]] Nem. Akkor 15 perc az időkerete. Parancsoljon, képviselő úr!
Köszönöm a szót, elnök úr. Tisztelt Képviselőtársaim! Tájékoztatom önöket, hogy a Törvényalkotási bizottság 2019. június 27-én tartott ülésén megtárgyalta a Magyarország 2020. évi központi költségvetésének megalapozásáról szóló T/6361. számú törvényjavaslatot. Az összegző módosító javaslatot és összegző jelentést a bizottság 24 igen szavazattal, ellenszavazat nélkül, 6 tartózkodás mellett elfogadta. A benyújtott törvényjavaslat legfontosabb feladata a jogharmonizáció, annak érdekében, hogy a költségvetés és az adótörvények összhangja megteremtődjön, végrehajtásuk zökkenőmentes és törvényes legyen. Nem véletlen, hogy ezt a három törvényjavaslatot szinte mindig egy időben tárgyalja meg a tisztelt Ház. Úgy látjuk, hogy az összegző módosító javaslattal együtt egy olyan törvényjavaslat került a tisztelt Ház asztalára, amely biztosítja a jövő évi költségvetés szabályszerűségét, törvényességét, végrehajtását. Ennek fontosságát szem előtt tartva kérem önöket, hogy támogassák szavazatukkal a javaslat elfogadását. Köszönöm figyelmüket. [[Szórványos taps a kormánypártok soraiból.]]
Köszönöm szépen, képviselő úr. Most megkérdezem Banai Péter Benő államtitkár urat, hogy kíváne felszólalni. [[Banai Péter Benő bólint.]] Tájékoztatom mivel jelzi, hogy kíván , hogy a zárszóval együtt összesen 10 perc időkeret áll rendelkezésére. Parancsoljon, államtitkár úr!
Köszönöm szépen. Tisztelt Elnök Úr! Tisztelt Országgyűlés! Egy nagy terjedelmű, és azt gondolom, jelentős törvényjavaslatról van szó, ezért engedjék meg, hogy összegezzem a benyújtott törvényjavaslat főbb vonásait, illetőleg azt, hogy a vita során milyen módosítások fogalmazódtak meg. Ahogyan képviselő úr, Horváth László említette: immár ötödik esztendeje, hogy a jövő év tekintetében három fontos törvényjavaslat került az Országgyűlés elé. Véleményünk szerint ez a gazdaság és a családok szempontjából tovább erősíti a biztonságot, a kiszámíthatóságot és a tervezhetőséget. A jövő évi költségvetés és adócsomag mellett zárószavazásra bocsátott törvényjavaslat célja a 2020-as büdzsé végrehajtásához szükséges, közvetlenül vagy közvetve kapcsolódó szabályozási változások megteremtése. Ahogy az általános megkezdésekor, úgy most is fontosnak tartom kiemelni, hogy a jövő évi költségvetés központjában a családok támogatása és a családvédelmi akcióterv intézkedései állnak. Így jövőre a kormány szándékai szerint minden eddiginél több, 2228 milliárd forint kerülhet a családok támogatása céljából felhasználásra. A 2020-as költségvetési tervezet emellett két másik fontos területre, így az elért gazdasági eredmények megvédésére és az ország biztonságának megőrzésére helyezi a hangsúlyt. Az egyes közigazgatási jellegű törvények módosításai pedig a kormány adminisztráció- és adócsökkentő politikájának folytatását célozzák. Ezek számos, a hazai vállalkozásokat segítő intézkedést tartalmaznak a gazdaságvédelmi akciótervben foglaltak szerint. A törvényjavaslatban szereplő további szabályozási változtatások összhangban állnak a kormány társadalmi, költségvetési és gazdaságpolitikai célkitűzéseivel, melyek hozzájárulnak a fenntartható gazdasági növekedéshez, a családok védelméhez és támogatásához, valamint az adminisztratív terhek további csökkentéséhez. Tisztelt Országgyűlés! A törvényjavaslat már lezárult általános és részletes vitája után ki kell emelnem, hogy a módosítási javaslatok túlnyomó többségéről nem alakult ki komoly ellentét a kormány és az ellenzéki padsorokban helyet foglaló képviselők között. A társadalmi, gazdasági élet szinte minden területére kiterjedő, 59 törvény módosítását magában foglaló törvényjavaslat elfogadását az ellenzéki képviselők számos esetben nem ellenezték, legfeljebb tartózkodtak. Mindez, valamint a törvényjavaslat vitájában elhangzott felszólalások azt sugallják, hogy a képviselők döntő többsége pártállástól függetlenül egyetért a kormány indítványával, illetve elfogadja azt, vita gyakorlatilag néhány rendelkezésről alakult ki. Tisztelt Hölgyeim és Uraim! A törvényjavaslat elfogadásával az eddigieknél hatékonyabb és átláthatóbb közpénzfelhasználás valósulhat meg. Ezzel egyidejűleg gazdaságosabbá válhat az állami és önkormányzati tulajdonú gazdasági társaságok működése, valamint a közigazgatási szervek adminisztrációs terhei tovább csökkennek. Az önkormányzati szektorban lehetővé válik, hogy ha csak a hitelösszeg lehívásának ütemezésén kívánnak változtatni, akkor elegendő lesz egy olyan kérelem benyújtása, amely a módosítás iránti igényt tartalmazza. Az önök előtt lévő törvényjavaslatban a kormány nemcsak az állam, hanem a gazdasági, tudományos élet szereplői számára is több ponton fogalmazott meg adminisztrációsteher-csökkentést. Ezzel lehetővé válik az, hogy az egyéni vállalkozók egyszemélyes gazdasági társaságokká alakulhassanak át, a gazdasági társaságok átalakulásával járó adminisztrációs terhek pedig tovább csökkenhetnek. A szociális ellátások tekintetében jelentősen emelkednek az ápolási díjak összegei, a szociális alapellátásban pedig a kormány kiszélesíti azon kistelepülések körét, ahol falugondnoki szolgálat működhet. Emellett a családi bölcsőde és a munkahelyi bölcsőde működtetésére biztosított költségvetési támogatások jövőre igen jelentősen nőnek, ezzel is segítséget nyújtva a szülőknek a gyermekneveléssel kapcsolatos feladataikhoz. Ezért a módosítás rögzíti a szülők által az ezen intézménytípusokban fizetendő intézményi térítési díj legmagasabb összegét. Tisztelt Ház! Engedjék meg, hogy néhány, az általános vita során elhangzott kritikára is reagáljak. A különböző típusú drogterápiás, illetve rehabilitációs intézmények szolgáltatásait a korábbi 16 éves kor helyett már 12 éves kortól igénybe lehet majd venni. A módosítási javaslat célja az, hogy törvényi szinten teremtse meg annak garanciális lehetőségét, hogy azok a fiatalkorúak, akik különböző dizájnerdrogokat használnak, megfelelő rehabilitációs ellátást követően újra egészséges életmódot folytathassanak. Az Erzsébet-utalványok megszűnése szükségessé teszi az Erzsébet-programról szóló törvény és a Magyar Nemzeti Üdülési Alapítvány javára felajánlott vagyonról szóló törvény módosítását is. Ezek alapján a jövőben az Erzsébet-program keretében közfeladatként kifejezetten az ifjúsági és gyermekprogramokban való részvétellel, gyermek- és ifjúsági táborok szervezésével kapcsolatos, valamint az ezekkel a feladatokkal összefüggő szervezési és lebonyolítási teendők láthatók el. Az Erzsébet-programról szóló törvény módosításával kapcsolatban szeretném ismételten hangsúlyozni, hogy a módosítás célja nem a szociális üdültetés megszüntetése, az továbbra is az állam által támogatott programként működik. [[17.50]] A cégnyilvánosságról, a bírósági cégeljárásról és a végelszámolásról szóló törvény módosításával összefüggésben kiemelném, hogy a javaslat azt kívánja elérni, hogy az ingyenes céginformációt valóban csak tájékozódási célból vehessék igénybe az érdeklődők. A cégadatokba és a cégiratokba való személyes betekintés azonban a cégbíróságokon és a Céginformációs Szolgálatnál továbbra is ingyenes marad. [[Dr. Lukács László György közbeszól.]] Tisztelt Országgyűlés! A törvényjavaslat Országgyűlés részére való benyújtását követően a javaslat tartalmában lényegi, érdemi változás nem történt, a módosítások nagyrészt olyan jogtechnikai pontosításokat fogalmaznak meg, amelyek a jogalkalmazást segítik elő. Engedjék meg azonban, hogy a törvényjavaslat általános vitáját követően kiemeljek néhány tartalmi módosítást is! Az Erzsébet-programról szóló törvény módosításával a szabályozás egyértelművé teszi, hogy az Erzsébet-program továbbra is az állam által támogatott formában működik, hogy a nagycsaládosok, nyugdíjasok és fogyatékossággal élők üdültetése folyamatos és zavartalan legyen. A módosítás nyomán egyértelművé válik, hogy a Magyar Állampapír Plusz értékpapírok után a kamat értékpapír formájában is jóváírható legyen. Itt említeném meg, hogy átlépte az ezermilliárd forintos összeget az új állampapírból jegyzett tételeknek a teljes nagysága. Alapvető és alkotmányos jogokat érintő módosítás, hogy a polgári perrendtartásról szóló törvény kiegészül egy olyan rendelkezéssel, amelynek alapján minden, Magyarországon élő, a nemzetiségek jogairól szóló törvényben elismert nemzetiség tagja számára biztosított, hogy a polgári peres eljárásokban a nemzetiségi nyelvét használhassa. Tisztelt Hölgyeim és Uraim! Összegzésként szeretném hangsúlyozni, hogy a zárószavazásra bocsátott törvényjavaslat a 2020. évi központiköltségvetésitörvény-javaslattal szoros egységet alkot. Meggyőződésünk szerint javaslataink a kormány költségvetési politikájával maradéktalanul összhangban állnak, és a hazai gazdaság érdekeit, valamint a magyar családok boldogulását szolgálják. Mindezek alapján kérem önöket, hogy a törvényjavaslatot elfogadni szíveskedjenek. Köszönöm szépen a figyelmüket. [[Taps a kormánypártok soraiban.]]
Köszönöm szépen, államtitkár úr. Tájékoztatom önöket, hogy 2 perc 30 másodperc ideje maradt a zárszó elmondására. Megköszönöm eddigi együttműködésüket. Mielőtt folytatnánk a vitát, az elnöklést átadom Hiller István alelnök úrnak. Parancsoljon! [[Az elnöki széket dr. Hiller István, az Országgyűlés alelnöke foglalja el.]]
Jó napot kívánok! Folytatjuk a munkánkat. A kijelölt Költségvetési bizottság nem állított előadót ez az első tájékoztatás, amit adhatok önöknek. Megadom a szót ugyanakkor Paulik Antal úrnak, szlovák nemzetiségi szószólónak, a vitához kapcsolódó Magyarországi nemzetiségek bizottsága előadójának, aki nemzetiségi nyelvén ismerteti felszólalásának első mondatait, majd magyarra fordítja azokat. Szószóló úr, parancsoljon!
Ďakujem za slovo pán predseda! Köszönöm a szót, elnök úr. Vážený pán predseda, vážené panie poslankyne a hovorkyne, vážení páni poslanci a hovorcovia! Vo svojom príhovore informujem Vás o stanovisku Výboru národností Maďarska, ktoré sme si vytvorili po podrobnej rozprave k návrhu zákona číslo T/6361 o príprave ústredného rozpočtu Maďarska na rok 2020. Tisztelt Elnök Úr! Tisztelt Képviselő Asszonyok és Képviselő Urak! Tisztelt Államtitkár Úr! Felszólalásomban tájékoztatom önöket a Magyarországi nemzetiségek bizottsága T/6361. számú, a Magyarország 2020. évi központi költségvetésének megalapozásáról szóló törvényjavaslattal kapcsolatos, a részletes vita során kialakított álláspontjáról. A Magyarországi nemzetiségek bizottsága a házszabálynak megfelelően június 24-i ülésén részletes vita keretében tárgyalta a törvényjavaslatot. A bizottság a vita során kialakult döntése szerint, a HHSZ 45. § (5) bekezdése alapján a törvényjavaslathoz részletes vitát lezáró bizottsági módosító javaslatot terjesztett elő, amelyet a bizottsági ülést követően a Parlex-rendszerben be is nyújtott. A benyújtott kezdeményezés a tárgyalt törvényjavaslat 87. §-át kívánta kiegészíteni a következő szöveggel: „(1) Az államháztartásról szóló 2011. évi CXCV. törvény 1. § 14. pontja a következő j) alponttal egészül ki: [[E törvény alkalmazásában költségvetési támogatás: a társadalombiztosítás pénzügyi alapjai kivételével az államháztartás központi alrendszeréből ellenérték nélkül, pénzben nyújtott támogatások, ide nem értve]] „j) a nemzetiségi önkormányzatok általános működésének és feladatainak támogatásait.” A javaslat lényege, illetve célja szakmai szempontból abban foglalható össze, hogy a nemzetiségi önkormányzatok gazdálkodási alapjai a helyi önkormányzatokkal essenek egységes elbírálás alá, és az államháztartás rendszerében ne legyen megkülönböztetés velük szemben. A jogállásuk az Alaptörvény és a hatályos jogszabályi előírások alapján azonos, azonban a két önkormányzati rendszer egymástól merőben eltérő közfeladatokat lát el. Éppen ezért a működésüket és gazdálkodásukat nem lehet szolgaian azonos szabályokkal leírni. Miközben a jelenlegi rendszerben a jogállásuk, ahogyan már említettem, azonos, ugyanakkor az Áht. 3. §-ának (3) bekezdésében foglalt rendelkezések ellenére mégis eltérő az államháztartási megítélésük. Emellett ne feledkezzünk meg arról sem, hogy az önkormányzatok adottságai is teljesen eltérőek, ahogyan egyébként a helyi önkormányzatok esetén is, a kis lélekszámú települések önkormányzataira a Mötv. is eltérő szabályokat állapít meg. A fentebb tárgyalt megkülönböztetésből fakadóan a nemzetiségi önkormányzatok jogai és kötelezettségei közül a kötelezettségek azonosak a helyi önkormányzatokéval, míg egyes költségvetési forrásokból kizárólag pályázati úton egyedi elbírálás keretében részesülhetnek. E belső jogi ellentmondás feloldásával véleményünk szerint megszüntethető lett volna a nemzetiségi önkormányzatokkal szemben fennálló diszkrimináció. A jelenlegi állapot szerint ugyanis a nemzetiségi önkormányzatok két különböző módon juthatnak forrásokhoz a központi költségvetésből, a felhasználást követően pedig ezeket a támogatásokat két párhuzamos rendszerben számolják el. Ez a kettős elszámolás indokolatlan mértékben terheli a nemzetiségi önkormányzatok gazdálkodási feladatait ellátó szervezeteket. Az általunk javasolt megoldás lehetővé tette volna, hogy az Áht. felhatalmazása alapján a kormány rendeletben foglalja össze a nemzetiségi önkormányzatok támogatásának és gazdálkodásának szabályait, amelyek így figyelembe vehetnék a nemzetiségi önkormányzatok speciális helyzetét az államháztartás, illetve az államigazgatás rendszerében. A gazdálkodási szabályok részletes átgondolása és átdolgozása nélkül sem a támogató szervezetek jelen esetben a Bethlen Gábor Alapkezelő, illetve az EMET , sem pedig a támogatott szervezetek, azaz a nemzetiségi önkormányzatok nem képesek arra, hogy az Áht. szabta keretek között lássák el a pénzügyi tervezés, a feladatok finanszírozása, a támogatások felhasználása és elszámolása, továbbá az elszámolások feldolgozása és a felhasználás ellenőrzése területén előírt feladataikat. A Magyarországi nemzetiségek bizottsága által benyújtott módosító javaslat elsődleges célja éppen az volt, hogy minden érintett képes legyen a hatályos jogszabályi környezetben ellátni feladatait, és képes legyen a törvényes gazdálkodásra. Bíztunk abban, hogy a kezdeményezésünk alapján a megoldások keresése jegyében sikerül megtennünk az első, talán legfontosabb lépést a nemzetiségi önkormányzatok saját gazdálkodási szabályainak megalkotása felé. Miután a Törvényalkotási bizottság június 27-ei ülésén kiderült, hogy a kormány nem támogatja ezen módosító javaslatunkat, a TAB összegző módosító indítványában már ez nem szerepelt. A TAB ülésén elhangzottaknak megfelelően a nemzetiségi bizottság az ősz folyamán újabb egyeztetést kezdeményez majd a kormány egyházakért és nemzetiségekért felelős államtitkárságával és a Pénzügyminisztériummal a vázolt probléma megoldásnak érdekében. Ďakujem Vám za pozornosť! Köszönöm szépen a figyelmüket. [[Szórványos taps.]]
Köszönöm szépen, szószóló úr. Most a képviselői felszólalások következnek a napirend szerinti időkeretben. Tájékoztatom önöket, hogy a vita során kétperces hozzászólásra nincs lehetőség. Felszólalásra jelentkezett Z. Kárpát Dániel képviselő úr, a Jobbik képviselője. Parancsoljon!
Tisztelt Elnök Úr! Tisztelt Ház! Nem kívánom senkire a hideglelést hozni, nem fogjuk az időkeretet természetesen a maga egészében kihasználni [[Arató Gergely közbeszól.]] , hiszen az általános vita óta alapvető szerkezeti változásról nem beszélhetünk, továbbra is egy olyan salátáról van szó, amely 59 témakört próbál úgy megközelíteni, hogy azokat darabokra bontva, érdemi viták során egyesével kellene tárgyalni. [[18.00]] Nyilván van közötte olyan, amelyikben meg tudnánk állapodni, és van olyan témakör is, ahol csak a teljes elutasításunkkal találkozhat a kormányoldal, akkor is, ha egy részletes vitában esetleg egy ömlesztett sajt módjára nem domborodnak ki ezek az eltérések. Nyilvánvaló módon nem korrekt tehát így becsomagolni a költségvetést megalapozó tényezőket, de a felvezetés során ezek teljes mértékben keveredtek a költségvetés tartalmával, a demográfiai programmal, a gazdaságvédelmi akciótervvel, ahol komoly egyezések is vannak közöttünk és komoly viták is. Ennek értelmében igen nehéz lenne így csomagként támogatni azt, ami előttünk fekszik. Szeretném elmondani azt is, hogy a történelem közben halad mellettünk, tehát az általános vita indoklása óta itt bizony a mutatószámok sajnálatos módon a kormányzat teljesítménye ellen szólnak, és nagyon nem örülök annak, hogy ez így van, de a legújabb demográfiai jelentések tekintetében még cudarabb a helyzet, mint amilyennek ismertük. A termékenységi mutató is csökkent, az élveszületések száma is csökkent, az elhalálozások száma pedig nem mutat érdemi csökkenést. Tehát ezen három irányból megközelítve ezt a problémakört, sajnos nem lett könnyebb a helyzetünk, és egészen biztos vagyok abban, hogy nem a hasonló saláták, ömlesztett sajtok és különböző politikai-gasztronómiai csodák fognak segíteni azon, hogy előrébb lépjünk, hanem témakörökre bontva, tisztességes vitaidőben produkálva azok a nemzeti minimumok legyen szó egészségügyről, legyen szó gazdasági kérdésekről , amelyek elérhetők lennének. Itt kellene, hogy legyenek előttünk, mégsem ezekről vitatkozunk. Gyakorlatilag a költségvetést megalapozó vita során is mindenki felmondta a saját bizonyítványát, ezt igyekszik elhitetni a választókkal, de ebből ebben a stílusban és ilyen műfajban érdemi nemzeti sorskérdéseket illető előrelépés nem születhet. Köszönöm a figyelmet. [[Szórványos taps az ellenzéki pártok padsoraiból.]]
Köszönöm szépen, képviselő úr, és azt is, hogy hozzásegít minket a hideglelés elkerüléséhez. Szeretném megkérdezni, hogy ki csatlakozik még ehhez. [[Nincs ilyen jelzés.]] [[Nincs ilyen jelzés.]] Ezt a kérdést a házszabály szerint úgy kell feltenni, hogy a fennmaradt időkeret terhére kíváne még valaki felszólalni. (Nincs ilyen jelzés.) Megállapítom, hogy nem. A vitát lezárom. Megkérdezem az előterjesztőt, államtitkár urat, hogy kíváne reflektálni. [[Jelzésre:]] Parancsoljon!
Köszönöm szépen a szót, elnök úr. Tisztelt Országgyűlés! Nagyon röviden reagálnék a két elhangzott észrevételre. Ami a nemzetiségek támogatását illeti, a nemzetiségek bizottságának javaslata kivételt képezett volna a nemzetiségek tekintetében az általános államháztartási szabályok alól. A kormányzat részéről a probléma az volt, hogy semmilyen szabályt nem állapított meg az indítvány a nemzetiségek támogatása tekintetében, ezért jelenleg is megerősítem azt, amit a Törvényalkotási bizottság ülésén tettem, nevezetesen a kormányzat természetesen nyitott arra, hogy egyeztessünk a nemzetiségi támogatások szabályozásának megújításáról. Ami pedig Z. Kárpát Dániel képviselő úr felvetéseit illeti, én először is megállapítom, hogy azért az indítvány, az önök előtt lévő törvényjavaslat számos olyan intézkedést tartalmaz, amely az elhangzottak szerint az ellenzéki képviselők támogatását is élvezi. A demográfiai ügyeket illetően pedig: július 1-je van, ma indult a családvédelmi akcióterv számos intézkedése. Én azt gondolom, hogy a képviselő úr által is említett demográfiai folyamatok miatt fontos, hogy a kormányzat intézkedéseit és az intézkedések végrehajtásához szükséges forrásokat a jövő évi költségvetési törvényjavaslatban az Országgyűlés támogassa, és ehhez a törvényjavaslathoz pedig szervesen kapcsolódik a 2020-as költségvetés megalapozásáról szóló törvényjavaslat. Ezért gondolom azt, hogy ha a demográfiai téma fontos, akkor a megalapozó törvényt is talán lehet támogatni. Köszönöm szépen, hogy meghallgattak. [[Taps a kormányzó pártok padsoraiban.]]
Köszönöm szépen. Tisztelt Országgyűlés! A határozathozatalokra a holnapi ülésnapon kerül sor.Tisztelt Országgyűlés! Soron következik a közneveléssel összefüggő egyes törvények módosításáról és a nemzeti köznevelés tankönyvellátásáról szóló 2013. évi CCXXXII. törvény hatályon kívül helyezéséről szóló előterjesztéshez benyújtott bizottsági jelentések és az összegző módosító javaslatok vitája. A kormány-előterjesztés T/6457. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tájékoztatom önöket, hogy az előterjesztést nemzetiségi napirendi pontként tárgyalja az Országgyűlés. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor, maximum 15 perces időkeretben. Megadom a szót Dunai Mónika képviselő asszonynak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. június 27-én tartott ülésén megtárgyalta a közneveléssel összefüggő egyes törvények módosításáról és a nemzeti köznevelés tankönyvellátásáról szóló 2013. évi CCXXXII. törvény hatályon kívül helyezéséről szóló T/6457. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 24 igen szavazattal, 5 nem ellenében és tartózkodás nélkül elfogadta.Tisztelt Képviselőtársaim! Jelen törvényjavaslat tartalmazza, hogy az intézményvezetőknek egy intézménylétszámtól függő pótlék kerülhessen megállapításra, továbbá ösztönzési keresetkiegészítés meghatározására is lehetőséget biztosít. A pedagógusok részére, amennyiben a munkakörükbe tartozó feladatokon kívüli célhoz köthető feladatot állapít meg a munkáltató, és az az általános munkaterhet jelentősen meghaladja, a jövőben a törvény értelmében céljuttatás járhat. A kormány döntése alapján 2020. szeptember 1-jétől az alap- és középfokú oktatás valamennyi évfolyamára kiterjed az ingyenes tankönyvellátás. Ezzel is célunk, hogy a gyermeket nevelő családok terhein enyhítsünk. Mindehhez kapcsolódik, hogy a tankönyvellátás szabályai is a köznevelési törvényben kerülnek elhelyezésre a jövőben. A törvénytervezet az Alkotmánybíróság által kért jogalkotási feladatnak is eleget tesz egyben, miszerint megerősíti a beilleszkedési, tanulási, magatartási nehézséggel küzdő gyermekekre, tanulókra vonatkozó jogi és szakmai garanciákat. A módosítások és a szolgáltatások bővítése érdekében meghozott intézkedések még inkább biztosítják a tanulók egyéni képességeikhez igazodó fejlődését. Mindezeken felül a javaslat módosítja a 2015-től bevezetett, hároméves kortól kötelező óvodába járás nyomon követését, és egyértelműbbé teszi az óvoda-iskola átmenet feltételrendszerét is. Kiemelendő az is, hogy a magántanulói jogviszonyt az egyéni munkarend váltja fel, továbbá, hogy ennek engedélyezése egy hatósághoz kerül, ami az egységes jogalkotást, jogalkalmazást biztosítja. Tisztelt Képviselőtársaim! Összefoglalva, a most tárgyalt törvényjavaslat célja a gyermekek, tanulók előmenetelének támogatása, valamint az, hogy nagyobb anyagi megbecsülést kapjanak a pedagógusok és az iskolaigazgatók, és ezáltal a pedagógusi pálya és az intézményvezetői megbízatás vonzóbbá váljon. Kérem tisztelt képviselőtársaimat, hogy támogassák majd a végszavazáson a javaslatot. Köszönöm a figyelmüket. [[Taps a kormányzó pártok padsoraiban.]]
Nagyon szépen köszönöm, képviselő asszony. Most megkérdezem az előterjesztőt, államtitkár urat, kíváne most… [[Jelzésre:]] Jelzi, hogy a végén. Én pedig tájékoztatom önt, hogy összesen 10 perc áll majd rendelkezésére. Tájékoztatom önöket, tisztelt Országgyűlés, hogy a kijelölt Kulturális bizottság nem állított előadót. Most megadom a szót Paulik Antal úrnak, szlovák nemzetiségi szószólónak, a vitához kapcsolódó Magyarországi nemzetiségek bizottsága előadójának, aki nemzetiségi nyelvén ismerteti felszólalásának első mondatait, majd magyarra fordítja azokat. Parancsoljon!
Ďakujem za slovo, pán predseda! Köszönöm a szót, elnök úr. Vážený pán predseda, vážený poslanci, hovorcovia! Dámy a páni! Tisztelt Elnök Úr! Képviselők! Szószólók! Hölgyeim és Uraim! Mint a Magyarországi nemzetiségek bizottsága által felkért szószóló, röviden szeretném önöket tájékoztatni arról, hogy a bizottságunk kezdeményezte a közneveléssel összefüggő egyes törvények módosításáról és a nemzeti köznevelés tankönyvellátásáról szóló 2013. évi CCXXXII. törvény hatályon kívül helyezéséről szóló T/6457. számú törvényjavaslat nemzetiségi napirendi ponttá történő nyilvánítását. A bizottság a vonatkozó házszabályi rendelkezések alapján 2019. június 24-én lefolytatta az említett törvényjavaslat részletes vitáját. A bizottság a törvényjavaslathoz benyújtott módosító javaslatokról nem foglalt állást, azonban további módosításra irányuló szándékot fogalmazott meg. A bizottság a határozati házszabály 45. § (5) bekezdése alapján az általa megfogalmazott módosítási javaslatot magába foglaló, részletes vitát lezáró bizottsági módosító javaslatot nyújtott be, amelyet ismertetek röviden. [[18.10]] A köznevelési törvény hatályos 67. § (3) bekezdése értelmében a nemzetiségi nevelési-oktatási intézményekben intézményvezetői megbízatást csak nemzetiségi pedagógus végzettséggel rendelkező és ilyen munkakörben dolgozó pedagógusok tölthetnek be, továbbá azonos feltételek megléte esetén előnyben kell részesíteni azt, aki az adott nemzetiséghez tartozik. A T/6457. számú törvényjavaslat szerint a 67. § idézett (3) bekezdése hatályát vesztené. A nemzetiségek bizottsága által javasolt módosítás 1. pontja éppen ezért arra irányul, hogy a nemzetiségi nevelési-oktatási intézményekben az intézményvezetői megbízatásra vonatkozó rendelkezések mégis változatlanok maradjanak. Széchenyi István fogalmazta meg, hogy nyelvében él a nemzet. Ez különösen igaz itt és ma a nemzetiségekre, akik nem a saját anyaországukban, nem saját nyelvi közegükben élnek. Nekünk, magyarországi nemzetiségeknek nagyon fontos, hogy olyan pedagógusok lehessenek a nemzetiségi köznevelési intézmények élén, akik jól ismerik, beszélik az adott nemzetiségi nyelvet, és erre jelentenek garanciát a köznevelési törvénynek a tárgyalt törvényjavaslatban megszüntetni javasolt rendelkezései. Ezen rendelkezések megszüntetése tehát erkölcsileg nagy kárt okozna és a nemzetiségekben rossz érzést szülne, hiszen összeegyeztethetetlen lenne a nemzetiségek oktatási autonómiájának a szellemiségével. Márpedig a magyarországi nemzetiségek megelégedésére leginkább az adhat okot, hogy a rendszerváltás óta eltelt időszakban sikerült megvalósítani az egyes nemzetiségek korábban nem létező, kulturális és ezen belül oktatási autonómiáját. A módosítási javaslatunk 2. pontja azt célozza, hogy a nemzetiségi nevelési-oktatási feladatot ellátó pedagógusok fokozott megbecsülését célzó, az elmúlt években jelentős arányban megemelt nemzetiségi nyelvi pótlék a továbbiakban differenciálható legyen. A javaslat értelmében az eddig egységesen 30 százalékos pótlékösszeg alsó határa 10 százalékban, felső határa pedig 40 százalékban kerülne meghatározásra. Ezzel összefüggésben a nemzetiségi nevelési-oktatási feladatot ellátó pedagógusok nyelvi pótléka maximumértékének 40 százalékra történő emelése okán növelni kell a nemzetiségi pótlék támogatási előirányzatát és a támogatás fajlagos összegét, amit a jövő évre szóló költségvetési törvény javaslatában kívánunk kezelni. A nemzetiségi pótlék emelésével egy időben a pótlék differenciálása is bevezetésre kerülne a nemzetiségi oktatás-nevelésre fordított munkaidő arányában. Ezáltal minden nemzetiségi oktatás-nevelést végző pedagógus differenciáltan, arányosan válna jogosulttá a nemzetiségi pótlékra. A Törvényalkotási bizottság 27-ei ülésén megtárgyalta a javaslatunkat, és az 1. pontot belefogalmazta az összegző módosító javaslatba, a 2. ponttal kapcsolatban pedig az hangzott el a bizottság ülésén, hogy a költségvetési törvény hatálybalépését követően térjünk vissza ezzel a ponttal a Ház színe elé. Úgyhogy a nemzetiségek bizottsága a módosító javaslatának 2. pontját az őszi ülésszakban újra benyújtja. Ďakujem Vám za pozornosť. Köszönöm szépen a figyelmüket.
Köszönöm szépen, szószóló úr. Tisztelt Országgyűlés! Most a képviselői felszólalások következnek a napirend szerinti időkeretekben. A vita során kettőperces hozzászólásra nincs lehetőség. Felszólalásra kért lehetőséget Arató Gergely képviselő úr, DK. Parancsoljon!
Köszönöm szépen. Tisztelt Elnök Úr! Tisztelt Ház! Amikor képviselő asszony beszámolt a Törvényalkotási bizottság üléséről, akkor leginkább az általános indoklást ismételte meg, és nem mondott semmit arról, hogy melyek azok a javaslatok, amelyeket a Törvényalkotási bizottság benyújtott ehhez a törvényhez, pedig mégiscsak ez lenne ennek a vitának a legfontosabb feladata.Azon túl, hogy a szakbizottság, majd a Törvényalkotási bizottság is kidobálta azokat a javaslatokat, amelyeket az ellenzéki képviselők nyújtottak be annak érdekében, hogy valamilyen módon próbálják meg csökkenti azokat a károkat, amelyeket ez a javaslat okoz az óvodáztatás területén, illetve a magántanulói státusszal kapcsolatban, egy újabb merényletet sikerült becsempészni ebbe a törvényjavaslatba. Ez a javaslat arra vonatkozik, egy új 9/A. §-t javasol a törvényjavaslathoz, amelyik kötelezővé tenné, az alternatív kerettantervek engedélyezésénél is szabályokat állítana fel. Nyilván képviselőtársaim, akik járatosak ebben a témában, tudják, hogy ma alternatív kerettantervet eleve csak a miniszter különengedélyével lehet bevezetni, tehát csak ezekkel lehet eltérni az állami kerettantervektől, de úgy látszik, már a miniszter sem kellően megbízható, és szükség van arra, hogy az ő kezét is megkösse a jogalkotó. Ennek következtében kétfajta szabályt ír elő. Egyrészt előírja azt, hogy félévenként követni kell a NAT-ot, másrészt pedig előírja azt, hogy csak 30 százalékban térhetnek el ezek a kerettantervek az államilag előírt kerettantervektől. Még egyszer mondom, ez a miniszteri engedélyezést korlátozza, tehát ettől eltérő kerettantervre a miniszter sem adhat engedélyt. Mi persze rossznak tartjuk az egész kerettantervi rendszer jelenlegi felépítését, de kétségkívül eddig létezett egyfajta békehelyzet ezen a területen. Eddig az volt a helyzet, hogy az alternatív iskolák, akiknek a kerettanterve és egyáltalán a pedagógiai programja nem felel meg ennek a típusú, felépítésű állami kerettantervnek, ők kértek és kaptak miniszteri felmentést a kerettanterv alól; hozzáteszem, így volt ez már annak idején az előző állampárti időszakban is, akkor is különengedéllyel működhettek az ilyen iskolák. Amit önök most tesznek, az azt jelenti, hogy nemhogy ’90 elé lökik vissza az oktatási rendszert, de azt kell mondanom, hogy a hetvenes évek elé. Az a szabályozás, amit önök most bevezetnek, és amely lehetetlenné teszi azoknak az iskoláknak a működését, amelyeknek az eddig használt és egyébként most már évtizedekre visszamenő pedagógiai módszere, pedagógiai programja és kerettanterve nem felel meg azoknak a skatulyáknak, amelyekbe önök bele akarják szuszakolni a magyar oktatásügyet, ez a szabályozás szigorúbb, ostobább és károsabb, mint annak idején az 1990-et, a rendszerváltást megelőző állami szabályozás. Azt szeretném mondani, hogy talán a VOLT-on is inkább olyan filmeket kellene vetíteni, ahol a miniszterelnök mai alteregója mondja el azt, hogy megyünk szépen vissza ’89 elé, ünnepeljük azt, hogy véget ért ez a 30 éves kísérlet a demokráciára, legalábbis az oktatásban. Ez lenne az őszinte önöktől, nem pedig az a kormánypropaganda, ahol szabadsághősnek próbálják maszkírozni a miniszterelnököt. De hogy visszatérjek az oktatás ügyére: mi is a helyzet? Az tehát a helyzet, hogy önök egy törvényben kívánják megtiltani lényegében az alternatív iskolák működését. Államtitkár úr azt mondta, hogy itt tulajdonképpen nem cél az alternatív iskolák ellehetetlenítése, csak hát rendnek kell lenni. Én Bódis államtitkár úrról örömmel elhiszem azt, hogy ő valóban nem tudja azt, hogy a közoktatás részleteiben mi történik, de biztos vagyok benne, hogy államtitkár úr vagy képviselő asszony nagyon is jól tudja azt, hogy miről szól ez a javaslat, nagyon is tisztában vannak vele, hogy ez a javaslat arra jó, hogy tönkretegye az alternatív iskolákat. Azért is gondolom, hogy tisztában vannak vele, mert ha nem így lenne, akkor nem sunyi módon a Törvényalkotási bizottságon keresztül nyújtották volna be. Mert ne legyen félreértés, ugye, nem akarják elmesélni nekem azt, hogy összejöttek szerda délután a Törvényalkotási bizottság kormánypárti tagjai, és az a sok kiváló oktatási szakember áttekintette az alternatív iskolák működését, és úgy döntött, hogy szerda délután négy órakor benyújt a csütörtök esti bizottsági ülésre egy kormánypárti javaslatot, amelyben javasolják az alternatív iskolák tönkretételét. Azt hiszem, egyikünk sem olyan naiv, hogy ezt gondolja, sokkal inkább azt gondolom, hogy erről a rendelkezésről önök világosan tudták már kezdettől, hogy ez egy felháborító, botrányos és elfogadhatatlan rendelkezés, egy olyan rendelkezés, amelyiknek az a célja, hogy megfojtson újabb olyan lehetőségeket, amelyek arra valóak lennének, hogy ki lehessen menekülni abból az állami oktatási rendszerből, amelyet önök egyre kevésbé élhetővé tesznek. Nyilván Rétvári államtitkár úr szokása szerint majd el fogja mondani, hogy 2010 előtt milyen rossz volt, meg el fogja mondani, hogy most milyen jó, a nem tudom, milyen felmérés szerint, csak éppen a szülők a lábukkal szavaznak erről az oktatási rendszerről, és annak érdekében, hogy ne tudjanak a lábukkal szavazni és kimenekíteni a gyerekeket abból, amivé önök tették az állami iskolarendszert, most meg akarják vonni azokat a jogokat is, amelyek lehetővé tették azt, hogy a szülők megválasszák a gyerekük nevelését. Azt kell mondanom, hogy ez felháborító, gyermekellenes és mellesleg alaptörvény-ellenes is. Köszönöm szépen.
Köszönöm szépen. Tordai Bence képviselő úr, Párbeszéd, tessék!
Köszönöm a szót, elnök úr. Gyakorlatilag mindenben csatlakozni tudok Arató Gergely képviselőtársamhoz. Az alapvető probléma az, hogy a Törvényalkotási bizottság nem egy szakbizottság, nem az a dolga, hogy érdemi javaslatokat ezen keresztül nyomjon át a kormánytöbbség a parlamenten. Tetszettek volna behozni a Kulturális bizottság elé, nyújtottak volna be a kormánypárti képviselők módosító indítványt, ha annyira fontosnak tartják ezt a szabályozást, amely valóban csütörtök estére derült ki, hogy egyáltalán a kormány szándékában áll, és amivel kapcsolatban azért van némi bizonytalanság, mert őszintén szólva eddig egyetlen épkézláb indoklást sem sikerült hallani, sőt értelmezést is csak egyfélét. [[18.20]] Úgyhogy akkor hadd idézzem Bódis államtitkár urat, amikor a bizottsági ülésen ezzel kapcsolatosan kérdezték, szó szerint a következőket mondta: „Az alternatív iskolákkal, illetve egyáltalán a kerettantervekkel kapcsolatos felvetésre pedig azt tudom mondani, hogy nem az a cél, hogy az alternatív iskolák szigorú, nehezebb feltételek között dolgozzanak, hanem rendezettebb feltételek között. Az, hogy két féléves munkarendben, tanrendben kell dolgozniuk, nem hiszem, hogy olyan komoly szigorítás, illetve a tantervi struktúra tekintetében pedig van egy plusz 30 százalékos mozgástér. Bízunk benne, hogy az alternatív iskolák, már a NAT-hoz viszonyítva meg fogják tudni találni minden olyan szempontjuk érvényesülését, ami az ő módszertanukhoz hozzátartozik.” Eddig az idézet. Én nagyon szeretnék hinni az államtitkár úrnak. Nem vitatom el az ő személyes jó szándékát sem, de az a helyzet, hogy aki ezt a módosítót írta, az vagy nagyon máshogy gondolkodik, vagy nem ért ahhoz a területhez, amiről szó van, és amit a törvénymódosítás szabályoz. Ez a 30 százalékban meghatározott eltérés az állami kerettantervhez képest egyrészt értelmezhetetlen, másrészt betarthatatlan. Szerintem, aki ezt készítette, aki ezt kiagyalta, még nem látott közelről alternatív iskolát, nem ismerkedett meg az ő alternatív kerettantervükkel, vagy nem tudja, hogy mi az, amit számokban, százalékokban lehet mérni és mi az, amit nem. Ha valaki megmondja nekem, hogy egy alma hány százalékban különbözik egy körtétől, annak nagy meglepetést fog okozni, és meg fogom dicsérni a teljesítményét, mert meglehetősen nehéz dolga lenne. Igazából most megpróbálok optimista lenni, megpróbálom azt feltételezni, hogy az államtitkár úr nem hazudott a bizottsági ülésen. Azért is hoztam be ezt a szó szerinti idézetet, hogy meglegyen a plenáris ülés jegyzőkönyvében is. Szeretném kérni, kérdezni a kormánypárti előterjesztőket, felelősöket, támogatókat, hogy vehetjüke készpénznek az oktatási államtitkár véleményét, valóban eze a törvényalkotó szándéka, és ennek megfelelően az ilyen szövegű módosítást visszavonják, vagy egy következő módosítóval törlik. Vagy esetleg mégis az a helyzet, amit Arató képviselőtársam megfogalmazott feltevésként, hogy önök el akarják lehetetleníteni az alternatív iskolákat? Kíváncsian várom a válaszukat.
Köszönöm szépen. Tisztelt Országgyűlés! Megkérdezem, hogy a fennmaradt időkeretben kíváne még valaki szólni. [[Senki sem jelentkezik.]] Megállapítom, hogy nem. A vitát lezárom. Államtitkár úr már jelezte korábban, hogy a vita ezen szakaszában kíván felszólalni, nyilván reflektálni is. Parancsoljon!
Köszönöm szépen a szót, elnök úr, és köszönöm szépen mindenki részéről a felszólalásokat, a bizottságok, nemzetiségi szószólók és a képviselő urak részéről is. A törvényjavaslat benyújtása előtt a nemzetiségi önkormányzatokkal egy külön egyeztetésre került sor, pontosan azért, hogy a fenntartói jogokkal kapcsolatban minden kérdést tisztázzunk, és minden egyéb kérdést is. Úgy hiszem, hogy ez a javaslat valóban csak egy egyeztetés után került ide.Vannak általános megjegyzéseim az elhangzottak kapcsán. Az ellenzéknek ma igencsak a fókuszában volt, hogy miniszterelnök úr rendszerváltó beszéde elhangzik a rendszerváltás 30. évfordulóján olyan eseményeken, ahol sokan ott vannak. Szerintem ez azért fáj önöknek, főleg a DK képviselőinek, mert ha lejátszottuk volna párhuzamosan Gyurcsány Ferenc beszédét ugyanebből a történelmi korszakból [[Arató Gergely: Csodálkozna, államtitkár úr, nagyon!]] akkor, hogy úgy mondjam, eléggé megrökönyödnének. Bár nyilván az őszödi beszéd is… [[Arató Gergely: Államtitkár úr csodálkozna jobban, én azt hiszem!]] Hát, azt hiszem, hogy az akkori állampárt Kommunista Ifjúsági Szövetség nevű állampárti hatalomgyakorló szervezetének egyik legfőbb vezetőjeként kicsit más oldalon volt akkor Gyurcsány Ferenc, mint Orbán Viktor, aki valóban bátran a szabadság nevében szót emelt [[Z. Kárpát Dániel: Nem volt a KISZ-ben?]] mint ahogy most is szót emel [[Z. Kárpát Dániel: Ezt nem hallod meg?]] bármilyen nemzetközi fórumon. Úgyhogy ez önöknek valóban fáj, mert más a Kommunista Ifjúsági Szövetségben rendszerváltást végignézni, és más a Fiatal Demokraták Szövetségében végigharcolni a rendszerváltást. A másik pedig, ami általánosságban is jellemző, hogy amikor a polgári, nemzeti értékrendű kormány valamilyen területen rendet szeretne, egységes gyakorlatot, rendezettséget, kiszámíthatóságot, átláthatóságot, az az ellenzék balliberális filozófiája szerint egyenlő a diktatúrával. Tehát nekik az anarchia a szabadság, a rend pedig egyenlő a diktatúrával. Mi viszont úgy gondoljuk, hogy az emberek, a családok számára a biztonságot csak a rend, a szabályozottság, a rendezettség tudja megteremteni, de úgy természetesen, hogy ez ne legyen túlburjánzó szabályozás. Önök is már többször láthatták itt, a parlament napirendjén is azokat a deregulációs javaslatainkat, amelyek pontosan ezeket a felesleges túlszabályozottságokat próbálják visszahúzni. Akkor a pár konkrét kérdés, amelyet ellenzéki képviselőtársaink felvetettek; óvodáztatással kapcsolatos kérdések. A törvényjavaslat két irányból közelít az óvodáztatás felé. Az egyik az, hogy valóban hároméves kortól óvodába járjon minél több gyerek. Ez nem az állam elsődleges érdeke, hogy úgy mondjam, vagy az óvodáknak, az intézményeknek, hanem a gyerekeknek és a családoknak. Hiszen ha valaki már hároméves korában óvodába jár, egyrészről a közösségi, szociális képességei sokkal inkább ki tudnak alakulni, másrészről pedig, ha valamiben tehetséges, vagy valamiben lemarad a többi gyerekhez képest, akkor ez jobb, ha hároméves korában derül ki, mint ha kilencéves korában derül ki. Mert ha hároméves korában kiderül, sokkal hamarabb lehet a tehetségét gondozni vagy a lemaradását különböző fejlesztéssel kompenzálni, és akkor a többieket be tudja érni és nem jelent majd neki az érettségi környékén problémát, hogy valamilyen koncentrációs vagy szövegértési, vagy egyéb beilleszkedési, tanulási, magatartási nehézséggel küszködött már háromévesen. Nyilván önök is tudják: minél hamarabb felismerik a problémát, annál könnyebb orvosolni. A másik irány pedig szerintem ezzel mindenki józan ész alapján egyet tud érteni , hogy az óvoda utolsó éve legyen minél inkább iskola-előkészítő év, az iskolaérettségét minél inkább segítse elő. Úgyhogy szerintem ez is egy olyan irány, amit mindenki józan ész alapján is és pedagógiai szakmai érvek alapján is tud támogatni a jelen törvénymódosításban. A magántanulói státusz. Amikor valaki nem szakmai, hanem politikai szándékkal közelít ezen törvényjavaslat felé és itt nemcsak politikusokról beszélek, hanem nagyon sok, magát civilnek és szakmainak mondó esetleges megszólalóra vagy szervezetre is gondolok , akkor itt mindig csak azt mondják el, hogy a magántanulói státusz megszűnik. Ez kétségtelenül megszűnik, csak éppen bejön az egyéni munkarend lehetősége, amely nem egy széttartó, nem egy különböző joggyakorlatot, és éppen ezért sokszor visszaélést eredményező jogi lehetőség, hanem az egyéni munkarend sokkal inkább egy egységes, a diákok érdekeit szem előtt tartó jogintézmény a törvényjavaslatban; mert segít azoknak, akik külföldi út miatt nem tudnak az iskolába járni, segít azoknak, akik élsportolók és ezért nem tudnak az órákra járni, és segít azokon, akik betegség miatt nem tudnak az órákra járni. Csak kiküszöböli annak a lehetőségét, hogy ha egy diáktól csak megszabadulni akar az iskola, mert túl sok probléma van vele, akkor ne tudjon a senki földjére kerülni, ne tudjon kikerülni a köznevelésből úgy, hogy az iskolával, az egész iskolarendszerrel véglegesen megszakad a kapcsolata, és nem tudja megszerezni még a nyolc általános végzettséget sem, nemhogy valamilyen szakmát, valamilyen középfokú végzettséget. Úgy gondolom, ez is józan ész alapján mindenki számára beláthatóan egy pozitív változás, és nem a lopakodó diktatúra újabb lehetősége, mint amit önök mondanak. Tantárgyi struktúra és kerettanterv. Valóban, ez már a ma tárgyalandó javaslataink közé tartozik a bizottsági ülés után. Itt arról van szó, hogy maga a tantárgyi struktúra 30 százalékban térhet el az egyes, ha tetszik, alternatív kerettantervekben. Itt azt kell figyelembe vennünk, hogy azért mégis a középfokú tanulmányok végén egyféle érettségi van. Mindenkinek ugyanazt az érettségit kell letenni. Odáig mindenkinek el kell jutni, egyrészről. Másrészről vannak családok, akik költöznek, vagy valamilyen más élethelyzet miatt a gyermeküket egyik iskolából a másik iskolába íratják. Fontos, hogy át tudjon menni a gyerek, hiszen jó pár családot érint ez a kérdés, és ne legyen a kerettanterv, a tanított anyag, a tankönyvek és minden más annyira széttartó, hogy egy-egy ilyen váltás nehezen kezelhető legyen a család számára. Egy 30 százalékos eltérési lehetőség nem kis eltérési lehetőség, ha általában a jogszabályokat vagy az oktatási szabályozókat nézzük, ez széles körű eltérési lehetőség a tantárgyi struktúrában, hogy pontosan idézzem a módosító javaslatot. Ez tehát továbbra is megnyitja a lehetőséget másfajta módszereknek, de azért mégiscsak a diákok érdekét kell figyelembe venni, azt, hogy előbb-utóbb az érettségihez el kell jutni, és azt nem lehet akkor, ha valaki olyan mértékben tér el a Nemzeti alaptantervtől, olyan mértékben tér el a kerettantervtől, ami már ezt is veszélyeztetheti. [[Arató Gergely: Ez harminc évig nem okozott problémát!]] [[18.30]] Valóban senkinek nem célja semmifajta alternatív iskolarendszernek az ellehetetlenítése, csupán a gyermekek érdekeinek a szem előtt tartása. Nem az a lényeg, hogy ilyen vagy olyan iskolarendszer erősödjön vagy gyengüljön, hanem az, hogy a gyermekek számára a szükséges tudás, a szükséges képességfejlesztés megszerezhető legyen az iskolában. Illetve azért arra felhívnám a figyelmet főleg, azt hiszem, Tordai képviselő úr is utalt erre, de ezt a DK-tól, mindenki mástól is hallhattuk, hogy azért van szükség ilyen iskolákra, azért van szükség alternatív iskolákra, mert a köznevelésből ki kell menekíteni a gyermekeket, és akinek bármifajta felelőssége van a gyerek iránt, az rohanva kell hogy meneküljön a köznevelés rendszeréből. Talán nem voltak itt az előző időszakban, a kérdések, az azonnali kérdések és a szóbeli kérdések órájában, de ott pont arról beszéltünk, hogy az OECD legutóbbi jelentése, amelyet az összes fejlett országban elvégzett, az önök ilyesfajta riogatásait a legkisebb mértékben sem támasztotta alá, sőt épp ellentétesen, azt mondták, hogy a tudás megszerzésére és a tudás átadására a magyar iskolarendszer még inkább képes, és a magyar pedagógusok… [[Arató Gergely: Csak ezt az eredmények nem igazolják, képviselő úr, államtitkár úr, bocsánat!]] De, képviselő úr, ez van az OECD mindenki számára elérhető jelentésében, ezt…
Bocsánat! Bármilyen furcsa, most az államtitkár úrnál van a szó, úgyhogy próbáljuk ezt tiszteletben tartani! Parancsoljon!
Köszönöm szépen. Lehet, hogy a képviselő úr is volt államtitkár, és ezért vette magára a szóadás lehetőségét. No, visszatérve: tehát az OECD jelentésében [[Közbeszólás az ellenzék soraiból.]] pontosan az szerepel, hogy a tudásátadásnak nagyobb terepe is van, mint más fejlett országokban, többek között azért, mert fegyelmezésre például kevesebbet kell fordítani, nyilván azért, mert más országokban a migránsok integrációjának a terepe az iskola, Magyarországon ez nem így van, nálunk a tudás átadására nagyobb lehetőség nyílik, és nem a fegyelmezéssel vagy a kulturális különbségek kezelésével kell foglalkozni. Tisztelt képviselő urak, azt kérem tehát, hogy ha magyar diákok a természettudományos versenyektől kezdve a különböző egyéb megmérettetésekben nemzetközi szinten is az elmúlt tanévben is azért mégiscsak óriási sikereket arattak, hogy ha az OECD-nek a kimutatása azt mondja, hogy semmiben sem vagyunk nagymértékben az átlagtól lemaradva, egy-két kérdés van, amelyben átlag alatt vagyunk valóban [[Arató Gergely: Például a diákok tudása!]] , amely a hosszú távú projekteknek a kezelése például, tehát egy projektszemléletnek a megtanítása az iskolákban, és hasonlók, de ebben sem nagymértékű a lemaradás, csak ebben valami látható, és tudásátadásban viszont az átlag fölött vagyunk a többi országhoz képest, önök ne mondják azt a magyar szülőknek, amit semmilyen mértékadó elemzés a saját házi kutatóintézeteiken és házi szociológusaikon kívül nem mond, hogy el kellene bárkit is menekíteni a magyar köznevelésből. Ráadásul hogyha megnézik a különböző számszaki kimutatásokat, azt is láthatták, hogy az érettségizők száma is emelkedett, 800 fővel emelkedett úgy, hogy egyébként a korcsoport összlétszáma csökkent; arról is beszéltünk, hogy a diplomával rendelkezőknek az aránya [[Az elnök csenget.]] messze már közelebb van a vállalásainkhoz, mint korábban, tehát igenis jó teljesítménye van a magyar köznevelési rendszernek ne keltsék önök a rossz hírét, és kérem, hogy támogassák a törvényjavaslatot. Köszönöm szépen. [[Taps a kormánypártok soraiban.]]
Köszönöm. Tisztelt Országgyűlés! Tájékoztatom önöket, hogy a határozathozatalokra a holnapi ülésnapon kerül sor.Tisztelt Országgyűlés! Soron következik a közigazgatási bíróságokról szóló törvény hatálybalépésének elhalasztásáról szóló előterjesztéshez benyújtott bizottsági jelentés vitája. A kormány-előterjesztés T/6295. számon és az ahhoz érkezett bizottsági nem önálló irományok a parlamenti informatikai hálózaton elérhetők. Megkérdezem az előterjesztőt, az államtitkár urat, kíváne most szólni. [[Tuzson Bence jelzésére:]] Jelzi, hogy a végén. Tájékoztatom, hogy összesen tíz perc áll rendelkezésére. Tájékoztatom önöket, tisztelt Országgyűlés, hogy a kijelölt Igazságügyi bizottság nem állított előadót. Most képviselői felszólalások következnek a napirend szerinti időkeretben. A vita során kétperces hozzászólásra nincs lehetőség. Megkérdezem, kíváne valaki felszólalni, tisztelt képviselők. [[Senki nem jelentkezik.]] Gondolom, a kérdésem tiszta és világos volt [[Közbeszólás a Jobbik soraiból: Igen!]] , merthogy világos választ adnak, tudniillik nem jelentkezik senki. Minthogy nem jelentkezett senki, a vitát lezárom. Forma szerint megkérdezem az államtitkár urat, hogy kíváne reflektálni, talán kevésbé az el nem hangzottakra, de a véleményét joga van elmondani maximum tíz percben. Parancsoljon!
Köszönöm szépen a szót, elnök úr. Tisztelt Elnök Úr! Tisztelt Országgyűlés! Az Alaptörvényünk E) cikkének (1) bekezdése, amely az európai egység megteremtéséről szól, és arról, hogy Magyarország ennek az egységnek a megteremtésében közreműködik, és az Unióról szóló szerződés is rögzíti az egyik fontos alapelvként a lojális együttműködésnek az elvét, erre figyelemmel döntött úgy a kormány, hogy elhalasztja a fenti jogszabály hatálybalépését. Ugyanis az Alaptörvény hetedik módosítása lehetővé tette a közigazgatási bíráskodás megteremtését Magyarországon. Ez egy olyan jogelv és olyan bíráskodási rendszer, amely bizony komoly történelmi hagyományokra épült Magyarországon, és ezt a hagyományt szerettük volna és szeretnénk is megőrizni Magyarországon, hiszen 1949-ben ez a rendszer, ez a hagyomány megszűnt és megtört, hiszen a kommunista rezsim annak idején megszüntette a közigazgatási bíráskodás intézményrendszerét. A közigazgatási bíráskodás egy sajátos bírósági rendszer, hiszen egészen más, mint akár a polgári, akár pedig a büntető bíráskodás területén kialakult igazságszolgáltatási rendszer, másfajta a jogviszony, egy állam és az állam által hozott határozat felülvizsgálata van bírósági úton, ahol kétféle érdek, egy közérdek és egy magánérdek ütközik egymással, és ezért speciális szaktudás is kell hogy illeszkedjen a közigazgatási rendszerhez. Egy egyensúly megteremtésére van szükség, egy úgynevezett szubjektív és egy objektív jogvédelemnek a konfliktusát kell e tekintetben rendezni, amely teljesen más, mint egy normál bírósági rendszer; ennek megfelelően egyébként az európai bíróságok többsége vagy a bírósági rendszerek többsége is máshogy kezeli ezt a kérdéskört, vannak olyan országok, ahol részben elkülönült, van, ahol egészében elkülönült a bírósági rendszer. Így a magyar bírósági gyakorlatban és annak a tapasztalatait is felhasználva egy hosszú törvény-előkészítő folyamat következett a közigazgatási bíráskodás tekintetében, egy ötéves szakmai munkának az eredménye volt, hogy Magyarországon egy jól alkalmazott és jól megalkotott bírósági rendszer jöhetett létre, és ennek a jogszabályi alapját teremtettük meg, amikor a közigazgatási bíráskodás rendszerét létrehoztuk. Kétszintű bírósági rendszer jönne létre az új törvény alapján. A fellebbezés, illetve a felülvizsgálat keretében a bírósági rendszeren belül a közigazgatási döntéshozatal keretében biztosított a jogorvoslat a közigazgatási felsőbíróságok esetében. Ez az átalakítás azért jelentős, mert a közigazgatásnak a jogorvoslati rendszerét megváltoztathatja annyiban, hogy ne a közigazgatás keretein belül kerüljön sor a jogorvoslat felülvizsgálatára, hanem egyébként a bíráskodás keretében. A szabályozás tehát a megfelelő egyenlőség elvét venné alapul, és ennek megfelelő lenne egyébként a bírósági rendszernek a kialakítása is mind a bírói függetlenség biztosítása, mind pedig a hatékony szervezetrendszernek a létrehozása révén. Ami nagyon fontos ebben az ügyben, hogy az Alkotmánybíróság is megvizsgálta ezt a kérdéskört, és 2019. június 18-án olyan határozatot hozott, amely alapján egyébként a bírósági rendszer megfelel a magyar alkotmányosságnak. Nemzetközi párbeszéd is kezdődött ebben az ügyben, és több fórum megvizsgálta a magyar jogalkotásnak a rendszerét, és azt, hogy a bíráskodásnak ez a formája megfelele az európai normáknak. A Velencei Bizottság véleménye is megszületett ebben az ügyben, amely egyébként többségében pozitív jellegű vélemény volt, és az ottani kritikákat be is építettük magába a jogalkotási folyamatba, tehát az alapvetően pozitív vélemény megszülethetett ebben az ügyben. Ugyanakkor különböző NGO-k részéről és különböző európai szervezetek részéről sokszor az NGO-k mögé bújtatva egyébként elfogadhatatlan, igaztalan és ráadásul a tételes eljárási joganyagot nem ismerő kritikák fogalmazódtak meg a jogszabály mentén. Magyarország egy független demokratikus jogállam, és Európai intézményeivel együttműködésre törekszik, ennek megfelelően azt is fontosnak tartjuk, hogy ha egy bírósági rendszer létrejön, akkor a bírósági rendszert ne rombolja az, hogy különböző megalapozatlan kritikák érnek egy új jogintézményt, nevezetesen a közigazgatási bíráskodás intézményrendszerét. Ennek megfelelően döntött tehát úgy Magyarország Kormánya, hogy indítványozza a magyar Országgyűlésnél, hogy ennek a törvénynek a hatálybalépését halassza el, és legyenek olyan további egyeztetések, amely egyeztetések alapján végül megnyugtató választ lehet adni az egyébként teljesen megalapozatlan kritikákra. Ennek megfelelően kérem a tisztelt Országgyűlést, hogy a törvényjavaslatot fogadja el. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. [[18.40]] Most soron következik az egyes törvényeknek az épített és a természeti környezet védelmével, valamint a kulturális örökségvédelemmel összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/6350. számon és az ahhoz érkezett bizottsági nem önálló irományok a parlamenti informatikai hálózaton elérhetők. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor 15 perces időkeretben, ezért megadom a szót Horváth László képviselő úrnak, a bizottság előadójának. Parancsoljon!
Köszönöm a szót, elnök úr. Tisztelt Elnök Úr! Tisztelt Képviselőtársaim! A Törvényalkotási bizottság 2019. június 27-én tartott ülésén megtárgyalta az egyes törvényeknek az épített és a természeti környezet védelmével, valamint a kulturális örökségvédelemmel összefüggő módosításáról szóló T/6350. számú törvényjavaslatot. Az összegző módosító javaslatot és összegző jelentést a bizottság 24 igen szavazattal, ellenszavazat nélkül, 5 tartózkodás mellett elfogadta.Tisztelt Országgyűlés! A kormány által benyújtott törvényjavaslat többek között érinti az épített környezet szabályozását, így az építésügyi törvény és a Normafa-törvény módosítását, a természeti környezet védelmét, így a területrendezési és az ingatlan-nyilvántartásról szóló törvény módosítását, valamint a kulturális örökségvédelem rendszerét, például a világörökségi és a kulturális örökség védelméről szóló törvény módosítását. Ezen szabályokra építve indulhat meg a leromlott állapotú, jellemzően környezetszennyezéssel terhelt területek fejleszthető területté alakítása. Az önkormányzatok által szintén régóta várt módosítás biztosítani fogja annak lehetőségét, hogy a képviselő-testületek által helyi rendeletben védetté nyilvánított épületek védettsége jogi jelleggel is megjelenjen a tulajdoni lapokon, és így széles körben nyilvánossá váljon az, hogy az épület milyen értéket hordoz. Tisztelt Ház! Az előttünk fekvő törvényjavaslat kiemelt célként fogalmazza meg a barnamezős területekre vonatkozó alapvető szabályozást, a világörökségi területekre vonatkozó egyértelmű szabályozási környezet kialakítását, a Normafa park-törvény szabályainak pontosítását, az állami vagy helyi önkormányzati fenntartású közgyűjtemény, muzeális intézmény alapleltárából visszaigényelt kulturális javak visszaadhatóságára vonatkozó törvényi szabályok rögzítését, valamint a Magyarország és egyes kiemelt térségeinek területrendezési terveiről szóló törvény területfelhasználási és övezeti szabályainak pontosítását, illetve a nemzeti összetartozás emlékhely kiemelt nemzeti emlékhely részévé válását. Tisztelt Ház! Úgy gondolom, valamennyiünk számára fontos hazánk kultúrájának és természeti adottságainak védelme, ezért kérem önöket, hogy szavazataikkal támogassák a benyújtott javaslatot. Köszönöm megtisztelő figyelmüket. [[Szórványos taps a kormánypártok soraiban.]]
Köszönöm szépen. Most megkérdezem az előterjesztőt, államtitkár urat, hogy kíváne szólni. [[Jelzésre:]] Jelzi, hogy a napirendi pont végén. Tisztelt Országgyűlés! A kijelölt Gazdasági bizottság nem állított előadót. Most a képviselői felszólalások következnek a napirend szerinti időkeretekben. A vita során kétperces hozzászólásra nincs lehetőség. Kíváne valaki szólni? [[Senki sem jelzi hozzászólási szándékát.]] Megállapítom, hogy nem. A vitát ezért lezárom. Megkérdezem az államtitkár urat, hogy kívánjae elmondani a véleményét. Parancsoljon!
Köszönöm szépen, elnök úr. A mostani jogszabály egy jelentős jogszabály-módosítás az épített környezet tekintetében. 13 darab törvényt módosít, ami számában sok törvény, ugyanakkor egy témakörhöz kapcsolódik. Tehát fontos, hogy az épített környezet alakítását egységes szemléletben kezeljük, és amikor ehhez a területhez hozzányúlunk, az ehhez kapcsolódó jogszabályokkal egységes szemléletűek legyenek a törvény módosításai. Erről szól ez a mostani jogszabály is.A képviselő úr elmondta a fontosabb rendelkezéseit. Egyébként 21 módosító javaslat érkezett be, ebből egyébként 20 a Törvényalkotási bizottság részéről. Engedjék meg, hogy néhány fontosabb módosító javaslatot megemlítsek. Ez az egyszerű bejelentéssel kapcsolatos módosítás, ami az olyan építési tevékenységeket jelenti, amelyek egyszerű bejelentéssel indulhatnak meg; itt egy kormányrendeleti szintű, erősített szabályozásról beszélhetünk a következő időszakban. A szükséges tervező, művezető igénybevétele most már kormányrendeleti szintre kerülhet, felhatalmazást kap a kormány ennek a részletszabályainak a megalkotására. A bányatörvényhez kapcsolódó módosítás jelentős még a korábbiakhoz kapcsolódóan, itt a kőszenet termelő bányák vonatkozásában érdekes a módosítás. Ez egy ösztönző jellegű módosítás arra nézve, hogy ne új bányatelkeket nyissanak a kőszénnel foglalkozó bányavállalkozások, hanem aknázzák ki azokat a telkeket, amelyek már bányateleknek vannak kijelölve, és ezzel védjük a környezetünket is, sőt a be nem fizetett bányajáradékot pedig lehessen rekultivációra is fordítani. A restitúcióval kapcsolatos szabályozás egyértelműsítéséről és egyszerűsítéséről beszélt a képviselő úr. Itt csak annyit szeretnék megjegyezni, hogy lehetőséget nyit ez a mostani jogszabály, hogy a miniszter dönthet a korábbi eljárásnak a megismétléséről, és az is fontos kérdés, hogy ilyenkor természetesen csak birtokkérdésről dönt a miniszter, jogkérdésről minden esetben a bíróság dönt. Meghatározza egy másik jogszabálykeretben, a muzeális intézményekről szóló jogszabályok keretében azt a kört, amelyik mint költségvetési kör szerepel, és ahol a közalkalmazotti jogviszony helyett munkaviszonyt lehet létesíteni. Ez egyébként nem a szerv vezetőjének, hanem a kormány számára nyitott lehetőségként szerepel majd az új jogszabályalkotásban. Valóban, a világörökséggel kapcsolatos módosítások jelentős módosítások, a világörökségi helyszínek kezelési terve egy nagyon fontos jogalkalmazási és jogalkotási aktus, amennyiben ezt jogalkotási keretek közé tereljük. Ezen kezelési tervek megalkotásának az egyértelműsítése a világörökségi helyszínek megóvása érdekében nagyon fontos, ezt is tartalmazza ez a mostani jogszabály. Összességében tehát elmondható, hogy egy átfogó jellegű, jelentős módosításról beszélünk. Ennek megfelelően ez a jogszabály alkalmas arra, hogy a környezetünket, mind az épített környezetünket, mind a természeti környezetünket nagyobb mértékben védhessük a későbbiek során. Ennek megfelelően kérem a képviselőtársaimat is, hogy a jogszabály-módosítást, a törvényjavaslatot támogatni szíveskedjenek. Köszönöm szépen. [[Szórványos taps a kormánypárti padsorokban.]]
Nagyon szépen köszönöm. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik a médiaszolgáltatással kapcsolatos egyes törvények módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/6355. számon és az ahhoz érkezett bizottsági nem önálló irományok a parlamenti informatikai hálózaton elérhetők. A vitában elsőként a Törvényalkotási bizottság álláspontjának ismertetésére kerül sor 15 perces időkeretben. Dunai Mónika képviselő asszony a bizottság előadója, őt illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. június 27-én tartott ülésén megtárgyalta a médiaszolgáltatással kapcsolatos egyes törvények módosításáról szóló T/6355. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 24 igen szavazattal, 3 nem ellenében és 2 tartózkodás mellett elfogadta. Tisztelt Képviselőtársaim! A most tárgyalt törvényjavaslat több módosítást is tartalmaz. A módosítások egyik fő tartalmi eleme a jogharmonizáció. Át kell ültetnünk a magyar jogrendbe az audiovizuális médiaszolgáltatásokról szóló uniós irányelvet, valamint meg kell teremteni az összhangot a hazai jogszabályokkal is. Ezenfelül olyan módosítások szerepelnek a javaslatban, amelyeket a szabályozó hatóság a gyakorlati tapasztalatok alapján javasolt, és amelyek a hatékonyságot növelik, továbbá az elmúlt években előtérbe került új típusú médiaeszközök is indokolják a módosítást. A tervezet alapján a jövőben a kiskorúak személyes adatai fokozottabb védelemben részesülnek. Személyes adataikat nem lehet majd kereskedelmi céllal kezelni. A 14 év alatti kiskorúakhoz szóló műsorszámok sugárzása nem szakítható meg a jövőben a törvény elfogadása esetén televíziós vásárlással. A lineáris audiovizuális médiaszolgáltatásban közzétett, 30 percnél hosszabb, 14 év alatti kiskorúaknak szóló műsorszám reklámmal 30 perces időszakonként csak egyszer szakítható meg legfeljebb, beleértve a reklámok és a műsorelőzetesek időtartamát is. Fontos kiemelnem, hogy a törvény elfogadása esetén bővül a fogyatékossággal élő személyek számára az akadálymentesítés kötelezettsége is. [[18.50]] Tisztelt Képviselőtársaim! A tervezetnek vannak adminisztratív terhek csökkentésére irányuló elemei is. Jelenleg 35 százalékos közönségarányú televízió, 40 százalékos közönségarányú rádió nem indíthat új médiaszolgáltatást, és köteles a műsorstruktúrájának módosításával intézkedéseket tenni a médiapiac sokszínűségének növelése érdekében. Ez alól tenne kivételt a módosítás a közszolgálati médiaszolgáltató, valamint a tematikus és közösségi szolgáltató esetében. Továbbá a tervezet a televízió és rádió jogosultsági időtartamát 10 plusz 7 évre módosítaná. Illetve hírműsorok tekintetében a módosítás célja a megszakításmentes hírműsor biztosítása, a jelentős szolgáltatók esetében és főműsoridőben. Tisztelt Képviselőtársaim! Végül fontos megjegyeznem a jogdíjakkal kapcsolatos módosítást, miszerint az ismétlések utáni jogdíj megmarad. A hatályos szabályozás azonban módosul. Ennek lényege az, hogy a jogkezelő szervezet díjat, illetve költséget csak egyszeri alkalommal számolhat fel. Minden ismétlés utáni jogdíjat teljes egészében az előadóművészeknek és a jogtulajdonosoknak kell majd folyósítani a jövőben. Így a költségek is csökkenthetők, és az előadóművészek szempontjai is érvényesülnek. Tisztelt Képviselőtársaim! Összefoglalva: olyan törvénymódosításokról van szó, amelyek nagyobb védelmet jelentenek a kiskorúaknak, nagyobb támogatást a fogyatékossággal élőknek, figyelembe veszik a technológiai változásokat, és végül, de nem utolsósorban hatékonyabb, kiszámíthatóbb működést hozhatnak a magyar médiapiacon. Tisztelt Képviselőtársaim! Kérem, hogy a végszavazásnál támogassák ezen szempontok alapján is a beterjesztett törvényjavaslatot. Köszönöm a figyelmüket. [[Taps a kormánypárti padsorokban.]]
Köszönöm szépen. Megkérdezem az előterjesztőt, államtitkár urat, hogy kíváne most szólni. [[Jelzésre:]] Jelzi, hogy a végén. A kijelölt Kulturális bizottság nem állított előadót. Tájékoztatom önöket, hogy most a képviselői felszólalások következnek a napirend szerinti időkeretben. A vita során kétperces hozzászólásra nincs lehetőség. Felszólalásra jelentkezett Volner János képviselő úr, független. Parancsoljon!
Köszönöm szépen, elnök úr. Tisztelt Képviselőtársaim! Föl szeretném hívni egy érdekes jelenségre a figyelmüket pont ennek a törvénynek a kapcsán. Arra, hogy a politikai aktorok világába, a politikai aktorok körébe most már nemcsak a politikai pártok és egyes médiaszereplők tartoznak bele, hanem azok a médiaszolgáltatók, akik a közösségi médiát tartják a kezükben, és gyakorolnak irányítási lehetőséget több milliárd ember fölött. Konkrétan elsősorban a Facebookra, a Google-re és a hasonló óriásvállalatokra gondolok. Ezeknek az óriásvállalatoknak a bevonása mind az adózásba, a közteherviselésbe, mind pedig a magyar jogszabályoknak történő alárendelésük szerintem egyre fontosabbá válik, és úgy tűnik, hogy az elmúlt időszakban a kormánynak ezek a javaslatok elkerülték a figyelmét. Konkrétan arra gondolok, képviselőtársaim, hogy például Trump elnök kampányánál lehetett látni, hogy a Deep State, azaz az árnyékkormány vagy árnyékhatalom rendkívüli befolyást gyakorolt pont a hasonló cégeken keresztül az állam működésére. Az elmúlt időszakban arról is értesülhettünk, hogy hol a Google, hol a Facebook jelentett be meglehetősen szegregálva a politikai nézetek között különböző olyan intézkedéseket, új irányelveket, amelyek egyes tartalmakat moderációval sújtottak, így például Toroczkai Lászlónak a 207 ezres követőszámmal rendelkező Facebook-oldala is ennek esett áldozatul, mint ahogy egyébként számos bevándorlásellenes, a nemzetállam eszméje mellett kiálló, a jobboldali konzervatív értékrendet képviselő közszereplő Facebook-oldala is hasonló módon áldozatul esett ennek. Azt látom, hogy a kormány ebben az ügyben gyakorlatilag nem tesz semmit. A liberális véleményterror hiszen, képviselőtársaim, itt nyugodtan beszélhetünk liberális véleményterrorról ebben az esetben gátlástalanul érvényesülhet. Kétnapos hír egyébként egy újabb franciaországi eredetű hír: Franciaországban Macron elnök, akinek barátja Zuckerberg úr, a Facebook tulajdonosa, arról tájékoztatta a közvéleményt, hogy megkérte az egyik színes bőrű, jogászi végzettségű államtitkárát arra, hogy az identitáspolitikával összefüggő törvényjavaslatot dolgozzon ki, és ebben különböző kisebbségeknek kiemelt védelmet biztosít. Azzal fenyegeti a Facebookot nyilván itt van Zuckerberg úrral egy cinkos összekacsintás , hogy ha a Facebook 24 órán belül az egyes homofób, rasszista és egyéb tartalmakat nem távolítja el, akkor akár az árbevételének 4 százalékával is büntetni rendeli őt a törvény. Ezt azért tartom különösen súlyosnak, mert nem a Facebookot féltem, hiszen nyilvánvalóan van egy összejátszás a politikai és egy gazdasági szereplő között, aki szintén politikát csinál. [[Az elnök a csengő megkocogtatásával jelzi az időkeret leteltét.]] Három percem volt, elnök úr?
Egy kicsivel kevesebb, de már azt is túllépte, úgyhogy a megértését kérem. Kíváne még valaki szólni? [[Jelzésre:]] Igen. Milyen meglepő! Volner János képviselő úr, független. Igen, mielőtt elkezdené, szeretném tájékoztatni, hogy itt időkeretek vannak, és ön független képviselő, a függetleneknek járó időkeretet pedig már egymaga kitöltötte. Így aztán… [[Volner János: Megértettem, elnök úr.]] Nagyon köszönöm, nem is folytatom akkor a magyarázatot. Barátsággal, üljön le! Kíváne még valaki szólni? [[Senki sem jelentkezik.]] Megállapítom, hogy nem. Államtitkár úr, ahogy jelezte a napirendi pont elején, most van lehetőség véleményének elmondására. Tessék!
Köszönöm a szót, elnök úr. A médiatörvény módosításának egyik kiváltó oka az uniós jogharmonizáció. Át kell ültetni a magyar jogrendbe az audiovizuális szolgáltatásokra vonatkozó uniós irányelvet. Olyan javaslatok is szerepelnek ebben a törvényjavaslatban, amelyeket a hazai szabályozó hatóság szorgalmazott a hatékonyabb működés jegyében, és olyanok is, amelyeket az új típusú technológiák térnyerése indokol.Ezzel kapcsolatban, reagálva egyúttal Volner képviselő úr felszólalására is: fontos dolognak tartom, hogy legyen egy elmélyült párbeszéd a digitális óriásvállalatok, monopóliumok, oligopóliumok bárhogy is nevezzük őket szerepével kapcsolatban, és ennek több fontos vonatkozása van, például az, hogy befizetike az adót vagy elkerülik, visszaélneke bármilyen módon az erőfölényükkel, illetve, ami épp ennyire fontos, mert a véleményszabadságról van szó, biztosítják-e, hogy minden világnézetnek és véleménynek legyen hozzáférése. Ha tehát ön erőteljesebb párbeszédet szeretne ezen a téren, mi ezt messzemenőkig támogatjuk azért, mert a jövő egyik alapvető vitájáról van szó. Szeretném röviden ismertetni azt is, hogy hogyan módosult a bizottsági szakaszban a törvényjavaslat. Először is kezdem kettő olyannal, ami nagyobb nyilvánosságot kapott. A módosítás alapján a jogkezelő szervezetek nem vonhatnak le kezelési költséget az ismételt sugárzások után, ezáltal biztosítható, hogy a jogdíjakat közvetlenül az előadóművészek kapják meg. Másodsorban, ami a kiskorúak védelmét illeti: a kiskorúak védelmére, illetve a pornográf tartalmakra vonatkozó szabályozás még szigorúbb lesz, a Médiatanács hatósági jogkörben végezhet majd ellenőrzéseket, és a szabályok megsértése esetén a szankció mellőzésével járó felhívás nem lesz használható, minden egyes esetben tiltást és jogkövetkezményeket kell alkalmazni. A módosítások továbbá törlik a médiaszolgáltatókra vonatkozó felajánlási kötelezettséget a médiaterjesztők irányába, a módosítások meghatározzák az NMHH és a Médiatanács vezetőinek illetményét. Itt az az alapelv érvényesült, hogy a felügyelő szerv és a felügyelt szereplők vezetőinek fizetése között ne legyenek túlzott eltérések. Könnyebben lehet majd hálózatba kapcsolódást engedélyeztetni és vételkörzetet bővíteni, illetve azt is szeretném megjegyezni, hogy az akadálymentesítéssel kapcsolatos előírások később lépnek majd hatályba: 2020. szeptember 19-én, ami egyrészt elegendő időt hagy a felkészülésre, és még az irányelvben lefektetett határidőkön belül van. Összességében elmondható az, hogy a törvényjavaslat a módosításokkal együtt is figyelembe veszi az uniós jogharmonizációs kötelezettségeket, a technológiai változásokat, nagyobb védelmet nyújt a kiskorúaknak, és szándékaink szerint hatékonyabb és kiszámíthatóbb működést hozhat a javaslat a médiapiacon. Mindezek miatt érdemes arra, hogy a képviselők támogassák. Köszönöm a figyelmet. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! A határozathozatalokra a holnapi ülésnapon kerül sor. [[19.00]] Tisztelt Országgyűlés! Soron következik a Magyar Honvédségnél rendszeresíthető beosztások számáról szóló előterjesztéshez benyújtott bizottsági jelentés vitája. A kormány-előterjesztés H/6454. számon és az ahhoz érkezett bizottsági nem önálló irományok a parlamenti informatikai hálózaton elérhetők. Megkérdezem az előterjesztőt, államtitkár urat, kíváne most szólni. [[Jelzésre:]] Jelzi, hogy nem. A kijelölt Honvédelmi és rendészeti bizottság nem állított előadót. Most a képviselői felszólalások következnek a napirend szerinti időkeretben. Tájékoztatom önöket, hogy a vita során kétperces hozzászólásra nincs lehetőség. Tisztelt Országgyűlés! Megkérdezem önöket, kíváne valaki szólni. [[Nincs jelentkező.]] Megállapítom, hogy nem. A vitát lezárom. Megkérdezem most államtitkár urat, hogy kíváne szólni. [[Németh Szilárd István: Köszönöm, nem.]] Bölcsen megjegyzi, hogy nincsen mire reflektálni, így aztán most ettől eltekintünk. Így aztán tájékoztatom önöket, hogy a határozathozatalokra a holnapi ülésnapon kerül sor. Tisztelt Országgyűlés! Soron következik a babaváró támogatás igénylésével, valamint a nagycsaládosok személygépkocsi-szerzési támogatásával kapcsolatos eljárások illetékmentességének megteremtése érdekében az illetékekről szóló 1990. évi XCIII. törvény módosításáról szóló előterjesztés összevont vitája. A kormány-előterjesztés T/6684. számon a parlamenti informatikai hálózaton elérhető. Tájékoztatom önöket, hogy az elfogadott házszabálytól eltérés szerint a nyitóbeszéd és a zárszó elhangzására összesen 15 perc, a Törvényalkotási bizottság felszólalására 6 perc, ebből a kisebbségi vélemény ismertetésére 3 perc, a képviselőcsoportok felszólalására összesen 10-10 perc, a független képviselő felszólalására 3 perc áll rendelkezésre. Most megadom a szót Tuzson Bence államtitkár úrnak, a Miniszterelnökség államtitkárának, a napirendi pont előterjesztőjének. Felhívom a figyelmét, hogy a vitában a nyitóbeszéd és az esetleges zárszó ismertetésére összesen 15 perces időkeret áll rendelkezésére. Parancsoljon!
Köszönöm a szót, elnök úr. Tisztelt Országgyűlés! 2010-ben Magyarországon a családalapítási és gyerekvállalási kedv a mélyponton volt, ennek több oka is volt annak idején. Egyrészt a szocialisták eltörölték a korábbi otthonteremtési rendszert, devizahitelbe lökték a magyar családok jelentős részét, Gyurcsány Ferenc kormánya 2005-ben eltörölte az egy- és kétgyerekes családok adókedvezményét is, a háromgyerekesekét pedig radikálisan csökkentették, a szocialisták ráadásul a gyes időtartamát is jelentősen lerövidítették. A magyar kormány 2010-ben első intézkedéseként az Orbán-kormány helyreállította a hároméves gyes intézményét. Ennek megfelelően a jelenlegi kormány változtatott a korábbi kormány álláspontján és a családokhoz való hozzáállásán, és elkötelezetté vált a magyar családok támogatásában. 2019-ben 2000 milliárd forint jutott már családtámogatásokra, ez duplája annak az összegnek, amit Magyarország 2010-ben fordított erre. Egymillió magyar családnak segített a családi adókedvezmény, és az első házasok adókedvezménye is évente több mint 50 ezer házaspárt érint. 2014-ben a gyed extra is életbe lépett, ami lehetővé teszi azt, hogy az anyák munkát vállaljanak a gyes, illetve a gyed mellett a gyermekeik egyéves korától, és 2016-tól pedig már a gyermekek féléves korától kezdve. Fontos változás volt a testvérgyed is, amely lehetővé teszi a juttatás továbbfolyósítását a következő gyermek vagy az újabb születendő gyermek esetében is. Ugyanakkor fontos intézkedés volt a diplomásgyed is. Az egyik legfontosabb intézkedés az új otthonteremtési rendszer kialakítása volt, ami lehetővé tette azt, hogy három- vagy többgyermekesek esetében akár 10 millió forintos vissza nem térítendő állami támogatást is kapjanak, amennyiben új lakást kívánnak vásárolni vagy házat akarnak építeni, sőt 15 millió forintos kedvezményes hitelre is jogosulttá váltak. A kétgyermekesek esetében biztosított a 10 millió forintos kedvezményes kamattámogatású hitel is, tehát a kétgyermekesek is komoly kedvezményeket kaptak. 2015-ös bevezetésétől kezdődően több mint 100 ezer család igényelte a családi otthonteremtési kedvezményt, és ez 300 milliárd forint értékű támogatást jelentett. A CSOK már 420 ezer ember lakhatását segítette elő, és hozzájárult nagyságrendileg 50 ezer gyerek vállalásához is. Fontos megjegyeznem, hogy a családtámogatási rendszerhez szorosan kapcsolódik a „Magyar falu” program is, amely amellett, hogy azt segíti elő, hogy a falut fontosnak tartsuk a későbbiekben is, és megőrizzük a magyar falut, illetve fejlesszük a magyar falut, a családi otthonteremtés rendszerében is július 1-jétől külön segítséget jelent, hogy létrejött az úgynevezett falusi CSOK, amelynek keretében a 10 millió forintos vissza nem térítendő támogatást nemcsak új lakásra vagy lakás építésére, ház építésére, hanem használt lakás vásárlására és bővítésére is fel lehet használni. A CSOK tehát bővítésre és felújításra is használható, és az intézkedés körülbelül 2500 magyar települést is érint, tehát Magyarország kistelepüléseinek, fogyatkozó lakosságú kistelepüléseinek jelentős részét. Januártól ráadásul 5 millió forintos adó-visszatérítésre is lehetőség nyílik, ha valaki új lakóingatlant épít, vagy akár használt lakóingatlant bővít vagy pedig felújít. A kormány nagyon fontos új intézkedése a családvédelmi akcióterv, mely 2019. július 1-jétől lép hatályba, ami 10 millió forintos kamatmentes kölcsönt ajánl a fiatal házasoknak, a kedvezményes CSOK-kölcsönt már használt lakások tekintetében is igénybe lehet venni. A második gyermek születésétől kezdődően 1 millió, a harmadik gyermek születésétől kezdődően pedig 4 millió jelzáloghitel elengedésére is sor kerülhet, illetve életbe léphetnek az autóvásárlással kapcsolatos kedvezmények is, amelyek a nagycsaládokat komolyan segítik. 2020. január 1-jétől újabb intézkedés kerül bevezetésre, az élethosszig tartó szja-mentesség azoknak az anyáknak a tekintetében, akik négy gyermeket vállaltak, és bevezetésre kerül a nagyszülői gyed is. 2022-ig pedig 21 ezer új bölcsődei férőhely fog létrejönni. A 2010-től bevezetett új intézkedések következtében jelentősen nőtt Magyarországon a gyerekvállalási kedv. A termékenységi ráta, azaz amely megmutatja, hogy egy szülőképes nőnek hány gyereke van, 2010-ben 1,25 volt, és mára ez, 2018-ra, illetve ’19-re 1,5 fölé emelkedett, ami 20 százalékos növekedést jelent, tehát jelentős változás 2010-hez képest. Ezen az úton természetesen tovább kell mennünk, mert akkor lehet egy társadalmat fenntartani, ha ez a ráta el fogja érni a 2,1-et. Ehhez szükséges az, hogy mi itt az Országgyűlésben, mondhatnám azt is, hogy talán az összes országgyűlési képviselőnek az összefogásával előre tudunk jutni azon az úton, hogy Magyarországon ösztönzött legyen a család támogatása, ösztönzött legyen a gyerekvállalás, és minél többen vállaljanak Magyarországon gyereket. Tisztelt Országgyűlés! A mostani törvényjavaslat az illetéktörvény módosítását tartalmazza. A tárgyi illetékmentesség körét terjeszti ki a babaváró támogatáshoz szükséges társadalombiztosítási jogviszony fennállását igazoló hatósági bizonyítvány kiállítása esetén, amennyiben a járási hivatalok ilyen döntést hoznak. Ennek megfelelően tehát az illetékmentesség már ezen a területen is érvényesülni tud, hasonlóan egyébként a családtámogatási rendszer más intézményeihez képest. Sőt, a személygépkocsi szerzéséhez kapcsolódóan is egy egyértelműsítést tartalmaz a mostani jogszabály, ami azt jelenti, hogy a Magyar Államkincstár ügyfélszolgálatain, illetve a kormányablakoknál ingyenesen benyújtható a kérelem, azaz az eljárásnak nem lesz illetéke, illetékmentes lesz az ehhez kapcsolódó eljárás is. Úgy szeretnénk megalkotni ezt a mostani jogszabályt, és arra kérem tisztelt képviselőtársaimat, hogy ennek megfelelően támogassák, hogy mindezek a változtatások július 1-jétől is olyan módon használhatók legyenek, hogy akik már korábban benyújtották a kérelmüket, a folyamatban levő eljárásokban is lehessen ezt a szabályt alkalmazni, illetve akik esetleg befizették a korábbi illetéket, azoknak a NAV visszatérítse ezt az összeget. Kérem tisztelt képviselőtársaimat, hogy ezekkel az intézkedésekkel is segítsék a magyar családok támogatását, azt, hogy Magyarországon a családalapítási kedv, a gyermekvállalási kedv is növekedjen. Köszönöm szépen. [[Taps a kormánypártok soraiban.]]
Nagyon szépen köszönöm. Tájékoztatom, hogy 7 perc 50 másodperc áll rendelkezésére, ha föl kíván szólalni a vita végén.Most a Törvényalkotási bizottság álláspontjának ismertetésére kerül sor. Megadom a szót Dunai Mónika képviselő asszonynak, a bizottság előadójának. Parancsoljon! [[19.10]]
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2019. július 1-jei, vagyis mai ülésén a határozati házszabályi rendelkezésektől eltérés keretében megtárgyalta a babaváró támogatás igénylésével, valamint a nagycsaládosok személygépkocsi-szerzési támogatásával kapcsolatos eljárások illetékmentességének megteremtése érdekében az illetékekről szóló 1990. évi XCIII. törvény módosításáról szóló T/6684. számú törvényjavaslatot. Az összegző jelentést a bizottság 30 igen szavazattal egyhangúlag elfogadta. Tisztelt Képviselőtársaim! Július 1-jétől, vagyis mától életbe lép a családvédelmi akcióterv négy pontja: a babaváró támogatás, a CSOK bővítése, a jelzáloghitel elengedésének kibővített változata, valamint a nagycsaládosok autóvásárlási támogatása. Az előttünk fekvő törvényjavaslat az igénylők számára lehetővé teszi, hogy a babaváró támogatást és a nagycsaládosok autóvásárlási támogatását illetékmentesen vehessék igénybe a szülők. A célunk, hogy a lehető legtöbb bürokratikus akadályt, nehezítő elemet lebontsuk a családvédelmi akcióterv keretében igénybe vehető kedvezmények elérése elől. Tisztelt Képviselőtársaim! Az elhangzottakra való tekintettel kérem önöket, hogy a törvényjavaslatot a végszavazásnál támogassák majd. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő asszony. Most a képviselői felszólalások következnek. Felhívom a figyelmüket, hogy a frakcióknak 10-10 perc, a független képviselőknek összesen 3 perc áll rendelkezésükre. Elsőként megadom a szót, lám-lám, Dunai Mónika képviselő asszonynak, aki ez alkalommal a Fidesz-frakció véleményét képviselve szólal föl. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! A családvédelmi akcióterv újabb támogatásokkal segíti a fiatalok életkezdését, a gyermekvállalást és a gyermeknevelést. Az akcióterv a nemzeti konzultáció eredményeit szem előtt tartva készült. Nem egy lezárt folyamat. A támogatásokat évről évre a jövőben is szeretnénk bővíteni. Mi nem bevándorlókkal, hanem magyar gyermekekkel és a gyermekes családok támogatásával képzeljük el Magyarország jövőjét. A kormány a családvédelmi akciótervvel egyebek mellett azt üzeni, hogy a gyermeknevelés olyan teljesítmény, amely közösségi szinten is elismerendő. A parlamentben az ellenzéknek ismét lesz lehetősége eldönteni, hogy végre egyszer már a magyar családok, a magyar gyermekek és a magyar gyermekes családok mellé áll, avagy sem. Európában Magyarország fordítja a legtöbb pénzt a családok támogatására. 2010-hez képest már két és félszer nagyobb összeget, 2228 milliárd forintot fordítunk a jövő évi költségvetés-tervezetben is erre a célra, ami a GDP-nk csaknem 5 százaléka, 4,8 százaléka, ez szintén egyedülálló egész Európában és a világon. 2002 óta a gyermekvállalási kedv ennek köszönhetően jelentősen, 21 százalékkal emelkedett. A vágy tehát létezik, a gyermekvállalási kedv, a kormány pedig a rendelkezésre álló eszközökkel támogatást is nyújt ehhez. A családvédelmi lépéseket az emberek túlnyomó többsége támogatja. A családok támogatásának ügyében pedig nemzeti egység van Magyarországon. Európa hatalmas többsége hagyományos módon éli az életét, s a családot tartja a legfontosabb értéknek, ám tudjuk jól, hogy vannak olyanok, akik nem értenek egyet a mostani magyar kormányzati javaslatokkal. Nyugat-Európában a legnagyobb probléma az, hogy tabuként kezelik a családtámogatás kérdését, és csak azzal foglalkoznak, hogyan pótolják a csökkenő születésszám okozta hiányt, nem teszik fel azonban a valódi kérdést, mégpedig azt, hogy mi az oka a népességcsökkenésnek. Tisztelt Képviselőtársaim! A mai naptól ahogyan az ma már többször elhangzott életbe lép a családvédelmi akcióterv négy pontja: a babaváró támogatás, a CSOK bővítése, a jelzáloghitelek elengedésének kibővített változata, valamint a nagycsaládosok autóvásárlási támogatása. A bölcsődefejlesztési program pedig folyamatban van. Elhatároztuk, hogy 2022-re 70 ezer fölé emeljük a bölcsődei férőhelyek számát a jelenlegi 50 ezerről. A hétpontos családvédelmi akcióterv elindításával a kormány újabb támogatásokkal segíti a gyermekes családokat, a fiatalok életkezdését, a gyermekvállalást és a gyermeknevelést. 2020. január 1-jétől bevezetjük a négy- vagy többgyermekes édesanyák szja-mentességét és a nagyszülői gyedet. Akinek július 1-jét követően születik gyermeke, jogosulttá válik a babaváró támogatásra. Mi készen állunk arra, hogy július 1-jével zökkenőmentesen induljon a babaváró támogatás. A gyermeküket júliusra váró családok sem esnek ki a babaváró támogatásból. Az új kormányrendelet értelmében ugyanis nem a szerződéskötést, hanem az igény benyújtását követően született gyermekek után lehet igénybe venni a támogatást. Ráadásul a júliusban születendő gyermekek esetében az sem baj, ha a kérelmet a gyermek születése után nyújtják be. Ezek az intézkedések tovább egyszerűsítik a támogatások igénybevételét. Tisztelt Képviselőtársaim! A jelen törvényjavaslat is ezt a célt szolgálja. Az illetéktörvény jelenlegi, tervezett módosításával tárgyi illetékmentes körbe kerül a babaváró támogatáshoz szükséges, a társadalombiztosítási jogviszony fennállását igazoló hatósági bizonyítvány járási hivatalok általi kiállítása, valamint a támogatáshoz kapcsolódó jogorvoslati és méltányossági eljárások. Tehát nemcsak a bankok nem számíthatnak fel költséget vagy díjat az ügyfelek részére a babaváró támogatás igényléséhez kapcsolódóan, hanem a járási hivatalok sem. Ez a bürokráciacsökkentés logikájába tartozó döntés és javaslat. Ugyanez vonatkozik a nagycsaládosok személygépkocsi-beszerzési támogatására. A törvénymódosítás egyértelművé teszi, hogy a Magyar Államkincstár ügyfélszolgálatain és a kormányablakoknál is ingyenesen benyújtható a támogatás iránti kérelem. A támogatás már a július 1-jén benyújtott igénylésekre is érvényes lesz, tehát a járási hivatalok vagy nem számítanak fel eljárási illetéket az ügyfelek felé, vagy a már megfizetett eljárási illetéket a Nemzeti Adó- és Vámhivatalon keresztül visszaigényelhetővé teszi. Tisztelt Képviselőtársaim! Azt gondoljuk a Fidesz-frakció részéről, hogy ez egy olyan csomag, amely meghatározza Magyarország jövőjét, és kiegészítése annak a babaváró támogatással és a családvédelmi akciótervvel együtt, amely hozzájárul ahhoz, hogy Magyarországon minden erővel segíthessük a családokat, a gyermekvállalást és a gyermeknevelést, és minden eszközzel segíthessük azt, hogy Magyarországon a népesedési folyamatok pozitív irányba mozduljanak. Köszönöm a figyelmüket. [[Taps a kormánypártok soraiban.]]
Köszönöm szépen, képviselő asszony. Z. Kárpát Dániel képviselő úr, Jobbik, tessék!
Tisztelt Elnök Úr! Tisztelt Ház! A csoportdinamikából érzem, hogy senki nem akarja az egész estét itt tölteni, de ennél a kérdéskörnél le kell ragadnom. A fideszes felvezetők során rengeteg mindenről hallhatunk, az előttünk fekvő javaslatról minimális utalás szintjén csak, engedtessék meg nekem is, hogy egy kicsit szélesebbre vegyem azt a bizonyos horizontot. Itt rögtön egy vitát kellene eloszlatni közöttünk. Vezérszónoktársam felvezetése során is azt hallhattuk, hogy Magyarországon milyen parádésan alakulnak a népesedési folyamatok, és beindult egy olyan folyamat, egy olyan irányvonal, ami pozitív, és még pozitívabb lesz a jövőben; nagyjából így tudnám összefoglalni az önök mondandóját. A helyzet az, hogy ezzel vitatkoznom kell, és bárcsak ne kellene vitatkoznom, mert nagyon-nagyon őszintén, tiszta szívvel szurkolok annak, hogy Magyarországon a demográfiai mutatók valóban jó felé induljanak el. [[19.20]] Nézzük meg, mi történt Magyarországon! A szociálliberális ámokfutás és a családtámogatási rendszer részleges szétverését követően az a visszapótlódás, ami a régió országaiban a termékenységi ráta növekménye tekintetében korábban bekövetkezett tíz évvel korábban számos országban , az Magyarországon nem, a Bokros-csomagtól kezdve számos egyéb tényező miatt kitolódott. Ez a szakma által visszapótlódásnak nevezett folyamat, amely a régió országaiban akár 1,7-ig vagy a fölé lőtte a termékenységi mutatót, Magyarországon később következett be, 2010 után szerencsére, de sokkal inkább fékezett habzással, tehát az 1,7-nek a közelében sem jártunk még sajnos soha. 1,54-ig ment fel ez a mutató az uniós módszertan szerint, a csúcson másfél-két évvel ezelőtt itt volt. Ez az 1,54 esett vissza az utóbbi másfél évben 1,43-44 százalékra. Bárcsak ne így lenne, bárcsak ne következett volna be ez a visszaesés, de ez lehetőséget teremt Magyarország Kormánya számára a tekintetben, hogy elgondolkodjon azon, vajon mit csinál rosszul. Hiszen három fontos mutatószám jelzi a demográfiai helyzetet. Ebből az élveszületések számát kérem számon önökön a legkevésbé. Tehát nem értek egyet azzal, amikor szocialista, DK-s képviselők felállnak, és azt mondják, hogy a korábbi tíz évhez képest 50 ezerrel kevesebb gyerek született, ez a mostani kormány bűne, mondjon le, húzzon el a fenébe. Nem hiszem, hogy ilyen színvonaltalan módon lehetne ezt a kérdést megközelíteni, hiszen a szülőképes korú hölgyek bázisa, az ő számuk radikálisan csökkent az utóbbi tíz évben, amiben van balliberális felelősség, és bizony kilenc év elteltével van azért Fidesz-KDNP-s felelősség is. De az élveszületések száma az, ahol ez a kormány negatív rekordokat tud felmutatni, a halálozások számában brutálisan magas számokat mutat fel. Itt lehetne beavatkozni talán a legkönnyebben, az elkerülhető halálozások számának csökkentésében, és mindemellett a termékenységi mutató, igen, egy nagyon fontos indikátora annak, hogy hol tart a néplélek egy nemzeten belül, és egyáltalán hogyan fogja fel ennek a nemzetnek az egésze a saját megmaradását is. És itt kell vitatkoznom önökkel, mert a termékenységi arányszám növekedhet. Egyébként, ha megnézzük a balti államok egy részét, ott 1,7 fölé ment, egy ennyire szofisztikált családtámogatási rendszer nélkül. Tehát legalább annyira számít a mindennapi biztonságérzet, a kiszámítható jövő kérdésköre. De Magyarországon azt látjuk, hogy bizonyos társadalmi csoportokat helyesen kedvezményez ez a kormányzat. A családi adókedvezményt akkor is támogatom, ha mondjuk, a kétgyerekesek irányába befagyott a családi adókedvezmény. [[A kormánypártok sorai felé:]] De, befagyott, azért, mert a jelen hatályos törvényjavaslat szerint van egy iksz összege, amely összeg az inflációt követően nem nő a következő évtől tovább, mert az ezt szavatoló törvény letételét a kormány elmulasztotta, tehát befagyasztotta Magyarország Kormánya a rendszert. Nézzenek utána, és javítsák ki ezt, mert én jót szeretnék, és szeretném kijavítani ezt a kormányzati balfogást! Ami miatt ma este most itt vagyunk tisztázzuk, miért vagyunk itt! Azért, mert elindult egy demográfiai csomag kivitelezése, szerintem fékezett habzással ahhoz képest, ami megtörténhetett volna, és elfelejtette a Fidesz-KDNP azt, hogy bizony ezek a folyamatok, a hitelkihelyezések, akár kedvezményes hitel kihelyezése, bizony illetékkötelesek bizonyos esetben, és elfelejtették az illetékmentességét biztosítani ezeknek a július 1-től odaadandó támogatásoknak, ezért péntek este eszükbe jutott benyújtani az illetékmentesség részleges vagy teljes biztosítását, hogy aztán hétfőn, a hatálybalépés napján, amikor a ma megszületett gyermekek számára már ezt folyósítani kellene és illene, akkor most egy rapid vitában, ami jellemzően a szakmaiságot azért nélkülözi ilyen időkeretek mellett, vagy legalábbis korlátozza, hogy elfogadtassa azt a javaslatot, amelynek egyébként meg kellett volna adni a módját, és úgy gondolom, hogy sokkal szélesebb körben kellene kedvezményeket érvényesíteni. Mire gondolok? Képviselőtársaim előadták azt, hogy mekkora dolog például a négygyermekes hölgyek személyijövedelemadó-mentessége életük végéig, és úgy gondolom, hogy ez nagy dolog. A problémám ott van önökkel és igen, a Fidesszel van problémám , hogy az önök eredeti ígéretét is hallottam több mint egy évvel ezelőtt. Ez pedig a háromgyermekes édesanyáknak az szja-mentességére vonatkozott, és ott már nem egy 30-40 ezres társadalmi csoportot találnánk, mint a négygyermekeseknél, hanem egy sokkal szélesebb körűt, tehát nemzetgazdasági szinten tudna érvényesülni a népesedési mutatókban is az, amiről beszélünk. 30-40 ezer négygyermekes tekintetében, ha államtitkár úr megvizsgálja, hogy közülük hányan folytatnak mérhető keresőképes foglalkozást jelen pillanatban, hányan vannak regisztrálva, azt látja, hogy elenyésző részük. Tehát nagyon jól hangzik ez a kedvezmény, nagyon jól elő lehet adni a parlamentben, a stúdiókban, de néhány ezer, egy-két tízezer embert érint. Ugyanez a bajom, megint csak az önök pártjával van problémám a hozzáállás tekintetében, amikor a nagycsaládosok autóvásárlási kedvezménye esetében csak a teljesen vadiúj járművekre vonatkoztatják ezt a kedvezményt, miközben a tipikus magyar élethelyzet nem ez. Megfelelő minimális műszaki paraméterekkel rendelkező használt gépjármű számára, irányába is ki kellene terjeszteni ezt a kedvezményt, hogy tipikus élethelyzetben lévő magyar családok ezt tömegesen tudják igénybe venni. Ha ez így történne, kihatással lehetne mindez a népesedési mutatókra. Amit viszont elvárok önöktől. Beszántották a lakáscélú előtakarékosság állami lábát, mert azt mondták, hogy ez a közvetítő cégeknél érvényesül, ami egy legitim vitaalap. Ezt a vitát le lehet folytatni. Önök ehelyett pár nap alatt beszántották ezt a rendszert, de ami még nagyobb probléma, hogy nem tettek a helyére semmit. Tehát konkrét választ szeretnék hallani azt illetően, hogy akitől elvették az LTP állami támogatását, és aki, mondjuk, a CSOK-hoz az önrészt lakáscélú előtakarékossággal szedte össze, annak most mit ajánlanak, hogyan szedje össze ez a magyar fiatal az önrészt a CSOK-hoz, mert ha oda be tud lépni, akkor reális életlehetőségei lesznek. Ha nem, akkor marad az a kivándorlás, amiről önök már tudomást sem vesznek, hiszen azt hazudják, és tudják, hogy nem igaz, hogy a migrációs egyenleg megfordult, és többen térnek haza, mint ahányan távoznak. Bármilyen szakmában kompetenciával rendelkező ember tudja, hogy ez az állítás nem igaz, mert a kivándorlók közé csak azt számolja be ennek az állításnak a kimondója, aki felszámolta itteni lakhelyét, leadta a TAJ-kártyáját, elvágta a vonalakat, gyökereket, és távozott innen. Nagyon jól tudják önök, hogy a többség nem ilyen. Nagyon jól tudják, hogy az itteni korábbi devizahitelesek a holland vágóhídon azért dolgoznak, hogy az itteni, most már forintra váltott irreális hiteleiket fizessék. És nem számolták fel az itteni kapcsolataikat, és még mindig százezrekre igaz ez. Ezt letagadni egész egyszerűen gazdaságpolitikai árulással ér fel, és ez a demográfiai mutatókon is látszik. Ahogy a bérlakásprogram hiánya is látszik a demográfiai mutatókon, mert a kormány látta, olcsóbb számára azt mondani, hogy csak a saját tulajdonú ingatlant támogatja, hiszen ezzel egy komplett társadalmi csoport kedvezményezését ki lehet hagyni, azon magyar fiatalokat, akiknek nem telik semmilyen eszközzel önálló ingatlanra, önálló otthonra, még hitelből sem, még a kedvezményes eladósítás közepette sem, viszont tisztességes árú bérleményt megfizetnének. És a kormányzat semmit nem tett még mindig a Budapesten és nagyvárosokban található elszabadult albérletpiaci helyzet kapcsán, pedig itt is lenne beavatkozási kötelezettség, ha más nem, átmenetileg egy lakhatási támogatási program. Semmiképpen nem a berlini mintára gondolok, és nem hatósági árbefagyasztásra, hiszen az a piacgazdasággal tökéletesen ellentétes lenne, de lennének alternatív eszközeink. Így csomagban el tudnám fogadni azt is, ami előttünk van, és így is támogatni fogom, hiszen itt egy illetékmentességről beszélünk, de a csomag egésze nem tud teljes körben hatni, főleg addig nem, amíg 27 százalékos a gyermeknevelési termékek áfája. Benyújtottuk a költségvetéshez azt a módosítót, ami ezt az áfát levinné 5 százalékra, érdemi engedményt foganatosítva a magyar családok számára. Ennek a sorsát nem kell megosztanom önökkel, elvérzett ez a javaslat is. Azt látom, hogy a lombikbébiprogram felső kalap nélküli támogatása, úgy, hogy várólisták se jöjjenek létre, szintén nem ment át az önök szűrőjén. Ebből én azt a következtetést vonom le, hogy az önök számára népesedési kérdés egy politikai termék, nem áll mögötte igazi nemzeti elszánás és akarat, mint ahogy az az én közösségemet 2010 óta jellemzi, hiszen mi 2010 óta nyújtjuk be ezeket a javaslatokat. Önök fékezett habzással azt viszik keresztül belőle, ami politikai termékként eladható. Én pedig arra kérem önöket, hogy a magyar jövendő nevében tárják szélesebbre ezt a kaput, és valóban biztosítsuk a saját megmaradásunkat a Kárpát-medencében önnön erőből, és ne pedig külső forrásokból, ne az önök vendégmunkásaival, idegen munkásaival pótolják a keletkező űrt, ne hazudják el a kivándorlás létét, hanem oldják meg azt, hogy aki akar, az tudjon a szülőföldjén boldogulni. Köszönöm a figyelmet. [[Taps a Jobbik soraiban.]]
Köszönöm szépen. A következő felszólaló Nacsa Lőrinc képviselő úr, a Kereszténydemokrata Néppárt frakciójának képviselője. Tessék!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! Jobbikos képviselőtársamnak mondanám, hogy nem mondtuk soha, hogy kiváló a helyzet, hogy célt értünk, hogy tökéletesek a demográfiai mutatók. Soha ilyen szavakat kormánypárti politikusoktól nem hallott. Azt mondtuk, hogy 2010-ben egy katasztrofális demográfiai helyzetet és családpolitikát vettünk át, és hogy a 2010-ben bekövetkezett családbarát fordulat eredményeképpen vannak pozitív és biztató jelek, és messze nem vagyunk az út végén, sőt nagyon sok mindent kell még tennünk az elkövetkezendőkben is. De pont a családbarát közgondolkodás javítása, a családpolitikai rendszer átdolgozása, a családtámogatási rendszer kiterjesztése okozta azt, hogy van egy pozitív elmozdulás a magyar társadalomban, ami 2010 óta folyamatosan látszik ez a termékenységi ráta növekedése, a házasságok számának a növekedése, a válások számának a csökkenése, a terhességmegszakítások számának a csökkenése. [[19.30]] Ezek mind-mind elmozdulások, amelyeket ön sem tagadhat, és amelyek pozitív és biztató jelek. Nekünk ezen az úton kell továbbmennünk. Éppen ezért fontos, hogy ma is itt van előttünk ez a törvényjavaslat, amely a családok életét tovább könnyíti, és éppen ezért örültem, hogy ma délben, amikor a házszabálytól való eltérésről kellett szavazni, akkor minden frakció egyhangúlag támogatta ezt. Nem volt ez mindig így, hiszen pár héttel ezelőtt, amikor a családvédelmi akciótervről szavaztunk, akkor a szélsőbaloldali Gyurcsány-párt és az anarchista frakció, a Párbeszéd nem támogatta a családvédelmi akciótervet, és nem támogatta azt, hogy a magyar családoknak egy kicsivel több jusson, több támogatás álljon rendelkezésre, további programokat, támogatásokat és kedvezményes konstrukciókat vehessenek igénybe. Mert mit láttunk 2010 előtt? A Gyurcsány-kormány megszorításainak első számú célpontja mindig a gyermeket nevelő családok voltak: eltörölték a családi adórendszert, az egy- és kétgyermekeseknél kezdték, a háromgyermekeseknek 4 ezer forintnyi adókedvezményt biztosítottak, eltörölték az otthonteremtési programokat, a gyes időtartamát lecsökkentették három évről két évre, és óvoda-, iskola-, bölcsődebezárásokkal nehezítették a magyar családok életét. Ezért volt szükséges 2010-ben annak a családbarát fordulatnak a bekövetkezése, amelynek következményeképpen visszavezettük a családi adórendszert, folyamatosan ki is terjesztettük a családi adórendszert, elindítottuk a családi otthonteremtési programot, a gyed extrát vagy éppen a most előttünk fekvő családvédelmi akciótervet, amely ma lépett hatályba. A babaváró támogatás, a családi otthonteremtési kedvezményhez kapcsolódó kamattámogatott kölcsön, a jelzáloghitelek elengedésének bővített változata, valamint a nagycsaládosok autóvásárlásának támogatása már mától is elérhető, és mától is igénybe tudják venni a családok, hiszen ennek kezdődátuma közös döntésünk alapján július 1-je, a mai nap. Úgyhogy azt gondolom, a magyar családpolitika történetében egy nagyon fontos nap a mai, hogy ezek a támogatások, kedvezmények elérhetőek. A négygyermekesek személyijövedelemadó-mentessége és a nagyszülői gyed majd jövő januárban lép életbe. Itt is kijavítanám Z. Kárpát képviselőtársamat: itt a jelenlegi szám esetében is legalább 40 ezer háztartásról beszélünk a négygyermekes családok tekintetében; ő 10-15 ezer édesanyáról beszélt. Itt 40 ezer az a szám, amely jelenleg azonnal érintett lesz, hiszen nem felmenő rendszerben érvényes a négygyermekesek szja-kedvezménye, és vannak, akik majd még ezután lépnek a négygyermekesek körébe. Tehát már most 40 ezer ilyen háztartásról beszélünk. A bölcsődei férőhelyek folyamatosan növekednek. Itt a cél, ahogy már a képviselő asszony is elmondta, a 70 ezer férőhely, annak a növelése. Ez elindult, ebben az évben is el fogjuk érni a kitűzött célt, a jövő évben is, és aztán az azt követő években is addig bővítjük a bölcsődei hálózatot, amíg erre szükség van. Nagyon fontos a mai napon előttünk fekvő törvényjavaslat is, hogy illetékmentességet biztosítunk a nagycsaládosok autóvásárlási támogatásához, illetve a babaváró támogatás ügyintézéséhez is. El kell mondanom itt is jobbikos képviselőtársamnak, hogy mi legalább beismerjük, ha valami még nem lett megoldva, és idehozzuk még időben, hiszen ez azokra is vonatkozni fog, akik ma születtek, vagy akik ma igénylik a babaváró támogatást vagy a nagycsaládosok autóvásárlási támogatását, illetve abban a következő pár napban is, amíg ez a törvény kihirdetésre kerül, és konkrét jogszabály lesz belőle. Azt gondolom, további könnyítés a családok részére, hogy az ügyintézés egyrészt Tuzson államtitkárék sokat dolgoztak azon, hogy az ehhez szükséges igénylés és a kormányablaki ügyintézés is egy nagyon gyors és nagyon egyszerű folyamat legyen, itt is a bürokráciacsökkentést emelném ki most már nemcsak egyszerű és gyors folyamat lesz, hanem ingyenes is lesz a családok számára. A jelzáloghitel elengedésének a bővített változata is mától elindul. Itt a hitel törlesztésénél a második gyerek megszületésekor 1 millió forint és aztán a harmadik gyerek megszületésekor pedig 4 millió forint jelzáloghitel-elengedést tartalmaz a családvédelmi akcióterv. Azt gondolom, ez is egy óriási támogatás, illetve a nagycsaládosok autóvásárlási támogatása: ha már most, jelen helyzetben legalább három gyermeket nevel a család, vagy az édesanya a harmadik gyermekét várja, akkor 2,5 millió forint vissza nem térítendő támogatást tud kapni az a család egy új hétszemélyes autó megvásárlásához. A családvédelmi akcióterv egy történelmi léptékű családtámogatási intézkedés, akcióterv, amely, azt gondolom, egyrészt szolgálja a magyar családok támogatását, a magyar családok megerősítését, és nyilvánvalóan nem titkolt célunk az sem, hogy a jövőben is elősegítsük a gyermekvállalást, hogy a párok minden esetben meg tudják hozni a saját döntésüket a gyermekvállalást illetően. Ehhez mi meg tudjuk adni a kereteket, a segítséget, és hogy a kívánt gyermekek minden esetben meg tudjanak születni, hiszen a mi célunk az, hogy minél több gyermek szülessen. Ma már a harmadik-negyedik gyermek vállalása nem jelent automatikusan szegénységet, mint ahogy ez korábban a balliberális kormányok idején volt, hanem a Fidesz-KDNP családpolitikájával már egy stabil családtámogatási rendszer áll a családok háta mögött. Így a most előttünk fekvő javaslatot is a KDNP-frakció támogatja. Köszönöm szépen.
Köszönöm szépen. Most az a helyzet, kedves Nacsa képviselő úr, hogy ön az egyetlen, aki szót kért, de éppen most fejezte be. [[Nacsa Lőrinc: Nem kapcsolt ki a gépem…]] Máris megértettük. Akkor ez a dolog tisztázódott, így lassan haladunk a vége felé. Az apró reményeket az életben nagyon fontos felemlegetni. Megkérdezem, hogy a fennmaradt időkeretben kíváne még valaki szólni. [[Senki sem jelentkezik.]] Megállapítom, hogy nem. Az összevont vitát lezárom. Megkérdezem államtitkár urat, kíváne reflektálni, véleményét elmondani. [[Tuzson Bence jelzésére:]] Parancsoljon! 7 perc 50 másodperce van.
Köszönöm szépen, elnök úr. Nagyon fontosnak tartom a felvetett alapvető kérdést, amely a családok támogatására és a gyerekvállalási kedv növekedésére vonatkozó kérdés volt. Az imént is a jobbikos felszólalásból, illetve Nacsa Lőrinc képviselőtársam felszólalásából is az jött ki, hogy bizony elkötelezettek vagyunk a tekintetben, hogy a gyerekvállalási kedv növekedjen Magyarországon, noha az intézkedéseket azért, azt gondolom, egészen máshogy értékeljük az ellenzéki padsorokból és innen, a kormánypárti padsorokból. Azt gondolom, hogy a trend a legfontosabb, és a trendeket kell figyelni Magyarországon. Azt kell megnézni, hogy vajon népességi fordulat bekövetkezett-e, és ha bekövetkezett, akkor mikor következett be. Teljesen egyértelmű, hogy 2010-től kezdődően változott meg a folyamat. Egyébként az őáltala felsorolt országokban abban az időszakban éppen lefelé ment a népességi mutató, tehát nem arról beszélünk, hogy Magyarországon, mondjuk, az európai trendeket követte volna a népességi változás, hanem bizony bizonyos intézkedések hatására megváltozott a tendencia, és ez egy jó hír. Nem szabad elfelejteni, hogy tett is a magyar kormány ennek érdekében, és nagyon sok intézkedést foganatosított. Én az egyik legfontosabbnak egyébként pont a családok számára az otthonteremtéssel kapcsolatos támogatási rendszer bevezetését tartom, tehát a családi otthonteremtési kedvezmény egy olyan mértékű családpolitikai intézkedés, amelyhez fogható nem nagyon van egyébként Európában. Ezért is látható, hogy ennek a hatása bizony elég erőteljes volt Magyarországon, és valóban 50 ezer gyermek megszületéséhez is hozzájárulhatott. Nem beszélve arról, hogy ez elősegítette Magyarországon munkahelyek teremtését is, tehát közvetve is segítséget nyújtott a magyar családoknak. Nem szabad megállnunk ebben a folyamatban egészen addig, amíg Magyarországnak nem lesz olyan ereje, hogy a saját népességét fenn tudja tartani; erre kell törekednünk. Erről szól a családvédelmi akcióterv, nem volt ilyen jellegű komoly akcióterv korábban Magyarországon. Minden ötletet és minden gondolatot meg kell fontolni e tekintetben, de azokat kell beemelni egy ilyen családvédelmi akciótervbe, amelyek a leghatékonyabbak a segítségre, a családok segítésére és a gyerekvállalási kedv növelésére. Mi magunk úgy gondoljuk, hogy az eddigi intézkedéseink hatékony intézkedések, de valóban nem vagyunk még az út végén. Ezért vannak olyan intézkedések, amelyek 2019-et követően majd a jövő évtől lépnek hatályba, illetve akár a bölcsődeépítési programok, az óvodaépítéssel kapcsolatos intézkedések, amelyek egy hosszabb távú intézkedéscsomagot takarnak. Valóban fontos kérdés, hogy minden részletre figyeljünk oda, ezért fontos az illetékmentesség megteremtése, akár tárgyi, akár más szempontból egyébként alanyi illetékmentességekről beszélünk. Én azt kérem tisztelt képviselőtársaimtól, hogy ezt az intézkedést is, mint a csomag egy részét, támogatni szíveskedjenek annak érdekében, hogy erősödjenek Magyarországon a családok. Köszönöm szépen. [[Taps a kormánypártok soraiban.]]
Nagyon köszönöm, államtitkár úr. Tájékoztatom önöket, hogy a határozathozatalra a holnapi ülésnapon kerül sor. [[19.40]] Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Elsőként napirend utáni felszólalásra jelentkezett Potocskáné Kőrösi Anita képviselő asszony, a Jobbik képviselője: „Köztisztviselők napja a köz szolgái többet érdemelnek” címmel. Öt perc az időkerete. Parancsoljon!
Köszönöm szépen a szót, elnök úr. Tisztelt Ház! Tisztelt Képviselőtársaim! A mai napon, az ülés kezdetén a Semmelweis-nap alkalmából méltóan megköszöntük az egészségügyi dolgozóknak azt az áldozatos munkát, amelyet értünk, magyar emberekért, a társadalomért tesznek. De úgy gondolom, hogy nem mehetünk el amellett, hogy július 1-je nemcsak Semmelweis-nap, hanem a köztisztviselők és a kormánytisztviselők napja is. 1997 óta július 1-jén köszönetet mondunk azoknak a hivatali dolgozóknak, akik nem túl szerencsés munkafeltételek között, igen nehéz bérkörülmények között dolgoznak. 2011-től már nemcsak a köztisztviselők, de a kormánytisztviselők napjának is tartjuk július 1-jét. Egy fontos intézkedés volt az elmúlt időszakban, 2001-től egészen 15 éven keresztül: 2016-ig ez a nap a köztisztviselők számára munkaszüneti nap volt. Fontosnak tartom azt, hogy ennek a munkaszüneti napnak a megszüntetése jelzés volt az Orbán-kormánytól, hogy mire is tartja a köztisztviselőket. És talán ez egy lépés volt annak az elindítására, amely most a köztisztviselők között a kormányablakokban, a polgármesteri hivatalokban, a közös önkormányzati hivatalokban tapasztalható. Most már a kormányzat sem tagadja, sőt válságtanácskozásokat hívnak össze annak érdekében, hogy megoldják azt a munkaerőhiányt, amely a hivatalokban most tapasztalható. Ugyanis az elmúlt napokban felröppent az a hír, hogy kormányablakok itt, Budapesten nem tudnak nyitva tartani, és a kormány erre úgy reagált, hogy karbantartási munkálatok folynak, és egyébként a mai napon ezt már egy képviselőtársam kérdésként feltette a kormányzatnak, ahol ismételten azt válaszolták, hogy karbantartási munkálatok miatt nem nyitottak ki a kormányablakok. De azért március 1-je óta egy nagyon komoly trend folyik itt a köztisztviselők körében, ugyanis még az őket tömörítő szakszervezet is kimondta és leírta, hogy négyezer dolgozó hiányzik itt, ebből az ágazatból. Négyezer dolgozó az, akiket azonnal fel tudnának venni, ha jelentkeznének oda. Az egyik fontos lépés volt, ami szintén ehhez a trendhez hozzájárult, hogy március 1-jén egy jogszabályi változás következményeképpen 2500-an kérték azonnali felmentésüket. Mert mi is történt? Megemelt munkaidő, megemelt munkaterhek, és ezzel párhuzamosan az alapszabadságnak a csökkentése is megtörtént a hivatali dolgozóknál, a köztisztviselőknél. Ugye, azt nem gondolja senki sem komolyan, hogy azért a bérért lássuk be, ha csak elmegyünk egy pár száz kilométerre, mosogatóként többet keresnek, mint azok a köztisztviselők, akik a hivatalokban dolgoznak , ezekért a bérekért itt Magyarországon ilyen munkakörülmények között szívvel-lélekkel tudnak dolgozni? Egyébként azon csodálkozom, hogy ez a szám 2500-nál megállt. De látható a trend, és látható az, hogy a kormányablakok működése is egyre kritikusabb. Az előző napirendre egy kicsit visszautalva, amikor is a babaváró támogatások igénylésének illetékmentességéről szólt az általános vita, ott is elmondták, hogy milyen jó, hogy a kormányablakoknál is lehet majd ezeket az ügyeket intézni, és hogy ez mennyire meg fogja gyorsítani ezt a folyamatot. Igen ám, csak kérdezem, ha a kormányablakoknál nem dolgoznak, vagy olyan mértékű ez a sor, akkor hogyan fogja tudni gyorsítani az ügyintézést, hogy azok a fiatal párok, akik a babaváró támogatást szeretnék igénybe venni, minél előbb hozzájuthassanak a pénzükhöz. És még egy dolog, amit szeretnék elmondani, ez mai sajtóhír volt, hogy úgy gondolják, hogy a budapesti kormányablakok működését áthelyezéssel fogják tudni megoldani, hogy a munkavállalókat áthelyezik. Kérdem én: ez családpolitikai intézkedés? Az, hogy valakiknek majd esetleg sok-sok kilométert kell utazni a munkahelyükre, ahogy ezt eddig nem kellett megtenni? Köszönöm szépen. És még egyszer köszönet a köztisztviselőknek a köztisztviselők napja alkalmából. Köszönöm szépen. [[Taps a Jobbik soraiból.]]
Köszönöm szépen. Tisztelt Országgyűlés! Napirend utáni felszólalásra jelentkezett Hajdu László képviselő úr, a Demokratikus Koalíció képviselője: „Követeljük vissza az önkormányzatok tulajdonát!” címmel. Parancsoljon!
Tisztelt Elnök Úr! Képviselőtársak! A június 15-ei napon, pénteken befejeződött a tanítás az iskolákban, és megkezdődik a gyerekeknek az a nagyon várt két hónap, ami alatt a gyerekek nem a tanulással, hanem igazán a pihenéssel, szabadsággal foglalkoznak. Amiért szót kértem, az éppen ezzel függ össze, hogy a tíz hónapos tanév után ki foglalkozik abban a két hónapban a gyerekekkel a nyári időszakban. A KLIK bezárja az ajtót, mert vége a tanévnek. Kinél lesznek ezek a gyerekek abban a két hónapban, amikor a szülő dolgozik, a pedagógus pihen? Mi történik egy körzet gyermekeivel, mondjuk, egy tankerület gyerekeivel? Ehhez szeretnék hozzászólni, ugyanis a következők miatt alapos ez a kérdés. Az egyik ok az, hogy erre az időszakra, erre a két hónapra az iskola ajtaja bezárul, tehát az a közösségi tér, ahová a gyerekek járnak tíz hónapon át a tornaterem, a sportpálya, sok minden egyéb , amit jelent az iskola még ma is, ez nem áll rendelkezésre, a tanévnek vége van. Marad az, hogy az az önkormányzat, akitől államosították ezeket a gyerekeket, államosították tőlük a pedagógusokat, a közalkalmazott pedagógusokat, ezáltal a szülőket, a családokat is, és államosították a vagyont is, amelyben ezek a gyerekek vannak, tehát az iskolaépületeket, az udvarokat és sok minden egyebet… marad önként vállalt feladatként a település tehetősségének függvényében az, hogy mit fog tudni kezdeni a gyerekekkel. Tude olyan nyári tábort, ügyeleti nyári tábort két hónapon keresztül saját pénzén megfinanszírozni, ahol a gyerekek étkezést kapnak, felügyeletet kapnak, szakszerű felügyeletet, programot kapnak? Mert ugyanis erre a két hónapra ezeknek a gyerekeknek nem jár az a sokat emlegetett ingyenes étkeztetés, erre az időszakra nem jár semmilyen normatíva. Erre az időszakra, erre a két hónapra ezeknek a gyerekeknek, különösen az alsó tagozatnak, akikre felügyelet kell, még a felsősökre is, a középiskolásokra talán nem annyira, de azt gondolom, hogy tapasztalataim alapján ők is szívesen mennek ilyen táborba, ott egy önkormányzati tehetősségtől függ, hogy vane gondoskodás a gyerekekről. Ugyanis a KLIK-nek onnantól kezdve erre a két hónapra semmi tennivalója nincsen a gyerekeknek. Az én választókerületemben azt a gyakorlatot csináljuk továbbra is, amit több évtized óta, hogy van nyári tábor 200-300 gyerekkel, az önkormányzat saját reggeliztetésével, saját ebédeltetésével, saját uzsonnáztatásával, normatíva nélkül, önkormányzati forrásból kell ezt megcsinálni. Mivel az iskola be van zárva, a tábort a futballpályán kell megcsinálni. Felállítottunk sátrat, és a 180-200-210, mikor mennyi gyerek van nyaralni, és ki az, akire felügyelni kell, egy sátorban van, a méretes hőségben, most például minden légkondi nélkül. Igaz, hogy a sportpályán lehet szaladgálni, mozogni, sok mindent, de a saját iskolájukba, ugye, nem tudnak bemenni. [[19.50]] Az én kerületemben még azt is megteheti az önkormányzat, hogy van táboroztatás, tehát van üdültetés, egyhetes vagy kéthetes változatban, valami jelképeset a szülő fizet. Az önkormányzatnak több tízmillió forintjába kerül ez a két hónap az én választókerületemben. Ami miatt a napirend utáninak, úgy gondolom, hogy illetékessége van: az előző vita a családvédelemről szólt, hogy milyen gondoskodás van a családokról, a gyermekek támogatásán keresztül a szülők, a családok hogyan vannak ösztönözve. Ha végignézem azt, hogy mi is történik a gyerekekkel a nyári két hónapban, akkor mindaz, amiről beszéltünk az előző napirendnél is, az egy levegőbe kiáltott buborék, úgy gondolom. Köszönöm szépen.
Köszönöm szépen. Tisztelt Országgyűlés! Napirend utáni felszólalásra jelentkezett Horváth László képviselő úr, a Fidesz képviselője: „Villámárvizek az észak-hevesi térségben” címmel. Parancsoljon!
Köszönöm a szót, elnök úr. Tisztelt Ház! Alig több mint egy héttel ezelőtt megdőlt egy rekord, és mi vagyunk az új rekordtartók. De ennek nem örülünk, és nem vagyunk büszkék erre. Az egy nap alatt leesett csapadék mennyiségének a rekordja dőlt meg: 1982-ben Hajdúböszörményben esett hasonló mennyiségű csapadék, ha jól számolom, 37 évvel ezelőtt, akkor az 115 milliméter volt, alig egy héttel ezelőtt az észak-hevesi Terpes kis falucskájára pedig 154 milliméternél is több csapadék hullott le egy nap alatt. Ez olyan víztömeg, amivel szemben egy kistelepülésnek esélye sincs. Pillanatok alatt települések váltak megközelíthetetlenné, otthonok lakhatatlanná, utak járhatatlanná, intézmények pedig használhatatlanná. Mindez egyik pillanatról a másikra, tényleg, mint a villám úgy jött az emberekre, a településekre a víz, és a víz nem hagyott kétséget afelől, hogy itt most ő az úr. Ezen a hétvégén 17 település kiáltott segítségért, és a bajban az volt a felemelő, hogy volt segítség, volt ember, volt segítő kéz a gáton, volt segítő kéz, amely homozsákot rakott, homokzsákot cipelt, lapátot ragadott, szivattyút hozott. Innen szeretnék köszönetet mondani minden segítségért, a szomszéd, a helyiek segítségéért, a tűzoltók, az önkéntes tűzoltók, a katasztrófavédők, a rendőrök segítségéért, illetve azon vállalkozók felé is köszönetet szeretnék innen mondani, akik hozták a gépet, hozták a technikát. És innen, erről a helyről azt is szeretném kérni a kormánytól, hogy az önkormányzatok védekezési és helyreállítási költségeit fedező vis maior támogatás törvényes keretek között minél hamarabb juthasson el az érintettekhez. Tisztelt Ház! Az éghajlatváltozás mifelénk nem egy teória, nem egy elmélet, és a vele járó szélsőséges időjárás mifelénk már nemegyszer páros lábbal rúgta be az ajtót, jégesők, ónos esős viharok, áprilisi hófúvások nemegyszer állították a helyben élőket igen nagy kihívás elé. És tudjuk azt, hogy készülnünk kell az ilyen szélsőséges viszonyokra, arra, hogy ilyen viszonyok mellett is enyhíteni tudjuk az elkerülhetetlenül bekövetkező veszteséget. Villámárvizek kapcsán készülnünk kell azzal, hogy védőárkokat létesítünk, hogy a települések csapadékvíz-áteresztő képességét megemeljük, megnöveljük, és tovább folytatjuk a záportározók építését. Készülnünk kell, de a megoldás nem a védekezés eszközeiben van. A védekezés eszköze segít enyhíteni a kárt, de a megoldás abban van, aki elő is idézte a bajt: a megoldás az emberben van. Mert az ember hívta ki maga ellen a természeti erőket, és az ember mértéktelenségére mértéktelenség a válasz. Az emberben felborult belső egyensúly és harmónia a külső környezetben is az egyensúly felborulását idézi elő. Tehát a megoldás az emberben van, mindannyiunkban van, és ahogy Eckhart Tolle mondta, a világ csak belülről változhat. Ez egy óriási felelősség, de egy óriási lehetőség is, amit meg kell ragadnunk. Köszönöm szépen.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Gurmai Zita képviselő asszony, az MSZP képviselője „Aktuális ügyek” címmel. Parancsoljon! [[20.00]]
Köszönöm szépen. Tisztelt Elnök Úr! Államtitkár Úr! Tisztelt Képviselőtársaim! Magyarországon 2009. július 1-je óta van lehetősége az azonos nemű pároknak bejegyzett élettársi kapcsolat létesítésére, tehát pontosan tíz éve, hogy a szocialisták kormányzása alatt megszülettek azok a törvényes jogi keretek, amelyek az LMBTQ-társadalom tagjainak megadják azt a lehetőséget, hogy az együttélésüket hivatalosan is elismerjék. Ez alatt a tíz év alatt ez a jogintézmény nem lazította fel a családi modellt, s a társadalom jövőbeni fejlődésének sem ártott, dacára annak, ahogy azt a Fidesz a törvény 2009. évi vitájában hangoztatta. Az évforduló jó alkalmat ad arra, hogy megvizsgáljuk, milyen helyzetben van az LMBTQ-közösség ma Magyarországon, és érie őket hátrányos megkülönböztetés. Évente átlagosan alig száz bejegyzett élettársi kapcsolatot jegyeznek be ma Magyarországon. Szakértők szerint ennek az lehet az oka, hogy a párok még mindig inkább rejtőzködve élik mindennapi életüket. Az, hogy úgy érzik, bujkálniuk kell, elkeserítő, de nem meglepő. Mi mást tehetnének, ha egy olyan országban élnek, ahol Magyarország egyik közjogi méltósága, Kövér László házelnök úr mondja ki, hogy nem egyenrangúak. Nem is egy magánbeszélgetésben, hanem egy lakossági fórumon jelentette ki, idézem: „Egy normális homoszexuális tudja, hogy a világ rendje micsoda, hogy ő így született, ilyenné lett. Próbál ehhez a világhoz alkalmazkodni úgy, hogy nem tartja magát feltétlenül egyenrangúnak.” A házelnök azonban még ennél is tovább ment, és kijelentette, hogy nincs különbség a pedofília és az azonos nemű párok házassága és az általuk való örökbefogadás között. Kövér László ezzel a kijelentésével a magyar társadalom egy jelentős részének emberi méltóságát tiporta meg. Kijelentése nem a véleményének puszta megléte miatt megrázó. Kövér László kijelentése akkor válik teljesen egyértelműen elítélendővé, amikor figyelembe vesszük, hogy ő a magyar Országgyűlés házelnöke, és így az ország egyik legfőbb közjogi méltóságaként nyilvános politikai rendezvényen beszélt. Kijelentésével tehát nemcsak mint Kövér László magánszemély, hanem mint az államot és annak egy alapvető részét megtestesítő Országgyűlés elnöke tett az emberi méltóságot csorbító kijelentést. Tisztelt Képviselőtársaim! Elnök Úr! Az emberi élet és az emberi méltóság elválaszthatatlan egységet alkot, és minden mást megelőző, legnagyobb érték. A magyar államnak az élethez és az emberi méltósághoz való jog tekintetében is elsőrendű kötelessége, hogy tiszteletben tartsa és védje ezt az Alkotmánybíróság állapította meg a 23/1990. évi AB-határozatában, és ezek a gondolatok a mai napig a magyar köztársaság egyik legalapvetőbb tételét is képezik. Az emberi méltóság elismerése és tisztelete modern európai kultúránk egyik legjelentősebb sarokköve, amelyre nemcsak a modern demokráciáink, hanem az egész európai társadalom épül. Természetesen Kövér Lászlónak joga van a magánvéleményéhez, de senkinek a véleménynyilvánítása nem irányulhat arra, hogy valaki másodrendű állampolgárnak érezze magát a saját országában. Hiszen a Kövér László által tett kijelentésekhez hasonló, az emberi méltóságot sértő megszólalások vezetnek ahhoz, hogy valaki szégyellje felvállalni a szexuális irányultságát, és ne merjen élni a törvény által számára biztosított lehetőségekkel. Az ilyen kijelentések vezetnek ugyanis ahhoz, hogy pusztán a szexuális irányultságuk miatt megtagadják egy kiadó lakás bérbeadását egy azonos nemű párnak; egy ilyen eset nemrég a hírekbe is bekerült. Az ilyen kijelentések vezetnek ahhoz is, hogy a gyermeküket közösen nevelő, azonos nemű párok ne mindegyike látogathassa meg a beteg gyermeküket a kórházban, baleset esetén ne mindegyikük intézkedhessen. Ilyen kijelentések állami vezetőktől teljességgel elfogadhatatlanok, hiszen az ilyen hozzáállás vezet a társadalom szétszakadásához, a társadalomban rejlő ellentétek kiújulásához vagy erősödéséhez, és az ilyen hozzáállás vezet ahhoz is, hogy embertársainkkal szemben ellenséges környezet alakul ki; ez pedig senki előnyére nem válik, pusztán rombolja a társadalmi együttélést, és végeredményben gyengíti a magyar társadalmat. Ezek alapján kérem képviselőtársaimat, hogy ítéljék el azon emberi méltóságot csorbító kijelentéseket, amelyek az LMBTQ-közösséget érik, és lépjenek fel a megalázásuk ellen. Egy elfogadó társadalommal mindenki jobban jár. Köszönöm szépen, hogy meghallgattak. [[Taps a DK soraiban.]]
Köszönöm szépen. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés holnap reggel 8 órakor folytatja ülését. Az ülésnapot bezárom. Mindenkinek jó estét, jó éjszakát kívánok!